
Bătrînii, împovăraţi de ani, îşi mai aminteau de 
vremurile de altădată, cînd Porolissumul reînviase pe 
ruinele cetăţii dace cu acelaşi nume, după ce legiunea 
înălţase alături un castru în care forfoteau centurioni, 
decurioni, legionari şi sclavi publici. De atunci urbea 
crescuse neîncetat, cele trei aşezări — Magnus, vicul! 
liberţilor şi veteranilor, Serdos, vicul colonilor aduşi din 
imperiu, şi Marodava, vechea vatră a dacilor — mai 
înstărite şi mai întinse, se uniseră, vechiul amfiteatru 
fusese reconstruit încă de pe timpul lui Antonius Pius, 
iar colonia atinsese o asemenea dezvoltare, încît împă- 
ratul Septimius o înălţase la rangul de municipium 
Septimium Porolissense. De mult Magnus, Serdos şi 
Marodava nu mai constituiau nişte vicuri răzlețe, ci 
deveniseră părţi de neseparat ale cetăţii. Rămăsese 
numai o obişnuinţă să se spună că Marodava era 
cartierul dacilor, căci scurgerea anilor, opreliştile şi 
acţiunile procuratorilor şi preoţilor contribuiseră în 
egală măsură ca cei ce se trăgeau din foştii stăpîni ai 
acelor meleaguri să se contopească în mulţimea adusă 
de legiune. Timp de peste o sută de ani, Porolissumul 
cunoscuse prosperitatea, cele citeva mici răscoale şi 


1 Vicus (vici) — aşezări rurale ale populației adusă de Roma în Dacia. 


scurte năvăliri nepricinuindu-i prea multe pagube. Pe 
timpul lui Septimius Severus se vorbea despre un 
Porolissum felix într-o Dacia felix. De citva timp însă 
multe se schimbaseră. Năvala gepizilor ar fi prefăcut 
totul în ruine şi scrum, dacă nu sărea la timp în ajutor 
legiunea de la Potaissa. Reparaţiile noi făcute de-a 
lungul zidului de apărare, mai ales în partea dinspre 
amfiteatru, erau o mărturie a grelelor lupte pe care 
trebuise să le dea legionarii din Cohors / Palmyrenorum 
Porolissense. De multă vreme, cei veniţi din imperiu şi 
localnicii trăiau în bună înţelegere şi întrajutorare. 
Viîrstnicii povesteau deseori nepoților despre faptele 
pline de vitejie ale celor doi oameni bravi: Butes şi 
Dicomes, cei ce săvirşiseră în aceste părţi împăcarea 
romanilor cu dacii. 

La dirzenia celor doi înaintaşi se gindea bătrînul 
Degidus, iscusitul olar a cărui faimă ajunsese pînă la 
Ulpia Traiana Sarmizegetusa, în timp ce trăgea încet 
după el poarta, îndreptîndu-se cu paşi rari, nesiguri, 
spre olărie. Învins de povara anilor, vasele le modela 
acum Offas, ajutat de sclavi. Erau însă zile cînd lucra la 
roată şi nepotul său, Sargetius, un tînăr bogat ce se 
bucura de o frumoasă apreciere în Porolissum. 

— Offas, ai pregătit amforele pentru Napoca? 
strigă Degidus din uşă, cu voce tremurindă, punînd 
mîna streaşină la ochi, să răzbată cu vederea slabă 
prin umbra deasă din atelier. 

— Toţi zeii cu tine, bunule Degidus! Sînt gata 
pentru drum. Dar de ce te-ai mai obosit încoace? 

Bătrînul îl mustră zimbind, ridicînd toiagul spre el: 

— Offas, să nu superi zeii! De cînd munceşti alături 
de mine, m-ai văzut vreodată ostenind? 

Ochii lui Offas luciră. Îl iubea şi-l respecta mult pe 
omul năpădit de ani din faţa sa. Rise zgomotos, în timp 


ce îşi ştergea miinile pe tunica de postav cenuşiu, 
veche şi ruptă. 

— Haide, loveşte-mă! Zeul Silvanus mi-e martor, 
nici nu mă gindesc să mă feresc! Acolo unde dai tu, 
bătrîne, creşte carnea pe mine! îşi umflă el pieptul 
puternic. De multe ori mă gindesc cu duioşie la anii 
cînd rupeai cite o joardă pe spatele meu. Acum unul 
este olarul Offas, primul după meşterul Degidus, cel 
ales de zei! 

Sprincenele negre şi bogate ale lui Offas jucau 
deasupra ochilor, pierzindu-se în părul stufos ce-i 
cădea pe frunte. 

Inima bătrînului Degidus începu să bată cu putere, 
răscolită de cuvintele olarului. Făcu un pas, vrind să 
pătrundă în atelier. Auzind sciîrțiitul porţii dinspre drum, 
se opri şi se întoarse, îl văzu pe Sargetius intrînd, 
însoţit de doi preoţi: unul era Suriacus, de la templul lui 
Mithras din cartierul Serdos, pe celălalt nu-l cunoştea. 
Socotind că nu stătea bine să se arate neprimitor de 
oaspeţi, le ieşi în cale: 

— Mă bucur de oaspeţi, Mare preot! Tu, nepoate, 
te-ai întors sănătos, ai călătorit bine? 

— Rog zeii să-ţi dea viaţă lungă, bunicule! se 
înclină Sargetius. Sînt tare ca piatra. La înapoierea de 
la Ulpia Traiana Sarmizegetusa, am însoţit alaiul lui 
Callicles, Marele preot al templului lui Jupiter, dintr-o 
provincie îndepărtată de la răsăritul imperiului, Frigia. 
A auzit de faima olăriei tale şi, fiind în trecere pe aici, 
arde de nerăbdare să-ţi vadă vasele. 

Bătrînul îşi aţinti privirea asupra marelui preot, pe 
a cărui mantie luceau fire de aur. | se prosternă cu 
multă cucernicie şi spuse, arătînd spre Offas: 

— Să nu miniem zeii! Olăria mai poartă încă 
numele meu, însă de cîţiva ani renumele îi este păstrat 


de Offas, cel mai dibaci olar de prin aceste părţi. Dar 
să nu întîrziem, se lasă seara şi n-o să mai vedem aşa 
bine înăuntru. 

Intrară unul după altul, urmînd pe marele preot din 
Frigia. Din îndemnul lui Offas, sclavii aduseră cîteva 
opaițe şi luminile lor alungară umbra deasă. Cei doi 
preoţi se opriră în partea din stînga unde, pe rafturi de 
lemn aliniate de-a lungul peretelui, se înşirau vase şi 
statuete aranjate după mărime. Offas luă unul, un fel 
de glastră frumos colorată, şi începu s-o încerce lovind- 
o cu degetul. Un sunet melodios se împrăştie în jur. 
Privirile preoţilor cuprinseră rafturile în lung şi în adînc, 
încărcate cu oale piîntecoase, largi la gură, cu buze 
răsfrinte, străchini şi tipsii de toate mărimile, ceşti 
dace scunde şi opaițe cu mai multe găuri, lucrate la 
roată sau numai de mină, căni cu cozi de diferite 
forme, bune pentru băutul vinului, iar pe două rînduri, 
jos, numeroase amfore înalte şi zvelte, cu gituri lungi şi 
subţiri ca de lebede. La capul raftului din mijloc, 
marele preot al templului lui Jupiter zări un şir de patru 
cupe, frumos vopsite cu albastru, pe care erau 
desenate scene cu legionari, coloni şi daci. Înaintă cu o 
curiozitate sporită. Privindu-le, desluşi pe ele istoria 
Daciei romane, tot ce se petrecuse pe aceste me- 
leaguri timp de peste o sută de ani. 

— Cine e meşterul care le-a măestrit? întrebă el, 
uimit de semnificaţia limpede a scenelor. 

— Eu m-am jucat cu vopselele! rise Sargetius. lar 
iscusinţa zugrăvirii chipurilor de oameni am învăţat-o 
de la el, adăugă, arătîndu-l pe Offas. 

Marele preot tăcu un timp, privind cupele. 
Sargetius îi vorbise mult despre Offas, pe drumul lung 
făcut împreună, însă nu la asta se gîndea acum. Pe una 
din cupe, scena reprezenta o mulţime de oameni 


opunîndu-se legionarilor care, cu suliţele întinse, îi 
împingeau în lungul drumului. 

— Triburi barbare  năvălitoare vin tot mai 
numeroase dinspre răsărit şi miazănoapte. Ele încearcă 
să se  statornicească prin aceste locuri, spuse, 
întorcîndu-se spre Sargetius. Crezi că dacă Roma îşi va 
retrage legiunile, populaţia nu le-ar urma? 

— Nu m-am gindit la asta, nu ştiu ce să cred! Cînd 
am lucrat aceste cupe, am vrut numai să fac ceva 
frumos. Dar să mergem mai departe, să vedeţi tot. 

Sargetius făcu semn lui Offas şi, înlăturînd sclavii, 
se aşezară amindoi, fiecare la cîte o roată. Din lutul 
măiestrit cu degetele, începură să se înalte două forme 
ce deveniră două cupe largi, cu picior scurt. Cei doi 
preoţi îi priveau, minunîndu-se. 

— Cînd frămint lutul la roată mă simt altul, rosti 
Sargetius, apropiindu-se de marele preot. Incep să 
cuget mai adînc, încerc să pătrund tainele vieţii şi ale 
lumii. Poate că ei, olarii, sînt adevăraţi filozofi. Acum 
să-mi spui ce anume ţi-a plăcut, Mare preot, pentru că 
vreau ca oboseala ta, venind pînă aici, să fie răsplătită. 
E o mare cinste pentru noi ca vasele şi statuetele 
noastre să ajungă pînă în Frigia. Primeşti orice ţi-ar 
face plăcere! 

Marele preot rămase un timp pe gînduri. 

— AŞ vrea cele patru cupe cu desenele frumos 
măestrite. Mă voi ruga lui Jupiter şi la toţi zeii pentru 
sănătatea ta şi a celor dragi ţie! Asta, dacă te lasă 
inima... 

Sargetius se gîndi la bucuria cu care le va primi 
Alliana. Dar cuvintul nu şi-l mai putea întoarce. 

— Fie, Mare preot! Voi încerca să fac altele... 


— Aici toate sînt minunate, însă nu se cade să mă 
lăcomesc, abuzînd de dărnicia voastră. Mi-ar mai place 
acele două statuete cu pani şi satiri. 

— Nu vrei şi pe zeiţa Libera, atit de mult căutată şi 
adorată pe aici? îl întrebă bătrinul. După ce primeşti 
cele alese, vom trece alături, în villa nepotului. La noi 
este obiceiul să omenim oaspeţii. Acolo, ne vom adăpa 
la înţelepciunea ta, Mare preot. 

În tricliniul villei lui Sargetius, gustară ceva şi goliră 
numeroase cupe. Pe feţele lor îmbujorate se oglindea 
tăria vinului băut. După o vreme, marele preot Callicles 
se întoarse spre bătrînul Degidus, pregătit să-l întrebe 
ceva: 

— Ai spus că fără Offas, iscusitul meşter olar, 
atelierul ar fi fost de mult închis. Pe el de ce nu l-ai 
chemat să ospăteze alături de noi? E un om minunat. 

— Nu se cădea să-l pun alături de un Mare preot! 

— ÎI ai cumva ca sclav? Nu i-am văzut semnul... 

— Nu, Offas e om liber. La noi lucrează cu plată. 

— Poate că atelierul o să-i rămînă lui, interveni Sar- 
getius. Eu nu am de gînd să mă ocup de modelatul 
lutului. 

— Ştiu! Cînd eu voi pleca la zei, aici totul se va 
destrăma! murmură bătrînul, neîmpăcat în sinea lui. 

Marele preot se mişcă neliniştit în scaun, trecîndu- 
şi degetele prin barba albă. 

— De la un timp, tot mai puţini oameni spun că 
pleacă la zei, începu el. Prin Misia, Frigia şi Caria multă 
lume urmează învăţătura acelui galilean. Noua credinţă 
se întăreşte, lupta marilor preoţi nu mai este ajutată de 
Roma. Am venit prin părţile acestea poftit de Marele 
preot de la Ulpia Traiana Sarmizegetusa şi împins de 
dorinţa de a cunoaşte oamenii, despre care se 
vorbeşte pînă departe în ţările răsăritului. Să nu vă 


supăraţi dacă îndrăznesc să vă întreb ceva: dacii au 
fost nimiciţi cu totul de legiunile Romei? 

Marele preot Callicles văzu cum ochii bătrînului 
Degidus începură să lucească. După o scurtă şovăială, 
se hotări să pună întrebarea al cărei răspuns îl 
urmărea: 

— Voi sînteţi daci sau romani? Adică tu, bătrîne, şi 
tu, Sargetius, ce vă socotiți? 

Înalt şi bine făcut, în puterea celor treizeci de ani 
abia împliniţi, Sargetius arăta pe drept cuvînt un 
bărbat voinic, energic şi frumos. Se ridică în picioare şi 
începu să se plimbe prin tricliniu. Marele preot îl urmări 
cu privirea, aşteptind răspunsul. 

— Dacă e să vorbim drept, rosti el, în Dacia nu 
prea mai sînt nici romani şi nici daci. De fapt, în tot 
imperiul numărul romanilor adevăraţi este destul de 
mic. Ce sîntem noi? Cred că ştie mai bine bunicul, el 
cunoaşte rădăcinile din care ne tragem. 

Bătrînul se mişcă vioi, cu toţi cei optzeci de ani ai 
săi, bucuros că marele preot îi dădea prilejul să-şi arate 
originea. 

— Ce sîntem noi, ne-o vei spune tu, Mare preot! Eu 
îţi voi arăta numai care este obiîrşia noastră. Înaintaşii 
mei au avut sînge dac. Bunicul se numea Dicomses, 
feciorul lui Sarmis, cel care a unit în răscoală pe daci şi 
pe sclavi, conducîndu-i în luptele purtate cu legiunile 
imperiului. Tatăl meu a fost fiul lui Dicomes, iar mama, 
fiica unui colon venit din insula Lesbos. Eu am avut trei 
copii, un băiat şi două fete, cu nevasta care se trăgea 
dintr-un veteran roman şi o dacă. Feciorul — tatăl lui 
Sargetius — a căzut într-o luptă, cînd Porolissumul s-a 
găsit în pericol de a fi cucerit şi dărimat de o hoardă 
năvălitoare de gepizi, iar soţia lui, o fiică a Romei de 
toată frumuseţea, l-a urmat la zei peste cîțiva ani. 


Copiii — Sargetius şi Opilia — au fost crescuţi mai mult 
de mine... Ne întrebăm şi noi, Mare preot, continuă 
bătrînul după o scurtă pauză, ce sîntem, daci sau 
romani? Tu ai putea să ne spui. 

— Siîngele vostru e destul de amestecat, începu 
marele preot după un timp de gîndire, însă nu trebuie 
sa uitam că pe linie bărbătească vă trageţi din poporul 
viteazului Decebal. Eu zic că sînteţi mai mult daci, 
decit romani. 

— Aşa ne socotim şi noi, întări bătrînul, dar asta nu 
ne mai foloseşte la nimic! i 

— Nu se ştie! reluă marele preot, zîmbind. In 
părţile acestea imperiul este destul de şubred, iar în 
vinele tîinărului curge sînge de la acela care ar fi fost 
rege, dacă alunga legiunile. 

— Poate că nu e bine spus aşa, Mare preot, se 
simţi dator Sargetius să intervină. Nu imperiul e şubred 
în aceste părţi, ci duşmanii lui sînt mulţi. Dacă vor veni 
vremuri grele, vom porni dincolo de Danuvius, unde au 
început să plece cei mai grijulii. 

Tonul cu care vorbise îl făcu pe marele preot să-l 
privească mirat şi rece: 

— Am crezut că am în faţă un bărbat cu suflet de 
căpetenie! Ai de gind să-i părăseşti pe cei care, simțind 
în vinele lor sînge dac, nu se vor îndura să părăsească 
pămîntul strămoşesc? 

— Roma va avea grijă de toţi! răspunse Sargetius, 
căruia nu-i plăcea direcţia discuţiei. 

Marele preot se ridică de la masă. 

— A venit timpul să vă părăsesc. E destul de tirziu, 
vreau să mă odihnesc. Cit mai stau la Porolissum, sper 
să te mai văd, Sargetius. lar la plecare, nu voi uita să 
salut pe bătrinul Degidus şi pe iscusitul Offas. Pentru 


cele patru cupe dăruite, mă voi ruga zeilor să vă ţină 
sănătoşi şi să vă dea fericire! 

Rămaşi singuri, bunicul şi nepotul priviră mult timp 
după ei. In liniştea serii, se auzeau tot mai încet paşii 
gărzii ce-l însoțea pe marele preot. Cînd în jurul lor se 
stinse orice zgomot, bătrînul se întoarse spre Sargetius 
şi-l întrebă: 

— Ce ai aflat pe la Ulpia Traiana Sarmizegetusa? 
Se retrag legiunile dincolo de Danuvius? 

Sargetius răspunse cu voce potolită: 

— N-am simţit nici o mişcare. Tot ce se aude, sînt 
numai zvonuri! 

2 


Soarele scăpătase după crestele munţilor de 
dincolo de Marodava. Pădurea, cu frunziş proaspăt de 
primăvară, împrăştia mireasmă plăcută de verdeață şi 
flori. Cercul mare, luminos al lunii se ridica peste 
culmile ce se lăsau, spre răsărit, către valea rîului 
Samus. 

Pe poteca ce se răzleţea din drumul Napocăi, 
şerpuind de-a lungul poviîrnişului, mergea cu paşi 
repezi un tînăr. Robust, puternic, călca apăsat, urmînd 
coborişul iute al potecii, gata să se sprijine în toiagul 
ce-l stringea în mînă. Diurpanneus — acesta îi era 
numele — grăbea paşii cu gîndul la clipa întîlnirii cu 
Opilia. După îmbrăcăminte, avea înfăţişarea oricărui 
flăcău al Daciei romane trăitor prin vicurile înşirate de- 
a lungul văilor: pantaloni şi încălţăminte ca ale dacilor, 
tunică şi centură cum purtau romanii. Venea de acasă, 
de dincolo de munţi, din ţinutul străbătut de riurile 
mari Hierasus şi Pyrethus, loc al dacilor liberi. Era 
bogat, avea moşie întinsă şi stînă cu o mare turmă de 


oi. Dacă cineva l-ar fi întrebat cine este, răspundea 
liniştit: 

— Sînt cioban cu plată la stîna lui Sargetius 
Gemellinus Felix, unul din quatorvirii? colegiului de 
conducere de la Porolissum. 

Într-un loc se opri, căutînd să-şi dea seama unde a 
ajuns. În vale, sclipeau luminile la casele din cartierul 
Serdos, iar mai în sus, cele de la Marodava. Toată 
lumea din Porolissum folosea tot numele vechi de 
Marodava, deşi în scriptele aedililor*, quaestorilor* şi 
tabularilor” fusese romanizat în acela de Marodivus. La 
vederea luminilor, inima lui Diurpanneus începu să 
bată cu putere. Nu mai avea mult de mers pînă la 
Surillius, omul care îi cunoştea taina. 

Taberna lui Surillius se înălța pe locul ocupat 
altădată de taberna lui Theodotos, greu de recunoscut 
acum. Cîmpul dintre Magnus şi Serdos se acoperise cu 
case de toate mărimile, lăsînd între ele o piaţă largă 
unde se ţinea în fiecare săptămînă tirgul, cu mulţime 
de vînzatori şi cumpărători din Porolissum şi de prin 
vicurile apropiate. Prin mijlocul pieţei trecea via Ulpia 
Traiana Sarmizegetusa, prelungindu-se spre for, în 
centrul municipiului. Dincolo de drum, în faţa tabernei, 
deasupra uşii căreia spînzura nelipsita firmă, scrisă cu 
litere de culoare galbenă: „La înfrăţirea neamurilor”, se 
ridica, impunătoare, pe temelie de piatră, prăvălia lui 
Synethus, negustorul cel mai bogat din această parte a 
Daciei romane. 

Surillius îşi romanizase numele: din cel dac, Surilio, 
în Surillius. Era cunoscut drept un om potolit, se purta 
frumos cu oricine şi se străduia să nu-l supere pe 


2 Cei patru magistrați ce formau colegiul de conducere. 

3 Funcţionari care asigurau ordinea în pieţe şi pe străzi. 

+ Funcţionari care administrau bunurile şi finanţele locale. 

5 Scribi în cancelariile oficiilor publice şi încasatori ai dărilor. 


bogatul negustor vecin. Pe clienţi îi servea el şi sclavul 
său, un băiat de şaptesprezece ani, iar la bucătărie se 
ajuta de o bătrînă sclavă. Fiind bărbat în putere — abia 
trecuse de jumătatea vieţii — cei puşi pe scandal nu 
uitau niciodată că braţele şi pumnii lui Surillius îi 
puteau arunca uşor afară. Taberna avea două încăperi 
destul de mari. De obicei numai o dată pe săptămînă, 
cînd piaţa se umplea de mulţimea venită să cumpere 
sau să vindă, devenea neîncăpătoare, iar el abia 
prididea cu treaba. 

Devreme, Surillius servi cu vin în încăperea retrasă 
pe doi din clienţii săi obişnuiţi: Anicetus, actorele® 
fermierului  Laetius Vitalis şi  Bellinus, tabularul 
Serdosului. Mulţi vorbeau că legăturile lor nu păreau a 
fi curate. Tabularul, sclav public, ştia să sustragă cu 
dibăcie ceva din banii cuveniţi imperiului, iar actorele 
vindea pe ascuns o bună parte din recolta de la ferma 
lui Laetius Vitalis. 

Cînd în încăpere se strecurară Anthus, aedilul de la 
templul lui Apollo din cartierul Magnus, şi Servius, sclav 
al negustorului Synethus, Bellinus le făcu semn să se 
aşeze la masa lor. 

— Zeul Apollo să vă ţină sănătoşi şi să vă dea viaţă 
lunga! salută sclavul timid, aşezindu-se pe scaun. 

— Numai să-l lase Anthus, că el e cu cheile 
templului, glumi actorele, slobozind un hohot de ris. 

Tabularul căută să le dea curaj: 

— Lasă că ne ajută zeii pe toţi. Vorbim după ce 
goliţi şi voi cîte o cană de vin. Ţi-o fi foame, Servius? 

Sfios, sclavul tuşi uşor. 

— Nu sînt flămînd, stăpîne, am mîncat... 

Bellinus îşi umflă pieptul: îi spusese „stăpîne”. EI, 
sclav public, se simţea cineva. 


6€ Actores — supraveghetori la ferme, îngrijitori de vite. 


— Ei, Servius, te-ai răscumpărat? îl întrebă pe 
sclav. 

— Nu, stăpine, zeii nu vor să mă ajute! Nu ştiu ce 
să... 

— E necăjit, sărmanul! interveni aedilul. Lacomul 
de Synethus i-a mărit iarăşi preţul răscumpărării. Bietul 
om, ar mai avea nevoie de vreo cincisprezece denari! 
Te roagă să-i dai tot tu, că e greu să se încurce în 
datorii şi la altul. 

Tabularul se prefăcu îngrijorat: 

— Anthus, te-ai gîndit bine? Poate că Synethus nici 
n-are de gind să-i dea libertatea. De şapte-opt ori a 
sporit suma pretinsă şi tot de atitea ori Servius a venit 
să-i împrumut bani. 

Sclavul sări în picioare. Ochii îi luceau plini de 
speranţă. 

— i-i dau pe toţi înapoi, stăpine! îi dau cu 
zeciuiala tocmită, numai să mă văd liber! N-am să 
cunosc odihnă nici o clipă, pînă nu iei şi ultimul denar, 
şi pînă... 

— Şi pînă nu cumperi sclava aia, pe care vrei sa ți- 
o faci nevastă. Nu-i aşa? 

— Da, stăpine! Zeii să-ţi dea sănătate! 

Bellinus îşi întoarse privirea spre aedil. El îi ţinea 
socoteala cheltuielilor. 

— Ce zici, Anthus, pierd denarii pe care îi dau lui? 

— Să n-ai teamă! Să zicem că Servius, devenit om 
liber, uită să-şi plătească datoria. Dar eu sînt martor, 
spun că s-a răscumpărat cu bani de la tine, aşa că îl 
poţi face oricînd sclavul tău. 

Tabularul începu să zimbească. Şi ce — gîndi el — 
nu s-au mai văzut sclavi publici, care să aibă servi 
vikarii'? Continuă cu voce tare, înveselit: 


7 Servi vikarii — sclavi ai sclavilor. 


— Te pui tu chezăşie, Anthus? 

În timp ce vorbeau, în încăpere intră un decurion, 
însoţit de doi legionari. Surillius le servi vinul cam în 
silă. Ştia că nu va scăpa de ei, decît atunci cînd vor 
cădea sub masă. De la o vreme, nu numai la 
Porolissum, ci în toată Dacia slăbise disciplina în 
armată. Populaţia era jefuită fără măsură de tabulari, 
decurioni şi legionari. 

Tocmai se pregătise să închidă taberna. Se simţea 
cam obosit. Picotea de somn pe scaunul de lîngă 
tejghea. Tresări auzind uşa deschizindu-se. Nu-i venea 
să creadă. Închise ochii şi-i deschise, clipind des. 
Vederea nu-l înşela: era el, Diurpanneus. Sări în 
picioare, întîmpinîndu-l. 

— Ai venit? Ai găsit-o? îl întrebă în şoaptă. 

— Am venit! N-am găsit-o! 

Înţelegîndu-i  mîhnirea,  Surillius încercă să-l 
îmbărbăteze: 

— Ţi-am mai spus, Diurpanneus, niciodată o fată 
răpită nu e în pericol să-şi piardă viaţa... 

— Ci libertatea! Poate să ajungă sclavă, să fie 
siluită şi chinuită de stăpiîni ticăloşi! 

— Citeodată zeii mai fac şi minuni. 

De aproape un an, Diurpanneus îşi căuta disperat 
sora furată, pe Diegia. Intr-o frumoasă zi de vară, în 
plină înflorire a celor optsprezece ani, fata rămăsese 
singură la stînă în timp ce baciul şi ciobanii plecaseră 
să sperie un urs ce se învățase la oi. La înapoiere n-au 
mai găsit-o, iar căutările lor au rămas zadarnice. Mai 
tirziu, unul din ciobani a aflat de la o bătrină că văzuse 
patru oameni ducînd o fată ce se zbătea să scape. 
Urcaseră grăbiţi coasta muntelui, ţinînd-o numai către 
apus. 


De atunci, Diurpanneus răscolise Dacia în căutarea 
fetei, rătăcise prin părţile Porolissumului, se oprise la 
ferma lui Sargetius, în apropiere de riul Samus, se 
împrietenise cu el, o cunoscuse pe Opilia, sora lui, şi o 
îndrăgise. 

— Să nu te grăbeşti, schimbă vorba Surillius. Nu 
trebuie să te duci în seara asta la ei. 

— S-a întîmplat ceva? îl întrebă Diurpanneus 
îngrijorat. 

— Nimic rău. Mai devreme a fost aici Offas, a băut 
o ulcica de vin şi a plecat grăbit. La noapte porneşte 
spre Napoca, încărcat cu vase de tot felul. Mi-a spus că 
au un oaspete, un mare preot venit de departe, dornic 
să vadă olăria bătrînului. Dar ia să gustăm şi noi ceva, 
cu tine mi-a pierit somnul. Să trecem în încăperea de 
alături, mai sînt şi alţii, nu strică dacă auzim ce mai 
vorbeşte lumea... 

Surillius aduse cîrnaţi şi două ulcele cu vin. 
Diurpanneus începu să măniînce, atent să prindă ce 
vorbeau tabularul, actorele, decurionul şi legionarii. De 
cîte ori intra într-o tabernă, nu uita să tragă cu urechea 
în jur, cu speranţa că va putea descoperi un semn, 
oricît de slab, despre locul unde s-ar găsi Diegia. Vinul 
începuse să-i încălzească, toţi vorbeau tare, izbucnind 
în hohote de ris. Ascultă ce povestea actorele Anicetus: 

— Luptam în amfiteatrul de la Ulpia Traiana. Eu 
eram mirmilonul, iar unul de pe malurile Eufratului, 
retiarul. Cu plasa şi cu tridentul în mînă, retiarul mă 
alergase mult, de vreo două ori m-am aflat în 
primejdie, mă încurcam în plasa aruncată de el cu 
multă dibăcie. Eu, de cite ori am luptat în arenă, 
aveam grijă să iau bine seama adversarului. Cînd 
observam pe faţa lui spaima de moarte, eram convins 
că-l voi răpune fără prea multă greutate. Am făcut 


cîteva mişcări agere, l-am zăpăcit, şi a uitat de plasă, 
iar eu l-am doborit fulgerător la pămînt. Cînd i-am pus 
piciorul pe piept, pregătindu-mă să-l străpung cu 
spada, el a început să mă roage: 

„lartă-mă, lasă-mi viaţa! Mă fac sclavul tău! Cybela 
să te ajute!” Eu am apăsat pe spadă, am auzit-o cum 
pîrîia prin pieptul lui. Auzi, prostul, se gindea la iertare! 
Păi dacă aş fi fost eu în locul lui, el m-ar fi cruțat? 

Incăperea răsună de risul gros, hodorogit al 
decurionului. Se vedea că îi plăcuse povestea actorelui. 

— Ala a fost o javră fricoasă, nu gladiator! hurui el, 
după ce se potoli din ris. Să vă spun eu una, cu un 
centurion. Ne găseam în luptă cu o ceată de astingi 
vandalici, dincolo de Samus. Centurionul fusese 
încercuit de cîțiva barbari. Văzind că nu are altă 
scăpare, sărise de pe cal şi se băgase între picioarele 
animalului, pîndind pericolul şi retrăgindu-se cînd într-o 
parte, cînd în alta. Nu ştiu cît va fi arătat de fricos, că 
reuşise să-i facă pe astingi să se prăpădească de ris, 
uitînd să-l mai atace. Cînd l-am despresurat, nu te 
puteai apropia de el, aşa de tare era împuţiciunea din 
pantalonii lui. 

Cei de la masa tabularului izbucniră în ris. 
Decurionul se ridică şi se apropie de Diurpanneus. 
Văzuse că lui nu-i plăcuse povestea cu centurionul. 

— Cine eşti tu? Nu te-am mai văzut pe-aici! 

— Nici eu pe tine! răspunse Diurpanneus, fără să-l 
privească. 

Surillius prinse dintr-o ochire pericolul: 

— Tribune, eşti băiat cumsecade! sări el, 
împingîndu-l înapoi spre masa de la care plecase. 
Poate ca omul este supărat! 


— Şi dacă e supărat, ce-mi pasă mie?! mormăi 
decurionul, abia ţinîndu-se pe picioare. De vrea să-l las 
în pace, să plătească vinul băut de noi! 

— Lasă asta, tribune, nu e nici o pagubă, n-ai nimic 
de plată! căută Surillius să-l potolească. 

Diurpanneus se săltă în picioare şi-l privi rece. Făcu 
un pas spre el cu pumnii strînşi. 

— Pe el, legionari! strigă decurionul, trăgindu-şi 
spada. Legionarii săriră de pe scaune. Unul se 
împiedică şi căzu de-a lungul mesei, iar celălalt se 
repezi spre Diurpanneus. Primi o lovitură sub bărbie, 
prăbuşindu-se şi el. Cu o mişcare ageră, Diurpanneus 
trase cuțitul de la briu şi se întoarse spre decurion: 

— Armata Romei a ajuns o bandă de latroni beţivi! 
rosti el, aruncîndu-i o privire plină de scîrbă. Dacă nu 
părăseşti taberna numaidecit, te arunc afară! 

Surillius nu vedea cum ar putea să-i potolească. 
Starea încordată se prelungi cîteva clipe, curmată de 
zgomotul uşii de la intrare trîntită cu putere. În faţa lor 
se opri Sargetius. 

— Ce se petrece aici? întrebă el, dîindu-şi seama că 
sosise la timp. Decurioane, îţi ordon să pui la loc 
spada, altfel vei fi dus în faţa comandantului cohortei 
tale! lar tu, ce cauţi? Pentru ce ai părăsit stina? i se 
adresă lui Diurpanneus. 

— E un dac sălbăticit! rise în batjocură decurionul. 

Pe Sargetius îl săgeta un fior de minie. Dintr-o 
lovitură i-ar fi doborit pe militarul prins de tăria vinului. 
Căută să se stăpinească. Zimbi, vorbind mai potolit: 

— E cioban la turmele mele şi, tot stînd prin păduri 
şi munţi, poate că i s-a cam asprit sufletul. Pe toţi zeii, 
decurioane, de cînd armata imperiului a început să se 
bată cu ciobanii? 


La vederea lui Sargetius — quattorvirul — tabularul 
Bellinus se ridicase speriat, pierind în întunericul de 
afară. După el plecară şi ceilalţi. Cu totul potolit, 
decurionul se lăsă greu pe scaun. 

Sargetius făcu semn lui Diurpanneus să-l urmeze. 
Trecură de templul lui Mithras din cartierul Serdos şi 
pătrunseră în Marodava. Lumini rare sclipeau pe la 
ferestre. Lumea se culcase demult. Departe, la 
marginea pădurii, pe malul pirîului Zerdis, în partea în 
care altădată fusese casa lui Sagitulp, un cîine lătra 
nehotărit, trăgînd a somn. 

— Am venit ieri de la Sarmizegetusa, începu 
Sargetius. Timp de două săptămîni am tot căutat-o pe 
Diegia prin părţile acelea. Am trecut de Tibiscum, spre 
Lederata, am ajuns pînă la intrarea rîului Rabo în 
munţi, pe drumul ce duce la Drobeta, dar nu i-am dat 
de urmă, n-am aflat nimic. Să ştii că n-am ţinut-o 
numai pe drum. Oprindu-mă pe la taberne, m-am 
abătut pe la fermele şi stînile din cale, prefăcîndu-mă 
cumpărător de oi. Nimeni nu ştia nimic. 

Diurpanneus oftă: 

— Mi-am pierdut orice speranţă! Peste puţin timp 
se împlineşte un an şi, cu o fată, mai ales cînd este 
frumoasă, se pot petrece multe! Mă bate gindul că s-a 
întîmplat o nenorocire! 

— Oricît de ticălos ar fi un bărbat, nu omoară o 
femeie în floarea tinereţii! 

— Sargetius, îmi cunosc sora. Mi-e teamă că, 
împinsă de disperare, şi-a curmat viaţa! 

— Să nu ne pierdem firea. O vom mai căuta şi-n 
vara asta. Poate că vom prinde vreun semn de undeva. 
Acum să-ţi spun ce am văzut şi auzit la Sarmizegetusa. 
Acolo, panica s-a întins mai mult decit aici. Am aflat că 
acum cîţiva ani împăratul Gallienus a fost aproape 


hotărît să-şi retragă legiunile din Dacia. Se spune că 
procuratorii şi tribunii au păstrat taina, de frica 
haosului ce s-ar fi creat. Se pare că Roma încă nu ştie 
ce să facă: să ducă dincolo de Danuvius numai 
legiunile, sau să treacă toată populaţia. În seara asta a 
fost la mine un mare preot, am vorbit despre toate, el 
s-a arătat convins că multă lume nu se va clinti din loc, 
mai ales dintre aceia care mai simt în vinele lor curgind 
sînge dac. 

— Şi tu crezi că s-a înşelat? 

— Nu se hotărăşte aşa de uşor Roma să renunţe la 
o provincie atît de bogată! 

— Nu se grăbeşte Roma să părăsească Dacia! Sau 
nu te vei decide tu să rămii aici? 

— Mă crezi un înstrăinat de neam, Diurpanneus? 

— Numai tu poţi să ştii ce frămînţi în suflet! 

Sus, în poiana în care se înălţase vechea cetate a 
tarabostilor Marodavei, răsună un strigăt de huhurez 
pe care pădurea îl aduse în ecouri repetate spre vale. 
Printre copacii ce străjuiau drumul, luna lumina pavajul 
neted din lespezi de piatră bine rostuite. 

— Cit am întirziat la Ulpia Traiana Sarmizegetusa, 
reluă Sargetius după o lungă tăcere, m-au tulburat 
mult cele văzute acolo. Vile mari, bogate şi frumoase, 
forul, palatul augustalilor, amfiteatrul, termele, prăvălii 
încărcate cu mărfuri, lume veselă, frumos îmbrăcată! 
Toate astea te făceau să te crezi la Roma. M-am gindit 
de multe ori: ce ar fi ajuns Sarmizegetusa, dacă Dacia 
n-ar fi fost subjugată, iar vajnicul Decebal ar fi trăit 
pînă la adinci bătrineţi? Ce ar fi devenit ţara noastră, 
dacă Sarmis reuşea să alunge legiunile romane? 

Ajunseră în poarta villei. Dincolo de casa bătrînului 
Degidus, la olărie, se zărea lumină. Offas se pregătea 
să plece la Napoca. 

Villa procuratorului lustus Valentinus se înălța, 
frumoasă şi impunătoare, între for şi casa augustalilor, 
acolo unde se încrucişau cele trei căi principale ale 
Porolissumului: via Septimia, via Hadriana şi via Ulpia 
Traiana Sarmizegetusa. Înainte de a urca pe treptele 
de marmoră ale scării, printre coloanele zvelte cu 
capiteluri în stil corintian, oaspetele era primit cu un 
cuvînt de bun venit: „SALVE”, măestrit cu alb în 
mozaicul de culoare roşie. lnăuntru, casa arăta încă- 
pătoare şi bogată: atriu cu compulviu şi impulviu, 
perystil lung, susţinut de coloane suple din marmoră 
albă, cu portice arcuite, tricliniu cu statui ce se 
pierdeau în iederă şi trandafiri, tabliniu şi exedră largi, 
în care puteau fi primiţi numeroşi oaspeţi, şi multe alte 
încăperi ce făceau plăcută şi plină viaţa a două familii. 
În villa procuratorului locuia şi sora sa, Metella, 
împreună cu fiica ei, Alliana. Soţul Metellei, tribunul 
Caius Flavius, căzuse în marea bătălie cu goții de la 
Abrittus, în Moesia, în anul 905* de la întemeierea 
Romei. Cum sora, rămasă văduvă, nu voise să-şi mai 
lege viaţa de un alt bărbat, lustus Valentinus îşi 
împărţise villa în aşa fel, încît cele două familii să nu se 
stingherească una pe alta, mai ales că Metella — o ma- 
troană mică la trup, brunetă şi vioaie — se dovedise de 
un mare ajutor în casă de cînd Valeria, soţia lui, căzuse 
greu suferindă şi părăsea rar patul. 

Sosise ziua cînd Callicles, marele preot din Frigia, 
era aşteptat să facă procuratorului vizita de plecare, 
aşa cum impuneau relaţiile oficiale. Toţi ai casei şi 
prietenii mai apropiaţi se arătară dornici să fie de faţă, 

să primească binecuvintarea marelui preot al templului 
lui Jupiter. Unul dintre ei era şi Laetius Vitalis, bogatul 
fermier, întotdeauna prezent în casa lor. De multe ori 
stăruise ca Metella să primească să-i fie soţie, însă ea 
refuzase cu neclintită hotărîre. 

În această zi el venise cu mult înaintea celorlalţi, 
de pe la vremea prînzului. 

— AŞ aduce jertfă toate turmele mele de oi şi de 
capre, numai ca tu să fii fericită! şopti el Allianei, 
mîngiind-o uşor pe obraz. 

Ochii fetei scînteiară, înţelegea aluzia. 

— Sînt fericită, Laetius Vitalis, nu doresc să-mi dea 
zeii altceva! Vezi-ţi de turmele tale! 

— Să-mi laşi copila în pace! îl ameninţă în glumă 
Metella. 

— Jupiter mi-e martor, scumpă Metella, nu vreau în 
ruptul capului ca atita gingăşie să ajungă în miinile 
unui bărbat care n-ar şti cum să o respecte! 

— Te pricepi la vorbe, Laetius Vitalis, cine ştie ce 
ascunzi în suflet! murmură Metella. 

Alliana se aruncă pe pat, înfundindu-şi faţa în 
pernă: 

— Are cine să-mi umple viaţa de mulţumire, 
Laetius Vitalis! Nu e nevoie de jertfele tale către zei! 

Bogatul fermier se aşeză pe un scaun, avind grijă 
să-şi potrivească bine toga, lucrată dintr-o țesătură 
scumpă de lină, adusă de negustori de prin părţile 
Bizanțului. 

— Un bărbat poate să aibă minte şi curaj, să fie 
chiar frumos, dar dacă păstrează în el apucături 
barbare, niciodată nu va şti să împlinească voile unei 
frumuseți ca tine, adăugă el, clătinînd capul. 

Fata îl auzise deseori rostind astfel de cuvinte, 
întotdeauna tintea să lovească în Sargetius. 


— Bunica a fost dacă, am şi eu ceva sînge dac, aşa 
că zeii nu vor face prea mare greşeală; amindoi avem 
în noi ceva sînge de... barbar! i-o întoarse Alliana, 
răsucindu-se pe pernă. 

Dincolo, în tabliniu, aşteptind sosirea marelui 
preot, procuratorul se întreținea cu Decius Sabinus, 
tribunul comandant al formaţiei militare Cohors l 
Palmyrenorum Porolissensium. Veştile aduse de tribun 
nu erau prea îmbucurătoare, însă nici nu-l îngrijorau 
prea mult pe procurator. 

— Spune, ce ai mai auzit? îl întrebă lustus 
Valentinus. 

— Un centurion din cohorta mea, venit de curînd 
dinspre Singidunum şi Siscia, s-a mirat văzînd aici atita 
linişte. Acolo, năvălirea goților face ca legiunile să se 
retragă spre Tracia. La podul de la Drobeta, a auzit pe 
un negustor ce se îndrepta către Roma cu tot avutul, 
strigind că Dacia a devenit via gentium — drum al 
popoarelor — şi, se înţelege, este vorba de barbari. 

— Panică a fost şi pe-aici, dar s-a potolit repede! 

— Dacă goții vor cuceri Moesia, se va tăia calea de 
retragere a legiunilor din Dacia, continuă tribunul. 

— Se va găsi alta, mai lungă, însă destul de sigură, 
prin partea de miazăzi a Panoniei. Dar ce te-a găsit 
astăzi, Decius Sabinus? Te-a învins teama? Te poartă 
gîndul să părăsim cu cohorta aceste locuri, sau vrei să 
pleci numai tu?! Pe Synethus îl înţeleg, caută să-şi 
pună averea la adăpost, dar tu ce ai de pierdut? 
Tunica, sandalele, spada?! 

Tribunul îşi şterse ochii lăcrimoşi şi umflaţi. Ca 
centurion, trăise mulţi ani la un castru din ludeea, unde 
se îmbolnăvise de o chinuitoare boală de ochi. Tot 
acolo, faţa lui se înnegrise atît de mult, încît nu-şi mai 
revenise. În fiecare primăvară, de cum îl vedea puţin 


soarele, se bronza ca un egiptean, deşi de neam era 
gal: blond, înalt, bine făcut. 

— Nu e vorba de mine, lustus Valentinus, ci de 
mulţimea adusă aici de Roma. Ce vor face atiţia 
oameni, dacă se retrag legiunile? 

— Intr-o vreme, s-a vorbit că împăratul Galienus se 
gindea să ordone părăsirea Daciei. 

— Poate că totuşi acest ordin se va da odată. Se 
spune, şi de cîtva timp se tot întinde zvonul, că mulţi 
de la Ulpia Traiana, Apulum, Potaissa şi din alte părţi 
au plecat deja spre Danuwvius. 

— Se grăbesc! Sînt din cei ce se tem că îşi vor 
pierde averea, admise  procuratorul, privindu-l 
îndelung. Decius Sabinus, dacă socoteşti că aici nu te 
mai găseşti în siguranţă, te las să porneşti spre Roma. 
Şi aşa suferi destul din cauza ochilor. Dar nu mi-ai 
spus, ce se aude cu gepizii? 

— A, da, nu uitam să raportez. Iscoadele noastre 
de la un castru dinspre miazănoapte au descoperit 
dincolo de hotar o hoardă de gepizi, ascunsă în 
pădurile din apropiere. Poate că barbarii se pregătesc 
să năvălească. 

— Au mai încercat ei şi au fost alungaţi. Totuşi, 
trebuie să ne pregătim. Să trimitem într-acolo ceva 
întăriri... 

Procuratorul tăcu la intrarea contubernalului. 

— Marele preot a sosit! raportă el. 

De talie potrivită, cu pornire spre îngrăşare, lustus 
Valentinus arăta încă un bărbat în putere. Brunet, cu 
părul scurt, ondulat, cu faţa rotundă şi gitul gros, 
impunea respect mai ales prin ochii mari şi negri, 
pătrunzători. Îşi aşeză bine toga, îi potrivi faldurile şi, 
însoţit de tribun, trecu în tricliniu, unde fusese 
pregătită masa pentru înaltul oaspete. După ei intrară 


şi ceilalţi: Metella, Alliana şi Laetius Vitalis. Doi sclavi 
aduseră pe Valeria, soţia procuratorului, ajutîind-o să 
meargă. 

La un semn al lui lustus Valentinus, contubernalul 
introduse pe marele preot, urmat de preotul Suriacus 
şi de aedilul templului său, care aducea darurile. 

— Marele Jupiter şi toţi zeii să-i dea sănătate 
augustului nostru împărat! începu marele preot, 
oprindu-se la cîţiva paşi în faţa procuratorului, rostind 
salutul oficial ce se folosea pentru înalții funcţionari ai 
imperiului — guvernatori, procuratori, generali — 
pentru că aceştia îl reprezentau pe stăpînul Romei în 
funcţiile ce le deţineau. Te salut, lustus Valentinus, 
continuă el, mă rog zeilor pentru tine! Mă bucur că ei 
m-au ajutat să cunosc un bărbat brav, plin de curaj, 
care apără imperiul în aceste locuri atit de îndepărtate 
de drumurile mari ale lumii! 

— Mă înclin cu smerenie în faţa Marelui preot al 
Marelui Jupiter, fericit de onoarea ce-mi face! răspunse 
procuratorul. Toţi zeii să-ţi dea viaţă lungă, bunule 
Callicles! Pentru noi este o mare cinste că te-ai obosit 
să vii pînă aici. 

lustus Valentinus îl conduse la masa încărcată cu 
tot felul de bunătăţi, dintre care nu lipsea vinul cel mai 
bun aflat în Dacia. Marele preot binecuvintă masa, 
după ce intona o rugăciune către zei, secondat de 
preotul Suriacus, avînd grijă să adauge şi cîteva urări 
de sănătate şi fericire pentru cele trei femei. 

Gustară din bucate, golind cîteva cupe de vin, 
printre glumele şi valurile de rîs cu care fiecare căută 
să onoreze pe înaltul oaspete. Niciodată nu se ştia ce 
se urmăreşte prin vizita unui mare preot: misiuni 
tainice din partea Romei, sau însărcinări speciale 
hotărite în adunările secrete ale marilor preoţi. Trăiau 


vremuri tulburi, anarhia militară dăinuia de mult timp, 
împărați erau alungaţi sau omori, generali se 
proclamau împărați cu ajutorul armatei, ca la rîndul lor 
să fie părăsiţi de legiunile care prin aclamații făceau 
din alţi militari stăpîni ai Romei, triburi barbare 
năvăleau din miazănoapte şi răsărit, ducînd cu ele mii 
de captivi destinaţi sclaviei, cei trecuţi la învăţătura 
galileanului sufereau persecuții şi torturi ce îngrozeau 
chiar şi pe aceia care continuau să aducă jertfe zeilor. 
De multe ori Justus Valentinus se bucurase, ştiindu-se 
departe de Roma, într-un loc şi post ce nu era rivnit de 
pretendenţii la funcţii mai înalte în armată şi în 
administraţia imperiului. 

Aşezat lîngă Metella, Laetius Vitalis se mişcă 
nerăbdător. Aştepta ca discuţia să se îndrepte spre 
situaţia din Moesia şi, mai ales, de la Roma. Văzind că 
procuratorul şi tribunul se fereau să se arate îngrijoraţi, 
bogatul fermier se hotări să pună el întrebarea: 

— Mă rog zeilor pentru sănătatea ta, Mare preot! 
îndrăznesc să-ţi cer un îndemn. Vii tocmai din Frigia, ai 
fost la Atena, spui că ai stat mult la Roma. Ce mă 
sfătuieşti să fac? Să-mi string averea, să-mi iau 
turmele şi să mă îndrept spre locurile de dincolo de 
Danuvius, sau să stau pe loc liniştit? 

Marele preot îl privi îndelung. Nu se grăbi şi nu 
căută să dea un răspuns limpede. 

— Ai spus că vin de departe. E drept că de citva 
timp am umblat cam mult. Însă noi, Marii preoţi, nu ne 
ocupăm de politica făcută de Roma, credinţa în zei îşi 
are propriile greutăţi. Dar, pentru că mă rogi să-ţi dau 
un sfat, pot să-ţi spun numai ce gindesc, rămînînd să 
faci aşa cum crezi că e mai bine. 

Procuratorul şi tribunul îşi încordară atenţia, 
convinşi că marele preot nu voia să dea în vileag 


scopul venirii sale la Porolissum, sperînd că vor putea 
să prindă ceva din spusele lui. 

— Cînd un om este respectat şi iubit de cei în 
mijlocul cărora trăieşte, cred că e bine să nu-i 
părăsească, continuă marele preot. Asta numai dacă 
acolo unde se duce nu întîlneşte prieteni mai buni sau 
rude mai apropiate. Eu nutresc convingerea că omul 
găseşte binele doar în locul unde poate să-l şi facă. 

— Eu o am pe Alliana, pentru ea mai trăiesc! Nu 
ştiu ce hotărîre să iau! murmură Metella îngrijorată, 
văzînd că Marele preot se ferea să spună ce ştie. 

— Da, Metella o are pe Alliana! Fata aşteaptă să se 
decidă Sargetius, aşa că orice sfat... rise Laetius Vitalis. 

Marele preot îl privi mai întîi mirat, apoi înţelese şi 
începu să zimbească. Rosti rar, clătinând încet capul: 

— ÎI cunosc mai bine de cînd am fost să văd 
atelierul bătrînului Degidus. Sargetius e un bărbat 
brav! Vă pot spune, fără teamă că mă înşel: orice s-ar 
întîmpla aici, el nu va părăsi aceste locuri, nu va pleca 
din Dacia! 

Ridicîndu-se în picioare, bogatul fermier Laetius 
Vitalis izbucni într-un hohot de ris, în care plutea 
satisfacţie amestecată cu o undă de răutate. Bătu din 
palme, făcîndu-i pe toţi atenţi: 

— Mare preot! strigă el. La stina mea, cînd un 
cioban vrea să ducă o mioară undeva, îi ia mieluşelul şi 
pleacă, iar blîndul animal îl urmează oriunde, trece şi 
prin foc. Poate că şi el se va ţine după cineva, dacă 
acea fiinţă porneşte... N 

Ochii  Allianei se umeziră. Ințelegea aluzia, 
niciodată nu se gîndise la plecare. 

Ocolind să dea un răspuns Metellei, marele preot 
continuă cu aceeaşi linişte, întărită de încrederea 
acordată celor în mijlocul cărora se găsea: 


— Trăim vremuri în care lumea trece prin mari 
frămîntări şi prin mari prefaceri. Noi, Marii preoţi, ştim 
multe, de aceea sîntem îngrijoraţi. Aşa cum ai spus, 
Laetius Vitalis, am mers de multe ori la Atena şi la 
Roma. L-am cunoscut pe Marele Plotin, filozoful cel mai 
învăţat din zilele noastre. Mă bucur de prietenia lui, iar 
el de protecţia împăratului Gallienus şi a soţiei sale, 
Salonina. Filozofia şi învăţătura lui mi se par 
cuprinzătoare şi adinci. In cele şase eneade — cum au 
fost grupate dizertaţiile lui de către discipolul său Por- 
firios — vorbeşte despre purtare şi virtute, despre viaţă 
şi moarte, despre cer şi stele, despre eternitate şi timp, 
despre trup şi suflet, iar în ultima, ca o finalizare a 
convingerilor sale, despre existenţă şi credinţă. Ceea 
ce mă tulbură mult este faptul că acel om, care mai 
crede încă în zei şi le aduce jertfe, a ajuns la concluzia 
că totul provine de la o putere supremă unică, singura 
care călăuzeşte viaţa oamenilor. Binele, fericirea, 
libertatea sufletului, vieţuirea dincolo de moarte sînt 
date oamenilor de acea putere absolută, în care el 
vede cu totul altceva decit nişte zei. Filozoful 
Ammonios Saccas din Alexandria, al cărui discipol a 
fost şi el — marele Plotin — s-a ataşat în tinereţe la 
învăţătura galileanului, apoi a revenit la zei. Cu toate 
persecuțiile pornite de Roma împotriva celor trecuţi la 
noua credinţă, numărul lor creşte neîncetat. La ce a 
folosit edictul împăratului Decius, ca toţi creştinii care 
vor refuza să aducă jertfe zeilor să fie întemnițați, 
înfometați şi torturați? Ce a obţinut împăratul Gallienus 
dînd edictul ca preoţii noii credinţe să fie decapitaţi, iar 
ceilalţi credincioşi puşi în lanţuri şi trimişi ca sclavi 
publici pe şantierele de drumuri, foruri şi amfiteatre? 

Preotul Suriacus asculta cu înfrigurare. Cele spuse 
de marele preot îl tulburau. Nu se mai putu stăpini: 


— Şi în Dacia sînt din cei trecuţi la noua credinţă. 
Pe unii, preoţii şi armata i-au făcut să plece, dar 
numărul lor... 

— Acolo de unde vin eu, în Frigia, Caria, Misia şi 
Capadocia, ei s-au înmulţit, lupta a ajuns să fie grea. 
Nu se mai feresc, nu se mai ascund, spun pe faţă că 
urmează noua credinţă. Se adună şi se roagă acelui 
galilean, să le miîntuiască sufletele.. 

Neîncrederea procuratorului în marele preot se 
topise. În tot ce spusese nu arătase ură, nu îndemnase 
la persecuții, fusese pătruns numai de îngrijorare, de 
nesiguranţă asupra viitorului. Convins că acel om al 
zeilor ştia şi gindea mai departe, dincolo de ceea ce 
dezvăluise, socoti că prilejul nu trebuie pierdut: 

— După felul cum ne-ai vorbit, Mare preot, zeii îmi 
sînt martori că nu mă înşel: ne-ai învrednicit cu multă 
cinstire, deschizîndu-ţi sufletul... 

— Să ştii că nu greşeşti, lustus Valentinus! Voi 
duce cu mine amintiri plăcute de aici din Porolissum! 

— Te rog să-mi spui, ce te îngrijorează mai mult: 
soarta credinţei în zei, a oamenilor sau a imperiului? 

Marele preot începu să zimbească. Pe faţa lui 
acoperită de barba bogată, albă, se aşternu o undă de 
compătimire. 

— Sînt om bătrîn, lustus Valentinus, cu zilele 
numărate! Mă îngrijorează numai soarta oamenilor! Nu 
văd prea departe vremea cînd celelalte două se vor 
prăbuşi deodată — şi credinţa în zei, şi imperiul — una 
nu va putea dăinui fără cealaltă. V-am spus că noi, 
Marii Preoţi, ştim multe. Relele nu vin de la zei, iar 
lumea nu va fi salvată prin credinţa în învăţătura acelui 
galilean. Nenorocirile cad asupra oamenilor pornite tot 
de la oameni: mici sau mari, tabulari sau procuratori, 
centurioni sau generali, preoţi sau împărați. Mă poartă 


gîndul departe, prevăd că va veni o vreme cînd filozofii 
vor descoperi cu uimire că religia noastră, credinţa în 
zei, a fost curată, deschisă, apropiată de toată făptura. 
De ce să ne încîntăm cu speranţele, lustus Valentinus? 
Marile prefaceri care se apropie nu vor putea fi oprite 
nici de tine, nici de mine şi nici de nimeni!... 

Marele preot rămase cîteva clipe adiîncit în gînduri, 
privind în jos. Cei din jur tăceau, cuprinşi de admiraţie 
şi evlavie. Deodată săltă capul şi un suris îi înflori pe 
faţă. 

— M-a uimit, reluă el, ceea ce am găsit acum 
cîteva zile în atelierul de olărie al acelui bătrîn, 
Degidus. Adevărată operă demnă de marii artişti ai 
grecilor. Pe patru cupe modelate din lut s-a povestit pe 
scurt, cum nu se putea mai frumos, istoria Daciei 
romane. După cum mi s-a spus, ele au fost măestrite 
de Sargetius. Minunat bărbat! 

Alliana se înfiora, faţa ei se îmbujora. 

— Mă voi duce să le văd! murmură ea. 

— Nu le vei mai găsi, frumoasă fată! M-a rugat să- 
mi aleg ceva ce mi-a plăcut mai mult, iar eu m-am 
lăcomit, am cerut cupele. Le am la mine. Dacă vreţi să 
le admiraţi, pot fi aduse. Sînt afară, în grija însoţitorilor 
mei. 

— Vreau să le privesc numai o clipă, Mare preot! îl 
rugă Alliana tulburată. 

Contubernalul le aduse repede şi cupele trecură 
una după alta prin mîinile celor de faţă, impresionați 
de nuanțele culorilor, simplitatea liniilor, claritatea 
formelor. Fiecare căuta cuvinte cît mai alese în 
admiraţia sa. Printre exclamaţiile ce se rosteau, la un 
moment dat răsună strigătul plin de indignare al lui 
Laetius Vitalis: 


— Astfel de desene nu puteau fi făcute decit de un 
mare duşman al imperiului! 

Toţi se întoarseră spre el, mirati. 

— Uite, lustus Valentinus, continuă bogatul fermier 
cu vocea sugrumată de miînie, ascunzindu-şi greu 
satisfacția. Uite o dovadă că cel ce a meşterit aceste 
cupe aşteaptă cu nerăbdare ca Roma să părăsească 
Dacia! Se vede limpede pe una din ele cum populaţia 
atacă legiunile, se opune plecării. Cele patru scene 
pictate pe cupe vorbesc cu toată claritatea despre cele 
patru etape din stăpînirea acestei provincii: prima — 
cucerirea, a doua — colonizarea, a treia — 
romanizarea, iar ultima — alungarea legiunilor. Uite la 
ce visează acela care e quattorvir în Porolissum: 
doreşte plecarea cohortelor de aici. lată ce fel de fiu al 
Romei este Sargetius Gemellinus Felix! Cum vezi asta, 
lustus Valentinus? 

Procuratorul luă din mîna lui Laetius Vitalis cupa pe 
care se distingea bine, în culori vii, cum populaţia 
Daciei se simţea mai legată de pămîntul pe care trăia, 
decit de Roma, şi-i alunga legiunile. Pe faţa lui brunetă 
sîngele năvăli dintr-o dată. De miînie, se învineţi, 
mîinile îi tremurau. 

— Pe toţi zeii, la orice m-aş fi aşteptat din partea 
lui, dar la asta nu! îl voi chema în for, va fi judecat în 
faţa mulţimii! Vom avea mărturie această cupă, pe 
care o s-o punem la vederea tuturor. Un astfel de om 
nu poate să mai rămînă în colegiul de conducere a 
treburilor municipiului! 

Se apropie de marele preot, ţinînd cupa sus, şi îi 
vorbi cu ton schimbat cu totul: 

— Jupiter mi-e martor că nu vreau să te supăr! 
Trebuie să mă înţelegi! Această cupă o opresc la mine. 


Celelalte trei rămîn ale tale, Mare preot. Ele povestesc 
bine ce s-a petrecut în Dacia. 

— Cum îţi este voia, lustus Valentinus! murmură 
uşor întristat marele preot. Eu nu văd lucrurile aşa. 
Laetius Vitalis greşeşte. Poate că te înşeli şi tu... 

Ţinîndu-se de braţul mamei, Alliana îşi stăpinea 
greu lacrimile. Îl ura din suflet pe Laetius Vitalis, dacă 
ar fi avut putere, îl zdrobea pe loc. Îl vedea pe 
Sargetius în primejdie şi nu găsea o cale prin care să-i 
vină în ajutor. În sufletul ei era furtună şi flăcări. Şi 
totuşi îşi dădea seama că trebuie să întreprindă ceva, 
să împiedice lovirea bărbatului de care îşi simţea viaţa 
legată. 

— Mamă, ajută-mă să oprim ticăloşia! şopti ea la 
urechea Metellei. Nu pot să îndur! 

— Ce putem să facem noi? Sînt treburi de bărbaţi! 
Fata nu luă în seamă răspunsul mamei. Un gînd o 
fulgeră. g 

Simţi un fior, ca o săgetare, prin tot trupul. Incepu 
să tremure, deveni palidă, cu o lucire metalică în ochi. 
Se apropie de lustus Valentinus cu o încordare ce-i 
strivea fiinţa. Făcu o sforţare grea, vorbind încet, cu 
voce potolită: 

— Nu sînt oameni din Dacia, unchiule, cei ce se 
luptă cu legiunile şi le alungă! Trebuie să vă uitaţi mai 
bine pe cupă. Dă-mi-o, să-ţi arăt eu... 

Procuratorul dorea din tot sufletul ca fata să poată 
dovedi că dreptatea este de partea ei. li întinse cupa, 
pe care ea o prinse cu o lăcomie greu stăpinită. 

— Da, am spus bine, nu sînt locuitori ai Daciei 
romane! continuă ea, slobozind un oftat de uşurare. 
Sînt poate... 

O roti de cîteva ori şi ridică mina. 


— lustus Valentinus, ia-i cupa! se repezi Laetius 
Vitalis. 

Dar totul se dovedi prea tîrziu. Cu o mişcare bine 
simulată, fata se prefăcu ameţită, se răsuci într-o 
parte, îşi pierdu echilibrul, repezi cupa cu putere pe 
lespezile de marmoră ale tricliniului şi se prăbuşi 
alături de cioburile împrăştiate. 

Urmărind scena, marele preot pricepu ce se 
petrecea. El nu-şi pierdu cumpătul ca ceilalţi. Cu toată 
vîrsta înaintată, se aplecă şi încercă să ridice fata. Il 
îngrijora numai dacă în cădere nu se lovise. Pieptul 
Allianei sălta cu putere, în colţul gurii îi răsărise un 
zîmbet. Văzindu-i faţa, un suris plin de înţelegere 
lumină figura marelui preot. 

Metella îşi conduse fiica pînă la un scaun, în timp 
ce bătrînul murmura, clătinînd uşor capul: 

— Tînărul poate să fie fericit: fata îl iubeşte atit de 
mult, încît este gata să se sacrifice pentru el. Noi să-i 
legăm fapta de situaţia în care se găsea, s-o luăm aşa 
cum trebuie. Pe Sargetius îl socotesc un mare artist şi 
totodată un bărbat cu noroc. Nu mă îndoiesc că, din 
dragostea ce-i încălzeşte sufletul, va face o altă cupă, 
poate mai frumoasă. Vă sfătuiesc să daţi uitării cele 
petrecute! 

— Cum să uităm, cînd sîntem convinşi că urmaşul 
barbarilor este duşman al imperiului? strigă Laetius 
Vitalis plin de furie. 

— Dacă aşa vezi lucrurile, atunci potrivnicii Romei 
sînt toţi aceia care au părăsit Dacia, precum şi cei ce 
se gindesc la plecare, adăugă marele preot cu aceeaşi 
linişte... 

Callicles încă vorbea cînd uşa se deschise şi în 
tricliniu intră Sargetius. Vesel, cu privirea limpede, 


adîncă, se opri la cîţiva paşi, rostind salutul obişnuit, 
rugînd zeii să le dea sănătate şi viaţă lungă. 

— Dar ce se întîmplă aici? întrebă el, văzînd 
răceala cu care era privit de procurator şi tribun, fără 
să-i răspundă la salut. Mă aşteptam să găsesc numai 
veselie şi voie bună! 

— Doreşti ca legiunile să părăsească Dacia, 
Sargetius? îl întrebă procuratorul, fără ocol, cu voce 
tăioasă. 

— Nu văd rostul întrebării, răspunse el, privind 
zecile de cioburi împrăştiate pe pardoseală. 

Ridică unul, îl cercetă îndelung, apoi continuă: 

— Nu ştiu ce s-a petrecut aici. Dar dacă este ceva 
în legătură cu cele zugrăvite pe cupa care s-a spart, 
răspunsul meu este limpede: de la preceptorul meu am 
învăţat că îi este permis artistului să se avinte cu 
mintea cît mai departe. Unii arată prin arta lor cum ar 
fi infernul, deşi nimeni nu l-a văzut. Alţii, cum zeițele 
fac dragoste cu oamenii, cu toate că nici un muritor n-a 
strîns la piept vreun trup viu şi cald de-al lor. Cine se 
crede îndreptăţit să susţină că Roma nu-şi va retrage 
niciodată legiunile de aici? 

Alliana se săltă de pe scaun, se apropie şi îşi 
petrecu mîna sub braţul lui. Ochii ei mari, adinci, 
pluteau în lacrimi. 

— Şi cine a putut să facă o astfel de faptă? Cine a 
spart frumoasa cupă? întrebă el tulburat. 

Cu acelaşi suris plin de bunătate, marele preot 
dădu un răspuns care mări şi mai mult frămîntarea lui 
Sargetius: 

— Fiica zeilor, fecioara care se sprijină de tine! 

La villa mare şi veche, cu urme proaspete de 
reparaţii, a cărei curte largă, plină cu pomi, se întindea 
din drumul părăsit — ce dusese în vremurile de demult 
sus în cetate — pînă prin locurile unde în aceleaşi 
vremuri se ridicau magaziile, grajdurile şi ergastulele 
lui Decimus Silvanus, se adunase lume multă. Acolo 
era sediul Colegiului săracilor din Porolissum. Casa şi 
curtea aparținuseră unui bogat negustor de cereale, 
plecat dincolo de Danuvius, încă de la primele zvonuri 
despre retragerea legiunilor de către Roma, pentru a 
stăvili năvălirea goților în Moesia. Villa rămăsese mult 
timp pustie, se dărăpănase, iar curtea o năpădise 
bălăriile, pînă în primăvara anului din urmă cînd 
Sargetius, ales quattorvir, pusese în joc influenţa sa în 
colegiul de conducere al municipiului şi obținuse 
cedarea ei către Colegiul săracilor. Inainte, cei din 
colegiu se adunaseră într-o încăpere mică, lipită de 
căsuţa modestă a lui Offas, olarul, pe care de mulţi ani 
membrii îl realegeau ca magister”, tot aşa cum pe 
Metrobius îl ţineau comagister. Metrobius era unul din 
numeroşii sclavi ai lui Laetius Vitalis. Bogatul fermier 
încuviinţase cîtorva, printre care şi lui Metrobius, să 
intre în Colegiul săracilor, dornic să se arate în 
Porolissum drept un stăpîn cu mult suflet. Adevărul era 
însă altul: de cînd îl cumpărase, îl stăpinea mîndria de 
a avea un sclav mai învăţat decit preceptorii de acolo, 
care ştia tot atit de multe despre lume cit un filozof sau 
un geometru. Offas şi Metrobius se dovedeau potriviţi 


? Conducător, preşedinte al unei asociaţii. Ajutorul său se numea comagister. 


pentru îndeplinirea celor două funcţii. Puneau suflet în 
tot ce făceau, de aceea membrii colegiului îi priveau cu 
dragoste caldă şi respect deosebit. In Sargetius vedeau 
un mare ocrotitor, a cărui influenţă urca pînă sus, la 
procurator. Se ştia în Porolissum că între quatorvirul 
tînăr, frumos şi bogat, şi nepoata lui lustus Valentinus 
se înfiripase o dragoste puternică, sinceră, curată. 

În fiecare zi de sărbătoare, săracii şi sclavii din 
colegiu se adunau în curtea largă, prînzeau împreună 
şi petreceau pînă seara. În astfel de zile prînzul se 
pregătea din ceea ce aducea fiecare, din fondurile 
colegiului şi din danii primite de la oameni milostivi. 
Mulţi sclavi nefericiţi socoteau colegiul ca fiind familia 
lor. În fiecare an — aşa se stabilise încă de la 
constituire — în prima duminică a lui iunie, magisterul 
şi comagisterul prezentau în faţa adunării situaţia 
încasărilor, a contribuţiilor şi a cheltuielilor. 

Soarele trecuse de mult de amiază. Săracii şi 
sclavii stăteau în curtea colegiului adunaţi în grupuri. 
Vorbeau, aşteptindu-i pe Offas şi pe Metrobius. Erau 
după o masă bogată, cu bucate de mai multe feluri, se 
împărţise vin din belşug. Toţi ştiau că cei doi 
conducători se pregăteau să le vorbească. Dinspre 
pădurea din apropiere trecea peste ograda colegiului o 
uşoară adiere cu miros de frunziş proaspăt de fag şi 
iarbă crudă. 

În mijlocul celui mai numeros grup aşezat în 
apropierea gardului, vorbea Erastus, sclav al bogatului 
Synethus. Negustorul îl învoise numai pe el să se 
înscrie în colegiu. 

— Da, Servius se chinuieşte degeaba, spunea el. 
De cîte ori a strîns banii pentru răscumpărare, de 
atîtea ori stăpînul i-a mărit preţul. Îl tot poartă cu 
vorba. Nu-l bate, nu-l pune la treburi grele, îl lasă liber 


noaptea, şi asta fiindcă ştie că Servius se duce şi 
munceşte la alţii pentru cîţiva aşi!". Acum, sărmanul, s- 
a îmbolnăvit! Nu e de mirare dacă zeii nu-l vor lua la ei. 
Eu unul, jur pe Proserpina, dacă aş fi fost aşa de 
chinuit, mă lipseam de răscumpărare, ori îl omoram pe 
Synethus! 

— Asta o spui aici, faţă de noi! se porni altul, 
văzînd că Erastus nu mai zice nimic. De unde să ştim 
că tu nu eşti omul lui de încredere? Cum se face că, 
dintre toţi sclavii săi, numai pe tine te-a învoit să intri 
în colegiul nostru? 

Erastus începu să ridă: 

— Jupiter mi-e martor, jur că nu ştiu, însă bănuiesc 
ceva. Dacă presimţirea mea e adevărată, aflaţi că nu 
m-am lăsat prins. De cîte ori mă întorc seara de la 
colegiu, Synethus mă aşteaptă, încearcă să afle ce se 
vorbeşte pe aici. Mă întreabă despre multe: care sclavi 
au fost torturați de stăpinii lor şi ei ce au spus, dacă 
săracii îi vorbesc de rău pe cei bogaţi, cine s-a mai 
răscumpărat, care sărac a fost făcut sclav pentru că nu 
şi-a plătit datoriile, şi fel de fel de întrebări de felul 
ăsta. Eu am simţit ce urmăreşte, de aceea nu-i spun 
decit ce vreau. 

— Adică, ce ai simţit? 

— Cum, tu mă crezi atît de prost, încît să uit ce ne 
spune mereu fratele Metrobius? Procuratorul, tribunul 
şi mulţi dintre cei bogaţi se tem că aici în colegiu s-ar 
putea să se pună la cale vreo răscoală a săracilor şi 
sclavilor. Revolte au mai fost în Dacia romană, mai ales 
pe la Ampelum şi pe la Brucila. 

— Ar mai trebui şi cîte-o răzvrătire! hurui vocea 
groasă a unui sclav voinic, roşcovan, cu căutătură 


1 Monedă romană din bronz, de mică valoare. 


rece. Numai aşa ne-am mai răcori niţel sufletele cu 
ticăloşii! 

— Bine, dar în răscoale piere multă lume! şopti 
cineva cu teamă. Cum să lupti cu... 

Roşcovanul îi luă vorba: 

— Da, cad aproape toţi cei ridicaţi împotriva 
asupririi, dar sînt ucişi şi din aceia care torturează 
sclavii, jefuiesc săracii, se îmbogăţesc pe suferinţa 
noastră! Eu unul i-aş zobi cu multă poftă capul lui 
Laetius Vitalis. Ce vă uitaţi cu teamă, şi ce vă miraţi 
atita? Nu ştiţi ce a păţit Crispina? Femeie săracă, 
rămasă văduvă cu trei copii, a fost încîntată de bogatul 
fermier să-i cedeze pămîntul pe care îşi are casa, în 
schimb el s-a legat să-i dea o bucată de loc în altă 
parte, precum şi banii trebuincioşi să-şi ridice alta, mai 
bună. Invinsă de sărăcie, femeia a primit învoiala. 
Laetius Vitalis îşi pusese de gind să-şi lărgească mult 
curtea, cu o ieşire nouă de la villa lui bogată, spre for. 
Crispina a început să-şi dărime casa, dar după puţin 
timp ticălosul a-ntors-o, i-a spus că nu mai are nevoie 
de pămîntul ei. Acum se chinuieşte, sărmana, între cei 
doi pereţi rămaşi nedărimaţi, peste care a înjghebat un 
fel de acoperiş. Nu ştiu ce o să facă la iarnă, că aici e 
ger de crapă lemnele. 

— Poate s-o găsi cineva să-i dea o mînă de ajutor, 
murmură o femeie ce stătea la spatele roşcovanului. 

— Cine? Noi, sclavii? întrebă, întorcîndu-se spre ea. 
Nu ne lasă stăpinii, iar cei săraci muncesc pe la alţii 
atit de mult, încît nu le rărnîne timp nici să se 
odihnească. 

Roşcovanul tăcu, întorcînd capul în partea spre 
care ceilalţi se uitau miraţi. De grupul lor se apropia 
plîngînd o femeie. Aşteaptă să-şi spună necazul. 


— Zeii nu vor să ne ajute! se vaită ea printre 
suspine. Am aflat că Synethus îl face pe Zenos sclavul 
lui! 

Femeia tăcu, ştergindu-şi lacrimile cu dosul palmei. 
Cei din jur o priveau cu milă, ştiau că în curînd Zenos 
urma să-i fie soţ. Sărmani şi văduvi, amîndoi cu copii, 
uniţi, sperau să-i crească mai uşor în sărăcia lor. 

— Eu n-am aflat decit astăzi că Zenos a luat bani 
de la el, altfel nu l-aş fi lăsat, se porni din nou femeia. 
Acum ce să fac, încotro s-o apuc?! El aleargă ca un 
nebun, poate o găsi pe cineva să-l ajute. Cică Synethus 
se duce miine la Zenos cu tabularul Bellinus, să-i facă 
actul de sclav. Am fost adineaori la Offas, i-am spus şi 
lui. Era cu Metrobius, nu prea au avut timp să mă 
asculte... 

Invins de milă, roşcovanul se apropie de ea şi o 
strînse la piept. Pe faţa lui plutea un zîmbet sub care 
se ascundea revolta. 

— Linişteşte-te! Dacă i-ai spus lui Offas, nu vă lasă 
în necaz, o încuraja el. Să sperăm că zeii nu dorm, au 
ei grijă să pedepsească ticăloşi ca Synethus şi ca 
Laetius Vitalis! 

— Poate de aceea întirzie atita. Or fi prea multe 
ajutoare de dat şi colegiul n-o fi avînd destui bani, 
adăugă Erastus, ieşind mai în faţă, spre a fi mai 
aproape de femeie. Dacă era cu Metrobius, e o 
speranţă, au făcut ei multe lucruri bune. Hei, dar uite-i 
că au ieşit! schimbă el vorba, privind spre villa. Sînt 
veseli, zeii ne ajută, cred că au reuşit să împace toate 
necazurile... 

De sus de pe scara colegiului, Offas bătu tare din 
palmele lui mari de olar, făcînd semne în toate părţile 
pentru adunare. Lîngă el Metrobius ţinea în mînă un 
papirus. 


Se strînseră în grabă, nerăbdători să asculte ce vor 
spune magisterul şi ajutorul său. 

Offas îşi roti privirea pe deasupra lor, schiţind un 
zîmbet larg. Pletele şi barba îi jucau în suflarea vîntului 
potolit ce cădea dinspre pădure. Incepu să vorbească, 
stăpînindu-şi greu vocea groasă, puternică: 

— Nici acum nu-mi place cum v-aţi aşezat! Aici 
sîntem fraţi, formăm cu toţii o mare familie, ne găsim 
în casa colegiului nostru. larăşi v-aţi grupat, cei liberi 
de o parte, iar sclavii de alta. Şi chiar aşa, femeile s-au 
tras deoparte de bărbaţi. Păi ce spuneţi, sîntem sau nu 
fraţi? Eu zic că e bine să vă amestecați: bărbaţi, femei, 
liberi şi sclavi, toţi laolaltă. Aşa să faceţi întotdeauna. 

Se produse o foiala scurtă. Fiecare se duse alături 
de cel pe care ar fi dorit să-l aibă în apropiere. Offas 
urmărea mişcarea, surisul său se deschise şi mai mult. 
Reluă: 

— Uite ce frumos vă şade! Aşa arătaţi mai înfrăţiţi, 
mai legaţi. Nu ştiţi că numai prin unire vom putea 
înfrunta greutăţile şi potoli necazurile? Acum să mă 
ascultați în linişte, am să vă spun care a fost situaţia 
colegiului nostru în răstimpul anului ce s-a scurs. Din 
ceea ce s-a strîns de la fiecare, ne-am descurcat bine, 
deşi mai sînt unii cu contribuţia nedată. Eu şi fratele 
Metrobius am chibzuit mult şi cum îi cunoaştem bine 
pe fraţii noştri, pe unii i-am scutit de plată, pe alţii îi 
mai păsuim pînă vor putea strînge banii ce-i datorează, 
iar pe cei cărora am socotit că nu le stă bine să fie 
între noi, i-am scos din colegiu. Fratele Metrobius o să 
vă spună de pe papirus care este situaţia fiecăruia. 

Metrobius începu să strige numele celor ce nu-şi 
plătiseră contribuţia, precizînd dacă era iertat, păsuit 
sau scos dintre ei. 


— Are cineva ceva de propus? întrebă Offas, după 
ce Metrobius sfirşi de citit. Poate că noi ne-am înşelat. 
E bine să îndreptăm greşeala. Gîndiţi-vă mai mult la cei 
pe care i-am alungat. 

— Păi, dacă numai ăştia sînt, eu zic că aţi greşit! 
strigă roşcovanul, apropiindu-se de scară. Mai sînt şi 
alţii care, deşi au plătit, trebuie să-i dăm afară! Nu cred 
ca voi să nu-i cunoaşteţi. 

Se întinseră murmure de aprobare în toate părţile. 
Offas săltă mîinile, făcîndu-le semn să tacă. Reluă cu 
voce mai aspră: 

— Fratele nostru a spus bine, mai sînt şi alţii, îi 
ştim şi îi vom scoate din colegiu, cu toate că au achitat 
tot ce se cuvenea. Cu aceia vom proceda însă în aşa 
fel, încît nimeni să nu cunoască adevăratele motive ale 
excluderii. Sînt unii mai slabi, nu-şi ţin gura, spun tot 
ce se vorbeşte aici, fără să-şi dea seama că fac mult 
rău acestei mari familii a noastră. Sînt alţii trimişi 
alături de noi ca iscoade, veniţi să ne trădeze, faţă de 
aceştia trebuie să fim neîndurători. Şi acum să trec mai 
departe, să vă spun cum am folosit banii colegiului. În 
anul care s-a scurs, au plecat la zei şapte dintre fraţii 
noştri: trei oameni liberi şi patru sclavi. Noi am făcut 
cheltuieli pentru a-i înhuma omeneşte, am pus la capul 
fiecăruia piatră de mormiînt, pe care i s-a săpat numele 
şi s-a scris că a fost înmormîntat prin grija Colegiului 
săracilor. Tot în acest an am răscumpărat pe trei dintre 
fraţii noştri, care şi-au luat nume de oameni liberi: 
Fabricius!! Nexos, Fabricius Dexter şi Fabricius Nonia. 
Eu şi fratele Metrobius ne-am gîndit să-l răscumpărăm 
şi pe sclavul Servius de la Synethus, pentru asta cerem 
dezlegarea voastră. Servius s-a chinuit prea mult, dacă 


11 Sclavii eliberaţi de colegii adoptau nume derivate din cuvintul faber — 
muncitor, meşteşugar. 


nu ne grăbim, ajutorul nostru i-ar putea veni prea 
tîrziu. De fapt noi vom completa numai restul, pentru 
că el mai are ceva denari strinşi. II întreb pe fratele 
Erastus, ce crede, vom putea să cădem la învoială cu 
lacomul de Synethus? 

— O să mărească din nou preţul răscumpărării! 

— Să dăm tilharului cît cere! strigă roşcovanul. Şi, 
dacă ne-o veni vreodată bine, să luăm înapoi banii cu 
vîrf şi îndesat! 

— Vom plăti, căci avem de ajuns, reluă Offas. Vom 
mai da bani şi pentru altceva: ne-am gîndit să ajutăm 
pe văduva Crispina să-şi înalțe la loc casa stricată din 
îndemnul lui Laetius Vitalis. 

— O facem şi pe asta! încuviinţă roşcovanul. Dacă 
nu vom avea denari destui, s-o ajutăm care cu ce 
putem: unii cu munca, alţii cu lemne, cu cărămidă... 

— Bani sînt, aşa am socotit eu şi fratele Metrobius. 
Şi vom mai găsi încă pentru ceva: astăzi a venit 
plîngînd sora lunilla, ne-a spus că tabularul o să-l dea 
pe Zenos ca sclav lui Synethus, pentru neplata unei 
datorii. Colegiul trebuie să-i ajute, sînt fraţii noştri. Eu 
aş zice că n-ar fi rău, dacă sora lunilla ar da fuga după 
fratele Zenos şi l-ar aduce încoace, îi dăm cit trebuie, 
să se plătească de Synethus chiar în seara asta. 

— Fugi, lunilla, nu mai sta! o îndemnă roşcovanul, 
întorcîndu-se spre ea şi împingînd-o uşor. 

— Sînt multe şi grele durerile omeneşti! continuă 
Offas, slobozind un oftat, privind după lunilla cum se 
îndepărta în fugă, plîngînd. Şi acum, fraţilor şi surorilor, 
dacă socotiți că eu şi fratele Metrobius am făcut bine, 
aşa cum am cheltuit banii colegiului nostru, să săltaţi 
cîte o mînă în sus. lar de nu, noi ne vom da la o parte, 
ca voi să alegeţi pe alţii mai buni, mai... 


Printre zecile de braţe ridicate, roşcovanul îşi făcu 
loc cu coatele, pînă ajunse în faţa lui Offas: 

— Eu n-am săltat mina, Offas, ai văzut bine, mie mi 
se pare încurcată folosirea banilor! Cît timp ai vorbit, 
am tot făcut socoteli în gînd, nu-mi iese cum... 

— Crezi că am oprit ceva pentru noi? îl întrebă Me- 
trobius, lăsînd loc unui suris. 

— Nu, răspunse roşcovanul, rîzînd şi el, bănuiesc 
că aţi mai pus de la voi. Am socotit că din ceea ce s-a 
putut strînge, abia dacă ajungea pentru cele şapte 
înhumări. Aşa că nu înţeleg cum aţi făcut, ce aţi făcut?! 
Noi am vrea să ştim... 

Roşcovanul aştepta ca Offas să vorbească, 
magisterul era dator să lămurească încurcătura 
descoperită. Dar el ridea, privind spre poartă. 
Întoarseră toţi capetele într-acolo... Îl văzură pe 
Sargetius apropiindu-se, însoţit de Diurpanneus. 

— O vorbă din bătrîni spune cam aşa: „Vorbeşti de 
lup şi lupul la uşă!” Frate Gallius, îi răspunse 
roşcovanului, căci acesta îi era numele, colegiul nostru 
a avut bani, fiindcă ne-a ajutat bunul Sargetius. El este 
sprijinul nostru. 

Apropiat destul de mult, Sargetius prinse ceva din 
cele spuse de Offas. Vorbi din mers: 

— Ce bani? Cu ce v-am ajutat eu? întrebă 
stăpînindu-se să nu rîdă, cu privirea aţintită spre Offas. 

— Zeii să-ţi dea sănătate şi viaţă lungă, Sargetius! 
strigă roşcovanul, ridicînd deasupra capului o mînă cu 
pumnul strîns. Tu întotdeauna faci ceva pentru săraci 
şi pentru sclavi. 

— Stai, Gallius, vezi că greşeşti! N-am dat nici un 
ajutor, numai am plătit dinainte partea pentru acest 
cioban al meu, spuse, întorcîndu-se spre Diurpanneus. 
Este om sărac, de mult m-a tot rugat să vorbesc cu 


Offas, să-l primească şi pe el în colegiu. Altceva poate 
a dat bunicul Degidus. Ei, ce ziceţi, îl primiţi şi pe 
ciobanul meu? 

Ocolind un răspuns sau o confirmare directă, Offas 
schimbă vorba, deşi sensul rămase acelaşi: 

— Aşa e că astăzi am avut un prînz mai bogat ca 
niciodată? Multe din bucate ne-au fost aduse de la 
ferma lui. 

Din multe părţi se porniră mulţumiri, laude şi 
rugăciuni către zei pentru sănătatea lui Sargetius. Cu 
toată modestia lui, această manifestaţie spontană îl 
bucura, îi dădea o adincă satisfacţie. Se gîndi că era 
potrivit ca, la atitea dovezi de recunoştinţă, să 
răspundă cu o glumă, al cărei efect îl prevedea: 

— Eu v-aş îndemna că, dacă nu sînteţi mulţumiţi 
de modul cum Offas şi Metrobius au gospodărit colegiul 
în acest an, să vă alegeţi alt magister şi un alt 
comagister... Dar să lăsăm la o parte gluma, continuă 
el. Nu trăim timpuri prea bune. Poate că va veni o 
vreme cînd voi cei din colegiu va trebui să dovediţi că 
sîinteţi uniţi, că îi ascultați şi urmaţi pe cei ce vă 
conduc. Dar toate astea la timpul lor, acum să ne 
vedem de prezent. Cred că ştiţi pentru ce am venit 
încoace. Sînt, ca şi voi, dornic să-l ascult pe Metrobius. 

Offas şi Metrobius coboriră de pe treptele scării, 
apropiindu-se de Sargetius. Din adunare, unii se 
strinseră în jurul lor, alţii se împrăştiară. 

În fiecare zi de sărbătoare, spre seară, Metrobius 
vorbea celor dornici să-l asculte. 

Se frămiîntase mult Laetius Vitalis să afle ceva din 
trecutul sclavului său şi totdeauna se izbise de muţenia 
lui tare ca stinca. Metrobius tăcea însă numai cînd era 
întrebat despre el, despre viaţa lui. În mijlocul celor din 
colegiu era un om volubil, gata oricind să înveţe pe 


alţii, să explice cît de mult se întinde lumea, să 
povestească fapte din istoria popoarelor, să spună ce 
credea despre zei şi despre noua credinţă în învăţătura 
galileanului şi, mai ales, să vorbească, despre cele ce 
se puteau stringe în sufletele oamenilor. După ţinută, 
se vedea că nu dădea importanţă lucrurilor şi faptelor 
mărunte. De înălţime potrivită, legat, brunet, cu privire 
vie, adîncă, pe faţa lui încadrată de părul încâlcit şi 
barba răvăşită plutea în permanenţă o undă de 
meditaţie şi umor. Laetius Vitalis rămăsese cu o teamă 
ascunsă faţă de sclavul învăţat. Neliniştea îşi avea 
obîrşia din cuvintele negustorului de la care îl 
cumpărase: 

— Cel ce mi-a vîndut acest sclav mi-a spus cinstit 
că era stăpinit de frica lui, deşi nu încercase în nici un 
fel să-i facă vreun rău. Ai grijă cum te porţi cu el. 

La început îl urmărise din umbră, îngrijorat să nu 
pună ceva la cale. Se văzuseră multe viile şi ferme 
arse de focurile aprinse de sclavi, fie din disperare, fie 
din ură şi răzbunare. Avea şi momente cînd punea să-l 
tortureze, la fel ca pe ceilalţi. Metrobius nu se ferea, nu 
se umilea, nu cerea iertare, privea în jurul său cu o 
lucire în ochi ce oglindea, în egală măsură, scîrbă şi 
compătimire. Îl bănuise trecut la noua credinţă, dar se 
convinsese de totala lui indiferenţă faţă de zei şi de 
învăţătura galileanului. În cele din urmă, Laetius Vitalis 
cedase: îl învoise să se înscrie în Colegiul săracilor, 
lăsîndu-i mai multă libertate. Părăsise gîndul de a-l 
vinde, numai din ambiția de a fi stăpînul unui sclav 
învăţat, pentru că prin asta îi creştea prestigiul. 

Sargetius şi Offas, urmaţi de ceilalţi, porniră spre 
fagul cu coroană bogată din colţul dinspre pădure al 
curţii, locul unde de obicei ascultau prelegerile 


sclavului filozof. În mers, Sargetius îl luă de braţ şi îl 
întrebă cu ton în care răsuna pornirea spre glumă: 

— Frate Metrobius — îi spuse frate, ca şi cum şi el 
făcea parte din Colegiul săracilor — astăzi despre ce 
vrei să ne vorbeşti? 

Metrobius mergea privind în jos. Răspunse, fără să 
salte capul: 

— Despre multe. Niciodată nu mă pregătesc 
anume. Pornesc de la ceva în legătură cu cele 
petrecute peste zi, ori de la o întîmplare mai 
proaspătă. Sînt atitea lucruri de spus oamenilor... 

Ajunşi sub frunzişul des al fagului, se aşezară pe 
iarbă în jurul scîndurii bătută pe patru pari, pe care 
şedea Metrobius cînd le vorbea. Pe feţele multora se 
oglindea nerăbdarea, curiozitatea. 

— Văd după privirile voastre cît sînteţi de dornici 
să mă ascultați, şi asta mă bucură, începu Metrobius 
cu voce calda, potolită. Oamenii sînt lacomi să afle 
multe, pentru că nu înţeleg multe din ale vieţii. Putem 
să ne întrebăm: De ce o parte din oameni sînt buni şi 
cealaltă răi? 

— Buni ca Sargetius, răi ca Synethus! strigă 
roşcovanul. 

— Ca ei şi ca alţii, relua Metrobius. De ce unii sînt 
uriîţi, iar alţii frumoşi? De ce printre noi vedem firavi, 
neputincioşi, alături de oameni graşi, voinici? De ce 
unii înţeleg cu mintea mai uşor, alţii mai greu? 
întrebări de felul acesta se pot pune oricite vreţi, însă 
numai la puţine s-a găsit un răspuns. Poate că unele 
vor chinui filozofii încă timp îndelungat. Eu unul n-am 
găsit bun nici un răspuns din cele date pînă acum. Aşa, 
de pildă, învățații spun că tot ce există pe lume 
provine din patru lucruri: aer, apă, pămînt şi foc, 
străduindu-se să ne explice cum tot ce ne înconjoară 


se trage din aceste elemente. Este uşor oricui să în- 
ţeleagă ce este apa şi lutul, însă aerul şi focul nu. Mai 
ales focul. Avem foc din paie sau din lemne, dar 
citeodată mai cade şi din cer, ori izbucneşte din 
adîncul pămîntului. Ca să iasă din încurcătură, oamenii 
au născocit zeii. Să nu vă mire, da, i-au născocit: unul 
pentru foc, altul pentru apă, şi mulţi alţii, pentru toate 
cîte le ştiţi. Dar nu numai că i-au plăsmuit cu mintea, 
atribuindu-le unele însuşiri, ci îi şi cioplesc, le fac 
chipuri din lemn, din piatră sau din lut, aşa cum măes- 
treşte fratele Offas. V-aţi întrebat vreodată ce este un 
zeu şi ce putere are el? Cum ar putea să ne ajute o 
bucată de lemn, de piatră, sau de lut? Şi dacă mii de 
oameni îl au acasă frumos cioplit pe zeul Silvanus, 
înseamnă că atiţia Silvanuşi sînt? lar dacă chipul de lut 
ars ţi-a scăpat din mînă şi s-a spart pe pardoseală, 
înseamnă că a murit, a pierit zeul? Nu vă spun toate 
astea ca îndemn să nu mai credeţi în idoli, ci să ne 
întrebăm, poate vom reuşi să înţelegem: există ei sau 
nu? Un zeu adevărat, cu viaţă, eu mişcare, cu putere 
de a te ajuta, ori de a-ţi face rău, n-a văzut nimeni, şi 
n-o să întilnească niciodată, pentru că asemenea, fiinţe 
nu există. Văd că unii se miră, poate îi înfricoşează cele 
ce spun, alţii se supără. Le cer iertare, de aceea pentru 
astăzi numai atit vă spun. Uite că lunilla l-a adus pe 
fratele Zenos. Eu şi Offas trebuie să mergem să-i dăm 
denarii cu care să scape de Synethus. 


5 


De la Erastus, Synethus nu reuşi să afle ce se 
hotărise la Colegiul săracilor, în legătură cu 
răscumpărarea lui Servius. Negustorul urmărea cu 
lăcomie să nu scape din mînă banii sclavului. De aceea 


pindea momentul potrivit, la apropierea, sfirşitului, 
spre a-i face actul de eliberare, luîndu-şi plata. De cîtva 
timp Servius căzuse greu bolnav. N-ar fi făcut asta, 
dacă  descoperea locul unde îşi ţinea ascunse 
economiile, căci după moarte tot ce era al sclavului 
rămiînea stăpiînului. 

De dimineaţă, Synethus se sculă îngrijorat, ţinînd-o 
drept la ergastule, să vadă dacă Servius mai era în 
viaţă. Găsindu-l într-o stare mult înrăutăţită, trimise 
după tabularul Bellinus. Bolnavul îi spuse gemiînd că 
banii îi ţinea la bătrînul Anthus, aedilul templului 
Apollo, că trebuie să-l aducă şi pe el. Liniştit şi bucuros 
— se şi vedea cu denarii sclavului muribund în palmă 
— Synethus trecu în curte unde începu să se ocupe de 
negustorie. Mărunt şi gras, cu ochi mici, ce arătau 
şiretenie, aproape chel, ştia să-şi conducă treburile cu 
multă uşurinţă, fără să alerge prea mult. In prăvălia lui 
mare şi arătoasă, peste drum de taberna lui Surillius, 
se vinturau neîncetat clienţii, ieşeau din tabernă şi 
intrau în prăvălie, ori ieşeau din prăvălie şi intrau în ta- 
bernă. Dincolo se întindea piaţa largă dintre Magnus şi 
Serdos, locul unde se stringea lumea în fiecare 


săptămână. 
In acea zi negustorul trebuia să fie cu ochii-n patru: 
era tîrg, veneau mulţi „prostănaci” — cum îi plăcea să-i 


numească pe cei din împrejurimi, de prin vicuri — de la 
ei scotea cele mai mari profituri. Trecu prin prăvălie, 
prin magazii şi prin beciuri, cercetă dacă toate erau în 
ordine şi, mulţumit, lăudă sclavii de încredere, 
spunîndu-le că în acea zi vor avea mîncare mai bună şi 
vin mai mult. Nu avusese niciodată vilic nici actore 
pentru supravegherea sclavilor ori pentru ţinerea 
socotelilor. Cînd se pripăşise de la Ulpia Traiana 


Sarmizegetusa, începuse negustoria vînzînd 
mărunțişuri la o tarabă de lemn. 

Sclavul trimis veni repede cu tabularul, găsit în 
tabernă, unde îşi bea vinul de dimineață.. 

— Jupiter şi Mithras să te ajute, Bellinus! îl salută el 
vesel. Pînă-l aduce pe Anthus, poate vrei să guşti ceva. 

Cu toată bogăţia sa, negustorul arăta respect 
tabularului, deşi acesta era sclav public la oficiul 
dărilor. Cu el aranja ce avea de dat pentru imperiu, şi 
cît mai puţin. 

— Zeii să-ţi dea sănătate, Synethus! Pentru ce m-ai 
chemat? Mă grăbesc, astăzi e multă lume venită, am 
treabă! 

— Bine, lasă că pleci numaidecit. Să-mi faci, actul 
de eliberare pentru Servius. Sclavul e pe moarte, de ce 
să nu-i iau banii strînşi? Ai şi tu partea ta, Bellinus! îi 
spuse, clipind des. 

Zimbetul împietri pe buzele tabularului: de la el 
împrumutase bani sclavul, urmînd să-i primească 
înapoi îndoit! 

— Asta nu pot, Synethus, nu pot! l-am dat mulţi 
denari. Dacă moare, îi pierd pe toţi. Mai bine mi-i iau 
înapoi de la Anthus! 

La o astfel de încurcătură, negustorul nu se 
aşteptase. Căută în grabă o cale de ieşire. Pierdea o 
parte din preţul răscumpărării, dar tot se alegea cu 
ceva. 

— Lasă că ne împăcăm noi, îţi restitui ce i-ai dat 
sclavului. 

— Dublu, aşa am înţelegere cu el! Te învoieşti? 

Synethus nu mai avu timp să răspundă. O 
pocnitură, urmată de zornăieli pe lespezile de piatră, îl 
făcu să se întoarcă speriat. Privi şi rămase încremenit: 
doi sclavi scăpaseră din miini o amforă plină cu 


untdelemn, umplind curtea de ulei şi cioburi. Paguba 
era mare. Furia parcă îi luă vederea. Strigă sclavii de 
încredere şi le porunci să-i bată cu vergile pe cei doi 
vinovaţi. De prezenţa tabularului aproape că uită. Se 
potoli cînd auzi pe cineva apropiindu-se, vorbindu-i: 

— In loc să-i baţi, după ce ţi-au făcut paguba, mai 
bine le dădeai o frînghie cu care să fi legat amfora. O 
duceau uşor agăţată de un par pus pe umeri. Nu vrei 
să-i ierţi? 

Cel ce-i vorbea era Sargetius. Venise însoţit de 
Offas. 

— Un stăpiîn poate să facă ce vrea cu sclavii săi! 
răspunse rizînd, înclinîndu-se cu respect. Zeii îmi sînt 
martori că mă bucur de venirea unui quattorvir în 
prăvălia mea! Dacă vreţi să cumpăraţi ceva, sînt gata 
să vă servesc chiar eu. 

Sargetius îi spuse că era numai în trecere, cu el 
avea treaba Offas. Cînd auzi că magisterul Colegiului 
săracilor venise să-l răscumpere pe Servius, negustorul 
se schimbă dintr-o dată. Făcu un semn cu ochiul 
tabularului, pregătindu-se să lupte pentru un preţ 
mare. 

— Nu-l vînd, Offas, sclavul e aproape însănătoşit! 
lar dacă l-aş elibera, nu-mi dă colegiul cît vreau eu... 

Cu voce mieroasă, îl lăudă, se văită că avea nevoie 
de el, apoi ceru un preţ mult mai mare decit acela pe 
care sperase să-l obţină de la sclav. Repetă că n-ar fi 
dispus să-l vindă. 

— Colegiul nu are atiţia bani, murmură Offas cu 
totul descurajat. Tu pretinzi un preţ cu care se pot 
cumpăra patru, cinci sclavi sănătoşi, buni de muncă! 

— Plăteşte-i, Offas, cît mai lipseşte dau eu! îl 
îndemnă Sargetius. Cînd faci o faptă bună, nu te 
opreşti în drum. 


Cuvintele lui Sargetius făcură pe lacomul negustor, 
mai îndatoritor. Vînzindu-l pe Servius, ieşeau bine 
socotelile cu tabularul, rămiînînd pe deasupra banii 
strînşi de sclav pentru răscumpărare. Se temea numai 
ca el să nu moară înainte de a fi dus la colegiu. 

Soarele se ridicase pe cer mai sus de vremea 
prînzului, cînd Offas ajunse cu Servius la sediul 
colegiului, unde puse două bătrine, iscusite în 
vindecarea bolilor, să-l îngrijească. 

Bucuros că totul se sfirşise atit de bine în acea 
dimineaţă, Synethus trecu să-şi supravegheze sclavii, 
care albia mai pridideau să servească mulţimea de 
cumpărători. Era singura zi din săptămînă cînd alerga 
de dimineaţa pînă seara, fără să simtă oboseala, lacom 
să-şi sporească bogăţia. 

Pe la începutul după-amiezii, cînd căldura era 
toropitoare, un tînăr ce nu arăta să fi trecut de mult de 
douăzeci de ani, îmbrăcat cu togă subţire de vară, intră 
în taberna lui Surillius şi întrebă de prăvălia lui 
Synethus. Tabernagiul îl privi mirat, apoi rise cînd îi 
dădu răspunsul: 

— In loc să fi cotit la stinga, spre tabernă, dacă o 
apucai la dreapta intrai drept în curtea ori în prăvălia 
lui. De nu te grăbeşti, poţi să stai să te odihneşti. 

Tînărul ceru mîncare şi vin. Se aşeză la o masă mai 
retrasă, în dreptul ferestrei, unde întirzie pînă spre 
seară, privind spre uşa de la intrarea în prăvălia de 
peste drum. Mulțimea se rărise, piaţa rămăsese 
aproape goală. Socoti momentul potrivit, ieşi din 
tabernă, îşi potrivi bine toga şi intră la Synethus. De 
cum îl văzu, negustorul sări de pe scaun, gata să 
strige. Tînărul îi făcu semn să tacă. 

— Ce cauţi aici? izbucni, după ce alungă sclavul 
care îl adusese, într-o pornire nestăpinită. 


Tînărul se pregătise pentru o astfel de primire, de 
aceea aşteptase să se rărească lumea. Il privi 
îndelung, săltînd din umeri. 

— De ce ai venit?! ridică Synethus pumnii 
ameninţător. Nu ţi-au fost destul ticăloşiile făcute la 
Ulpia Traiana Sarmizegetusa? Ai auzit că am agonisit 
ceva şi vrei să te înfrupţi? 

— Ce vorbe frumoase, de bună primire, rosteşte 
unchiul bogat, faţă de nepotul său sărac! se porni 
tînărul, aşezîndu-se pe scaun. Haide, dă-ţi mai departe 
drumul, varsă veninul din suflet şi, după ce te uşurezi, 
vom sta liniştiţi de vorbă. Ca să nu fii îngrijorat, află că 
n-am venit să-ţi iau nimic din avere. lar dacă şederea 
mea la tine te supără, voi căuta să locuiesc la 
altcineva. 

— Şi ai să umbli fără căpătii prin Porolissum? Am 
auzit de la buna şi sărmana ta mamă cite scandaluri ai 
dezlănţuit acolo, în Ulpia Traiana. Cînd ai de gînd să te 
potoleşti, Euphoros? Cînd o să-ţi vină minte în cap? ŞI 
de ce ai pornit încoace? 

Euphoros îl asculta zimbind. Ochii negri, vii, plini de 
şiretenie, ca ai unchiului său, şi tot iscoditori, luceau cu 
clipiri dese. Faţa ovală, brunetă, cu un semn de 
cicatrice în obraz — parcă pus anume, spre a arăta că 
nu era lipsit de curaj — părul scurt, ondulat, negru ca 
abanosul, înalt numai atit cît trebuie să fie un bărbat 
bine făcut, toate contribuiau în egală măsură la 
păstrarea frumuseţii pure a înaintaşilor săi greci, veniţi 
în Dacia de prin părţile Corintului. Euphoros întristase 
multe fete din Sarmizegetusa. 

— M-am schimbat, unchiule! răspunse rîzînd. De la 
un timp mi-a venit mintea la cap, m-am potolit! 

— După ce ţi-ai îmbolnăvit mama, ai părăsit-o, 
lăsînd-o cu sufletul năpădit de durere! 


— Cine poate să ştie de ce boleşte un om? Nu 
vreau să spun că nu i-am pricinuit supărări, însă sînt 
unii care trec prin adevărate torturi sufleteşti şi tot 
trăiesc. Sclavii şi sclavele se zbat într-o suferinţă 
nesfîrşită, mai ales cînd zeii le-au dat şi un stăpiîn rău. 
Da, unchiule, am devenit cu totul altul. Sînt pornit pe 
fapte mari şi, dacă zeii îmi vor ajuta, poate că va veni 
vremea cînd negustorul Synethus din Porolissum se va 
mîndri cu nepotul său! 

Pe faţa grasă, puhavă a negustorului jucau umbre 
de neîncredere, curiozitate şi nerăbdare. Venirea lui 
Euphoros n-o vedea cu ochi buni. Prin minte îi treceau 
tot felul de presupuneri. 

— Poate că Proserpina s-a trezit prea din noapte, 
de aceea am avut un semn rău încă de dimineaţă. M- 
am întrebat tot timpul — şi astăzi am avut o zi 
minunată, mi-au ieşit cîştiguri nesperate — să mă fi 
înşelat semnul acela, să nu dau de nici un necaz? Și 
uite că stăpina infernului n-a dormit, mi te-a trimis pe 
tine! Aşa, zici că eşti pornit pe fapte mari, vrei să mă 
faci să mă mindresc cu tine?! Ce fapte, Euphoros? Să 
lupţi în arene, ca gladiatorii, să înveseleşti mulţimea, 
ca mimii?! 

Euphoros se aplecă şi-l bătu uşor pe genunchi: 

— Trăim timpuri de mari prefaceri, unchiule! 

— Tocmai de asta, mă băiete, îmi veni gîndul că ar 
fi bine să-ţi dau cît trebuie ca s-o porneşti spre Roma 
sau Atena. Tu nu vezi că pretutindeni, aici, la Napoca şi 
la Ampelum, mulţi au început să facă pregătiri de 
plecare? 

— Să facă, unchiule! Cu cît le vor sfirşi mai repede 
şi vor pleca, cu atît mai bine pentru mine. Cînd se va 
anunţa şi retragerea legiunilor din Dacia, eu voi fi omul 
cel mai puternic de pe aceste meleaguri, voi fi... 


— Cum să fii puternic?! Tu vrei să rămii?! Ce ai să 
faci prin pustietăţile de aici, prin locurile părăsite de 
oameni? 

Cu o mişcare sprintenă, Euphoros se apropie mai 
mult de el, se aplecă şi începu să-i vorbească în 
şoaptă: 

— Nu ştiu dacă ai auzit că dincolo de Danuvius a 
fost unul, Regalianus, ce se dădea drept urmaş al lui 
Decebal. A încercat să ia locul lui Gallienus, să devină 
împăratul Romei, dar a fost prins şi omorît. El s-a 
ridicat prea sus cu pretenţiile, fără să-şi dea seama că 
nu sosise momentul potrivit... 

— Şi tu ce ţi-ai pus de gînd? 

— Să ajung rege al Daciei. Al acestei provincii 
rămasă liberă şi fără o căpetenie, după ce legiunile vor 
trece dincolo de Danwvius! 

Synethus clatină cu putere capul şi se frecă la ochi. 

— Nu cumva visez?! Nu-mi vine să cred ceea ce 
aud! lar dacă sînt treaz, atunci tu nu mai eşti în toate 
minţile, au pătruns în tine duhurile rele! Cum a putut 
să-ţi trăznească prin minte aşa ceva? 

— Stai, unchiule. Te-ai pornit, aşteaptă, n-am 
terminat, ascultă-mă! Să ştii că dacă rămîn în villa ta, 
nu trebuie să mă dai drept nepotul tău, ci un tînăr 
căruia i-ai acordat ospitalitate. De acum înainte, eu mă 
numesc Rundacitulp. E un nume curat de dac, cuprinde 
în el şi cuvîntul „daci”: Run-daci-tulp. In Dacia romană 
sînt destul de mulţi cei care vorbesc limba Romei, însă 
în sufletele lor se socotesc tot daci. 

— Aşa sînt şi pe-aici unii: Sargetius, Surillius... 

— Eu, unchiule, voi spune că mă trag dintr-un 
taraboste dac, pe care acea căpetenie, bărbatul acela 
viteaz numit Sarmis — ales rege de dacii şi sclavii 
răsculați — îl sortise să-i fie urmaş. Dacă vor pleca 


legiunile, nu este drept să rămînă cineva rege în Dacia 
părăsită de Roma? 

— Şi cine o să te creadă, mă băiete?! Tu nu vezi că 
te asemeni mai mult cu un grec de lîngă Acropole, din 
Atena, decit cu un vlăstar al unui dac? 

— În primul rînd, unchiule, am o dovadă. Am pus 
mîna pe un pergament rămas de la răsculații de atunci, 
un mesaj al lui Sarmis către un taraboste. Uite, ţi-l arăt 
şi ţi-l citesc. Este scris în limba dacilor, cu semnele 
scrisului nostru. Cunosc destul de bine limba lor. 

Euphoros trase pergamentul de la briu, îl desfăşură 
cu febrilitate şi i-l arătă. Se vedea că era vechi, cu 
scrisul şters de vreme prin unele părţi. II citi rar, 
apăsînd pe fiecare cuvint: 

„Sarmis către Bur..... 

Hotărire şi spe..... Aşa cum... spus... legiunile..... 
putea..... copleşeas..... Noi nu..... Şi vom..... la ultima 
suflare. Tu să te..... să aduci ajut..... frații noştri. Şi 
dacă Zeii... dorința..... clipa morții... ca tu.....lar..... vei 
fi....„.rege al Daciei...” 

— N-am înţeles nimic, Euphoros! 

— Ştiu, n-aveai cum să înţelegi. Acum ţi-l citesc 
completind părţile şterse, aşa cum voi susţine că au 
fost scrise, numindu-l pe acel taraboste, Burodus: 

„Sarmis către Burodus, 

Hotărire şi speranță, 

Așa cum adesea ti-am spus, nu vom înceta lupta. 
Dacă legiunile ne încercuiau, puteau cu uşurinţă să ne 
copleşească. Noi nu ne vom retrage şi vom continua să 
rezistăm pină la ultima suflare. Tu să te grăbeşti, să 
aduci ajutoare, dacii de dincolo de munti sînt fratii 
noştri. Şi dacă zeii au sortit ca eu să cad, dorința mea 
fierbinte în clipa mortii este ca tu să rămii căpetenia 


răsculaților, iar după ce alungi legiunile, vei fi primul 
rege al Daciei eliberate." 

Cu lăcomia trezită, Synethus smulse pergamentul 
din mîinile lui Euphoros şi privindu-l îndelung, 
murmură: 

— Şi cum ai de gînd să faci? 

— Mai întîi voi căuta să dau de ştire printre cei care 
se mai socotesc cu sînge dac, că un urmaş de rege al 
Daciei trăieşte şi se pregăteşte să fie căpetenia lor, 
după plecarea legiunilor. 

— Cel care l-a avut, ştie că acest pergament se 
găseşte la tine? Bănuieşte că tu l-ai luat? 

— Nu, n-are de unde. 

— Era un urmaş de-al tarabostelui? Se gindea că ar 
putea să devină rege al Daciei părăsită de Roma? 

— Nu. Mi-a spus că l-a găsit în coliba unui bătrîn 
singuratic, după moartea şi înhumarea lui de către un 
pădurar. 

— Ştiu eu ce să te îndemn?! Ar fi minunat să am 
nepotul, rege în Dacia! Mă tem însă — ceea ce a mai 
rămas din sîngele dac, mai fierbe încă — mi-e frică să 
nu ne lăsăm oasele pe-aici. Dar cum zvonul se 
întinde... 

— Care zvon? 

— Se vorbeşte tot mai mult că vor fi retrase 
legiunile dincolo de Danuvius. Hei, Euphoros, m-ai 
tulburat de tot, cu venirea ta n-am să-mi mai pot 
vedea de negustorie. 

— Nu  Euphoros, ci Rundacitulp! îl corectă, 
ridicîndu-se în picioare şi pornind cu paşi rari să 
măsoare încăperea în lung şi-n lat. Eu, unchiule, de 
cînd am pus mîna pe acest pergament, am tot umblat 
prin Dacia, am căutat să stau de vorbă cu cît mai mulţi 
bătrîni. Acum cunosc destule: nume, întîmplări, fapte 


petrecute pe timpul lui Decebal, apoi în revolta 
condusă de Sarmis. Ai spus că în Porolissum este unul 
Sargetius, ce se socoteşte mai mult dac. Nu crezi că ar 
fi bine să încep întîi cu el? 

— Da, aşa se ţine! Aşa vorbeşte lumea, cică ar fi 
urmaş de căpetenie dacă. Se poartă însă ca un 
adevărat roman. E în colegiul de conducere al acestui 
municipiu, are fermă bogată şi e îndrăgostit de 
nepoata procuratorului. Bănuiesc că nu se gîndeşte să 
rămînă aici. Fata va pleca împreună cu mama şi 
unchiul ei, iar el, dacă o iubeşte cu adevărat, nu se 
poate să n-o urmeze. Hei, nepoate, nici nu îndrăznesc 
să gindesc că ar fi cu putinţă ca un neisprăvit ca tine, o 
lichea care a făcut atitea ticăloşii la Ulpia Traiana, să 
fie ajutat de soartă să ajungă rege al Daciei libere! 

— E tot aşa de cu putinţă, cum a fost cu tine: un 
sărac pripăşit de aiurea, ajuns mare bogătaş al 
Porolissumului. Asta nu miră pe nimeni. Ştii, unchiule, 
cînd îmi făceam loc prin mulţime, am întrebat cînd pe 
unul, cînd pe altul, unde stă negustorul Synethus. Şi ce 
răspuns crezi că am primit? „Cine, cîinele de Synethus? 
Hoţomanul ăla de negustor?” Şi te blestemau în toate 
felurile. 

— Ei, gura lumii! Întotdeauna sărăcimea i-a 
duşmănit pe cei bogaţi. Tu nu te lua după ei. 

Synethus îl privi îndelung, zimbindu-i. Uitase de 
oboseala zilei şi de socoteli. Se săltă de pe scaun şi 
rosti, înclinîndu-se: 

— Mărite rege, poate eşti istovit de drum şi 
înfometat. Mergem la villa, să pun să-ţi pregătească tot 
ce pofteşti. Şi, cum un rege trebuie să aibă un 
contubernal, ţi-l dăruiesc pe sclavul Erastus. El te va 
însoţi oricînd şi oriunde! 

Metella îl ştia pe Sargetius plecat la fermă, 
împreună cu Diurpanneus, de aceea se învoise ca 
Alliana să rămînă la Opilia toată după-amiaza. De cînd 
cu spargerea cupei între Sargetius şi lustus Valentinus 
îşi făcuse loc multă răceală. Dacă n-ar fi fost la mijloc 
Alliana, pe care procuratorul o adora, l-ar fi scos pe 
Sargetius din administraţia Porolissumului. 

Retrase în exedra villei, fetele nu mai conteneau 
cu rîsul, pornit din te miri ce. 

— Chiar te prinsese ameţeala, atunci cînd ai căzut 
şi ai sfărimat cupa de pardoseală? o întrebă Opilia, 
închizînd un ochi, semn că n-o credea. 

— Dar trebuia să fac ceva, s-o fac să dispară... 

— Altfel nu te mai iubea Sargetius, nu? De ce n-ai 
spart-o în capul lui Laetius Vitalis? 

— Poate că n-aş fi făcut rău. Mă alegeam cu o 
bătaie bună de la unchiul lustus, dar mă răzbunam, şi 
pentru Sargetius şi pentru mine. 

— Te-ai fi purtat ca o adevărată dacă! 

— Să ştii că sînt, aşa cum te socoteşti şi tu. Numai 
ca părul tău e mai blond decit al meu, iar albastrul 
ochilor mai deschis. Asta înseamnă că amîndouă 
sîntem dace, însă eu m-am născut la umbră, iar tu la 
soare! rise ea. 

Trecuseră prea mulţi ani. Dacă despre Diegis mai 
povesteau bătrînii, de Carsida nimeni nu auzise. Cine 
ar mai fi recunoscut în trăsăturile fetei de atunci pe 
Opilia de astăzi? Acelaşi trup bine făcut, aceeaşi privire 
senină, adincă şi dirză, aceeaşi mîndrie şi bunătate! 
Peste viforul anilor, parcă se renăscuse Carsida. 

— Şi va porni o dacă spre Roma?! 

— La ce te gîndeşti, Opilia? 


— O dată cu retragerea legiunilor, pleci şi tu cu 
lustus Valentinus. 

— Şi tu cu Sargetius! Vom merge împreună. 

— Eu?! De ce să rătăcesc într-acolo? 

— A, da, Diurpanneus! Vezi cum sînt? Mă gîndesc 
numai la mine. Dacă te-a îndrăgit, să meargă cu noi la 
Roma! 

Pe faţa Opiliei se aşternu o umbră de tristeţe. 

— Dacă-i sînt dragă! şopti ea oftind. Dacă mă 
iubeşte, să mă urmeze la Roma! Te întreb, Alliana, ce 
ai să faci tu, poate că Sargetius n-o să părăsească 
Dacia, te vei hotărî să rămii cu el? 

Întrebarea Opiliei o zăpăci. Nu se gîndise niciodată 
la o asemenea eventualitate. 

— Dar mama şi unchiul lustus?! se îngrijoră ea, 
neştiind ce să răspundă. Sargetius va merge cu mine! 
izbucni, abia stăpînindu-şi plînsul. 

În atriu răsunară paşi grei şi voci de bărbaţi. 

— Au venit. Şterge-ţi ochii, să ne prefacem că 
ridem! În pragul exedrei se iviră Sargetius şi 
Diurpanneus. 

— Ce se petrece cu voi? De ce plingi, Alliana? o în- 
trebă Sargetius, săltînd-o în braţe. 

Diurpanneus făcu la fel cu Opilia. 

— Spune tu, Opilia, ce s-a întîmplat? 

— Am vorbit despre voi. Ne-am întrebat ce veţi 
face, dacă se retrag legiunile de-aici, şi... 

Ca săgetat, Sargetius simţi un fior prin inimă. 

— Altă dată să nu mai vorbiţi despre aşa ceva. 
Asta nu-i treabă de fete! le mustră el, stringînd pe 
Alliana la piept. 

—  Sargetius, te-a căutat un sclav de-al lui 
Synethus. A spus că a venit cineva de la 
Sarmizegetusa, vrea să vorbească ceva cu tine, 


schimbă vorba Opilia, încercînd să se sloboade din 
braţele lui Diurpanneus. l-am spus că te întorci spre 
seară. 

— N-o fi vrînd să mă duc eu acolo?! 

— Nu, vine el aici, cînd se lasă amurgul, continuă 
Opilia. 

Sargetius nu mai vorbise cu Synethus din ziua cînd 
Offas îl răscumpărase pe Servius. Bine îngrijit, sclavul 
devenit libert se însănătoşise repede. Deşi nu-şi 
recăpătase în totul puterile, începuse să lucreze cu 
plată alături de Offas, în atelierul de olărie al bătrînului 
Degidus. Fostul sclav locuia într-o cămăruţă din villa 
Colegiului săracilor, unde făcea şi pe intendentul. 

Spre seară, Sargetius şi Diurpanneus stăteau de 
vorba pe treptele largi ale scării de marmură a villei, 
nerăbdători să afle cine era şi pentru ce venea străinul 
de la Ulpia Traiana. Ceea ce îi deosebea de la prima 
vedere era barba lui Diurpanneus, lungă, blondă, 
crescută în voie, pe cînd Sargetius se purta 
întotdeauna proaspăt ras, ca orice roman ce se con- 
sidera de condiţie nobilă. Cînd auziră poarta, amindoi 
ieşiră în calea lui Euphoros. 

— Mă rog Marelui Zamolxis pentru sănătatea 
voastră! salută noul venit, oprit la cîţiva paşi, 
înclinîndu-se, ducîndu-şi la piept mîna dreaptă ce-i 
ieşea de sub togă. 

Pe Sargetius îl miră salutul mai mult decit pe Diur- 
panneus. In Dacia, numai cei pierduţi prin adîncuri de 
văi şi munţi mai păstrau credinţa în Zamolxis. 

— Ne rugăm şi noi zeilor pentru sănătatea ta! 
răspunse Sargetius, privindu-l cu o curiozitate sporită. 
Cum se face că ştii limba pe care astăzi n-o mai poţi 
auzi oriunde în Dacia, doar prin vicurile răzlețe din 
fundul văilor? 


— Faţă de daci, sînt dator să vorbesc în graiul 
străbunilor! rosti Euphoros cu multă stăpiînire de sine. 
Mă port ca un roman, pentru că altfel n-aş putea umbla 
atit de uşor peste tot prin Dacia. Apasă pe umerii mei o 
grea chemare! Nu trebuie să cunosc liniştea pînă nu o 
îndeplinesc! Cum, voi nu mai folosiţi limba marelui 
nostru Decebal? Sau o faceţi din precauţie? 

Bănuiala şi curiozitatea sporiră la Sargetius. Poate 
că procuratorul şi tribunul se foloseau de această 
iscoadă, pentru a afla ce simţăminte poartă el în 
suflet?! Întîmplarea cu acea cupă spartă de Alliana nu 
le dădea pace? Şi apoi, noul venit vorbea de o 
„chemare” pe care o avea de îndeplinit. Spusese asta 
mai înainte de a arăta cine e şi de unde vine, aşa cum 
se cuvenea. 

— Noi vorbim limba noastră, adică a Daciei 
romane, răspunse Sargetius, deşi o înţelegem destul 
de bine şi pe cea dacă. Dar nu-mi stă bine să nu fac pe 
amfitrionul. Să mergem în casă. Vom sorbi cîte o cupă 
de vin, vom vorbi, ne vom cunoaşte mai bine. El este 
Diurpanneus, actorele de la ferma mea, unul din 
oamenii mei de încredere, de care nu mă feresc 
niciodată. 

În tricliniu, Euphoros nu se aşeză pe scaunul arătat 
de Sargetius. Rămase în picioare. 

— Mă numesc Rundacitulp, începu el cu emoție, 
căutînd să ia o poziţie solemnă. La obirşie, mă trag 
dintr-un taraboste, unul care a luptat alături de Sarmis, 
viteazul ales de răsculați să fie rege după alungarea 
legiunilor din Dacia. Chipul nu-l am leit de dac curat, 
pentru că de la zdrobirea răscoalei, printre înaintaşii 
mei — ca şi printre ai voştri — au mai fost unii de alte 
neamuri, din cele ce s-au aşezat pe pămîntul nostru. 
Adesea sînt asemuit cu un grec, şi asta se vede bine 


pe faţa mea: seamăn cu mama, ea a fost o frumoasă 
fiică a Eladei. Am însă sufletul îndurerat al dacului. Sînt 
pornit să fac din nou Dacia o ţară nesubjugată, cu un 
popor liber! 

— Adică o ţară cu popor ieşit dintr-un aluat nou, 
preciză Sargetius, stăpînindu-şi neîncrederea. Eu nu te 
opresc, Rundacitulp, nu te abat de pe drumul pe care 
vrei să mergi. Nu văd însă pentru ce ai venit la mine? 
Sînt cetăţean onest al Daciei romane, şi tot aşa se 
socoteşte şi Diurpanneus... 

Vinul băut începea să-şi arate efectul. Se simțeau 
bine, deşi cele auzite îl tulburaseră pe Sargetius. După 
un răstimp de tăcere, pe faţa lui Euphoros îşi făcu loc 
un zîmbet plin de căldură, o înflăcărare reţinută, parcă 
pregătită dinainte: 

— Nu mă miră faptul că îmi vorbeşti cu atita lipsă 
de încredere, ci mă bucură. Asta întăreşte în mine 
convingerea că se poate bizui cineva pe tine, fără nici 
o teamă. De cînd am venit în Porolissum, am căutat să 
prind cine se mai socoteşte urmaş al dacilor. Ştii că 
faţă de un necunoscut omul dă drumul mai uşor la tot 
ce gîndeşte, nu se fereşte de el. 

— Şi ce ţi-au spus? întrebă Sargetius rizînd. 

— Ceea ce-am aflat m-a îndemnat să vin încoace 
cu toată încrederea. Trebuie să fii alături de mine, 
Sargetius, iar cînd legiunile vor părăsi Dacia, să 
întemeiem aici o ţară nouă, liberă! Tu vei fi alături de 
mine, ai să mă ajuţi să o conduc... 

Sargetius făcu ochii mari: 

— Cum să o conduci? Te şi vezi rege, Rundacitulp? 

— De drept trebuie să fiu! Aşa a fost cuvintul de 
moarte al lui Sarmis, omul pe care eu îl pun alături de 
Decebal. 


Privindu-l cu uimire, Sargetius se ridică în picioare. 
El se trăgea de-a dreptul din Sarmis, însă nu-i trecuse 
niciodată prin minte că ar putea să devină rege. 

— Am şi dovada, se grăbi Euphoros, văzînd 
schimbările ce se succedau pe faţa lui Sargetius, în 
timp ce trăgea de la briu pergamentul. Citeşte! Asta a 
fost voia marelui Sarmis! Urmaşul acelui taraboste, al 
cărui nume este cam şters pe pergament, eu sînt. 
Străbunicul meu a fost tarabostele Burodus... 

Sargetius nu-l mai ascultă, desfăşură sulul şi 
începu să citească. Miinile îi tremurau uşor. Atingerea 
pergamentului, ţinut odinioară în miini de către bravul 
său strămoş, îl făcu să se înfioare. 

— Cine poate să ştie ce s-a petrecut în acele 
vremuri îndepărtate? murmură œl,  întinzînd 
pergamentul spre Euphoros. Aşadar, spui că te tragi 
din acel taraboste Burodus? Dealtfel, chiar dacă eu aş 
înţelege altceva, acum tot nu ar avea nici o 
însemnătate. A trăit în Marodava, a avut cetatea aci 
aproape, sus în poiană, un taraboste Burio, şi el om de 
încredere al lui Sarmis. Aşa am aflat de la cei bătrîni. 
Mulţi tarabosti l-au urmat pe căpetenia răscoalei. 

— Da, au fost. Am auzit şi eu de unii dintre ei: 
Burio, de care spui tu, Dagio, Chertebalos, cu feciorii 
lui Rhesos şi Dapyx, Burodus, strămoşul meu, Vezina, 
un preot — mare învăţat — Burillo... Toate astea le ştiu 
de la bunicul — tata a murit de tînăr — tot de la el am 
şi acest pergament. Mi l-a lăsat în clipa cînd şi-a dat 
sfîrşitul. 

Cele rostite de Euphoros cu atita siguranţă şi 
iuțeală îl descumpăniră pe Sargetius. Noul venit 
cunoştea multe amănunte despre trecut, iar 
pergamentul constituia o dovadă grăitoare. Simţi cum 


sîngele începea să-i alerge năvalnic prin trup. Nu se 
mai putu stăpiîni: 

— Rundacitulp, vei fi rege al Daciei! rosti el cu 
vocea uşor sugrumată de înflăcărare. Vom lupta cu 
toţii, vom face ca legiunile să grăbească plecarea, te 
vom recunoaşte ca rege, aşa cum a fost voia viteazului 
nostru înaintaş! Dacă se va dovedi însă că eşti o 
iscoadă trădătoare, sau un uzurpator al dreptului de a 
fi rege, noi cei care te urmăm te vom omori fără milă! 
Jur că voi sta alături de tine, şi te încredinţez că 
răzbunarea va fi îngrozitoare! 

Euphoros — căruia de acum înainte toţi îi vor 
spune Rundacitulp — se săltă palid de pe scaun, cu 
privirea arzătoare şi hotărîrea întărită. Se şi vedea rege 
al Daciei. 

— Jur în faţa voastră, în numele Marelui zeu 
Zamolxis, că nu voi da înapoi din faţa nici unui pericol, 
că nu voi cunoaşte liniştea şi odihna pînă cînd Dacia nu 
va fi liberă! 

Mişcat de jurămînt, Diurpanneus rupse şi el 
tăcerea: 

— Acelaşi legămint fac şi eu, Rundacitulp! Dar să 
nu uiţi un lucru: cînd mă prinde miînia, să ştii că sînt 
mai rău decit Sargetius! Dacă ne-ai minţit, sau ne vei 
trăda, îţi voi împroşca cenuşa în cele patru vinturi! 
Strămoşii noştri îi ardeau de vii pe trădători. 

— Aşa să faci, frate  Diurpanneus! întări 
Rundacitulp. 

— Acum ne va fi mai uşor, reluă Sargetius cu 
înflăcărarea nepotolită. Vom da în taină sfoară prin 
ţară, printre cei ce se mai socotesc urmaşii dacilor, că 
îl avem între noi pe acela care ne va fi rege, cînd 
legiunile vor părăsi Dacia. 


7 


Via Dacia Traiana din Ulpia Traiana 
Sarmizegetusa se lungise mult, pe măsură ce colonia 
înălţată din ordinul împăratului Traian trecuse dincolo 
de zidul de apărare. Spre capătul ei dinspre apus, de 
sub dealul din apropiere, aşezările se mai răreau. In 
acel amestec de case mărunte şi sărăcăcioase se 
puteau distinge două clădiri învecinate. Una — atelierul 
de fierărie al lui Timocles, iscusitul făurar, din hornul 
căruia toată ziua urca domol o şuviţă de fum, iar prin 
uşa larg deschisă se împrăştiau pînă departe loviturile 
de ciocan pe nicovală. Cealaltă — villa lui Castinus, 
negustorul de sclavi, ascunsă într-o curte largă, 
împrejmuită cu zid înalt de piatră, întotdeauna închisă 
şi tăcută. Timocles se bucura de faimă nu numai ca 
meşter făurar, ci şi ca om cinstit, potolit, cu suflet bun. 
Cele două calfe ale sale — Cletus şi Dassius — lucrau 
cu dragoste şi plăcere, ca şi cum stăpinul atelierului 
era tatăl lor. 

Într-o zi de început de vară — trecuse de amiază — 
Timocles şi Cletus plecară să ducă unui negustor 
topoarele, sapele şi secerile lucrate. 

Rămas singur în atelier, Dassius sufla în foc cu 
foalele, încălzea fierul şi-l bătea cu oboseală multă şi 
spor puţin. Numai cînd se ajuta cu Cletus, cînd loveau 
amîndoi cu ciocane grele în fierul întors cu măiestrie de 
meşter, îl întindeau şi-l lăţeau de parcă ar fi fost moale 
ca lutul olarului. In cele din urmă stinse focul de pe 
vatră, puse sculele la locul lor, închise uşa şi porni plin 
de voie bună spre casă. Stătea departe, aproape că 
trebuia să taie în două Sarmizegetusa, să iasă între 
dealuri şi, după un scurt urcuş, să ajungă la casa lui 
mică, ascunsă între pomi, la marginea pădurii. leşit în 


via Dacia Traiana, se opri o clipă şi privi soarele. Mai 
era timp pînă să scapete după creasta muntelui din 
apropiere. Şovăi să treacă pe lîngă terme şi prin for, ca 
şi cum se temea să nu împrăştie din fericirea ce-i 
umplea sufletul. Se hotărî, traversă pe partea stingă şi 
o apucă pe o potecă, făcînd un mic ocol pe dinafară 
oraşului. Era devreme, nu voia să se grăbească, deşi 
dorul şi căldura arzătoare din suflet îl împingeau să 
zboare. Fericirea lui era Diegia! Nu putea să mai 
trăiască viaţa decit avind-o alături de el. Dincotro 
fusese adusă, nu reuşise să afle. Fata nu cunoştea 
locul unde se găsea, de aceea nu-şi dădea seama în ce 
direcţie se lăsa ţinutul din care latronii o răpiseră. De 
cîte ori făcea ocolul Sarmizegetusei, urmînd poteca, lui 
Dassius îi plăcea să retrăiască zbuciumul din acele zile 
de grea frămîntare. Cînd auzise vaietele dinspre villa 
lui Castinus, se strecurase printre atelier şi zidul ce 
împrejmuia curtea negustorului de sclavi, se urcase în 
nucul ce se întindea peste acoperişul fierăriei, 
ascunzindu-se în frunziş. Pînă atunci nu mai privise 
niciodată în curtea bogatului vecin. În cadrul unei 
ferestre zăbrelite, văzuse chipul frumos al fetei, 
încadrat de părul bogat, auriu, cu ochii plutind în 
lacrimi. Din clipa aceea îşi pierduse liniştea şi somnul. 
Frămîntarea îl chinuise multe zile, pînă reuşise să afle 
printr-unul din servi domestici!? ai negustorului cine 
era fata şi ce soartă o aştepta. 

Castinus nu se ocupa numai cu negustoria de 
sclavi, era şi căpetenie de latroni ce răpeau fete şi 
femei de dincolo de hotarele imperiului, pe care el le 
vindea în afara Daciei. Dovezile de cumpărare a 
acestor victime sortite sclaviei le obținea de la unul din 
tabularii oficiului public din cartierul său. 


12 Sclavi de curte, de gospodărie, care nu mergeau la lucrările agricole. 


Cînd Castinus se pregătea să plece cu noi sclavi 
spre Tomis, zeii se arătaseră îndurători cu Diegia: 
sosise vestea înaintării goților în Moesia. Negustorul se 
văzuse astfel nevoit să-şi amine plecarea, iar după 
cîteva zile căzuse bolnav. In vremea aceea, meşterul 
Timocles nu ştia de ce Dassius îi ceruse bani mai des 
decit oricînd, pe care îi dădea lui Saturnius, sclav de 
curte al lui Castinus, ajutîndu-l să se răscumpere, iar 
acesta, drept recunoştinţă, îi uşurase să ajungă la fată 
şi s-o convingă să-l urmeze. Tirziu, după miezul nopţii, 
cînd curtea era pustie, reuşise să o scoată din villa 
nesimtit de nimeni. Cu o zi înainte, Saturnius devenise 
libert, astfel că în dimineaţa ce urmă părăsi Ulpia Tra- 
iana Sarmizegetusa, îndreptindu-se spre Ampelum. 
Cînd Dassius dusese pe Diegia acasă, buna lui mamă 
rămăsese împietrită în prag, strigîndu-i mîniata: 

— Ce duhuri rele te-au îndemnat să iei copila 
dintre ai ei? De unde ai adus-o? Sau e străină! Ai 
cumpărat-o de la vreun negustor de sclavi? 

El izbucnise în ris: 

— Nu, mamă, n-am cumpărat-o. Am răpit-o de la 
hoţul de Castinus! Am scăpat-o de sclavie! 

De atunci Diegia rămăsese ascunsă la ei, iar 
bătrîna o îngrijise ca pe propria-i fiică. Ar fi vrut să o 
ducă la familia ei, însă nu ştiau unde. Trecuse toamna, 
iarna, apoi primăvara. Intre Dassius şi Diegia se înfiripă 
dragostea nestăvilită a tinereţii. Pentru amindoi zilele 
păreau prea lungi, aşteptau nerăbdători căderea serii, 
cînd el revenea acasă. Acum de mult ei sînt soţ şi 
soţie. 

Grăbind paşii, Dassius zări printre fagii rari lumina 
opaiţului de la căminul său drag. Ştia că Diegia îl 
aştepta cu arzătoare dragoste. La sciîrțiitul porţii, ieşi în 


prag, aşa cum făcea totdeauna. O sărută şi intră, 
cuprinzîndu-i mijlocul cu braţul. 

— Ai venit, dragul mamei? îl primi bătrîna, 
privindu-l la lumina slabă a opaiţului. 

— Da, mamă, am plecat mai devreme. Dar ce, 
după vorbă parcă eşti cam întristată. Nu cumva te-a 
necăjit Diegia? 

— Nu m-a supărat zeiţa mamei, altele sînt grijile! 
Poate că Cibela, mama zeilor, ne pune la grele 
încercări! Dar spune-i tu, Diegia mamă, ce s-a petrecut 
astăzi! 

Cu presimţire rea în suflet, Dassius le privi pe rînd. 

— Ar fi mai bine să măniînci, pe urmă afli şi de su- 
părare! îl îndemnă bătrina, ştergindu-şi ochii de 
lacrimi. 

— Nu-i vorba de supărare, mamă, murmură Diegia, 
înecîndu-se în plinsul pe care nu-l mai putea învinge, ci 
de îngrijorare! Eu şi el va trebui să luptăm cu tîlharul! 
Dassius, spre seară am ieşit în curte să îngrijesc florile, 
aşa cum fac de obicei. La răstimpuri mă săltăm, privind 
peste zăplaz în calea ta. Ştiam că nu e vremea să vii, 
dar aşa fac atunci cînd se apropie amurgul. O dată am 
cătat în lungul potecii în clipa cînd Ursan a început să 
miîrîie, apoi să latre. Eu, în joacă, l-am asmuţit. Nu mă 
gindeam că s-ar afla cineva prin apropiere. De cînd m- 
ai adus aici nu m-a supărat nimeni, iar eu nu m-am 
temut de nimic. Cîinele a ieşit pe poartă şi s-a repezit 
lătrînd spre copacii de lingă ograda noastră. Am privit 
după el, bănuiam vreo jivină de-a pădurii. Am văzut 
cînd dintr-un tufiş au ieşit doi oameni în fugă, pierind în 
pădure. 

— De asta te-ai speriat aşa tare, Diegia?! se miră 
el, stringînd-o la piept. 


— Nu, dragul meu, nu m-am temut fiindcă ei s-au 
apropiat de ograda noastră, ci pentru că pe unul l-am 
semuit cu vilicul lui Castinus. Ce ştiu eu?! Poate că 
zeii... 

Dassius o privea îngrijorat. 

— Crezi că nu te-a înşelat vederea, Diegia? 

— Ar fi bine, m-aş bucura. Dar l-am recunoscut 
după mersul lui şchiopătat. A fost vilicul lui Castinus! 

Faţa lui se întunecă. Gîndi că negustorul de sclavi 
dăduse de urmele Diegiei şi, totodată, aflase cine o 
răpise de la el. Stătu un timp în cumpănă: să dea lupta 
făţiş cu oamenii lui Castinus, sau să caute o cale de a 
le dejuca intenţiile. Se hotări: 

— Tu, mamă, rămii acasă, iar eu cu Diegia mergem 
să dormim în altă parte noaptea asta! 

— Să te duci, băiatul maniei, dar să îmbuci ceva la 
iuţeală. 

— Nu, mamă, n-am vreme de pierdut! Sîntem în 
pericol. Pe ea vor ei să pună mina. Să stai fără teamă, 
am eu grijă de ei! 

Fără prea multă pregătire, Dassius luă pe Diegia de 
mînă şi porniră în fugă spre vale. Nu-şi potoliră goana 
decit cînd pătrunseră printre casele de pe via Dacia 
Traiană, calea de plimbare a tineretului. Liniştiţi, s-au 
îndreptat spre casa lui Cletus, cealaltă calfă a 
meşterului Timocles. Pe la miezul nopţii, împreună cu 
alţi prieteni de-ai lor, pîndiră şi alungară cu bitele patru 
oameni care căutau să se apropie de casa în care 
bătrîna aştepta cu opaițul aprins zorile, năpădită de 
teamă. 

A doua zi, la atelier, povestiră cele petrecute peste 
noapte. Timocles era un om dintr-o bucată. În cei 
cincizeci de ani de viaţă învățase multe despre oameni 
şi despre legile imperiului. Ascultindu-i pe tineri, îşi 


schimba nerăbdător greutatea trupului de pe un picior 
pe altul, răsucindu-şi neliniştit vîrfurile mustăţilor lungi 
şi aspre. Îl văzură scoţindu-şi şorţul de piele cu care 
lucra la nicovală, apoi îmbrăcîndu-şi tunica cea curată. 

— Voi să vă vedeţi de lucru. Eu mă duc la Castinus 
să stau niţel de vorbă cu el. Dacă pînă acum n-a aflat 
cine este Timocles, astăzi o să-i spun! 

Viclean, negustorul de sclavi bănui pentru ce 
venise făurarul. De aceea căută să se prefacă bucuros 
de vizită: 

— Toţi zeii să te ţină, vecine! începu el. De mult 
doresc să te văd venind pe la mine, să golim citeva 
cupe de vin, să ne întrebăm de sănătate. Cu un prieten 
meşter iscusit ca tine, oricine se poate mîndri... 

— Lasă astea, Castinus! i-o reteză Timocles. N-am 
venit de dragul tău! Spune-mi, ce te-ai apucat să faci 
azi-noapte? Tu ai uitat că Dassius e calfa mea, că cine 
îl loveşte are de-a face cu mine? 

Negustorul îşi dădu seama că nu avea nici un rost 
să tăgăduiască, să susţină că nu ştie nimic despre cele 
petrecute. 

— Ai şi aflat, meştere? îl întrebă rizind. Am crezut 
că hoţul n-are curaj să-ţi spună. 

— Care hoţ? 

— Cel care mi-a furat sclava cea tînără şi 
frumoasă! 

— Dar dacă hoţul eşti tu, Castinus? îi strigă 
făurarul negru de minie. Cum ai putut să... 

Fără să-şi piardă cumpătul, negustorul trecu la 
ameninţări: 

— Voi anunţa garda de legionari. Mă voi plinge că 
ai intrat la mine în curte, m-ai batjocorit, m-ai făcut 
hoţ! 

Timocles îl săgeta cu ochii lui mari: 


— Da, eşti hoţ de sclavi! Pe fată ai furat-o de 
undeva de dincolo de munţii de la răsărit de soare! 

— Am actul de cumpărare, încheiat de tabularul 
oficiului. 

— Şi ăla e un tilhar, continuă meşterul. S-a 
îmbogăţit, ca şi tine, din furtişaguri! Acum, Castinus, să 
te duci să-i anunţi pe legionari, iar eu voi pleca spre 
guvernator. Ar fi bine să se ştie ce fel de negustor eşti 
tu! 

Amenințarea făurarului îl făcu pe Castinus să-şi 
piardă stăpînirea. Simțea că va scăpa din miini nu 
numai fata, socotită un cîştig bun, ci că se spulberă şi 
faima de negustor cinstit şi bogat. Prins de minie şi 
disperare, începu să strige vilicul şi sclavii aflaţi în 
apropiere. Meşterul nu se înfricoşa. Puternic şi vînjos, 
se repezi şi-l înşfacă de piept cu o mînă, iar cu cealaltă 
îşi trase cuțitul de la briîu şi-l ridică ameninţător, 
îndreptîndu-l spre gitul negustorului. Faţa lui se făcuse 
vînătă de minie. 

— Dacă mai strigi, spăl jungherul ăsta-n tine! Eu 
poate că n-oi muri, căci sînt în stare să mă lupt cu 
douăzeci de vilici de-ai tăi. Dar pe tine te căsăpesc într- 
o clipită! Şi să mai ştii una, Castinus: cînd sclavii te vor 
vedea mort, se vor apropia de mine împinşi de dorinţa 
de a-mi mulţumi, bucuroşi că au scăpat de un tiran ca 
tine! Mai strigă, daca vrei să te zbaţi ca un pui de 
găină prin praful din curte! 

Tremurind, palid, negustorul schimbă vorba, 
încercînd să scape din mîna făurarului: 

— Dă-mi drumul,Timocles! Ce te-ai aprins aşa? Am 
glumit. Aţi văzut ce puternic e meşterul? se adresă 
apoi el sclavilor adunaţi în jur. Numai cu o mînă te 
saltă şi te izbeşte de pămînt. V-am chemat să vă duceţi 


în ogradă, aveţi acolo treabă de făcut. Haide, plecaţi 
mai repede! Dar eşti rău la miînie, vecine!... 

Pregătindu-se să-şi pună cuțitul la briu, Timocles 
murmură, suflind greu, pradă furiei: 

— Aşa, Castinus! Să ştii că mai sînt şi oameni cu 
care nu trebuie să te joci! Dacă nu-ţi opreai sclavii, să 
ştii că eram hotărît să te trimit la Proserpina! 

Negustorul se trase cîţiva paşi înapoi. 

— Şi ce vrei de la mine, Timocles? îl întrebă, 
negăsind cum să înceapă, spre a ajunge la împăcare. 

Făurarul îi aruncă o căutătură plină de dispreţ. 
Punîndu-şi mîinile în şolduri, îi vorbi răspicat: 

— Pe hoţii din imperiu n-o să-i stirpesc eu. Am 
auzit că la Roma sînt alţii mai ticăloşi. Eu nu-ți cer decit 
atit: să părăseşti pentru totdeauna gindul de a pune 
mîna pe fată, iar de calfa mea să nu te atingi! Să ştii că 
Diegia şi Dassius sînt de mult soţi. Dacă mai încerci o 
dată, jur pe toţi zeii că-ţi retez beregata! De m-ai 
înţeles, Castinus, ar fi bine să te pregăteşti de plecare. 
Se tot întinde zvonul că Roma îşi va retrage legiunile 
din Dacia. 

Timocles se întoarse şi plecă spre poartă, fără să-l 
salute. Rămas locului împietrit, negustorul îl urmări cu 
privirea pînă îl văzu pierind după colţul zidului de 
piatră ce-i împrejmuia curtea. 


Capitolul Il 
SETE DE LIBERTATE 


1 


În partea de sus a Ampelumului, în locul unde 
valea se îngusta mai mult, se vedea de departe 
taberna „La bucuria lui Bachus”, zidită din cărămidă, 
pe temelie de piatră. Tabernagiul — Tenax — era un 
trac voinic, gras şi lat în spete, cu un ochi lipsă, pierdut 
în desele încăierări dintre cei prinşi de tăria vinului. 
Acolo cu greu putea cineva să ţină o tabernă. Sleiţi de 
munca din galeriile prin care spărgeau stîncile în 
căutarea aurului, sclavii şi cei ce munceau cu plată se 
aruncau seara asupra străchinilor cu cîrnaţi şi a oalelor 
cu vin, potolindu-şi foamea şi setea. De multe ori se 
stirneau încăierări în urma cărora pardoseala rămînea 
plină de cioburi şi ţăndări. Mulţi tabernagii, aduşi de 
speranţa unei îmbogăţiri, fuseseră nevoiţi să plece mai 
săraci decit veniseră. Numai tracul cu firma „La 


bucuria lui Bachus” se ţinea tare, ajunsese să fie temut 
de toţi. 

La o masă mai retrasă din fundul tabernei, stăteau 
de vorbă mai mulţi oameni: sclavi, liberţi şi din cei ce 
munceau cu plată. Toţi căutători de aur şi toţi doboriţi 
de munca grea pe care le-o cerea legulul!* Aelius 
Marius. Îl ascultau pe Pollio, un sclav cu gitul scurt şi 
gros, cu faţa aproape pătrată şi cu privire tăioasă, 
rece, care săltase pumnul mare şi greu, izbind cu 
putere în masă de făcu să sară cănile cuvin: 

— Pe Saturn, că nu glumesc! răsună vocea lui 
groasă, ce părea un huruit. Cînd voi simţi că legiunile 
se retrag, mă fac nevăzut prin păduri, rămîn în Dacia! 
Am să mă descurc eu, n-o s-o duc mai rău decit trăiesc 
acum ca sclav! 

— Vrei să rătăceşti alături de fiarele din codri? îl în- 
trebă, cu voce piţigăiată, libertul Silius, aşezat în faţa 
lui. 

Pollio se uită lung la el şi rise: 

— Tu nu te gindeşti să rămii din două motive: 
primul, că acum eşti un om liber şi acolo în imperiu te 
vei putea descurca în vreun fel. lar al doilea, că aşa 
pirpiriu cum eşti, n-ai putea s-o duci mult prin acele 
locuri sălbatice. 

— Dar de ce prin păduri, Pollio? întrebă 
Artemidorus, şi el tot sclav, tot aşa de voinic, brunet, 
cu privire vie. 

— Dar unde? Să mă prindă legionarii? O dată fugit, 
nu vor mai pune mina pe mine. lar de s-ar întîmpla să 
întîlnesc vreunul, îi zdrobesc ţeasta cu un colţ de 
stincă! 


'3 Leguli — arendaşi de mine de aur. Îşi susțineau interesele organizindu-se în 
colegii (Colegia aurariarum). 


— Eu gîndesc că cei ce rămîn ar putea să se 
adăpostească prin castrele, vicurile şi cetăţile pustii, 
continuă Artemidorus. Vor alege cele mai frumoase 
viile, prăvălii, taberne... 

Pollio slobozi un hohot de ris, bătind iarăşi cu 
pumnul în masă. Privirea lui se lumină: 

— Zeii au început să-ţi descurce mintea, 
Artemidorus! Ştii că aşa s-ar putea să fie? Bănuiesc că 
legiunile se vor căra înainte, după ele vor fugi cei 
bogaţi, iar la urmă sărăcimea. 

— Eu zic că, de va fi să plece, legiunile părăsesc 
Dacia în urma tuturor, îşi dădu Silius părerea. 

— Chiar şi aşa, reluă Pollio, aici nu se va mai găsi 
nimeni să se împotrivească celor ascunşi prin păduri. 
Pe toţi zeii, parcă se face lumină şi în capul meu! Cei 
rămaşi pe loc nu vor avea decit de ales: viile, pămînt 
de muncă, ferme părăsite... 

— Vor mai fi şi alţii, îl întrerupse Saturnius. Eu, cum 
ştiţi, am venit de curînd de la Ulpia Traiana, cunosc ce 
se vorbeşte pe-acolo. Se spune că urmaşii dacilor nu se 
gindesc să părăsească pămîntul strămoşilor lor. 

Scăpat de la Castinus, cu certificatul de eliberare la 
briu, Saturnius nu avusese curaj să rămînă în 
Sarmizegetusa. Plecase la timp. După fuga Diegiei, 
negustorul pusese să-l caute pe sclavul eliberat, plătise 
bine, iar legionarii răscoliseră peste tot, fără să-i dea 
de urmă. Sosit la Ampelum, noul libert se angajase la 
legulul Aelius Marius, fiind repartizat în galeria unde 
lucra echipa din care făceau parte Pollio şi 
Artemidorus. 

Nonus, om liber, trecut la învăţătura galileanului, 
interveni clătinînd din cap: 

— Da, vor mai fi şi alţii care nu vor pleca. Pentru ce 
să ne ducem în imperiu? Să suferim persecuții, să fim 


supuşi la chinuri? Aşa cum voi, sclavii, visaţi să vă 
vedeţi liberi, noi nădăjduim să avem linişte, să ne 
putem ruga fără teamă celui atotputernic. Credincioşii 
din Ampelum nu-l vor părăsi pe martirul Vitellius, 
binefăcătorul ucis pentru că a dat ajutor bolnavilor 
doboriţi de ciuma care a bintuit prin aceste părţi în anii 
de după supunerea Daciei. In basilica noastră se 
păstrează scrisă povestea vieţii triste a acestui 
mucenic, ajuns din tribun sclav, apoi sfînt. 

In tabernă tumultul sporise. Cei de la mesele din 
jur vorbeau şi rideau zgomotos. In colţul opus al 
încăperii, mai mulţi legionari stăteau în jurul unui 
decurion, toţi cu ulcele în miini. 

— Priviţi armata Romei, şopti Pollio, întorcîndu-se 
spre masa militarilor. Nu mai este decit o adunătură de 
secături, de neisprăviţi. Dacă sclavii s-ar strînge în cete 
de luptă, avînd în fruntea lor un conducător cum a fost 
acel Sarmis, armata asta de netrebnici ar fi zdrobită, 
iar sclavia din imperiu desfiinţată! 

— Sînt mai hoţi decit latronii de codru! adăugă 
Silius. 

— La Sarmizegetusa lumea s-a săturat de silniciile 
şi jafurile legionarilor! întări Saturnius. 

— Este o vorbă, reluă Pollio, peştele de la cap se 
împute. De cînd generalii şi alte căpetenii se bat între 
ei, dornici şi lacomi să ajungă împărați, dezordinea şi 
destrăbălarea a cuprins toată armata Romei. Şi-atunci, 
pentru ce legionarii şi decurionii nu şi-ar face de cap? 
Vedeţi voi, eu nu mă pricep să privesc în firea 
lucrurilor, aşa cum le pătrunde un filozof. Nu ştiu ce mă 
face să cred că imperiul este asemenea unei case cu 
lemnăria numai putregai, pe care cea mai slabă 
furtună poate s-o prăbuşească. De multe ori m-am 


gîndit că, dacă zeii m-au sortit să fiu sclav, ar fi fost 
un... 

— Tu ai suflet bun, Pollio! îl întrerupse Nonus. 
Poate că n-o să se scurgă mult timp pînă treci la noua 
credinţă. Cînd vei deveni om liber, vei veni lîngă noi în 
basilică şi vei... 

Nonus tăcu, văzînd că nici unul de la masă nu-l mai 
asculta. La spatele lui Pollio se oprise tabernagiul, îi 
şoptea ceva la ureche. Aşa gras şi voinic cum era, 
Tenax nu putea să vorbească încet, încît cei din jur 
înţeleseră despre ce era vorba: 

— Dazia e la mine în bucătărie. Te caută. Plînge de 
ţi se rupe inima. Cică spre seară a plecat cu tatăl ei să 
ducă mîncare unui aurar greu bolnav, care nu are pe 
nimeni. Spune că tu îl cunoşti. 

— E Dexip, confirmă Pollio. 

— Au mers amindoi la locul acela nenorocit, reluă 
tabernagiul, unde legulii îşi au ergastulele, iar aurarii 
liberi — bordeiele. S-au apropiat de coliba lui Dexip, 
fără să-şi dea seama că legionarii urmăresc să nu se 
scoată aur pe ascuns, să nu se vîndă pe sub mînă. Tu 
ştii că legulii plătesc bine pe militarii care prind hoţi de 
aur. 

Pollio începu să ridă: 

— Auzi vorbă, cum să nu ştiu?! Şi ce au păţit? 

— L-au prins pe tatăl fetei. Cică ar fi găsit cîțiva 
grăunţi galbeni în sînul lui. 

— Şi l-au dus? întrebă Pollio, sărind în picioare. 

— Nu. Un legionar îl ţine legat de fagul de la colţul 
tabernei. 

Dazia şi tatăl ei, aurar din strămoşi, lucrau cu plată 
tot la legului Aelius Marius. Fata îl iubea în taină pe 
Pollio, iar el îi simţise dragostea, însă — sclav fiind — 
socotise că era mai bine să-şi înfringă pornirea. 


— Tu crezi că tatăl ei a luat aur de la vreun sclav? 
îl întrebă pe tabernagiu, frecîndu-şi nervos sprinceana. 

— Da de unde, Pollio?! Dazia bănuieşte că 
legionarii, luptîndu-se cu el să-l lege, i-au strecurat în 
sîn cîțiva grăunţi. Ce nu fac hoţii ăştia, ca să scoată 
bani de la leguli! Ştii cine l-a prins? Decurionul de colo 
din colţ, cu soldaţii de lîngă el. 

Pollio îşi sprijini capul în miini. Nu-l mai asculta. 

— Eu vă las, încheie Tenax. Vezi ce faci, dar să nu 
iasă cu bătaie, că altfel ai de a face cu mine! 

— Ţine-o pe fată în bucătărie, îi spuse, săltînd 
capul. Tu să nu te amesteci. Văd eu ce-o să fac. 

Cei din jurul mesei aşteptau cu nerăbdare. Pollio 
stătea liniştit, urmărind mişcarea de la masa din 
apropierea tejghelei, lungă de ajungea pînă la uşă, cu 
mai mulţi aurari în jur. Continuînd să privească într- 
acolo, începu să vorbească în şoaptă, aplecîndu-se 
spre Artemidorus: 

— ÎI vezi pe Catus? Du-te şi cheamă-l încoace. Să 
vie fără să se bage de seamă. 

Catus ajunse repede, deşi făcuse un ocol pe lîngă 
uşa dinspre bucătărie. Işi clătina încet capul, în timp ce 
Pollio îi vorbea printre dinţi, cu grijă să nu fie auzit de 
cei de la masa vecină: 

— Să facem în aşa fel, încît să nu ne poată învinui 
nimeni, să pară că totul s-a iscat din întîmplare, 
adăugă el în încheiere. Ne prefacem că ne lovim, ne 
repezim buluc afară, apoi... 

Catus se saltă în picioare. Inţelesese ce va urma. 

— Mă duc să-i pregătesc pe ai mei. După aceea vin 
să mă iau cu tine la harţă. O să iasă bine! 

Taberna, slab luminată de patru opaițe agăţate pe 
cei patru pereţi, era plină de oameni. La masa 


decurionului, un legionar cînta încet, înconjurat de 
ceilalţi. 

— Te-nvăţ eu minte, grec puturos, să nu-ţi mai baţi 
joc de mine! strigă dintr-o dată Catus, făcîndu-şi loc 
printre mese. 

Pollio ridică pumnul. Catus se retrase cîţiva paşi. 
Artemidorus şi Saturnius se repeziră după el. De la 
masa lui Catus cîţiva săriră în ajutor. 

În cîteva clipe încăperea se umplu de mişcare, 
strigăte şi înjurături. Învălmăşeala se mări, uşa se 
deschise şi cele două tabere încleştate răbufniră afară. 
Curioşi, mulţi ieşiră să urmărească bătaia. Îmbrîncindu- 
se, Pollio, Artemidorus şi alţi cîţiva se traseră spre fagul 
unde legionarul păzea pe tatăl Daziei. Acesta se 
îndepărtase cîțiva paşi, spre taberna, curios să vadă 
mai bine încleştarea. Îngrămădindu-se unii în alţii, 
ceata lui Pollio îl prinse la mijloc, îl luă în viltoare, îl 
dobori la pămînt, rupîndu-i sulița, fără ca el să aibă 
timp să se ferească. Soldatul încercă să-şi tragă spada, 
dar se opri, se întoarse, aducîndu-şi aminte de cel 
legat. Uită de cădere. Se îndreptă în fugă spre fag. Era 
însă prea tirziu. 

Cînd decurionul află cele petrecute afară, începu 
să ridă cu poftă, încercînd să-şi înece necazul. Intinse 
legionarului o cană cu vin şi-l îndemnă să bea, apoi 
continuă: 

— De mult mă rugase Aelius Marius să-i prind un 
hoţ. Vrea să bage frica în sclavii şi aurarii care fură 
grăunţi de aur. Ne-a scăpat barbarul, au zburat şi 
denarii mei! 

Pollio, Artemidorus şi tatăl Daziei se traseră, după 
un mic ocol prin pădure, spre bucătăria tabernei. 
Intrară pe uşa din dos. Tenax, bucuros că treaba 
reuşise de minune, fără stricăciuni, le aduse vestea că 


legionarii se  liniştiseră. Fata şedea într-un colţ, 
îmbujorată, cu părul auriu frumos împletit în cosiţe 
strinse în jurul capului. Privea spre Pollio cu o 
înflăcărare oglindită de sclipirea lacrimilor ce-i inundau 
ochii albaştri ca cerul. Trecuse printr-o mare spaimă. 
Aşezat pe o laviţă, bătrînul — tatăl ei — stătea împietrit 
ca o statuie, cu ochii aţintiţi asupra unui punct de pe 
peretele din faţa lui, strîngîndu-şi cadenţat fălcile, 
pradă furiei. 

Tabernagiul, spătos ca Pollio, se opri în faţa lor, 
punîndu-şi mîinile în şolduri: 

— Pe Hercule, Pollio, nu m-am aşteptat să fii atît de 
isteţ, pe cît eşti de puternic şi de curajos. Pentru că mi- 
ai făcut această bucurie — am şi eu ceva pe suflet 
împotriva decurionilor şi legionarilor — vă dau să 
gustaţi dintr-un vin adus de curînd dinspre Apulum. 
Cum să nu fiu bucuros? Eu sînt trac, voi ştiţi asta, tracii 
sînt fraţi de sînge cu dacii. Durerea fetei era şi durerea 
mea. Dacă n-ar fi fost în tabernă la mine, ţi-i doboram 
pe militari aşa cum face cosaşul cu bălăriile din lan! 

Mai la o parte, Pollio nu scăpa din ochi pe Dazia. 
Era frumoasă fata dacului, la vîrsta vieţii înflăcărate, 
abia împlinise nouăsprezece ani. Dragostea ei de mult 
îi încălzea sufletul, îi schimbase felul de a privi viaţa. 

— Haide, Pollio, saltă cana şi goleşte-o! îl îndemnă 
tabernagiul. Şi tu, Dazia, zvîntă-ţi ochii de lacrimi. Eu 
ştiu că dacii nu pling în faţa durerii, sînt întocmai ca 
noi, tracii. lar dacă lacrimile îţi curg pentru fapta lui, 
mulţumeşte-i! Poate că va veni o vreme cînd şi el îţi va 
fi recunoscător pentru fericirea pe care i-o vei da! Jur 
pe toţi zeii că nu glumesc, Pollio nu este omul care să 
rămînă o viaţă întreagă sclav! 

Spusele lui Tenax uimiră pe bătrîn. Nu înţelegea el 
bine, sau tracul ştia că fiică-sa îl iubeşte pe sclav! Se 


înfioră. Pollio era un om de nădejde, însă lipsit de 
libertate. Cum ar fi putut să-şi lase fata să devină soţia 
unui astfel de om, fără nici un fel de drepturi, cu viaţa 
în mîna stăpînului? 

— Eu trebuie să mulţumesc, rupse el tăcerea, dar 
nu ştiu faţă de cine să-mi arăt recunoştinţa. Pe mine 
m-a scăpat acest om, continuă, arătindu-l pe 
Artemidorus, iar tu îl lauzi pe celălalt. 

— Mulţumeşte-le la amîndoi! rise tabernagiul. 

De citeva zile vremea se schimbase. Cerul, 
acoperit de nori plumburii, cernea neîncetat picături 
mici şi dese de ploaie. De-a lungul văilor şi în faţa 
intrărilor în galerii se scurgeau şuviţe de apă, lăsînd în 
urma lor un strat de mil alb-roşcat, cleios. Vremea 
închisă făcea ca aurarii şi sclavii să fie tot mai 
posomoriţi. 

Dar nu numai starea timpului întrista sufletul lui 
Pollio. Aelius Marius, legulul, angajase copii firavi, mici 
la trup, care, pentru o plată neînsemnată, se strecurau 
după aur prin cele mai înguste scobituri şi crăpături în 
stincă. Bucăţile de piatră, strînse în grămezi, erau 
scoase afară din „baia” de aur şi duse sfărimătorilor, 
sclavi voinici sau aurari plătiţi, veniţi de prin vicurile 
din împrejurimi, care le zdrobeau cu ciocane grele de 
fier pînă rămiîneau cît un bob de grîu. Venea apoi rîndul 
bătrînilor şi femeilor să continue măcinarea, la „piuă”, 
pînă ce totul se prefăcea într-un nisip mărunt. Frecat 
de nenumărate ori pe o scîndură lată de lemn moale, 
puţin înclinată spre un capăt, pe care curgea o şuviţă 
de apă, nisipul lăsa pînă la urmă vederii un strat de 
spumă amestecat cu grăunţi mici. Era semn că aurul 


putea fi cules. Cel ce făcea spălarea apăsa uşor pe 
scîndură cu un burete bine stors, pînă sugea toată 
spuma, îl sălta încet, apoi culegea cu multă migală 
firicelele de aur. Cu Pollio, legulul se purta destul de 
curios: cînd îl punea să supravegheze lucrul la „mori” 
şi la spălatul nisipului, cînd îl trata tot aşa de rău ca pe 
oricare alt sclav. O dată cu mohorîrea vremii, stăpînul îl 
trecuse la sfărimatul pietrelor aduse de copii de prin 
scobituri, crăpături şi brîne. Inciudat, lovea îndirjit cu 
ciocanul, ca şi cum ar fi duşmănit stincile din care 
sfărimăturile erau scoase. 

Spre prînz norii se bulgăriră, apoi soarele se arătă 
vesel, luminînd văile şi pădurile, alungind negura către 
crestele munţilor. Se apropia timpul cînd clopotul 
trebuia să sune pentru masă, în scurta odihnă zilnică. 
Pollio se opri din lucru, sprijinindu-se în coada lungă a 
ciocanului. Vîntul îi flutura pletele şi barba. Cătă 
îndelung în vale, spre cei ce munceau la măcinatul 
nisipului şi la spălarea lui. Altădată, printre fetele şi 
femeile de acolo o zărea şi pe Dazia. Privirea îi alunecă 
pe partea cealaltă a văii, spre poteca pe care venea 
sau pleca ea de la lucru. Dintr-o dată simţi o răscolire 
în suflet: o fată cobora printre fagii rari. Era Dazia?! O 
vede că sare piriul, trece pe lingă „mori” şi continuă să 
urce. O recunoscu bine, era ea. O urmări apropiindu- 
se, numărîndu-i paşii. 

— Toţi zeii să fie cu tine, Pollio! dădu ea bineţe, pu- 
nînd la picioarele lui o traistă. 

— Nu ştiu cărui zeu să-i mulţumesc pentru că te-a 
adus! răspunse el, privind-o cu dragoste. 

— Am venit aşa... Incepu ea încurcată. Ti-am adus 
să guşti ceva. Ştiu că legulul... 

Niciodată Dazia nu venise, ca astăzi, să-i aducă 
mîncare. Fata nu mai aşteptă să-i spună că îi era 


foame. Privi împrejur, alese un loc, apoi întinse pe 
iarbă o bucată de pînză albă din in. Ceilalţi spărgători îi 
priveau cu zîmbete pline de înţelesuri. Ştiau că de mult 
Dazia căuta să fie cît mai aproape de sclavul voinic şi 
frumos, cumpărat de legulul Aelius Marius numai de 
cîţiva ani, de la un negustor venit de prin părţile 
Bizanțului. Povestea vieţii lui Pollio n-o ştia nimeni, el 
n-o spusese nimănui. Fiu al unor oameni cumpătaţi, cu 
stare bună, împlinise numai douăzeci de ani cînd se 
văzuse înconjurat de garda de legionari, pus în lanţuri 
şi dus la temniţă, iar mai tirziu vîndut ca sclav. Fusese 
pe timpul cînd se pornise o adevărată vinătoare după 
cei trecuţi la noua credinţă în învăţătura galileanului. 
Devenit sclav, nu se plinsese de tragedia vieţii sale. 
Cine l-ar fi crezut că nu făcea parte dintre cei 
persecutați pentru credinţă? Faptele pledau împotriva 
lui, fusese prins în apropierea unor astfel de oameni şi 
de casa în care ei se adunau. Se înrădăcinase în 
sufletul său convingerea că ceea ce se petrecea era 
voinţa zeilor, o încercare a lor. 

Aşezat pe iarbă, urmărea liniştit mişcările Daziei. 
Fata scoase miîncarea din traistă şi o puse pe bucata 
de pînză. Poate că zeii îl hărăziseră acestor meleaguri, 
gîndi el, privind-o cu dragoste. 

— Nu ştiu dacă o să-ţi placă ce-am adus... şopti ea. 

— la să văd. 

Pollio se trase mai aproape şi începu să înfulece cu 
poftă. Vechea frămîntare nu-i dădea pace: de ce să 
încurajeze iubirea acestei copile, cîtă vreme el, ca 
sclav, nu putea să-i asigure fericirea? 

— Ţi-am adus şi puţin vin, zise ea, întinzindu-i un 
ulcior mic, cu gitul strîmt, înfundat cu frunze. 

Îl luă, bău cu poftă, apoi îşi şterse mustăţile şi 
barba. 


— De ce, Dazia, nu mai vii la lucru? 

— Nu mă lasă tata. 

— Te-o fi văzut că te apropii prea mult şi prea des 
de un sclav, iar el nu-ţi vrea răul. 

Obrajii fetei se îmbujorară. Îşi propti privirea în 
pămînt: 

— Tata spune că or să vină timpuri grele. Cică noi 
să stăm ascunşi, cînd legionarii or duce lumea departe 
de aici, spre Roma. Tata şi mama nu vor să plecăm, că 
neamul nostru de aci se trage. 

— Pe mine mă vor lua! murmură Pollio, cu ochii 
aţintiţi asupra fetei, sorbind-o cu privirea. 

— N-au să mai aibă timp! 

— De ce? Crezi c-am să mor? 

Ochii ei se deschiseră mari, lucind în lacrimi. 

— Nu te-or duce de-aicea! Tata vrea să te 
răscumpere... Un fior săgetă trupul lui Pollio. De ce să-l 
cumpere, şi cu ce? Legulul era om lacom, nu s-ar fi 
învoit aşa uşor. Dar fata nu-l lăsă să se frămiînte: 

— Tata s-a dus tăietor de lemne în pădure, nu vrea 
să mai fie aurar. Acolo sus, în munte nu se teme de 
nimic. Vrea să te cumpere, apoi să te lase liber. Nu 
poate să uite că tu l-ai scăpat atunci... 

Pollio se trase mai aproape de ea, luîndu-i mîinile 
în palmele sale mari. 

— Tu ai să-mi fii stăpînă, Dazia! Unii sclavi, mai 
ales slabi de suflet, sînt îndemnați de zeii cei răi să-şi 
iubească stăpinele. 

— De zeii cei buni, vrei să zici! rise ea. 

Dacă n-ar fi fost sclavi şi aurari prin preajma, ar fi 
strîns-o la piept şi ar fi sărutat-o cu patimă. 

— Să spui bunului tău tată să nu grăbească striînsul 
banilor şi cumpărarea. Dacă legiunile pleacă, prind 
clipa prielnică şi fug în munţi. 


— Să fii sclav fugar, latron?! 

Pollio începu să ridă: 

— La cine să mai fiu sclav, Dazia? Cînd Roma va 
părăsi Dacia, cei rămaşi pe loc vor fi liberi, stăpîni. 

Şi, după o vreme, reluă, străduindu-se să ia o mină 
de întristare: 

— Dar poate că tot sclav o să rămîn! Sclav, tot aici! 

— Sclav, aici? Al cui? se grăbi ea să-l întrebe, puţin 
speriată. 

— Sclavul tău, Dazia! 

Năpădită de fericire, fata murmură: 

— Eu voi fi sclava ta! 

Pollio tresări. Clopotul suna reluarea lucrului. În 
toate părţile se porniră bătăile de ciocane şi huruitul 
morilor de piatră, întărite de ecoul muntelui. Fata 
strînse pinza, puse vasele în mica traistă şi plecă în 
grabă. Acum nu se mai îndoia de dragostea lui. 

Lucrul se pornise cu spor, ca întotdeauna după 
odihnă. Pollio lovea îndirjit cu ciocanul, nu fiindcă ar fi 
vrut să spargă cît mai multă piatră, ci pentru că aşa 
reuşea să-şi potolească zbuciumul din suflet. După un 
timp se mai potoli, truda îşi găsi o cadență de calm. 
incepu să zimbească. Va rămîne în Dacia, îşi va trăi 
restul vieţii alături de Dazia, vor avea o casă mare şi 
frumoasă, îşi vor creşte împreună copiii!... 

Dar într-o clipă toate visurile ce le făurea zburară 
ca fulgerate. De după colţul stincii din apropiere 
răsunau ţipete de copil. Un supraveghetor biciuia crunt 
cu flagrunul pe un băiat culegător de pietre. În urma 
lor venea legulul Aelius Marius. 

Sînt momente cînd sufletul omului, trecînd brusc la 
stări cu totul opuse, capătă porniri greu de stăpinit, de 
cele mai multe ori negindite. Printr-o astfel de 
schimbare trecu Pollio. Aruncă din mină ciocanul, se 


repezi la supraveghetor, îl apucă de piept şi-l trînti cu 
putere la pămînt. Puse apoi mîinile în şolduri, suflind 
greu. Legulul se oprise la cîțiva paşi şi-l privea 
împietrit. 

— Tocmai tu, Pollio, să faci asta?! clătină el din 
cap, cu voce nu prea miînioasă şi nici cu prea multă 
pornire, ci cu uimire. 

— Da, stăpine, eu! Pune să mă bată acum, de ce 
să laşi pe deseară! Ce aşa de mare rău a făcut copilul? 

În ochii legulului apăru o lucire metalică. Vechea lui 
teama de o răscoală a sclavilor se reaprinse. Nu se mai 
putu stăpini: 

— Aşa te-a învăţat prostănaca aia de dacă astăzi, 
cînd ţi-a adus de mîncare?! 

Pollio strînse pumnii. 

— Să nu vorbeşti aşa de ea, stăpine! 

— Faci pe revoltatul? Cum de te-ai sălbăticit aşa?! 
Trebuie să facem ceva ca să te mai potolim... 

Legulul strigă să vină oameni din echipa de pază. 
Le porunci să-l pună în lanţuri, apoi să-i tragă douăzeci 
de flagrune. Pînă seara şi altor sclavi bănuiţi de pornire 
spre răscoală li s-au pus cătuşe la picioare. 

La sfîrşitul săptămînii, în ziua de odihnă, zi 
călduroasă de vară, se strinseră mai mulţi sclavi la 
umbra unui fag de lingă ergastulele lui Aelius Marius. 
Unii aveau lanţuri la picioare, alţii se aflau slobozi. 
Privirile lor erau îndreptate spre Pollio. Sclavii vedeau 
în el o căpetenie pentru zilele de grele încercări pe 
care le aşteptau cu înfrigurare. 

— Eşti vesel, Pollio, spuse unul. Fata dacului nu s-a 
temut de legul, ţi-a adus în fiecare zi mîncare. 

— Să lăsăm fata în pace! Aşadar, ce vom face dacă 
se va adeveri zvonul că Roma părăseşte Dacia? V-aţi 
gîndit vreunul? 


Sclavii se uitară unii la alţii miraţi. Catus nu rabdă 
să întirzie răspunsul: 

— Ce aştepţi de la noi, Pollio? In capul tău zeii stau 
totdeauna treji. Spune ce socoteli ţi-ai făcut, sau ce 
trebuie să facem? 

— Da, aşa este! întăriră mai mulţi deodată. 

— Vreţi ca legulul să vă ducă dincolo de Danuvius, 
legaţi în lanţuri unii de alţii, tîrindu-vă prin praful 
drumurilor, însetaţi şi înfometați? 

Artemidorus se mişcă îngrijorat. Lanţurile îi 
zornăiră. 

— Să nu aşteptăm pînă ne leagă! rosti el cu 
pornire. 

— Ai şi uitat că nu trebuie să vorbim tare? îl mustră 
Polîio. Lîngă noi se întinde pădurea. Toată lumea ştie 
că ea are urechi. Spui să nu aşteptăm pînă ne leagă. 
Dar tu nu vezi că ai lanţuri la picioare? Totul este să ne 
purtăm în aşa fel, încît să-l facem pe legul să ne scoată 
cătuşele. Lacom şi dornic să găsească aur cît mai mult, 
îşi dă seama că nu putem munci cu spor avind 
picioarele în lanţuri. Am să încerc eu, pentru că eu l-am 
supărat şi tot eu trebuie să-l îmbunez. Intrebarea pe 
care v-o pun este: Atunci cînd eu mă voi împotrivi fățiș, 
voi veţi sări la luptă? Trebuie să nu uitaţi un lucru: o 
dată porniţi, nu ne mai oprim, altfel ajungem să ne 
legănăm spînzuraţi de crengile fagilor de pe coastă. ŞI 
asta tocmai cînd am fi mai mult ca oricînd aproape de 
libertate! 

— Taci! Vine cîinele! şopti Catus, privind spre 
ergastule. Supraveghetorul se opri lingă ei. Se vedea 
că era plictisit şi muiat de căldură. 

— Ce vorbeaţi, sclavilor, ce puneaţi la cale? îi 
întrebă căscînd lung. De ce aţi tăcut cînd m-am 
apropiat eu? 


— Ne-a cam topit căldura! Ne trage la somn! 
răspunse Artemidorus. 

Pollio gîndi că nu era bine să-l lase la bănuială: 

— Am ris de Catus, interveni el. Cică în tinereţe a 
fost la un alt stăpiîn, prin Tracia de jos, îl pusese să 
păzească o bostană de pepeni. Într-o zi, pe o căldură 
ca asta, stătea şi moţăia pe malul înalt al unui rîu. Pe 
nesimţite, cîţiva copii s-au apropiat pe furiş şi unul, mai 
curajos, i-a dat brînci. Pînă să iasă el din girlă, copiii au 
luat pepeni şi au fugit. 

Artemidorus, şi după el ceilalţi, se porniră pe ris. 
Rise şi  supraveghetorul. Sclavii pricepuseră ce 
urmărise Polio. În gînd, fiecare se minuna de isteţimea 
lui. Cum de putuse să născocească o astfel de poveste, 
atit de repede? 

— Aşa s-a întîmplat, Catus? îl întrebă 
supraveghetorul. 

— Da, stăpine, aşa am păţit! răspunse el cu 
supunere, ştiind că îi plăcea să i se spună astfel. 

Inveselit, supraveghetorul plecă mai departe, spre 
alte grupuri. Obişnuia să umble printre sclavi, să le ia 
obiectele meşterite. 

— Aşa, Pollio, rupse tăcerea Catus, se vede că ştii 
ce trebuie să faci, în orice împrejurare ne-am găsi. 
Pentru asta eu zic că tu să ne fii căpetenie! 

— Da, tu să ne conduci cînd vom porni lupta! 
întăriră ceilalţi cu însufleţire. 

In zilele ce urmară, legulul rămase mirat cînd văzu 
cu cît spor lucrau toţi din echipa lui Pollio. Se apropie 
de el, urmărindu-i mult timp mişcările. Cînd se oprea 
pentru o scurtă odihnă, sclavul îl privea cu un zimbet 
de om supus, lipsit cu totul de ură. 


— Aşa, Pollio! Mă bucură vrednicia ta! nu se putu 
abţine legulul să nu spună. N-am priceput ce te găsise 
atunci... 

El se opri din lucru, sprijinindu-se în coada 
ciocanului: 

— Poate că tot mai eşti mîniat pe mine, stăpine! 
Am fost un prost nesocotit în ziua aceea, cînd te-am 
supărat. Sper că o să te milostiveşti şi o să-mi ierţi 
greşeala!... 

Legulul nu mai auzise asemenea cuvinte rostite de 
un sclav. În ele răsunau nu numai supunere, ci şi 
respect. Alţii, cînd cereau iertare, plîngeau, îi cădeau la 
picioare şi-i sărutau sandalele, oricît de prăfuite sau de 
noroioase ar fi fost. La o atitudine atit de plină de 
demnitate din partea unui om în lanţuri, se cuvenea să 
răspundă cu un gest de mărinimie. Se întoarse spre 
supraveghetorul care îl însoțea, vorbind cu voce 
potolită: 

— Să scoţi lanţul lui Pollio! Dacă şi ceilalţi ar fi ca 
el, treaba ar merge de minune, iar noi am fi fără grijă. 

Pînă spre sfîrşitul verii, mulţi sclavi scăpară de 
lanţuri. 

La Ampelum, ca pretutindeni în Dacia romană, 
zvonurile se întindeau cu o iuţeală nebănuită, 
întreţinute mai ales de cei bogaţi, de negustori şi de 
funcţionarii de la oficiile publice. Noua pătrundere a 
goților în Moesia, cu înaintarea spre miazăzi şi apus, 
adusese un val de nelinişte. Temerile că legiunile se 
retrag dincolo de Danwvius erau întărite şi de măsurile 
luate de procuratori, legaţi şi tribuni pentru protejarea 
bunurilor imperiului şi pentru întărirea ordinei. Zvo- 


nurile se îndesiră şi mai mult în ziua cînd gărzi de 
legionari apărură pe străzi, în jurul minelor de aur şi 
de-a lungul văii, prin locurile unde se găseau 
spărgătorii de pietre, morile de măcinat pietrişul, 
spălătorii de nisip şi culegătorii de aur. Intărirea pazei 
avu ca urmare o altă măsură luată de magister 
aurariarum!* şi de leguli: rărirea cît mai mult cu putinţă 
a aurarilor liberi şi liberţi, localnici şi de prin 
împrejurimi. Teama ca aceştia să nu sară în ajutorul 
sclavilor, în caz de răscoală, era mare. Dar nimeni nu 
ştia ce ginduri nutreau legulii, în legătură cu zvonurile 
ce circulau. 

Pollio n-o mai văzuse de mult pe Dazia. Nu atit 
dorul de ea îi mărea neliniştea, cît teama că se 
întîimplase o nenorocire. Răbdare avea multă, iar 
încrederea în dragostea ei se păstra tot atit de 
puternică. Venise toamna, fagii arătau ca nişte pete 
mari, galbene-arămii printre brazii pădurii ce îmbrăca 
poviîrnişurile văii. După o zi de muncă grea la spartul 
pietrelor, tot timpul sub ochii lui Aelius Marius, Pollio se 
trăsese lingă gardul de mărăcini ce împrejmuia 
ergastulele. Se lungise pe iarbă. Pusese miinile sub cap 
şi privea albastrul nesfirşit al cerului. Soarele se lăsase 
dincolo de crestele munţilor. Din susul văii se întindea 
peste Ampelum o piclă albăstruie. 

— Pollio, sînt eu, Dazia! auzi un glas şoptit, însoţit 
de foşnete slabe de frunze uscate. 

Speriat, se întoarse, sprijinindu-se într-un cot, apoi 
se săltă în capul oaselor, încercînd să pătrundă cu 
privirea printre grădelele de mărăcini. Recunoscuse 
vocea dragă, şi totuşi nu-i venea să creadă. Incercă să 
se ridice în picioare. 

leguli. 


— Stai jos, să nu se bage de seamă că vorbeşti cu 
cineva din afara gardului! îl opri fata. 

— Dar vreau să te văd, Dazia, dragostea mea! 

— Acum nu este vreme pentru asta! De citeva zile 
mă zbat să pot ajunge să-ţi vorbesc. Tata a fost la 
Aelius Marius, a încercat să te cumpere. Legulul ne 
cunoaşte bine, o dată, fiind la vînătoare, a venit la noi 
în casă să se adăpostească de ploaie. Nici n-a vrut să 
audă de vinzare, a spus că tu eşti cel mai isteţ şi 
vrednic sclav al lui... 

— Şi ţi-ai dat seama că a minţit! rise el. 

— Pollio, nu glumi! A spus că nu te vinde nici dacă 
te-ar cîntări în aur. A mai zis că ştie de mine că mă ţin 
după tine şi dacă vreau... 

— Eu am să vin lîngă tine numai dacă voi reuşi să 
fiu liber! 

— Legulul i-a spus tatei că dacă fata lui i-a îndrăgit 
atit de mult sclavul, atunci să mă vindă lui, să-i fiu şi 
eu sclavă, iar el ne va lăsa să ne trăim viaţa împreună. 

— Şi tu vrei să duci viaţă de sclavă, alături de 
mine, Dazia? 

Dacă ar fi putut să pătrundă mai bine cu privirea 
printre grădelele gardului, Pollio ar fi văzut că fata 
tremura. Inţelese zbuciumul ei după vorbele înecate de 
suspine: 

— Dacă altfel nu se poate, vom trăi şi ca sclavi!... 
Simţi un val de căldură împrăştiindu-i-se prin tot trupul. 

Dragostea ei era sublimă, mergea pînă la sacrificiu. 
Dacă ar fi fost lingă el, ar fi strîins-o la piept şi i-ar fi 
potolit lacrimile cu sărutări. Izbucni în şoapte apăsate: 

— Dazia, iubirea mea, tu vei fi soţia unui om liber! 
Să stai acasă liniştită, să mă aştepţi cu încredere. Il vei 
vedea într-o zi pe Pollio al tău venind printre fagii 
pădurii. 


— Toţi zeii cu tine, Pollio! Te voi aştepta toată 
viaţa! 

Fata se îndepărtă în fugă suspinînd. El ascultă 
foşnetul paşilor ei prin frunzele uscate pînă se pierdu 
încetul cu încetul. 


Toamna se făcea tot mai rece. Pollio nu primea nici 
un semn din partea Daziei. De cînd gărzile fuseseră 
întărite, fata nu mai putea să se apropie de 
împrejmuirea ergastulelor. Aelius Marius încă nu se 
hotărise să pună sclavii în lanţuri. El îşi făcuse altfel 
socotelile: se gindise să-i lase liberi ca înainte, să le 
sporească  porţiile de mincare, să nu-i mai 
pedepsească, lacom să scoată cît mai mult aur. Şi într- 
adevăr, niciodată legulul nu-i văzuse atît de aprigi la 
muncă şi aşa de supuşi. 

Într-o dimineaţă, cînd soarele abia apucase să 
alunge ceața din lungul văii, Aelius Marius trecu pe la 
toate locurile de muncă, aşa cum de mult nu mai 
făcuse. Mulţumit de mersul lucrului, ar fi vrut să plece, 
cînd, la gura unei galerii, un sclav îi ieşi înainte, se 
aruncă la pămînt şi începu să vorbească: 

— Toţi zeii să-ţi dea sănătate! Dacă stăpiînul are o 
clipă de răgaz şi bunătate să mă asculte... 

Legulul se opri, privind cu multă curiozitate sclavul, 
pe care îl ştia vrednic şi întotdeauna supus. 

— la spune, sclavule, ce te frămiîntă! 

— Stăpiîne, în galena asta a ieşit la iveală aur mult! 
Într-o scobitură s-a dat peste o vină groasă plină cu 
grăunţi... 

— Mă, sclavule, tu aiurezi?! se tulbură dintr-o dată 
legulul, făcînd un pas spre el. 

— S-a găsit o şuviţă bogată, stăpine, dar a fost 
ascunsă de nici nu se mai cunoaşte locul! 


Faţa legulului deveni stacojie, chinuit de întrebări. 
Dacă sclavii furau aur şi stringeau bani pentru 
răscumpărare? Giîndul îi alergă mai întîi la Pollio. Oare 
de unde făcuse rost de denari dacul, tatăl acelei fete 
prostuţe, care pusese ochii pe sclav? Nu din aurul 
ascuns, scos pe furiş şi vîndut negustorilor? Hotărîrea o 
luă repede. Strigă ca toţi sclavii din acea galerie să fie 
scoşi afară. Trimise după supraveghetori şi gărzi, dădu 
ordin să se aducă lanţuri şi alese locul pentru tortură. 

De departe, Pollio urmărea cu nelinişte şi 
curiozitate agitația, bănuind că se petrece ceva 
neobişnuit. Văzu ieşind din galerie pe nefericiţii care 
scobeau în sînul muntelui. Doi dintre ei erau 
Artemidorus şi Catus. Auzi cum legulul porunceşte să 
se înceapă torturile. Spînzuraţi cu capetele în jos, pe 
trupurile goale ale sclavilor răsunară pocnetele 
flagrunelor miînuite de patru supraveghetori. Loviturile 
cădeau ritmic, fără ca vreunul să se vaiete sau să 
ceară îndurare, stăteau cu ochii închişi, strîngînd 
fălcile. 

Pollio se simţi săgetat prin inimă. Părăsi lucrul şi 
porni cu ciocanul pe umăr spre locul de tortură. Era 
pentru mulţi un semn şi un semnal. Ajuns lîngă legul, 
se propti bine pe picioare şi rosti cu voce gravă de 
răsunară stîncile: 

—  Opreşte  schingiuirea asta  neomenească, 
stăpiîne! Aelius Marius se întoarse, fulgerindu-l cu 
privirea. Se pregăti să-i răspundă, dar Pollio i-o luă 
înainte: 

— Eşti convins, stăpine, că ei au dat peste un loc 
cu aur şi l-au ascuns? Asta ţi-a spus-o ticălosul de 
Timacus? 

— Cum de nu m-am gindit şi la tine? se întrebă 
legulul, lovindu-se cu palma peste frunte. Tu ştii, furi 


alături de ei, altfel nu venea dacul acela cu fata, să-mi 
ceară să te vind! Spune, Pollio, arată-mi, unde e vina 
de aur pe care ăştia au ascuns-o? Altfel pun să te 
tortureze şi pe tine! Dacă în timpul cît se scurge un 
clepsidru, nu mă duceţi la locul acela, vă omor pe toţi! 

— Să mă crezi pe mine, Aelius Marius, nu pe 
Timacus! Nu s-a mai găsit nici un loc bogat în aur, de 
anul trecut încoace! 

Legulul trecu printr-un moment de ameţeală. Oare 
auzise bine? Sclavul îi spusese pe nume — Aelius 
Marius — şi nu „stăpîne”! 

— Ai uitat că-mi eşti sclav şi-ţi sînt stăpîn? ţipă el, 
negru de miînie, întorcîndu-se spre supraveghetorii şi 
legionarii strînşi în jur. Legaţi-l în lanţuri! 

Pollio se trase un pas înapoi, învirtind ciocanul pe 
deasupra capului. 

— Cine se apropie de mine îi sfărim capul! tună el. 
Da, din clipa asta nu-mi mai eşti stăpîn. Îmi iau 
libertatea! Cine vrea să scape de sclavie, să vină lîngă 
mine! 

Mai multe zeci de sclavi se strinseră în jurul lui, cu 
ciocanele ridicate. Decurionul şi legionarii pregătiră 
spadele şi suliţele. 

— Trage-te la o parte, decurioane, cu legionarii tăi, 
dacă vrei să scapi cu viaţă! îl ameninţă Pollio, 
apropiindu-se de Artemidorus, hotărit să-l dezlege. 

Legulul şi supraveghetorii se îndepărtară îngroziţi. 
Din mai multe părţi izbucniră semnale de alarmă. 
Sclavii se grupară pentru luptă. Dar tot aşa de repede 
începură să sosească supraveghetori, paznici, 
legionari. Legulul prinse curaj. Porunci ca răsculații să 
fie prinşi şi omoriţi. 


Strînşi unii într-alţii, urmîndu-l pe Pollio, sclavii se 
traseră spre desişuri, pregătiţi să răspundă oricărei 
lovituri. 

La marginea pădurii avu loc ciocnirea: scurtă, 
aprigă, sîngeroasă. Cînd Pollio sări în ajutorul lui Catus, 
simţi virful unei sulițe străpungindu-i umărul. Ca 
fulgerul repezi ciocanul în capul legionarului, îl dobori 
şi-i trase spada de la briu. Soldaţii dădeau lovituri 
necruțătoare, socotind izbinda de partea lor. Dar 
tocmai cînd nimeni nu se aştepta, din rîndul sclavilor 
rămaşi în afara luptei se desprinse o ceată, 
îndreptîndu-se cu strigăte spre cei încăieraţi pe viaţă şi 
pe moarte. Chiotele lor, întărite de ecoul stîncilor şi al 
pădurii, produseră nedumeriri, neştiindu-se în ajutorul 
cărei părţi săreau. Situaţia se lămuri în clipa cînd 
oamenii legulului începură să cadă unul după altul. 
Decurionul prinse momentul, grupă legionarii şi luă 
poziţie de apărare; vedea că numărul mare al sclavilor 
îl copleşea. La rîndul său, Pollio prinse şi el clipa 
potrivită, se hotărî să se desprindă din luptă, dînd 
semnalul de retragere spre pădure. 

Cînd dinspre Ampelum apăru centurionul cu 
ajutoare puternice, graba lui se dovedi de prisos: nu 
mai putea să-i ajungă din urmă pe fugari. Vestea se 
întinse ca fulgerul. Cohorta îşi puse centuriile în stare 
de alarmă, iar gărzile întărite. 

Spre seară, oamenii trimişi de Aelius Marius să 
aducă pe fata dacului au găsit casa goală. Dazia 
fugise. 

Tîrziu, după miezul nopţii, ceata sclavilor răsculați 
se opri într-o poiană, sus, pe un virf de munte, departe 
de Ampelum. Tot timpul, în mers, Pollio se gîndise la 
Timacus. Cum de mai avusese curajul să rămînă alături 
de ei? De ce nu se temea că-şi va primi pedeapsa? 


Luna se ridicase pe cer şi lumina zările. Pollio îi 
strînse pe toţi în jurul său şi începu să le vorbească rar, 
cu multă frămîntare: 

— Poate că tot pe aceste creste vor fi poposit şi 
sclavii care acum aproape o sută şi cincizeci de ani s- 
au răsculat şi l-au urmat pe Sarmis, pornind tot de 
acolo, din Ampelum. De astăzi sîntem liberi, însă noi 
trebuie să dovedim că ştim să ne folosim libertatea. A 
sosit momentul să luăm o nouă hotărire. Vreţi să 
mergem laolaltă şi să ne apărăm, ori ne împrăştiem, 
descurcîndu-se fiecare cum poate? 

— Rămiînem împreună cu toţii! Te urmăm pe tine! 
răspunse Artemidorus, iar ceilalţi întăriră. 

— Dacă asta vă este voia, acum să pedepsim 
trădarea! Se află în mijlocul nostru Timacus. Din cauza 
lui cei patru fraţi ai noştri au fost atît de crunt torturați. 
Să ne răspundă ce a urmărit, ce a vrut să facă, 
scornind acea minciună? 

Pollio tăcu. Rana din umăr îl durea, dar n-o lua în 
seamă. Il uimea faptul că Timacus se pregătea să 
răspundă fără teamă. li zărea bine faţa la lumina lunii. 

— Dacă mă vedeţi că zimbesc, să nu vă miraţi! se 
porni Timacus plin de însufleţire. Cum să nu fiu vesel, 
dacă mă văd liber? Acum am căpătat ceea ce am dorit 
toată viaţa: libertatea! Multe nopţi nu s-a lipit somnul 
de mine, chinuit de gindul de a intra în rîndul 
oamenilor, de a fi stăpîn pe soarta mea. Pe fratele 
Artemidorus, pe fratele Catus şi pe ceilalţi doi fraţi îi 
rog să mă ierte. Ei au fost pentru noi martirii. Dar să 
răspund la întrebarea căpeteniei noastre. Da, Pollio, 
am ştiut de mult că tu şi alţii vă pregăteaţi pentru 
luptă. Mă dogorea dorinţa să vă urmez. Însă voi ezitaţi, 
tot întîrziaţi lovitura. M-am frămîntat mult, pînă m-a 
săgetat gîndul să-l întărit pe legul, iar prin el pe tine. 


Nu mai puteam îndura să trăiesc încă o iarnă în galerii 
şi ergastule. Nu puteam suporta gîndul că, dacă se 
retrag legiunile, voi fi dus înapoi în imperiu tot ca sclav. 
De aceea am scornit povestea cu vina de aur, 
urmărind să-l înnebunesc pe Aelius Marius, să-l împing 
să-i chinuie pe Artemidorus şi pe Catus, la care ştiam 
că ţii mult, pentru ca tu să te dezlănţui, aşa cum ai 
făcut astăzi. Pentru asta mi-am pregătit şi eu o ceată, 
tot în taină, pîndind să ne unim cu voi în clipa prielnică. 
Asta e totul! Dacă am greşit, judecaţi-mă şi pedepsiți- 
mă! 

Ascultindu-l, Pollio îi dădea dreptate. Ceea ce 
provocase Timacus fusese hotăritor. 

Incheierea o făcu Artemidorus: 

— Ce să ne mai zbuciumăm?! Să mulţumim cu toţii 
fratelui Timacus! Durerile ce le-am suferit s-au 
schimbat în fericire. 


4 


Ura lui Laetius Vitalis împotriva lui Sargetius se 
adîncise din ziua cînd, în casa procuratorului şi faţă de 
marele preot Callicles, trecuse prin acea umilitoare 
înfrîngere. De atunci bogatul fermier căutase diferite 
căi şi mijloace prin care să lovească în cel mai tînăr 
quattorvir al Porolissumului. Unele întîmplări petrecute 
— dese lipsuri de oi şi capre, semănături bătătorite pe 
suprafeţe întinse, pomi rupţi în livadă şi multe altele — 
Sargetius le punea în strinsă legătură cu duşmănia 
acestuia, ţinind seama că fermele lor se aflau alături. 
Laetius Vitalis nu se mulțumea însă numai cu răul 
făcut, căuta şi alte moduri prin care să-l lovească mai 


dureros. În venirea la Porolissum a lui Euphoros — 
cunoscut de toţi sub numele de Rundacitulp — vedea o 
urzeală ce-l neliniştea şi-l îndirjea. O întrebare 
începuse să-l frămiînte: cei trei tineri — pentru el toţi 
aveau sînge de dac — Sargetius, Rundacitulp şi 
Diurpanneus puneau în taină ceva la cale. Încercase 
să-şi arate îngrijorarea faţă de procurator şi de tribun, 
însă neîncrederea acestora, izvorită din aprecierea de 
care se bucura quattorvirul, făcuse ca totul să se 
spulbere. 

Se chinuise mult pînă găsise alt mijloc de lovire. 
Dacă bănuiala se adeverea, avea un avantaj dublu: 
dovedea dragostea şi devotamentul său faţă de 
împărat, zdrobind totodată duşmanul. Calea de atac 
trecea pe la fiul procuratorului, Lucullus. Cei din 
Porolissum ştiau de chefurile şi scandalurile lui, dar le 
treceau cu vederea. Fiind slăbiciunea mamei, greu 
chinuită de boală, tatăl nu trecuse la măsuri severe 
împotriva lui. Procuratorul se convinsese că fiul său 
devenise un om pierdut, încă de cînd trăise la Roma. 
De la un timp intervenise în comportarea lui o 
schimbare: îl cunoscuse pe Metrobius în tricliniul lui 
Laetius Vitalis. De multe ori îl cerea stăpînului şi-l lua 
cu el la taberna cea mai luxoasă din Porolissum, 
situată între for şi amfiteatru, locul de întîlnire al „lumii 
bune”. Taberna „La bogăţia lui Cressus” — o clădire 
înaltă, cu coloane de marmură la intrare — avea 
bucătărie bună, vinuri alese şi cele mai frumoase 
femei, toate în căutare de bani şi de plăceri. 

La o masă frumos lustruită din sala cea mare a 
tabernei, stăteau de vorbă Lucullus, Metrobius şi alţi 
cîţiva tineri, prieteni de-ai lui Lucullus. La început, lui 
Metrobius nu-i plăcuse anturajul lor, totuşi nu-i evitase. 
Cine îl cunoştea mai bine, se convingea că sclavul era 


preocupat să observe lumea. Avea şi momente cînd, 
parcă dezamăgit şi scîrbit, începea să golească una 
după alta cupele, devenea tăcut şi nimeni nu-i mai 
intra în voie. 

— Vrei s-o schimbi pe Marciana? îl întrebă, rizind, 
pe Lucullus, unul din tineri, în timp ce sălta cupa. Poate 
că n-ar fi bine... 

— De ce nu? Plictiseala de o femeie împinge pe 
bărbat la dezgust, şi asta face să-i scadă bărbăţia, 
răspunse Lucullus, lăsîndu-se mult spre spate. Am 
găsit alta mai frumoasă. Dar pe Marciana încă o mai 
păstrez. Pentru zile grele! Tu ce spui, filozofule? se 
întoarse către Metrobius, bătîndu-l uşor pe spate. 

Sclavul răspunse absent, fără să-l privească. 

— Nimeni n-a descoperit pînă acum misterul. 
Chemările şi căutările dintre bărbat şi femeie sînt mult 
mai adinci, mai pline de neînțeles, ascund o taină... 

Un altul de la masă interveni, plictisit: 

— Eu zic că nu e nici o taină. Totul se datoreşte 
faptului că există zei şi zeițe. Zeii au făcut partea 
bărbătească, iar zeițele pe cea femeiască. Nu pleacă 
totul de acolo? 

— Tu vezi, ca toată lumea dealtfel, tocmai pe dos 
lucrurile, reluă Metrobius. Oamenii, în credinţa şi 
teama lor, socotesc că zeii au făcut totul şi stăpinesc 
totul, pe cînd eu am o convingere contrarie: zeii şi 
zeițele sînt nişte neputincioase zămisliri ale minţii 
preoţilor. 

— Dacă nu crezi în ei, atunci tu la ce te rogi? Ai 
trecut la noua credinţă? De ce nu ne-ai destăinuit pînă 
acum? continuă acelaşi tînăr să-l întrebe, ceva mai 
înviorat. 

— Nu v-am spus, pentru că n-am trecut. În această 
privinţă, pînă şi înțeleptul Plotin se încurcase... 


— Cum, l-ai cunoscut pe sublimul Plotin? se grăbi 
Lucullus. 

Metrobius ştia că fiul procuratorului ascultase la 
Roma prelegerile filozofului. Avu un moment de 
şovăire, apoi răspunse: 

— Timp de cîțiva ani am fost sclavul lui. 

În loc să se arate mirat, Lucullus începu să rîdă 
zgomotos: 

— Glumeşti?! Vrei să-ţi baţi joc de noi, sclavule? 
Dacă ţi-ar fi fost stăpîn Plotin, te-aş fi văzut pe-acolo. 
Am fost de multe ori în casa acelui om minunat. 

Fără să apară vreo schimbare pe faţa sa, Metrobius 
nu încercă să dea înapoi — spusese ceva ce nu se 
petrecuse întocmai — dar nici adevărul nu înţelegea 
să-l dezvăluie. Continuă, căutînd explicaţii cît mai uşor 
de crezut: 

— Nici nu se putea să mă fi întîlnit. Eu am fost 
sclavul lui în anii cînd trăia la Alexandria, cetatea de la 
Nil a înţelepciunii, unde el era discipol al lui Saccas, alt 
mare învăţat al timpului... 

— Atunci, înseamnă că şi tu eşti filozof, Metrobius! 
îl întrerupse Lucullus. Pînă acum am crezut că vorbeşti 
frumos şi adînc numai din înţelepciunea ta şi a vieţii. 
Spune mai departe, de ce se încurcase înțeleptul 
Plotin? 

Metrobius privi pe rînd tinerii din jur. Erau frumoşi, 
bine hrăniţi şi îngrijiţi, purtau toge albe din ţesături 
scumpe, arătîind bogăţia părinţilor. El, sclavul, avea 
tunica obişnuită a sclavilor, numai că era dintr-un 
material mai bun, lucru cu care se fălea Laetius Vitalis. 
Bănuia că fiul procuratorului nu se alesese cu prea 
multe cunoştinţe din prelegerile ascultate la Roma. 
Trase cu putere aer în piept şi-l slobozi cu un uşor 


oftat. În colţul gurii îi flutură un zîmbet ce oglindea 
scepticismul. 

— Eu de mult nu mai cred în nimic. Ascultîndu-l pe 
Plotin, am ajuns la convingerea că de fapt nu ştim 
mare lucru, bijbîim în întunericul necunoaşterii. Ce este 
în esenţă filozofia lui? Un amestec de elemente 
pitagoreice, aristotelice, stoice, epicuriene şi sceptice. 
Frămîntîndu-le, el a ajuns să creadă într-un fel de zeu 
sau spirit, eliberat de materie, îndepărtat de lumea în 
care trăim, să propăvăduiască ascetismul. Eu nu m-am 
împăcat cu o astfel de filozofie, iar pînă la urmă nici cu 
a altora. Scepticii nu cred în nimic, se îndoiesc de 
toate. Adevărul nu este la îndemîna omului — spun ei 
— oricît ar căuta de adînc în firea lucrurilor. După ei, 
înţelept cu adevărat nu poate fi decit cel ce trăieşte 
netulburat, senin şi liniştit, fără nici un fel de 
frămîntare. 

Lucullus nu se putu stăpîni: 

— Aşadar, nu crezi în nimic. Asta înseamnă că eşti 
un discipol al scepticilor? 

— Poate că da, şi totuşi nu este aşa, reluă 
Metrobius. A fost un timp cînd am sperat să găsesc 
lumină în filozofia lui Origen. El a strîns multe texte de- 
ale cărţilor sfinte, a căutat să le explice, să 
construiască o temelie pe care să se sprijine religia cea 
nouă, izvorită din învăţătura acelui gali-lean. Nu m-am 
ales din filozofia lui decit cu o nouă dezamăgire. 

— Bine, şi pînă la urmă la ce rezultat ai ajuns? 
Crezi în ceva sau nu? interveni din nou Lucullus. 

— Da, cred în firea lucrurilor. Nutresc convingerea 
că oamenii vor reuşi cîndva să desluşească multe taine 
din tot ce ne înconjoară şi ne sperie. Ei vor lămuri că 
fulgerul, trăznetul, furtunile, cutremurele, focul ce iese 
din pămînt, ploaia, zăpada, tot ce vedem şi ne uimeşte, 


nu sînt decît schimbări ce au loc în firea lucrurilor. Vor 
dovedi că ele s-au produs de cînd e lumea şi se vor 
repeta la nesfirşit, fără puterea zeilor sau a altor fiinţe 
socotite mai presus decit oamenii. Aceasta e marea 
taină: firea lucrurilor. 

Metrobius făcu o pauză, păstrînd zimbetul slab ce-i 
lumina faţa. Clătină de cîteva ori din cap şi continuă: 

— Dar convingerea mea merge şi mai departe. 
Cred că oamenii vor pătrunde adînc în firea lucrurilor. 
Va veni o vreme cînd omul va putea să înţeleagă ce se 
ascunde în firea lucrurilor, să se ridice mai presus de 
toate. 

— Şi o să pună focul la treabă?! izbucni un tînăr 
rizînd. Cum să faci asta cu flăcările? Cu apa mai 
înţeleg: unii geometri au născocit un fel de roţi care se 
mişcă, dar cu focul?? 

Pe Lucullus începu să-l stăpinească ideea că 
sclavul Metrobius ascundea totuşi ceva. Cum de 
ajunsese un astfel de om tocmai la Porolissum, atît de 
departe de Roma, Atena şi Alexandria? Gîndul îi porni 
năvalnic în altă direcţie: 

— Despre sclavie nu ne spui nimic, Metrobius? îl 
întrebă înviorat, scăpat de moleşeala produsă de tăria 
vinului. A 

Metrobius îl privi mirat pe Lucullus. Incepu să 
zimbească rece, răspunzînd întristat: 

— Cunosc bine sclavii şi pe stăpiînii lor. Sclavia îşi 
are zilele numărate, pînă la urmă tot va pieri. Va fi mai 
bine? Într-o anumită măsură da, oamenii vor trăi cu 
convingerea că sînt liberi pe destinul lor. Însă prevăd 
că se vor găsi alte forme de împilare, tot atît de rele, 
unele poate mai înjositoare, mai pline de cruzime. 
Astăzi un stăpiîn de sclavi tot e îngrijorat de soarta lor, 
pentru că pierzîndu-i — mă gindesc la moarte — suferă 


o pagubă. S-ar putea ca în împilarea ce va veni, să nu 
se sinchisească nimeni de moartea celor chinuiţi, a 
celor neajutoraţi şi neprotejaţi. 

— Mă tulburi de tot, Metrobius! Adineauri ai spus 
că priveşti cu încredere omul, că el este capabil să se 
ridice mai presus de toate şi acum îl arunci în groapa 
cu murdării. 

— Tot aşa cred şi acum. Numai că nu va fi aşa de 
uşor de ajuns acolo. Răutatea, lăcomia, trufia, setea de 
bogăţie şi de putere nu vor putea fi învinse atît de 
repede. Cîndva, toţi oamenii vor fi egali în drepturi şi-n 
îndatoriri. 

— Ce se petrece cu tine, Metrobius?! exclamă 
Lucullus, ridicîndu-se înflăcărat în picioare. Pînă acum 
nu mi-ai vorbit niciodată cu atîta convingere. Dacă tata 
ar şti ce gindeşti, nu te-ar mai lăsa sclav. Cine eşti, 
cum de ai ajuns în sclavie, cine se ascunde sub tunica 
aia de sclav? 

Metrobius izbucni într-un hohot de ris: 

— Nu-ţi pune astfel de întrebări, Lucullus! Mulţi 
sclavi n-au nici o idee despre ei înşişi: cine sînt, de 
unde au venit. Cei ce s-au născut dintr-o sclavă şi au 
trecut din stăpin în stăpîn, nu sînt legaţi nici de locuri, 
nici de oameni. 

— Am să vorbesc cu Laetius Vitalis, se grăbi 
Lucullus. Îl voi ruga să-ţi dea libertatea. lar de nu se va 
învoi, te voi cumpăra eu sau îl voi îndemna pe tata să o 
facă. El, ca procurator, va putea ca, în cadrul legilor, să 
ordone eliberarea. 

— Şi mai departe la ce te gindeşti? îl întrebă 
sclavul, văzîndu-i înflăcărarea şi frămîntarea. 

— Mă bate gindul să înfiinţăm în Porolissum o 
şcoală, al cărei renume să ajungă pînă la Atena şi pînă 
la Alexandria Egiptului. 


— Prea tirziu, Lucullus! murmură Metrobius. Roma 
va părăsi în curînd Dacia. Cine ştie ce va fi pe aici?! 

— Marciana! A venit Marciana! strigă unul din 
tineri, pe care lunga discuţie filozofică îl plictisise de 
moarte. 

Brunetă, cu părul negru, sclipitor, fluturat în mers, 
cu ochii vii, arzători, Marciana se apropie de ei, 
stringînd în jurul trupului ca de statuie, cu forme pline 
de graţie, peplumul din țesătură subţire, albastră. 

— Stăpînul tabernei a trimis un sclav să mă caute. 
De ce m-aţi chemat? întrebă ea, privind spre Lucullus. 

— Eu i-am spus să te aducă, Marciana, îi răspunse 
Metrobius. Stăpina mea, nevasta lui Laetius Vitalis, 
vrea să stea de vorbă cu tine. Are nevoie de un ajutor, 
nu ştiu ce se gindeşte să te roage. 

Fata pufni în ris: 

— Cum e cu putinţă ca femeia unui fermier atit de 
bogat să ceară ajutor la una ca mine? Prin Porolissum 
umblă vorba c-ar fi strigat în for, în auzul tuturor, să fie 
strînse şi duse toate „stricatele” de aici. Era pe vremea 
cînd Laetius Vitalis întîrzia nopţi de-a rîndul cu fetele, 
în taberna asta. Dă-l zeilor cei răi, e bătrîn, cine se mai 
uită la el? 

— De cuminţenia şi deşteptăciunea ta nu mă 
îndoiesc! 

— Cuminţenia mea, Metrobius?! Mă faci să rîd! 

— Da, a ta, Marciana! întări el cu convingere. Tu 
arăţi pe faţă ceea ce faci, cinstit, fără prefăcătorie, nu 
încerci să ascunzi nimic. În ce măsură este mai demnă 
de respect acea soţie de negustor, de fermier sau de 
patrician care caută dragoste pe ascuns cu centurioni 
tineri? Cine nu bănuieşte de ce multe neveste de 
fermieri îşi petrec timpul mai mult la fermele lor, 


însoţite de cîte un actore, vilic sau sclav voinic, poate 
Şi frumos? 

Ascultîndu-l pe Metrobius, Marciana sorbi de cîteva 
ori din cupa lui Lucullus. Era toată numai viaţă şi 
încîntare. 

— Şi ce vrea de la mine „matroana” lui Laetius 
Vitalis? Eu n-am fost niciodată „încurcată” cu bărbatul 
ei. Nici nu văd ce aş putea să-i spun, mă tem că n-o să 
mă creadă! 

— Să te duci, Marciana, o îndemnă Lucullus. Ca 
femeie, poate să aibă nevoie de altceva, tu ai s-o 
înţelegi. 

— Aşa am să fac, cedă fata. Dacă va încerca ceva, 
mîinile mele se vor înfige zdravăn în părul ei! 

Singur în _tricliniul bogat al villei sale, Laetius 
Vitalis, neliniştit şi nerăbdător, golise citeva cupe de 
vin, în aşteptarea lui Metrobius cu Marciana. De 
dimineaţă trecuse pe la procurator. lustus Valentinus 
nu-şi precupeţise laudele pentru inimosul quattorvir, a 
cărui activitate îi mulțumea pe toţi, iar Alliana era 
fericită cînd îi auzea vorbind astfel despre Sargetius. La 
plecare, Metella îl sfătuise să nu-l mai ponegrească pe 
tînăr în faţa fetei. 

Dacă nu va obţine nimic prin Marciana, mai avea şi 
alte căi de lovire. Auzind paşi în atriu, se întoarse cu 
faţa spre uşă, aşteptînd să apară în cadrul ei fata sau 
Metrobius. Rămase dezamăgit cînd îl văzu pe actorele 
de la fermă. Pe faţa lui îşi făcu loc îngrijorarea: 

— Ce e, Anicetus? S-a întîmplat ceva? De ce ai 
plecat de la fermă? se grăbi să-l întrebe. 

— Toţi zeii să te ţină, stăpîne! îl salută actorele, 
rîzînd cu gura larg deschisă, pe a cărui faţă cu fălci 
mari şi ochi mici se oglindea satisfacția servului ce 
săvirşise o faptă socotită importantă, cerută de stăpin. 


E bine, continuă el. Am furat din turmele lui Sargetius 
douăzeci de oi şi zece capre. Acum e toamnă, va ieşi o 
pastrama minunată! 

Supărarea începu să se spulbere de pe faţa lui 
Laetius Vitalis. 

— Ai făcut în aşa fel, încît să nu fie nici un fel de 
bănuială? Să ştie de asta numai sclavii cei mai de 
încredere! 

— Jur pe Proserpina, stăpîne! Nu ne-a simţit nici 
vîntul! Ciobanii lui sînt turbaţi, caută peste tot. Mai trag 
nădejde că le vor găsi rătăcite prin vreun colnic din 
pădure. 

— la vino mai aproape, îl îndemnă Laetius Vitalis 
înveselit, întinzîindu-i o cupă. Bea, poate că eşti obosit 
şi însetat. Să ştii, Anicetus, ţi-am mai spus-o, dacă mă 
mulţumeşti, te răsplătesc bine! A 

Actorele goli cupa cu lăcomie. Işi şterse mustăţile 
şi barba, uitîndu-se adînc în ochii stăpînului, supus ca 
un cîine. 

— Vorbeşte, Anicetus! Văd ceva în privirea ta. 

— Jupiter nu doarme, stăpine! Mai am o veste, care 
cred că o să te bucure, spuse clipind şiret. 

— E vorba tot de el? 

— Poate, stăpine, ştiu eu?! Tu o să le judeci mai 
bine. Alaltăieri am pus doi din sclavii noştri de la stînă 
să asculte pe ascuns ce vorbeau ciobanii lui. Au auzit 
mai mult ce povestea bătrînul baci, Hadciper, pe care îl 
are acolo ca om de încredere. Cică după ce se vor 
retrage legiunile, cei ce rămîn în Dacia vor avea o 
căpetenie de sînge dac, care s-ar trage dintr-o 
căpetenie de a lor. L-au văzut cum se bucura, cînd a 
strigat că n-o să treacă mult şi o să fie din nou o Dacie 
liberă. 


Această veste îl tulbură pe Laetius Vitalis. Întinse 
mîna după o nouă cupă devin. 

— Bătrînul acela n-a rostit nici un nume? 

— Nu, stăpiîne! La urmă Hadciper i-a pus pe ciobani 
să jure pe zei că n-o să sufle o vorbă la nimeni. 

Laetius Vitalis îl prinse pe actore de umeri cu 
amîindouă mîinile şi începu să-l zguduie plin de 
mulţumire: 

— Zeii îmi sînt martori, Anicetus! Îţi vorbesc din 
suflet. Dacă-mi iese bine lovitura, vei fi un om liber, cu 
pămîntul tău, cu casa şi averea ta! Acum pleacă, vreau 
să rămîn singur. 

Abia ieşise actorele, cînd Metrobius împinse uşor 
pe Marciana în tricliniu, iar el se retrase. Fata se 
aştepta să găsească acolo pe soţie, aşa cum îi spusese 
sclavul, nu pe Laetius Vitalis. Cînd îl văzu tresări, 
schimbîndu-şi plecăciunea în provocare. Se trezi în ea 
încrederea şi siguranţa femeii ce se ştie frumoasă şi 
dorită de bărbatul din faţă. 

— Pe Cibela, nu m-am aşteptat, Laetius Vitalis, sa 
foloseşti astfel de trucuri, spre a mă face să vin în casa 
ta! Vrei să-l faci gelos pe Lucullus, pentru că mă cam 
neglijează? 

— Jupiter să mă pedepsească, Marciana, dacă 
nutresc pentru tine gînduri rele! Au venit zile 
frumoase, luminoase, zeii îşi întorc faţa spre tine, 
Marciana! 

Fata pufni neliniştită, nu-i plăcea vorbăria lui. 
Răspunse după ce se aşeză pe un scaun, mai mult 
trintindu-se, degajată: 

— Lasă-mă cu palavrele tale, Laetius Vitalis! De 
cînd te-a prins mila de mine? 

Laetius Vitalis se apropie de ea. O cuprinse cu 
braţul peste umeri şi o strînse la piept. 


— Tot aşa de repezită ai rămas. Pe mine 
întotdeauna ai ştiut cu multă şiretenie să mă 
îndepărtezi. Dar nu-ţi port ciudă pentru asta, sînt un 
om aproape bătrîn. Îl mai doreşti pe Sargetius? 

— Pe cine?! Pe încrezutul ăla de neam barbar? 
Ducă-se la Proserpina! Se crede bărbat frumos, nu vrea 
să se încurce cu una ca mine. Lasă că-l cunosc eu! 

Ochii lui Laetius Vitalis luciră. Umplu o cupă şi i-o 
întinse. După ce sorbi de cîteva ori, fata continuă: 

— Dar ce, nu cumva l-a luat la goană nepoata 
procuratorului, gisculiţa aia spălăcită, care se crede 
atit de frumoasă? Dacă mi-ar încăpea în mînă, aş găsi 
eu cum să mă răzbun pentru nepăsarea şi disprețul cu 
care mă priveşte întotdeauna! 

— Minunat! Aşa te vreu, Marciana! Facem amindoi 
o alianţă: nu ne vom lăsa pînă nu-l lovim crunt pe 
urmaşul barbarilor! 

Fata lăsă cupa, privindu-l mirată. 

— Pentru asta m-ai chemat?! Cu asta vrei să-mi 
înfrumuseţezi zilele? Ţi-ai făcut socoteala greşit, 
Laetius Vitalis, înseamnă că nu-l cunoşti pe Sargetius! 
Eu nu pot să fiu o momeală pentru el. Trebuie să cauţi 
alta, mai mironosiţă, mai nevinovată, mai neştiutoare 
într-ale vieţii. 

— Te înşeli, Marciana. Cu ceea ce am plănuit, voi 
lovi în plin. Ştii că la vinătoare se întîmplă să arunci 
sulița într-un mistreţ şi-l dobori pe cel de alături. 

— Ai în cine să ocheşti, pentru a-l atinge pe el? îl 
întrebă fata, privindu-l rece şi hotărită. 

— Am, Marciana! Dacă vom reuşi să dăm pe faţă 
mişelia, nu numai că ne vom răzbuna, ci vom dovedi şi 
dragostea noastră pentru imperiu, pentru împărat, 
pentru Roma. De citva timp s-a pripăşit pe lingă el un 
alt barbar, cu numele de Rundacitulp. 


— L-am văzut. S-o fi numind cum spui tu, dar n-are 
mutră de dac, aşa cum n-am eu înfăţişare de vestală. 

— Pentru el te-am chemat, Marciana. Vreau să 
aflăm cine este, de unde vine, ce caută aici şi, mai 
ales, de ce se întilneşte atît de des cu Sargetius. 
Trebuie să pui în joc toate farmecele tale de femeie, 
să-l zăpăceşti pe Rundacitulp, să nu-l laşi pînă nu afli 
de la el tot ce ne-ar putea folosi. Mă leg în faţa zeilor, 
Marciana, că vei avea cu ce să-ţi înalţi o villa în mijlocul 
Porolissumului! Îţi voi da bani să-ţi faci toate poftele! 

Fata se săltă de pe scaun, îndepărtindu-l de lîngă 
ea. 

— Şi dacă o să-ţi calci cuvîntul, Laetius Vitalis? 

— Pe toţi zeii, Marciana, nu trebuie să te îndoieşti! 

— Lasă zeii! Ei nu mi-au dat niciodată să mănînc. 
Te mai întreb încă o dată: dacă n-ai să-ți ţii 
promisiunea? 

— Vrei să-ţi ofer ceva de pe acum? 

— Nu, nu vreau, însă trebuie să ştiu preţul. Suma 
s-o încredinţezi patronului tabernei „La bogăţia lui 
Cressus”. Ce zici, Laetius Vitalis? Poate voi ajunge şi eu 
bogată ca acel Cressus!... 

= La început, Pollio nu ştiu încotro să pornească. 
Intreaga ceată se văzuse liberă mai repede decit 
sperase. S-ar fi îndepărtat de Ampelum, dar nu se 
putea hotări s-o părăsească pe Dazia. După citeva zile 
de la luptă, o parte din sclavi se răzleţiseră care încotro 
credea că se va ascunde mai bine, deşi Pollio, Timacus 
şi Artemidorus încercară să-i reţină. Un sclav fugar, 
hăituit, înfometat şi fără adăpost, sfirşea întotdeauna 
prin a fi prins, dacă nu cădea sfişiat de fiare prin 


păduri. Cei rămaşi găsiră un adăpost bun în peştera 
dintr-o vale neumblată, a cărei gură pornea din 
tufărişul de pe poviîrnişul muntelui. Căutară sa se 
pregătească pentru înfruntarea iernii. Suferinţa nu-i 
descuraja, priveau viitorul cu încredere şi speranţă. La 
răstimp de două, trei zile, unul dintre ei cobora în vale 
pînă spre Ampelum, culegind veşti. 

Venise rîndul lui Artemidorus. 

Peste noapte, vremea se schimbase. Un vînt rece 
cu spic de ploaie măruntă se pornise dinspre 
miazănoapte. Intîrzierea lui Artemidorus îl neliniştea pe 
Pollio. Cu răbdarea topită, îl luă pe Timacus şi urcară 
pe platoul de pe stînca din apropierea peşterii, locul de 
unde privirea  răzbătea pînă departe printre 
povîrnişurile văii. Jos se zărea Ampelumul. Pollio se 
rezemă gheboşat de trunchiul unui brad, cu mîinile 
înfundate adînc în buzunarele sumanului, iar căciula 
îndesată pînă peste urechi. Lîngă el, Timacus se mişca 
fără stare, cu palmele virite una contra alteia pe 
mînecile largi ale cojocului. Dedesubtul lor se întindea 
pădurea ca un covor aruncat peste virfurile verzi, 
galbene, ruginii ale copacilor ce-şi lepădau frunzişul. 

— Ce te frămiîntă, Timacus, de nu stai locului? 

— Vremea asta păcătoasă! Şi Artemidorus!... Tu ai 
destulă încredere în el? îl întrebă, oprindu-se în dreptul 
lui. 

— Ca în tine şi-n mine! 

— Să mă pedepsească zeii, poate că judec cu 
răutate! Mi-e teamă să nu se fi dus la legulul Aelius 
Marius. 

Pollio îl săgeta cu privirea: 

— Ca în schimbul libertăţii să ne trădeze? 

— Sau a pornit singur într-altă parte! Au trecut trei 
zile de cînd a plecat. Trebuia să se întoarcă de ieri. 


Cu mişcări încete, Pollio îşi strinse mai bine 
sumanul pe trup şi se întoarse, rezemîndu-se de brad 
cu celălalt umăr. Vorbi mai mult murmurînd, ca pentru 
sine: 

— Dacă întirzie, înseamnă că va aduce o veste 
mare. In curînd va cădea zăpada. Vom sta zile întregi 
închişi în peşteră, fără să ştim ce se petrece jos. De 
multe ori mă frămîntă gîndul că poate am greşit sau 
am fost lipsit de curaj. 

— Ce vrei să spui? îl întrebă Timacus cu îngrijorare 
sporită. 

— Cred că era mai bine dacă porneam spre 
miazănoapte, prin părţile Porolissumului. Ne-am fi 
amestecat printre tăietorii de lemne prin păduri, pînă 
se limpezeau lucrurile în Dacia. 

Timacus dădu roată de cîteva ori micului platou, 
făcînd salturi scurte, cu paşi mărunți, pentru a se 
încălzi. Se opri apoi dintr-o dată în faţa lui Pollio: 

— Te-ai gindit ce o să facem, dacă Roma nu 
părăseşte Dacia? 

Cu fața adăpostită între colţurile gulerului 
sumanului, Pollio răspunse, mai mult reflectind: 

— Adesea în viaţă, omul se descurcă în cele mai 
grele împrejurări, tocmai cînd nu mai vede nici o 
scăpare, cînd crede că totul este pierdut. Tot aşa şi noi: 
dacă legiunile nu vor pleca, vom găsi o cale. Imi pun 
nădejdea în tatăl Daziei şi în alţi oameni de treabă ca 
el. Pe lîngă ei putem trăi, pînă vom fi daţi uitării de cei 
ce ne caută. Tot e mai bine să rătăceşti liber, decit să 
scobeşti prin galeriile lui Aelius Marius. 

Tăcu, zguduit cu putere de Timacus: 

— Se aude un chiot! E al lui Artemidorus! Nu mă 
înşală auzul, e semnul nostru de recunoaştere! 

Pollio ascultă, săltîndu-şi căciula de pe urechi. 


— Să nu te fi înşelat şuieratul vîntului. 

Chiotul se repetă după un timp, limpede, mai 
aproape. 

— Să ne ferească zeii de rău! Să ştii că s-a 
întîmplat ceva! şopti Timacus îngrijorat. 

— Mergem în calea lui. Să ne grăbim! murmură 
Pollio, pornind în jos pe potecă. 

Nu merseră mult pînă îl întîlniră pe Artemidorus, 
urcînd printre copacii rari ai pădurii. După el venea 
Dazia, iar în urmă tatăl ei. Se apropiau cu paşi iuți, mai 
mult în fugă. 

— Trebuie să fugim cît mai degrabă! începu 
Artemidorus suflind greu. Se pregăteşte încercuirea 
văii şi prinderea noastră! 

— Stai şi te odihneşte puţin, îl îndemnă Pollio, 
pornind în întîmpinarea fetei. Nici nu poţi să mai 
vorbeşti de atita alergare. 

Ajunşi în peşteră, se aşezară în jurul focului. 
Artemidorus povesti fără răgaz cele aflate cît stătuse în 
vale: 

— Legulul Aelius Marius a dat sfoară peste tot că 
dă libertate acelui sclav fugar care va destăinui locul 
unde ne ascundem, iar dacă acesta va fi un om liber, s- 
a legat să-l răsplătească din plin cu o mare sumă de 
bani. Toate astea mi le-a spus Tenax. Un timp am stat 
ascuns la el. Şi cum zeii cei răi nu dorm, s-a găsit un 
păcătos dintre cei ce s-au răzleţit de noi, îl ştiţi cu toţii, 
Oxus. Cînd un sclav s-a născut în sclavie, îi e greu să 
ducă lupta vieţii, se sperie ca un copil rătăcit prin 
mulţime. Spre norocul nostru, tabernagiul a tras cu 
urechea la cele ce vorbeau un centurion şi un 
decurion, în timp ce goleau cănile de vin. Se vede 
treaba că amindoi se gindeau să obţină răsplată bună 
de la legul pentru prinderea noastră. Mai ales a ta, 


Pollio. Partea rea este însă că tracul n-a înţeles bine 
cînd vor porni să ne încercuiască — astăzi sau miine — 
de aceea trebuie să ne grăbim. Eu zic să plecăm 
neîntirziat! 

Privirile se întoarseră spre Pollio. Pe faţa lui 
împietrită, plutea o undă de îngrijorare plină de 
frămîntare. 

— Vor să ne încercuiască, zici? repetă el, şi 
încordarea se destinse, iar stăpînirea de sine spori. Ei 
uită că nu au atiţia legionari în cohorta de la Ampelum 
cu care să umple văile şi munţii. Da, vom pleca, dar nu 
pe lumină, ci pe întuneric. Cunoaştem cu toţii ce se 
povesteşte despre răscoala sclavilor conduşi de 
Sarmis. Întotdeauna cetele lui, ascunse prin munţi, s- 
au mişcat de la un loc la altul numai în miez de noapte. 
Vom merge pe poteci necunoscute lor, bătătorite de 
fiarele codrului, prin locuri neumblate, îndreptîindu-ne 
cît mai mult spre crestele munţilor de la miazănoapte. 
Astăzi, după căderea serii, la cel dintii cîntat al 
cocoşilor de pădure, pornim. 

Restul zilei trecu în înfrigurarea  aşteptării. 
Pregătirile nu luară mult timp. Sclavii fugari aveau 
puţine lucruri, mai mult arme de apărare, făurite de 
fiecare în răstimpul zilelor de libertate: măciuci agere 
din lemn tare, sulițe măestrite cu multă migală, bine 
lustruite, cu virf de fier ascuţit ca briciul, pavăze 
improvizate din bucăţi de lemn scobite, prevăzute cu 
legătură din frînghii de tei, iar la fiecare nu lipsea de la 
brîu cuțitul. Cîţiva dintre ei reuşiseră să facă rost de 
spade scurte de legionari şi scuturi din piele groasă, 
bătute pe margini cu bumbi de bronz. 

Tot timpul Pollio se strădui să se arate vesel, 
căutînd să insufle fiecăruia curaj şi încredere. Stătu 
mult de vorbă cu Dazia şi cu tatăl ei. Spre seară, 


văzindu-i că încă nu se hotărau să plece, încercă să-i 
îndemne: 

— E timpul să porniţi. Trebuie ca înainte de se lasă 
noaptea să ajungeţi în vale. Mai departe mergeţi acasă 
şi pe întuneric. 

Dazia privea întristată cînd spre Pollio, cînd spre 
tatăl ei. Clipa cea grea sosise. O copleşea îngrijorarea 
de viaţa omului a cărui dragoste o purta în suflet. Nu 
rosti nici un cuvînt, numai lacrimile se porniră şiroaie. 

— Păi, flăcăule, să nu te îngrijeşti de noi. Putem să 
ne întoarcem acasă la orice vreme din noapte, 
răspunse bătrînul, trecîndu-şi degetele prin barba 
deasă, căruntă. 

Arăta un om nu prea înalt, cu faţa prelungă, 
osoasă, destul de ager şi vînos pentru vîrsta lui. Pletele 
lungi, altădată de un blond arămiu, erau aproape albe. 

— Bătrîne, eşti tatăl ei, te privesc ca pe un părinte. 
Dacă zeii vor fi îndurători, eu şi ea ne vom trai viaţa 
împreună. E bine să plecaţi, să ne lăsaţi să luptăm cu 
toată străşnicia de va fi nevoie, ca eu să nu fiu chinuit 
de grija voastră, în toiul încleştării! 

Bătrînul continua să-şi treacă degetele prin barbă. 
Pe măsură ce-l asculta, pe faţa lui răsărea un zîmbet 
slab, izvorit din dragoste pentru tînărul sclav, al cărui 
curaj şi isteţime îl scăpase de temniţă. Răspunse 
îndemnului cu multă linişte, fără grabă: 

— Cei ce te însoțesc, flăcăul meu, au visat să 
trăiască şi zile de libertate adevărată. Zeii s-au 
milostivit şi v-au făcut să scăpaţi din mîinile legulului. 
Ar fi păcat ca unii dintre voi să-şi piardă viaţa atit de 
repede cînd nici n-au gustat din fericirea dată de traiul 
în deplină tihnă. Trebuie să ocoliţi lupta. Ingrijorarea 
mea vă cuprinde pe toţi, nu se răsfringe numai asupra 
ta şi a fetei. 


— De mult gîndesc şi eu la fel, se grăbi Pollio. Însă, 
de ne vom vedea împresuraţi, să ne lăsăm prinşi şi 
puşi în lanţuri? 

— Dar eu n-am rostit astfel de vorbe, nu m-am 
gîndit la un astfel de îndemn, reluă bătrînul. Vezi tu, 
Pollio, cei din neamul meu, cu obiîrşia din glia pe care o 
călcăm, au un obicei păstrat din străbuni: la orice 
treabă pornesc, ei pun răul înainte. 

Din vale răsunară urlete de sălbăticiuni, repetate 
de crestele munţilor ce străjuiau poviîrnişurile. Străjile 
vesteau pericolul. Se pornise încercuirea. 

— Întotdeauna e bine ca omul să pună răul înainte, 
numai aşa sporeşte prevederea! îi linişti bătrînul, cu un 
suris ce arăta adinca înţelegere a lucrurilor. Acum 
trebuie să mă urmaţi fără şovăire. Nu e vreme de 
pierdut nici o clipă! 


Departe în zare, spre răsărit, se întindea pe 
deasupra munţilor geana albă a zorilor. Vremea se 
potolise, arăta semne de înseninare. Fugarii scăpaseră 
din încercuire şi de urmăritori. Legionarii îi căutau mult 
în urmă, dincolo de lanţul stîncilor prăpăstioase ce se 
profilau în lumina palidă a dimineţii. Cine putea să 
cunoască munţii Ampelumului, pînă la cîmpia ce se 
lăsa către apus, mai bine decit tatăl Daziei? Dacă 
cineva ar fi căutat obirşia fetei, ar fi descoperit că se 
trăgea dintr-o vitează şi bogată viţă de tarabosti, 
trunchi robust şi rămuros frînt la subjugarea Daciei. Din 
tată-n fiu urmaşii acestui neam păstraseră taina 
locurilor de ascuns. Bătrinul alesese cea mai sigură 
cale de scăpare: pătrunsese cu ei într-o altă peşteră, 
apropiată de aceea în care se adăpostiseră, a cărei 
gură se pierdea în crăpătura unei stînci, îi purtase prin 


sînul muntelui, scoţindu-i într-o pădure de brazi, feriţi 
de orice pericol, în altă vale. 

Soarele se ivi de după creste, inundînd văile cu o 
lumină slabă, ceţoasă, rece de toamnă tirzie. Din 
poiana în care se odihneau se vedea o vale largă ce se 
întindea sub ei, depărtîndu-se pînă dincolo de zări. Se 
ştiau liberi, o libertate ca a fiarei de codru: în fiecare 
clipă trebuiau să fie gata de fugă sau de apărare. Lîngă 
Pollio stătea Dazia, tristă, tăcută, cu ochii roşii de 
neodihnă şi plins. 

— D-apăi e vremea să plecăm, eu şi fata! rosti 
bătrînul, scuturindu-se de cetina uscată prinsă pe 
zeghe. Tu nu ne mai grăbeşti, Pollio? îl întrebă cu un 
suris plin de bunătate. 

— Trebuie să ne rugăm zeilor pentru sănătatea ta, 
bă-trine! Cit despre grabă, ce să mai vorbim?! Dacă 
am fi dat lupta cu legionarii... 

— Ar fi fost păcat de vieţile voastre! Acum, ştiindu- 
vă afară de pericol, pot să spun pentru ce v-am însoţit. 
Aici, pe virful muntelui, îţi vorbesc cu inima deschisă, 
Pollio. Care părinte nu înţelege frămiîntarea şi chinul 
copilului său? Acum mi-a venit mie rindul să vă 
îndemn: plecaţi cît mai degrabă, nu vă lăsaţi învinşi de 
oboseală. Ştiu că aveţi hrana puţină, însă cu ajutorul 
zeilor, o să vă descurcaţi într-un fel. Tu, Pollio, să ai 
grijă de tine, nu de Dazia. De-ţi va fi cu putinţă şi inima 
te va împinge, ştii unde poate fi găsită. Povaţa mea 
este să porniţi spre miazănoapte, ţinînd-o tot pe 
marginea pădurilor din sus, dinspre creste. Cînd 
ajungeţi aproape de Porolissum, ocoliţi-l cu grijă, luați- 
o către răsărit pînă treceţi munţii dincolo, la fraţii noştri 
daci liberi. Eu şi fata ne vom ruga zeilor să vă dea 
ajutor pe lunga voastră cale de rătăcire fără odihnă! 


Bătriînul prinse fiica de mînă şi luă drumul 
întoarcerii. Sclavii îi urmăriră cu privirile, pînă dispărură 
după un dimb. 


Diurpanneus părăsise de multă vreme 
Porolissumul, într-o nouă încercare de căutare a 
Diegiei. Umbla nestingherit, de cînd Sargetius îi dăduse 
act, scris de tabular, în care arăta că îl avea ca baci cu 
plată la turmele sale, iar cei şase daci însoțitori purtau 
dovezi că erau ciobanii săi. Făcuse fără odihnă citeva 
ocoluri pe la fermele şi vicurile dintre Apulum, 
Ampelum, Brucla şi Potaissa, prefăcîndu-se porniţi în 
căutarea de oi şi capre de vânzare. Hotărîrea o luase 
din ziua cînd Offas auzise de la un meşteşugar, în 
trecere pe la Colegiul săracilor, că o fată, Diegia, ar fi 
fost cumpărată ca sclavă de un fermier ce-şi avea 
moşia undeva între Apulum, Ampelum şi Potaissa. În 
apropiere de Potaissa, unde îl îndemnase o femeie să 
se ducă, aflase de o sclavă cu acel nume, însă nu se 
alesese decit cu o nouă dezamăgire: aceea nu era sora 
lui. Obosit de căutare şi copleşit de tristeţe, pornise de- 
a dreptul peste munţi spre ferma şi stîna lui Sargetius. 
Il grăbea şi apropierea iernii. 

Într-o seară, strînşi în jurul focului, mîncau 
pastrama de capră, friptă pe jar, şi beau la răstimpuri 
din ulcioare, moleşiţi de dogoarea flăcărilor. Stăteau 
sub un colţ de stîncă, în jurul căreia strinseseră un 
strat gros de iarbă şi frunze uscate, bun pentru odihnă. 
Vorbeau fără grijă, ştiind că pînă departe nu se simţea 
urmă de om. În liniştea ce se întindea în jurul lor, 
răsunară în apropiere trosnete de vreascuri. Îşi 
încordară auzul. 


— Să fie vreo jivină? şopti unul, încercînd să 
străpungă cu privirea întunericul dintre copacii rari, 
mărit de flăcările ce pilpiiau deasupra jărăgaiului. 

Tihna pieri. Se răsuciră toţi deodată în partea din 
care alte trosnete se repetară, punînd mîinile pe 
măciuci. Diurpanneus se ridică în picioare şi se lipi cu 
spatele de stincă. Ştia că urşii nu se apropie de foc, iar 
zimbrii fug cînd simt miros de om. 

— Dacă eşti om rătăcit şi ai gind bun, vino la 
lumină, fără teamă de noi! îndemnă el cu voce potolită. 
lar de ne dai roată cu porniri duşmănoase, 
îndepărtează-te, altfel te facem praf cu măciucile! Să 
ştii că noi nu sîntem o ceată de latroni. 

Cineva tuşi din întuneric. Se auziră alte trosnete. 

— Gîndurile noastre sînt curate. Nu ştiu dacă şi ale 
voastre sînt la fel! se auzi printre copaci. 

Ca la un semn, şi ceilalţi săriră în picioare, 
îndepărtindu-se de foc. Puteau să fie uşor străpunşi de 
săgeți bine ţintite, cei din întuneric fiind ajutaţi de 
lumina flăcărilor. 

— Să se apropie de foc unul dintre voi! strigă Diur- 
panneus, căutîndu-şi cuțitul la briu. 

Se auziră cîțiva paşi, însoţiţi de pietre rostogolite în 
vale. 

— După îmbrăcăminte, nu păreţi a fi de-ai 
stăpinirii! vorbi omul din umbră. Arătaţi mai mult ca cei 
ce se trag din daci. 

Dintre copaci se ivi Pollio, atent la mişcările lor, 
continuînd să vorbească: 

— De ce să vă ascund adevărul? Sîntem cîţiva 
sclavi fugari, scăpaţi de la minele de aur ale 
Ampelumului.  Rătăcim spre răsărit, pînă trecem 
dincolo, la dacii liberi. Ne-am putea bizui pe bunătatea 
şi sprijinul vostru? 


Diurpanneus se apropie de el. Cuvintele rostite 
răspicat, cu sinceritate şi durere de Pollio, îi sporiră 
încrederea. Cu toate acestea, nu se arătă lipsit de 
prevedere: 

— De cele mai multe ori şi cei mai răi latroni tot 
aşa încep să vorbească celor pe care vor să-i prade! 
Dar cu noi n-o să vă meargă! îl ameninţă el, căutînd 
să-l încerce. 

Pollio săltă căciula. Pe faţa lui mult slăbită, ce 
părea şi mai înnegrită, se contura un zîmbet. Răspunse 
amenințării: 

— Dacă ar fi să ne luptăm, noi v-am dobori! Sîntem 
de două ori mai mulți decît voi. Avem nevoie de cineva 
care să ne ajute, nu să-l jefuim. Sîntem bărbaţi în toată 
firea, nu mi-e ruşine să-ți spun că foamea şi frigul 
caută să ne învingă. Am avea pe unde să ne adăpostim 
pe aici, fără să fim prinşi? se grăbi, înviorat de 
speranţă. 

— Cine să vă mai prindă? Se vorbeşte că legiunile 
vor părăsi Dacia, aşa că rămineţi ca oameni liberi. Dar 
ne luarăm cu vorba, uitîind de înfometarea voastră. 
Adu-ţi tovarăşii de drum lîngă foc. O zi, două vom 
împărţi cu toţii merindele noastre. Te mai întreb încă o 
dată, sînteţi cu gînduri curate? 

Pollio izbucni în ris: 

— Curate ca aurul pe care ne-am chinuit din greu 
să-l scoatem la iveală din adincul muntelui, pentru 
îmbogățirea altora. Artemidorus, Timacus! strigă el, 
punând miinile pîlnie la gură. Veniţi încoace! 

Se strinseră în jurul focului, a cărui vatră o lărgiră 
pentru un cerc mai mare. În cîteva clipe, din merindele 
şi vinul cetei lui Diurpanneus nu mai rămase fărimitură 
şi picătură. 


— Pînă ajungeţi unde aţi pornit o să suferiţi de 
foame, murmură Pollio, bătînd cu un tăciune în spuza 
din faţa lui. Am fost flămiînzi ca lupii spre sfîrşit de 
iarnă. Nici nu ştiu cum să vă mulţumesc. Aşadar, toţi 
sînteţi daci? 

Diurpanneus răspunse: 

— Da, daci. Văd că te îngrijeşti de noi că nu mai 
avem merinde, dar voi ce o să faceţi? Peste una sau 
două zile văile şi pădurile se vor îmbrăca în haină 
groasă de omăt. Vă prinde iarna prin creierii munţilor, 
fără hrană, fără îmbrăcăminte bună... 

— Decit sclavie, mai bine suferinţă ca oameni 
liberi! se grăbi Timacus. Nu ne mai putem întoarce din 
drumul ales! 

Apropierea se făcuse, nu mai putea fi vorba de 
bănuială de nici o parte. Diurpanneus îşi trecu privirea 
pe feţele slăbite ale sclavilor, împurpurate de dogoarea 
focului. Găsise o cale de a-i ajuta: 

— Eu zic să mergeţi cu noi. Stăpînul fermei unde 
vom ajunge miine este un bărbat de ispravă, cu 
sufletul plin de omenie. 

Sclavii se mişcară, cercetindu-l cu teamă. Timacus 
clătină din cap, arâtindu-şi neîncrederea: 

— De acolo am putea fi daţi cu uşurinţă pe mîna 
gărzilor! 

— Mergeţi fără grijă, oameni buni! Nimeni nu vă 
vrea răul! După ce îl veţi cunoaşte pe cel la care vă 
duc, o să-mi mulţumiţi cu recunoştinţă. Tu ce zici? îl 
întrebă pe Pollio. 

— Te vom urma! Facem o încercare. Să ştii că nu 
ne vom lăsa uşor prinşi. Acolo vom putea să muncim, 
să plătim găzduirea? 

— Ce să lucraţi pe timp de iarnă? reluă 
Diurpanneus, rizînd. Poate să curăţaţi staulele de 


omăt. Dar nu vă îngrijiţi de asta, cel la care vă duce un 
om bogat. 

— Mi-e teamă să nu mă văd iarăşi în lanţuri! 
murmură un sclav mărunt şi slab, cu privirea 
înfricoşată. 

Risul lui Diurpanneus răsună pînă departe. 

— Uitaţi de sclavie, oameni buni! Daţi-o duhurilor 
rele! La primăvară vom vedea ce va fi de făcut, pînă 
atunci se pot întîmpla multe. Cînd va da colţul ierbii, 
poate că şi eu voi avea nevoie de ajutorul vostru. A 
trecut mai mult de un an de cînd mi-a fost furată sora 
şi — ce ştiu eu ce au făcut zeii?! — Mă tem că acum se 
află pe undeva vîndută ca sclavă. N-a auzit nici unul 
dintre voi de o sclavă Diegia? Acum apropie douăzeci 
de ani, vîrstă plină de primejdie pentru o fată. 

— Noi ştim de Dazia! şopti un sclav. 

— Dazia e altă fată! sări Pollio, tulburat de gîndul 
că şi ea ar putea fi răpită, pierzindu-i-se urma. Dacă ne 
va fi cu putinţă, te vom ajuta din răsputeri! îl încredința 
el. 

Pe toţi îi doborise oboseala şi somnul. Adormiră 
repede. În jurul lor se întindea liniştea pădurii şi a 
munţilor. 

lustus Valentinus se întoarse spre fereastră şi 
privi mulţimea ce forfotea pe via Septimia, între for şi 
amfiteatru,  îngrămădită pe  pirtia îngustă dintre 
troienele de zăpadă. Ninsese citeva zile potolit, 
îngroşind stratul de omăt. Tinea mîinile la spate, 
frămîntindu-şi nervos degetele. Alături de masa lui de 
lucru, aşezat pe un scaun, stătea Laetius Vitalis. Tăcea. 
Îşi dădea seama că reuşise să-l supere, însă în acelaşi 


timp să-l şi convingă că Sargetius se dovedea un duş- 
man al Romei, al imperiului. Văzind că procuratorul 
parcă uitase de prezenţa sa, bogatul fermier se mişcă, 
tuşind uşor: 

— Eu plec, lustus Valentinus. Faci aşa cum vei 
crede mai bine şi cum îţi cere obligaţia răspunderii pe 
care ţi-a încredinţat-o împăratul. Eu mă simt cu cugetul 
împăcat. 

Procuratorul se întoarse şi-l învălui într-o privire 
absentă, din care nu lipsea o undă de silă şi de 
plictiseală. 

— Mă voi ruga zeilor, continuă Laetius Vitalis, 
deschizind uşa, să-ţi arate calea cea mai bună! Eu văd 
cum pericolul se apropie! 

Rămas singur, lustus Valentinus se aşeză pe 
scaunul de la masa de lucru şi îşi sprijini capul în miini. 
Încă din toamnă veştile primite de la Ulpia Traiana 
Sarmizegetusa şi de la Roma nu erau liniştitoare. Se 
vedea tot mai izolat în acel colţ îndepărtat al 
imperiului, în pericol să rămînă încercuit de triburile 
năvălitoare venite dinspre răsărit şi miazănoapte. De 
mai multe ori se gindise să plece, să-şi ceară înlocuirea 
din postul de procurator, dar o hotărîre fermă încă nu 
luase. N-ar fi vrut să apară în ochii împăratului drept 
unul care dezertează de la datorie, tocmai în momentul 
cînd imperiul se găsea sub pericolul unei noi năvăliri a 
goților în Moesia şi Tracia. Vestea adusă de Laetius 
Vitalis îl descumpănise: Sargetius urzea ceva în taină 
împotriva imperiului! Putea el ca procurator să ia drept 
adevărate cele povestite de o femeie? Pe Marciana o 
cunoştea destul de bine, îi provocase dese supărări 
prin legătura cu Lucullus şi prin scandalurile stîrnite 
prin taberne. Ordonase contubernalului ca un decurion, 
însoţit de cîţiva legionari, să meargă la negustorul 


Synethus, să-l aducă neîntiîrziat pe Rundacitulp. Ceruse 
să-l anunţe şi pe tribunul Decius Sabinus. impreună cu 
el, spera să scoată adevărul de la cel ce se socotea 
urmaş al regilor daci şi viitor rege al Daciei libere, 
stabilind totodată ce rol avea Sargetius în acea 
acţiune. Tribunul veni repede. Inalt, cu părul roşu, cu 
ochii verzi-cenuşii şi cu gitul gros, arăta ca un gladiator 
ajuns la gradul de tribun. La această asemuire con- 
tribuia şi cicatricea lungă ce-i brăzda obrazul drept, din 
susul urechii pînă sub bărbie, semn al unei napraznice 
lovituri de spadă, primită în bătălia cu goții de la 
Abrittus, acolo unde îşi găsise moartea împăratul 
Decius. Se aşeză pe scaun, după ce rosti salutul 
obişnuit faţă de comandantul său. Cercetindu-l, ochii 
mari şi negri ai procuratorului nu-l găsiră neliniştit de 
chemare, lucru care îl făcu să se enerveze: 

— Poate să se şi prăbuşească imperiul, tribune, şi 
tu tot cu aceeaşi nepăsare ai să priveşti cele ce se 
întîmplă! 

— Dar ce, chiar s-a petrecut ceva? A venit ordinul 
că se retrag legiunile din Dacia? îl întrebă, întorcîndu- 
se greoi în scaun, împiedicat în mişcări de tunica prea 
strimtă pentru trupul lui masiv. 

— Eşti numai cu gîndul la plecare! 

— Şi la lupte, cînd am cu cine să le dau. 

— Poate că ai să ajungi general, comandant al noii 
armate a Daciei libere! Cel mai de încredere şi mai 
încercat militar al noului rege! 

— Ce vorbe sînt astea, lustus Valentinus?! 

— Socotesc că un comandant de cohortă ca tine, 
care — ştiu eu ce ginduri nutreşti?! — nu-şi informează 
superiorul că în Porolissum s-a ivit un pretendent, ce se 
dă drept urmaş de-al lui Decebal şi se pregăteşte să 


devină rege la momentul prielnic, înseamnă că a şi 
trecut de partea lui! 

Risul gros al tribunului făcu să răsune încăperea: 

— ŞI tu crezi asemenea poveşti? Le-am auzit şi eu, 
dar nu le-am luat în seamă. De fapt, dacă împăratul 
părăseşte Dacia, n-avem ce pierde. Cei ce rămîn vor 
trebui să aibă şi ei o căpetenie, un rege, ceva... Cine va 
fi acela, nu ne interesează. 

Nepăsarea cu care vorbea tribunul îl irită pe 
procurator şi-l făcu să ridice tonul: 

— Tu uiţi că Dacia lui Decebal începuse să fie un 
pericol pentru Roma? Dacă se repetă... 

Tribunul îl privi mirat. 

— Dacia lui Decebal, lustus Valentinus, adică acea 
Dacie de atunci, plină de oameni viteji, cumpătaţi, cu 
dragoste de neam, nu asta de astăzi, locuită de un 
amestec de neamuri ce s-au contopit. 

— Crezi că şi-au uitat toţi obiîrşia, Decius Sabinus? 
Cei ce se ştiu cu sînge dac mai speră. 

— Şi asta e tot nimic! Şi apoi, lustus Valentinus, să 
fim drepţi: ei se cred acasă, pe pamintul lor. Eu, cum 
ştii, sînt de neam gal. Dacă aş fi trăit în Galia... 

Tribunul tăcu, văzînd uşa  deschizindu-se. 
Rundacitulp intră, călcînd stăpîn pe sine, îmbrăcat cu 
tunică frumoasă, din cel mai scump postav adus de 
prin părţile orientului, peste care purta o pelerină cu 
falduri bogate, căptuşită cu blană de lup, uşoară, cu 
păr mărunt. Era pregătit să înfrunte orice ameninţare 
din partea procuratorului, şi totodată să se arate cit 
mai  mlădios, punîndu-şi în joc toată iscusinţa şi 
şiretenia. La rîndul său, lustus Valentinus nu se 
aşteptase să vadă un tînăr aşa de vioi, cu atita 
distincţie în ţinută. Se găseau faţă în faţă doi oameni 
porniţi să se înfrunte. Ceea ce întărea hotărîrea lui 


Rundacitulp era încrederea fără limite în Sargetius, 
bărbat curajos şi măsurat în toate, vlăstar al 
tarabostilor din neamul Dicomes de la Carsidava. Se 
hotărise să braveze în faţa procuratorului, pătruns de 
convingerea că el şi ceilalţi luptători — Diurpanneus, 
cu daci liberi de dincolo de munţi; Pollio, cu sclavi 
fugari, al căror număr începuse să crească; Offas, cu 
cei din Colegiul săracilor — erau gata să înfrunte orice 
pericol la chemarea sa. 

De unde înainte se gîndise să-l ţină în picioare şi la 
distanţă pe periculosul pretendent, lustus Valentinus îi 
arătă un scaun în partea opusă, faţă în faţă cu tribunul. 

— Aş vrea să ştiu mai întîi, începu el, care îţi este 
numele adevărat: Euphoros sau Rundacitulp. 

— Amiîndouă, Euphoros-Rundacitulp! răspunse fără 
grabă. Aşa este astăzi în Dacia, mai toţi sîntem urmaşii 
celor contopiţi pe aceste meleaguri. Din partea bunicii 
dinspre mamă am primit numele de Euphoros, iar 
pentru tata, am fost numai Rundacitulp. 

Procuratorul nu bănui că cele auzite erau scorneli 
ticluite la iuţeală. De fapt Rundacitulp chibzuise mult 
asupra răspunsurilor, atent să prindă rostul chemării 
sale acolo. 

— Aşadar, ai şi ceva sînge dac? interveni tribunul. 

— Poate chiar mai mult! răspunse fără să ezite. 

— Curios! murmură procuratorul. Cei de sînge dac 
sînt mai bălani, la faţă, păr, ochi. Tu arăţi curat grec... 

— Asta nu e totdeauna regulă, lustus Valentinus, 
se grăbi tribunul. Eu am văzut copilul unei evreice 
brunete, pe care îl avusese cu un centurion de neam 
gal. Ei bine, micuțul era aidoma mamei, fără nici un fir 
de păr blond. 

— Să zicem! Te asemeni mult cu unchiul tău 
Synethus. Dar asta nu schimbă cu nimic gravitatea 


încercării tale, continuă procuratorul. Ce te-a făcut să 
te gindeşti că ai putea deveni rege al Daciei? Iți dai 
seama în ce situaţie te-ai pus? 

Asculţindu-l, Rundacitulp tresări: înţelesese. Cu 
iuţeala fulgerului, în minte îi apăru imaginea Marcianei. 
Se încrezute mult în ea, o îndrăgise şi mai mult, îi 
făcuse unele destăinuiri. 

— Oricine se socoteşte pretendent este duşman al 
împăratului, al imperiului, iar eu am datoria să... 

— Dar eu nu m-am gindit niciodată să iau locul 
celui ce stăpineşte Roma, imperiul... Il întrerupse, 
întărindu-şi curajul. 

— Cum ar putea cineva să ajungă rege al Daciei 
altfel, decît punînd la cale o răscoală, încercînd să 
alunge legiunile de aici? De unde ai tu acest drept? 

Rundacitulp trase de sub tunică pergamentul scris 
de Sarmis şi-l întinse procuratorului, răspunzind în 
acelaşi timp la întrebare: 

— Dacă străbunicul meu a fost ales de Sarmis să-l 
urmeze ca rege al Daciei, strănepotul lui are acelaşi 
drept, în clipa cînd ţara dacilor va fi din nou liberă! 

— Cînd va izgoni legiunile? strigă lustus Valentinus. 

— Nu, cînd vor părăsi ele acest pămînt, din ordinul 
Romei. Se petrec astăzi, continuă el după o scurtă 
ezitare, mari prefaceri în lume, schimbări pe care nu le 
mai poate opri nici Roma, nici împăratul. Din fierberea 
ce cuprinde popoarele vor ieşi noi aşezări... 

Cine îl cunoştea pe Metrobius, nu se putea să nu 
înţeleagă că Rundacitulp folosea cuvinte reţinute din 
prelegerile filozofului sclav, ascultate de el la Colegiul 
săracilor. 

— Aceste prefaceri, continuă cu mai multă 
aprindere, se vor înfăptui din ciocnirea a două puteri 
de nestăvilit: de o parte, noua credinţă în învăţătura 


galileanului, iar de cealaltă, năvălirile barbare dinspre 
răsărit şi miazănoapte. Colosala înfruntare va duce la 
schimbarea lumii: se va destrăma imperiul, va slăbi 
puterea Romei, vor fi altele gindurile şi legăturile 
oamenilor. Poporul rămas în Dacia va avea nevoie, 
lustus Valentinus, de un conducător. Dacă acea 
căpetenie voi fi eu sau altul, acest lucru nu văd de ce l- 
ar mai interesa pe împărat, din moment ce legiunile 
vor părăsi meleagurile noastre! Pentru asta nu înţeleg 
de ce eşti atît de supărat. 

Procuratorul şi tribunul se priviră unul pe altul 
stinjeniţi, impresionați de cele auzite. Ascultindu-l, 
Decius Sabinus se gindea la Galia lui, cu înflăcărare, 
învăluindu-l pe Rundacitulp într-o undă de adîncă 
preţuire. Vedea cu mintea apropierea eliberării 
popoarelor. 

— Tot ce ai rostit sînt gînduri de duşman al 
imperiului! curmă procuratorul tăcerea ce domni un 
timp. Datoria mea este să te trimit legat la 
guvernatorul de la Ulpia Traiana Sarmizegetusa, însoţit 
de o gardă puternică. Se ştie că toţi pretendenţii prinşi 
şi-au sfîrşit zilele în spînzurătoare. 

lustus Valentinus vorbea cu ton potolit, lipsit de o 
hotărîre fermă, ca şi cum el însuşi se îndoia de cele 
rostite. Nesiguranţa şi neconvingerea lui nu le scăpă 
Rundacitulp. Prinse momentul şi trecu pe o poziţie de 
apărare, fără să slăbească atacul: 

— Pentru imperiu, lustus Valentinus, reluă el cu 
mai multă fermitate, viaţa unui om nu contează. 
Trebuie să cătăm însă ceva mai adînc în firea lucrurilor 
— erau cuvinte folosite des de Metrobius — să privim 
pe deasupra timpului şi a depărtărilor, să vedem ce s- 
ar putea petrece. După mine, imperiul nu este altceva 
decit oamenii şi popoarele ce trăiesc între hotarele lui. 


Nu socoteşti că ar fi bine pentru Roma, pentru imperiu, 
ca în Dacia sortită de zei să devină un fel de via 
gentium, să existe o căpetenie, un rege supus Romei, 
care să-i apere aici hotarele atît de nesigure? Eu astfel 
de gînduri nutresc, lustus Valentinus! Sînt gata să mă 
leg că Dacia va rămîne mai departe supusă 
împăratului! Asta numai dacă legiunile vor fi retrase 
dincolo de Danuvius, altfel... 

— Altfel, ce? întrebă tribunul nerăbdător, uimit de 
cele auzite, gîndindu-se la o ameninţare. 

— Altfel nu se va porni nici răscoală, nici luptă cu 
legiunile, nici semănare de ură între cei care mai au în 
ei mîndria că sînt urmaşi ai dacilor şi ceilalţi. 

Rundacitulp prinsese bine momentul. Pornirea lui 
lustus Valentinus se muiase, iar pe tribun îl socotea de 
partea sa. Continuă pe un ton mult potolit, ceea ce 
plăcu procuratorului: 

— Dealtfel, nu uit că dacă m-ar împinge zeii cei răi 
să fac vreun pas greşit, n-aş fi lăsat. II am lîngă mine 
pe Sargetius, un bărbat brav, cinstit, sincer, care m-ar 
opri la timp. N-ar mai fi nevoie să mă socoteşti tu 
duşman, lustus Valentinus, pentru că în clipa cînd mi- 
ar descoperi trădarea, aş fi un om cu desăvirşire 
pierdut! 

— Depinde!  Trădător al cui?!  murmură 
procuratorul. 

— Al imperiului, al împăratului! răspunse cu 
convingere, deşi ştia că în sufletul lui Sargetius 
trădarea se înţelegea numai a Daciei, a celor ce se 
trăgeau din daci. 

Tribunul se săltă de pe scaun şi începu să măsoare 
încăperea cu paşi rari, cu zgomotul pierdut în covorul 
gros şi moale. 


— Eu zic să-l lăsăm în pace, lustus Valentinus. Aşa 
cum stau lucrurile, nu văd nici un pericol din partea lui. 
Şi apoi, continuă el după o clipă de gindire, poate că 
legiunile nu vor fi retrase de aici niciodată. 

Procuratorul îl asculta, clătinînd din cap aprobator, 
în timp ce privea spre uşa deschisă de contubernal. 
Intră grăbit Lucullus. 

— Toţi zeii să-ţi dea sănătate, tată! salută el din 
mers, îndreptîndu-se spre un scaun. Am venit pentru 
ceva uimitor, care va face faimă Porolissumului! 

— La ce trăsnaie te-ai mai gîndit?! îl întrebă mirat, 
învăluindu-l într-o privire caldă, părintească. 

De cînd se împrietenise cu Metrobius, Lucullus se 
potolise cu totul. Chefurile şi scandalurile de altădată 
deveniseră simple amintiri. Rar mai făcea cite o 
petrecere, însă şi aceea cu destulă cumpătare şi 
linişte. lustus Valentinus aflase şi, pe măsură ce văzuse 
schimbări în bine la fiul său, pe care îl socotise pierdut, 
tot mai mult îl preţuia pe înțeleptul sclav. 

— Nu e trăsnaie, tată. Prin ceea ce vrem noi să 
facem, Porolissumul va porni înaintea Sarmizegetusei! 

— Adică al Ulpiei Traiana! îl corectă bătrînul. 

— Tot una e. Eu şi Metrobius ne-am gindit să 
înfiinţăm o şcoală de înaltă învăţătură, o academia. Ca 
la Roma, la Atena şi la Alexandria din Egipt. Vor veni să 
asculte prelegerile noastre mulţi tineri din Dacia, 
dornici de învăţătură. Viaţa va pulsa aici mai vie, mai 
frumoasă, mai luminoasă. De mult nutream în suflet 
această dorinţă, însă abia astăzi am reuşit să-l fac pe 
Metrobius să-mi promită ajutorul său. Va fi minunat, 
tată! 

— Cum, să fii ajutat de un sclav? 

— Sclavia lui e cu cîntec, tată, bănuiesc că ne 
ascunde ceva. O vom lămuri şi pe asta mai tîrziu. Va 


veni şi el să asculte prelegerile, continuă, arătindu-l pe 
Rundacitulp, precum şi Sargetius, şi mulţi alţii. Poate 
că o să vii chiar şi tu, cu tribunul... 

— Vom face o academia, Lucullus! Mă bucură că ți- 
ai găsit un scop în viaţă. Va fi şcoala a doi filozofi: 
Metrobius şi Lucullus, al căror renume se va întinde 
pînă departe. Acum e timpul să mergem la masă. Voi 
puteţi pleca, eu mai rămîn puţin cu Rundacitulp. 

După ce tribunul şi Lucullus ieşiră, procuratorul îl 
luă de braţ pe Rundacitulp şi-l împinse spre fereastră: 

— Eşti tînăr şi ambițios, dar mai gîndeşte-te. Nu te 
arunca într-o rătăcire plină de pericole, şi nu scăpa nici 
o clipă din vedere că ai pe Sargetius lîngă tine. În el 
clocoteşte sînge dac. N-aş vrea să-ţi dai seama prea 
tirziu, cînd nimeni nu te-ar mai putea scăpa de 
răzbunarea lui! 


Capitolul III 
NAVALIREA 
HOARDEI 


1 


Procuratorul privea de la fereastră mişcarea de pe 
via Septimia, între for şi amfiteatru. Venise primăvara. 
Soarele trimitea revărsări de lumină peste grădinile cu 
pomi înfloririţi. 


Prin mulțimea zgomotoasă şi veselă, lustus 
Valentinus descoperi pe Metrobius şi Lucullus, vorbind 
şi gesticulînd înconjurați de mai mulţi tineri. In 
Porolissum luase fiinţă academia dorită de ei. Inceputul 
fusese modest, însă cu vremea numărul celor ce 
veneau să asculte prelegerile se mărise, atraşi de 
talentul şi gîndirea sclavului filozof. La cîteva prelegeri 
participase şi procuratorul, însoţit de tribun şi de 
centurionii cohortei. Viaţa lui Metrobius se schimbase, 
se bucura de libertate, umbla îmbrăcat cu tunică din 
stofă scumpă, era admirat şi respectat. Inriurirea lui se 
făcuse atit de mult simțită, încît îndată după topirea 
zăpezii, tinerii din Porolissum începură să iasă la 
plimbare în tunici asemănătoare cu ale sclavilor. De 
cînd se înființase academia, un suflu nou de viaţă se 
simţea peste tot: mai multă agitaţie, mai mult 
optimism, discuţii mai aprinse şi — ceea ce părea cu 
totul curios celor în vîrstă — sclavii socotiți în rîndul 
oamenilor, fără desconsiderare, fără batjocorire. 

Procuratorul îi urmări cu privirea pînă se pierdură 
în mulţimea ce se ducea şi venea dinspre amfiteatru. 
Nu reuşea să-şi schimbe gîndul de la Metrobius. L-ar fi 
făcut de mult libert, pentru că o lege nouă dată de 
senatul de la Roma prevedea ca sclavul care fugea şi 
cerea protecţia oficiului public, după gravitatea 
faptelor puse în sarcina stăpînului, putea să fie trecut 
în rîndul sclavilor publici. În virtutea acelei legi, în 
calitatea sa de procurator, ar fi putut împinge lucrurile 
pînă acolo, încît să-l elibereze. Ceea ce nu reuşea să 
înţeleagă lustus Valentinus era refuzul hotărît al 
sclavului de a cere ajutor unui oficiu public. Faptul că 
Laetius Vitalis nu se învoia să-i redea libertatea, n-ar fi 
constituit o piedică, dacă el ar fi dorit-o. De la 
Metrobius gîndul său trecu pe nesimţite la tribunul 


Decius Sabinus. Întîrzierea lui îl îngrijora. Ar fi trebuit 
să se înapoieze încă de ieri, aşa cum îi dăduse 
dispoziţii la plecare. Trecuseră zece zile de cînd 
fuseseră chemaţi la Ulpia Traiana Sarmizegetusa toţi 
comandanții de legiuni şi de cohorte din Dacia. 

Se întoarse de la fereastră şi se îndreptă spre 
masa de lucru, pregătit să citească rapoartele aduse 
de curieri în cursul dimineţii, cînd intră contubernalul, 
raportind că tribunul sosise şi cerea să fie primit. 
Vestea îl învioră. 

— Am întîrziat, Iustus Valentinus, începu Decius 
Sabinus, cu faţa împietrită, ştergindu-se de sudoare. 
Trebuia să aflu cît mai multe despre cele petrecute 
dincolo de Danuvius. 

— Din nou o revoltă a vreunui general, care vrea 
să devină împărat? Toţi au prins poftă să ajungă stăpini 
ai Romei! 

— Nu, lustus Valentinus, e altceva, mai grav. 
Alaltăieri a ajuns la Ulpia Traiana Sarmizegetusa 
vestea că goții, mulţi ca frunza şi ca iarba, au pătruns 
în Moesia, hotăriţi să se stabilească definitiv în cîmpia 
mănoasă a Traciei. Populaţia fuge îngrozită, hoardele 
pirjolesc totul în calea lor. Guvernatorul a şi primit 
ordin să trimită într-acolo o parte din cohortele 
legiunilor din Dacia, iar împăratul se pregăteşte pentru 
o grea bătălie cu ei. Ce zici de astea, lustus Valentinus, 
nu crezi că şi noi sîntem în pericol? 

— Ce să zic? Nu te ştiam atit de fricos! 

— Ce ne facem dacă Moesia va fi cucerită? Goţii se 
vor întoarce împotriva Daciei şi o vor cotropi! 

— Chiar eşti de nerecunoscut, tribune! Tu ai uitat 
bătăliile în care hoardele lor au fost decimate? Te 
asigur că şi de data asta legiunile Romei le vor trece 
printr-un nou măcel. 


— Nu e totuna, lustus Valentinus! Atunci au fost 
puţini, doar cîteva zeci de mii. Acum se vorbeşte de 
două sau trei sute de mii de barbari. Mai mulţi decit 
armata Romei. 

Tribunul tăcu. Auzea afară strigăte al căror înţeles 
nu-i venea să-l creadă: 

— Gepizii! Năvălesc gepizii! 

Decius Sabinus se repezi spre fereastră. Văzu 
mulţimea fugind îngrozită. În faţa clădirii se opri un 
decurion, descălecă în grabă şi se repezi înăuntru. 
Tribunul alergă spre uşă. Reveni însoţit de curier: 

— Spune că o hoardă de gepizi a atacat castrul cel 
nou de pe Samus, i-a zdrobit pe apărători şi continuă 
să înainteze în goana cailor. Jefuiesc, omoară, iau 
captivi, dau foc fermelor şi vicurilor... 

—  Opreşte-te, tribune! strigă  procuratorul, 
săltindu-se de pe scaun. Un comandant militar nu se 
pierde la aflarea unui pericol! la spune, decurioane, ce 
s-a petrecut acolo? 

Decurionul înainta un pas, pregătindu-se de salut. 

— Lasă, nu e vreme de salut, raportează mai 
repede! 

— Gepizii au trecut peste Samus la ivirea zorilor, 
începu el, însă nu ne-a prins nepregătiţi, aflasem din 
timp apropierea lor. Centurionul Flavius Quintus a scos 
din castru mai mult de jumătate din centurie şi a 
ascuns-o într-un loc, de unde putea să-i lovească mai 
uşor. Cînd gepizii au dezlănţuit atacul, noi cei de afară 
le-am căzut în spate. A fost o bătălie cruntă, dar 
scurtă. Soarele nu se ridicase mult pe cer cînd hoarda 
s-a îndepărtat urlînd, în goana cailor, pierzindu-se în 
pădurile din lungul rîului. O parte din castru a ars. Pier- 
derile noastre n-au fost prea mari. Aşa mi-a ordonat 
centurionul să raportez. 


— Şi altceva? 

— Centurionul Flavius Quintus se temea, reluă 
decurionul, că s-ar putea ca gepizii să se îndrepte 
încoace, spre Porolissum. Centuria noastră a rămas în 
apropierea castrului, dar a trimis iscoade pînă departe 
în jur. 

Procuratorul redeveni militarul încercat: 

— Decurioane, pleci imediat înapoi şi raportezi 
centurionului că ordinul meu este să rămînă pe loc, să 
lupte cu năvălitorii pînă la sacrificiu! Va primi 
neîntîrziat ajutorul nostru. Hoarda care înaintează spre 
noi va fi zdrobită! 

Decurionul salută şi ieşi. Procuratorul se întoarse 
spre tribun cu un suris ce oglindea nelinişte: 

— Înainte de venirea ta, am admirat de la fereastră 
frumuseţea acestei zile de primăvară, fără să bănuiesc 
că mă aşteptau atitea griji şi necazuri. Tribune, nu 
avem timp de pierdut, trebuie să facem pregătirile şi 
să pornim în grabă! 

În tot Porolissumul se întinse ca fulgerul vestea 
năvălirii gepizilor. Pretutindeni se iscă panică, mulţi 
începură să caute locuri mai ferite de ascuns, sau se 
gindeau să fugă spre Napoca. Apoi, cu trecerea 
timpului, se potoliră. Bărbaţii se adunară în grupuri pe 
ulite, discutând cu aprindere zvonurile, îndreptîndu-se 
spre for, în apropierea căruia era oficiul public al 
procuraturii, nerăbdători să afle veşti noi. Pentru cei 
mai în vîrstă erau încă proaspete în minte cele 
petrecute cu cincisprezece ani în urmă, pe timpul 
domniei împăratului Gallienus, cînd  Porolissumul 
fusese împresurat de năvălitori, iar zidurile castrului de 
pe dealul din apropiere dărimate. Alungarea lor se 
făcuse după lupte grele, cu ajutor sosit în grabă de la 
Napoca şi Potaissa. 


Printre cei ce aşteptau în for alte veşti era şi grupul 
format de Sargetius, Metrobius, Lucullus şi Offas, ce 
stătea retras lingă casa augustalilor. Vorbeau cuprinși 
de îngrijorare. Gîndul lui Sargetius alerga spre fermă, 
unde se aflau de citeva zile Opilia şi Alliana. Işi punea 
speranţa în Diurpanneus şi Pollio, amîndoi ascunşi cu 
cetele lor la stîna de sub dealul ce se înălța dincolo de 
fermă, spre răsărit. Nu bănuia că gepizilor le venea mai 
uşor să se îndrepte spre Porolissum, dacă urmăreau să 
dea mai întîi lupta, să zdrobească centuriile care 
apărau graniţa, apoi să pornească la jefuire şi la luarea 
de captivi. Peste grupurile adunate se întinse un val de 
teamă în momentul cînd trei centurii coboriră din 
castru, pe lingă amfiteatru, îndreptîndu-se spre 
miazănoapte. Zvonurile se  înteţiră: unii spuneau 
îngroziţi că gepizii se apropiau în goana cailor, alţii că 
s-au oprit undeva pe riul Samus, în partea unde cîmpia 
era mai largă, mai bogată. Spre seară se întinsese din 
nou panica, cei mai fricoşi părăsiră casele şi porniră în 
grabă pe drumul spre Napoca. Şi tot spre seară, Sar- 
getius, Metrobius şi Offas cerură contubernalului să-i 
introducă la procurator. Acesta îi primi imediat. 

— Sargetius, n-ai plecat la fermă să aduci fetele?! 
întrebă mirat, ridicîndu-se de pe scaun. Metella e tare 
îngrijorată! i 

— Nu, n-am plecat, lustus Valentinus. In calitatea 
mea de quattorvir nu trebuie să părăsesc Porolissumul. 
Am trimis acolo doi oameni de încredere. În aceste 
momente de grele încercări, poate că va fi mai multă 
nevoie de mine aici. 

Procuratorul se lăsă din nou pe scaun, făcîndu-le şi 
lor semn să se aşeze. 


— Aşa! Acum să-mi spuneţi de ce-aţi venit. Vreţi să 
luptaţi împotriva năvălitorilor, alături de centuriile 
păstrate aici pentru apărarea Porolissumului? 

— Vrem ceva mai mult, lustus Valentinus, 
răspunse Sargetius, aşezindu-se pe scaunul cel mai 
apropiat de masă. Ne gindim să întărim apărarea, să-ţi 
venim în ajutor cu forţe mai puternice, socotind că nu 
este de pierdut nici o clipa. 

— Am trimis curieri la Napoca şi la Potaissa, 
legiunea va porni încoace cîteva centurii. Înţeleg ce 
vreţi voi, dar e greu să strângi oameni de încredere, 
hotăriţi să lupte. 

Sargetius întinse mîna spre Metrobius şi spre Offas: 

— Venirea lor nu-ţi spune nimic, lustus Valentinus? 
Metrobius este la academia idolul tineretului, iar Offas 
— magisterul Colegiului săracilor din Porolissum. 

— Ei şi? Ce pot ei să facă? 

Făcînd semn lui Sargetius, Metrobius se grăbi să 
răspundă: 

— Eu de mult am înţeles, lustus Valentinus, că cei 
tineri reprezintă o forţă puternică. Totul este să ştii să-i 
înflăcărezi, să-i faci să te asculte şi să te urmeze. Ei, 
tinerii, cînd sînt convinşi de adevărul unei cauze, se 
aruncă în luptă cu tot sacrificiul, iar însufleţirea lor nu 
cunoaşte margini. Cu voia ta, lustus Valentinus, vreau 
să string pe cei care îmi ascultă prelegerile, să-i 
organizez pe grupe de luptă şi miine în zori să vin cu ei 
alături de cele două centurii oprite aici! 

— Asta vrem să facem şi noi, cei din Colegiul 
săracilor! urmă Offas. Vor fi mulţi gata să lupte, alături 
de Sargetius. Cine ajută colegiul nostru mai mult decit 
el? Aşa ne-am gindit, să pornim o dată cu ceilalţi 
împotriva hoardei de năvălitori! 


Mai înseninat la faţă, procuratorul se mişcă în 
scaun, privindu-i cu admiraţie şi recunoştinţă. 

— Să ştiţi că şi eu m-am gândit ca, în cazul unui 
pericol de nestăvilit, să chem populaţia în ajutorul 
centuriilor. Dacă sînteţi hotăriţi, sînt gata să vă dau tot 
sprijinul! 

Plin de aviînt, Sargetius se ridică în picioare 
nerăbdător: 

— Nu numai sprijin, ci şi arme, lustus Valentinus! 
De fapt pentru asta am venit. Avem nevoie urgentă de 
spade, sulițe, arcuri, săgeți şi scuturi. Şi mai este ceva: 
să dai ordin tribunului, plecat cu cele trei centurii, să 
nu atace hoarda, s-o atragă spre Valea Zimbrilor şi să 
aştepte sosirea noastră. 

— Aşa, îmi place cum vorbeşti, Sargetius! Ai şi luat 
ton de comandant. Tu să fii căpetenia cetelor ce le veţi 
forma! Vei avea şi armele necesare. Să nu avem 
odihnă pînă nu alungăm pe barbari! 

Rămas singur, procuratorul reluă şirul gîndurilor de 
mai nainte de venirea lor. Vedea cu mintea marea 
încercuire în care se găsea: la miazăzi, dincolo de 
Danuvius, goții, iar la miazănoapte, în apropierea sa, 
gepizii. Dacia romană se afla în pericolul de a fi ruptă 
de imperiu sau de a fi părăsită de Roma. În înlănţuirea 
reflecţiilor ce le făcea, îi apăru imaginea lui 
Rundacitulp. Un fior îi săgeta inima. Cei trei: Sargetius, 
Metrobius şi Offas nu acționau pentru el? Punînd mîna 
pe arme, nu vor porni o răscoală? Se cuvenea să fie 
atent, să le urmărească mişcările. Numai încrederea în 
Sargetius îl mai linişti. 

Metrobius dovedi însuşiri alese. Striînse tinerii ce-i 
urmăreau prelegerile şi le vorbi. În plină noapte, ajutat 
de Lucullus, îi organiză pe grupe de luptă şi le distribui 
arme de la magazia cohortei. Dincolo, la Colegiul 


săracilor, Offas, cu sprijinul lui Sargetius, reuşi să 
stringă numeroşi săraci şi să le dea arme. La ivirea 
zorilor, unităţile de luptă ale tinerilor şi săracilor, 
împreună cu cele două centurii păstrate pentru 
apărarea Porolissumului, porniră pe cărări tainice spre 
Valea Zimbrilor. În fruntea lor mergea procuratorul 
însoţit de Sargetius. Spre seară ajunseră la locurile 
stabilite pentru fiecare centurie şi fiecare pilc de 
luptători din grupul tinerilor şi săracilor. Toată noaptea 
ce urmă, iscoade bine alese urmăriră mişcările din 
tabăra duşmană. Spre uimirea lor, în zori — când 
aşteptau cu încordare începerea luptei — se întinse 
fulgerător vestea că hoarda pierise în pădurile de 
dincolo de Samus. Ce se întâmplase? Năvălitorii 
aşteptau întăriri? Pregăteau o lovitură printr-un mare 
ocol, făcînd o manevră de încercuire? Fugiseră de 
teamă? Astfel de întrebări frămîntau pe procurator, în 
clipa cînd străjile anunţară sosirea unei solii de pace, 
trimisă de căpetenia gepizilor. In faţa acestei situaţii, 
Sargetius ceru învoirea procuratorului şi porni în goana 
calului de-a dreptul prin păduri, spre ferma sa din cotul 
cel mare al rîului Samus. 

După ce străbătea Porolissumul printre cartierele 
Marodava şi Serdos, pîrîul Zerdis ocolea templul lui 
Mithras şi Crîngul lui Pan, apoi se îndrepta spre răsărit, 
şerpuind printre dealuri până se vărsa în râul Samus. 
Acolo, la locul de întîlnire, pe malul stîng al Samusului, 
se întindea ferma lui Sargetius, rămasă moştenire de la 
bunicii dinspre mamă. Conacul fermei era o villa 
rustica, mai mică decit aceea de la Porolissum, fără 
atriu şi peristyl. În spatele villei, spre deal, se întindeau 


două construcţii lungi de lemn: într-una se înşirau 
încăperile-locuinţe ale sclavilor, iar în cealaltă, maga- 
ziile şi staulele. Alături, pe o cuprindere mare de-a 
lungul Samusului, la vale, era ferma lui Laetius Vitalis, 
considerată de tabular drept cea mai întinsă şi bogată 
moşie din această parte a Daciei. Vecinătatea îl înfuria 
mult pe bogatul fermier, îl chinuia gîndul că urmaşul 
dacilor va rămâne stăpânul fermei sale, după părăsirea 
Daciei de către Roma. Mai departe, în susul Samusului 
se întindeau pădurile şi plaiurile pe care păşunau 
turmele lui Sargetius, iar în partea opusă, în josul apei, 
pe braţul de întoarcere al cotului rîului, erau pajiştile 
pentru turmele lui Laetius Vitalis. Pentru a ajunge de la 
o stînă la alta pe drumul cel mai scurt, trebuia trecut 
de două ori prin apa adincă şi repede, de aceea 
ciobanii lor se vedeau foarte rar. 

Aşezarea celor două stine, despărțite de cotul 
împădurit al rîului, uşurase în mare măsură 
adăpostirea pe timpul iernii a cetei de daci liberi a lui 
Diurpanneus şi a celei de sclavi fugari a lui Pollio. 
Diurpanneus se ducea des la Porolissum, împins de 
dorul după Opilia şi de strădania de a o găsi pe Diegia. 
Totodată, era un bun ajutor pentru Sargetius şi 
Rundacitulp la pregătiri, pentru ziua cînd se va porni 
retragerea legiunilor. Incă din toamnă doi flăcăi din 
ceata lui plecară peste munţi, cu îndemnul de a strînge 
cît mai mulţi oameni şi a-i pregăti pentru luptă. Cit 
despre Pollio, focul lui rămăsese acelaşi: dorul de 
Dazia. Răbdase cu tăria dată omului de speranţă, 
convins că venirea primăverii va aduce fata la fermă. 
Cînd se topise zăpada, Offas pornise spre Ampelum cu 
un car de vase, trăsese la taberna lui Tenax şi-l rugase 
să cheme pe Dazia cu tatăl ei. Sfirşitul fusese aşa cum 
prevăzuse: dacul nu se încredea decit în oameni pe 


care îi cunoştea bine. Cu toată potrivirea răboajelor ce 
le aveau, bătrinul se arătase de neînduplecat: 

— Te du să spui lui Pollio că pe fată i-o dau, că şi 
eu l-am îndrăgit mult, dar n-o poate lua de-aici nimeni 
făr-de el! De unde să ştiu că răbojul nu-i furat sau 
pierdut, ori că el n-a plecat la zei, doborit de vreun 
mişel? Să-mi las fata pe miini străine, s-ajungă sclavă? 
Cînd o fi cu putinţă, i-o aduc eu! 

Pollio se împrietenise cu bătrinul Hadciper, baciul 
turmelor, ajutîndu-l la treburi. Artemidorus, aciuat pe 
lîngă actorele Velleius, omul de încredere de la fermă, 
devenise un fel de vilic. Numai Timacus stătea mai 
mult cu sclavii fugari, ferindu-se să fie văzuţi de 
oamenii lui Laetius Vitalis. 

Aşa se desfăşura viaţa la fermă, cînd Opilia şi 
Alliana s-au hotărit să se ducă acolo, dornice să-şi 
desfete privirile la frumuseţea pomilor înfloriţi. Apoi 
mai era şi noul oaspete al fermei: un pui de urs. 
Ursuleţul fusese găsit de sclavii lui Pollio scheunînd 
lîngă trupul mamei zdrobită de copitele şi străpunsă de 
coarnele zimbrilor. Dar sufletul de fată ascunde multe: 
Opilia ţinea să fie mai mult timp în apropierea lui 
Diurpanneus, iar Alliana ştia că Sargetius va veni acolo 
o dată cu începerea lucrărilor de primăvară. 

În după-amiaza zilei cînd decurionul aducea la 
Porolissum vestea năvălirii gepizilor, Alliana şi Opilia se 
aflau lîngă ţarcul puiului de urs, înveselindu-se de 
ghiduşiile lui: se căţăra pe prepelecii înfipţi de 
Artemidorus, alerga prin ocol sau se urca pe ţarc pînă-l 
oprea plasa de curpeni, bine împletită, care acoperea 
tot birlogul lui. Fetele îl urmăreau cu încîntare. 

În liniştea ce le înconjurau, auziră strigătele 
actorelui. Velleius le căuta. Avea vocea sugrumată de 
îngrijorare. Aflind de năvălirea gepizilor, îşi pierduse 


capul. Diurpanneus era plecat la stină, împreună cu 
Pollio. Cei doi oameni trimişi de Sargetius aduseseră 
actorelui cuvîntul stăpînului în legătură cu ascunderea 
fetelor, apărarea fermei şi împrăştierea turmelor sus în 
munţi, în caz de pericol. Se ştia din bătrîni că năvălitorii 
se fereau să dea luptă făţişă cu centuriile, căutînd să 
atace mai mult fermele şi stîinele, pierind dincolo de 
hotar în păduri cu prăzile şi cu turmele. Diurpanneus se 
întoarse seara tirziu şi, aflind veştile, plecă împreună 
cu Velleius înapoi la Pollio. La stină se sfătuiră şi cu 
bătrînul Hadciper, care văzuse în lunga lui viaţă multe 
năvăliri din miazănoapte. Strinseră la un loc sclavii 
fermei, pe cei din ceata lui Pollio şi dacii lui 
Diurpanneus şi îi împărţiră, unii pentru apărarea villei, 
iar alţii a stînei. Dimineaţa, oameni aleşi ca străji, se 
îndreptară spre locurile de pîndă. Ziua trecu în linişte. 
Spre seară panica se întinse dintr-o dată: la Velleius 
veni înspăimiîntat Anicetus, actorele lui Laetius Vitalis 
— uită de ura dintre stăpiîni — şi îi ceru ajutor. Oamenii 
lui luaseră urmele unei cete de gepizi, şi numai uniţi i- 
ar fi putut alunga. Totul s-a petrecut cu o iuţeală 
ameţitoare: actorele Anicetus lovi dinspre rîu, iar de la 
deal Diurpanneus cu Pollio. Prinşi ca într-un cleşte, 
gepizii sloboziră valuri de urlete, pierind în hăţişuri. 
Alliana şi Opilia au stat mult timp în villă, cuprinse 
de teamă, cu toate că se simțeau împinse de 
curiozitate să vadă lupta. Ştiind că cetele plecate se 
aflau dincolo de ferma lui Laetius Vitalis, pe plaiul în 
urcuş dintre rîu şi pădure, în liniştea ce cuprinsese 
toată valea, fetele ieşiră din casă şi alergară spre 
fundul ogrăzii. De pe un dimb priviră îndelung, cu 
mîinile streaşină la ochi, nereuşind să desluşească 
ceva prin pîcla groasă. În încordarea şi îngrijorarea lor, 
nu simţiră nici o mişcare prin tufişurile din apropiere, 


pînă în clipa cînd braţele puternice a doi gepizi le-au 
strîns cu putere, le-au astupat gurile şi au dispărut cu 
ele în pădure. Privindu-i, fetele se îngroziră de chipurile 
înfricoşătoare ce le purtau în goana cailor: plete lungi, 
arămii, slinoase, lungi pînă peste umeri, ochi spălăciţi 
cu căutături crude, fălci puternice, mustăţi pleoştite şi 
bărbi încâlcite. 

Se lăsă seara şi apoi noaptea. Ei străbăteau fără 
oprire păduri neumblate, văi cu povirnişuri repezi, 
plaiuri întinse şi înainte de ivirea zorilor sosiră în 
tabără. Duseră fetele în faţa lui Gerthorund, căpetenia 
hoardei, un bărbat tînăr, voinic, cu părul auriu, faţa 
sîngerie şi pieptul lat, îmbrăcat cu un fel de tunică din 
blană de lup, bine rostuită pe trup. Pătrunse de 
răcoarea nopţii şi de spaimă, se îngroziră la vederea 
lui. Nu pricepură nimic din tot ce vorbeau cei ce intrau 
şi ieşeau din cortul căptuşit cu postavuri colorate, 
pardosit cu covoare groase, pînă în clipa cînd îl 
aduseră pe un moşneag, un captiv pe care căpetenia îl 
ţinea ca sclav şi îl folosea ca tălmaci. 

Cînd Gerthorund află că în puterea lui se găsea 
nepoata procuratorului, izbucni într-un hohot nestăvilit 
de ris şi bătu cu piciorul în pămînt. Porunci să se 
pregătească un cort bun pentru fete. 

Sub un fag de la marginea unei poiene din 
pădurea în care pregătise lovirea gepizilor, 
procuratorul aştepta solia năvălitorilor. Ziua frumoasă 
de primăvară era spre sfîrşit, soarele coborise către 
crestele munţilor. Două zile Metrobius, Lucullus şi Offas 
alergaseră fără răgaz, îndeplinind tot ce le ceruse 
Sargetius, iar Rundacitulp îl urmase pe guattorvir 


pretutindeni. În scurtul răstimp de încordare, 
procuratorul nu scăpase din vedere pe Lucullus şi 
Metrobius. Sclavul filozof se bucura de respect printre 
tinerii din Porolissum. 

Aşezat pe o buturugă, lustus Valentinus cerceta pe 
rînd pe fiecare, cu gindul pornit departe. Situaţia i se 
părea destul de înciîlcită. Imperiul era şubred. Impăraţii 
se proclamau şi se alungau de armată. Răscoalele 
popoarelor asuprite de Roma se ţineau lanţ. Noua 
credinţă în învăţătura galileanului schimba sufleteşte 
oamenii. Triburile barbare din afara imperiului 
năvăleau în hoarde nepotolite, jefuiau, omorau, şi se 
retrăgeau fulgerător. Cu toate acestea se obişnuise, 
însă de două zile îl frămîntau alte ginduri, lipsite de 
conturare. Întrezărea prin negura viitorului ridicarea 
unor impresionante puteri noi, emanate de la cei mulţi: 
săracii şi sclavii. Nemulţumiţi de soartă, se vor uni, vor 
lupta sfărimînd totul, aducînd îndreptări noi. Apoi mai 
erau şi tinerii. Şi ei reprezentau o forţă, şi ei începeau 
să vadă lumea cu alţi ochi; pentru mulţi sclavia era o 
stilcire a demnităţii omului. De la tineri, gîndul îi reveni 
iarăşi la  Metrobius. lustus Valentinus începu să 
zimbească. Intui că aceste frămîntări nu constituiau de 
fapt propriile sale idei, ci crimpeie din prelegerile 
sclavului filozof. Ca o scînteie, un gînd îl fulgeră: Ce ar 
fi să-l descoasă de-a dreptul pe Metrobius? Pînă ce 
garda va aduce de la Sarnus solia gepizilor va trece 
timp. Dar gîndul ce-l fulgeră îl şi înfiora: dacă sclavul îl 
va înfrunta cu vorbe nepotrivite? Totuşi, se hotări. 
Încercarea tot trebuia făcută odată. 

— Haideţi să rupem tăcerea! Spuneţi ceva, tu, 
Offas, ori tu, Metrobius! îndemnă el, căutindu-şi o 
poziţie mai bună pe buturugă. 


Offas îl privi încurcat. Despre ce ar putea să 
vorbească procuratorului? El ştia să frămînte şi să 
modeleze lutul, nu să vorbească frumos. Murmură 
tulburat: 

— Eu... ce să spun? Să-l auzim pe Metrobius! El are 
totdeauna ceva de lămurit... 

Privirile se  îndreptară spre sclav. Îndemnul 
procuratorului nu-i răscolise liniştea. Începu să 
vorbească fără grabă: 

— Vrei să rupem tăcerea, lustus Valentinus?! 
Despre ce am putea să vorbim? De fapt, fiecare om 
poartă multe în suflet şi ele îi vin în minte mai ales în 
clipele cînd stă de vorbă cu sine însuşi. Gîndurile rămîn 
însă de cele mai multe ori în noi, nu ne încumetăm să 
le dezvăluim şi altora. Şi ştii de ce? Pentru că oamenii 
care stau de vorbă cu ei înşişi sînt îndeosebi sclavii şi 
săracii. Dacă cineva izbuteşte să se apropie de 
sufletele lor, să le cîştige încrederea, minţile acestor 
oameni se dezleagă, inimile lor se deschid. 

Procuratorul îl învălui într-o undă de admiraţie. 
Făcu semn la toţi să se aşeze. Repetă îndemnul cu 
multă căldură: 

— Spune mai departe, Metrobius! Zici că poţi să-i 
faci şi pe sclavi să-şi deschidă inimile? 

— Cine nu le-a pătruns în suflete, lustus 
Valentinus, nu are cum să-i înţeleagă. Aşa umiliţi şi 
chinuiţi, cum sînt, se simt oameni în momentele cînd 
stau de vorbă cu ei înşişi. Ştii ce devin ei în acele clipe, 
lustus Valentinus? Nişte revoltați, gata să se ridice 
împotriva ordinii lucrurilor. Atunci doresc să se întîmple 
ceva: potop şi cutremur, foc şi lavă, secetă şi uragane, 
să piară tot. Îi cunosc destul, suferinţa lor m-a zguduit 
adînc. Pentru asta am pornit în lume, să văd ce este 


sclavia, să pătrund cu mintea în gîndul sclavilor, să-mi 
dau seama ce... 

— Cum vine asta?! îl întrerupse procuratorul, uimit 
peste măsură. Tu n-ai fost, tu nu eşti sclav?! 

Metrobius îşi strînse fălcile. Sosise momentul să se 
destăinuie. Faţa lui se împietri. Fusese furat de 
propriile-i reflecţii, nu mai putea să dea înapoi: 

— Nu, lustus Valentinus! Nu sînt şi n-am fost nici- 
odată sclav! răspunse cu un zimbet plin de o linişte 
lucidă. Cu mine s-a petrecut un fapt nemaiîntîmplat 
vreodată. 

Tribunul îşi descheie tunica şi-şi slăbi centura, 
tulburat de cele auzite. În faţa sa se afla un om 
cunoscut de multă vreme, dar pe care totuşi în fond 
nu-l cunoscuse. Însă cel mai frămîntat părea Offas. 
Magisterul Colegiului săracilor îl avea pe sclav de mult 
timp ca ajutor. Ce se petrecea cu el?! Îl chinuiau 
duhurile rele? 

— V-am răscolit sufletul, şi este de înţeles, 
continuă Metrobius. Să nu mergeţi cu gindul pînă 
acolo, încît să începeţi acum să vă temeţi de mine. Îmi 
pare rău că nu-i aici şi Laetius Vitalis. Dar, presupuniînd 
că l-aş îmbuna cu vorbele mele, ce ar însemna un 
stăpîn de sclavi schimbat în bine, faţă de miile de 
schingiuitori? Nu stăpînii de sclavi să fie buni, ci sclavia 
să dispară! 

Rundacitulp îl ascultase la început din curiozitate, 
apoi din interes. Cele auzite îl contrariau. Cum să se 
desființeze sclavia?! N-ar mai avea cine munci 
pămîntul fermelor, n-ar mai exista ajutoare pentru 
negustori! Şi ce s-ar face imperiul cu atitea lucrări de 
drumuri şi de construcţii publice? Nu se mai putu 
stăpini şi-l întrerupse pe Metrobius: 


— Cînd nu va mai fi sclavia, sărăcia şi foametea se 
vor întinde pretutindeni! Puterea regilor şi împăraţilor 
nu stă numai în armată, ci şi în numărul sclavilor. 
Puterea vine de la bogăţie, iar aceasta la rîndul ei de la 
sclavie! 

— Da, da, Rundacitulp! rise Metrobius. Să ştii că nu 
greşeşti, în adevăr puterea purcede mai mult de la 
sclavie. Marii faraoni, regi ai Egiptului, depre care au 
rămas multe însemnări în piatră şi pe papiruse în 
biblioteca cea mare de la Alexandria, au reuşit să 
înalțe monumente uriaşe numai pentru că a existat 
sclavia, fiindcă au avut putere să facă din popor robi. 
Cît despre tine, Rundacitulp, cauţi să fii de partea lui 
Synethus. Ce s-ar face bogatul şi lacomul negustor, 
sau unul ca Laetius Vitalis, fără sclavi? 

Stînd cu coatele pe genunchi şi cu capul sprijinit în 
miîini, Lucullus îl privea dintr-o parte. Işi aminti de 
„rătăcirile” sale filozofice, în taberna „La bogăţia lui 
Cressus”. Încă de atunci încolţise în mintea lui gîndul 
că Metrobius nu este sclav. Oare cine ar putea să fie? 
Cu ce scop a înfiinţat academia? Aceste întrebări, şi 
altele, îl făcură să nu dea importanţă discuţiei despre 
sclavie. În cele din urmă, se hotărî chiar s-o curme: 

— Schimbi firul vorbelor cum vrei tu, Metrobius. 
Despre sclavie am auzit multe de la tine. Dar cum se 
face că, deşi sclav, susţii totuşi că nu eşti? 

— Sînt Metrobius, şi trebuie să rămîn Metrobius- 
sclavul. Altfel prea mulţi tineri din Porolissum ar fi 
zguduiţi sufleteşte. Ei iubesc în mine, în egală măsură, 
filozoful şi sclavul. Acest lucru să nu te surprindă, de 
fapt de mult nu mă mai socotesc sclav, şi asta lustus 
Valentinus a văzut-o. Laetius Vitalis nu se mai poartă 
cu mine ca un stăpin faţă de sclav. Şi am înţeles de ce, 
mai ales de cînd academia din Porolissum a ajuns să 


fie cunoscută pînă departe. Dar v-am pus destul la 
încercare răbdarea. Tu ştii, Lucullus, am ascultat 
prelegerile lui Plotin şi pe ale lui Ammonius Saccas, am 
fost la Alexandria Egiptului şi la Roma, am umblat şi 
prin alte părţi, dar nu ca sclav, ci ca om liber. Pe atunci 
eram tînăr, cunoşteam bine filozofia lui Pitagora, pe a 
lui Aristotel, pe stoici şi epicurieni. Toate aceste 
filozofii, chiar şi a lui Plotin, nu m-au ajutat să găsesc 
răspuns la întrebările ce-mi chinuiau sufletul şi mintea. 
Una din ele m-a frămiîntat cel mai mult: de ce sclavii 
sînt socotiți de stăpînii lor în rîndul animalelor? lată dar 
marea nenorocire a vremurilor noastre: o parte din 
oameni a înrobit pe cealaltă. Această frămintare m-a 
împins să îndur un timp viaţa de sclav. Imi dădeam 
seama că numai trăind alături de ei, suferind ca ei, îşi 
vor deschide inimile faţă de mine, voi reuşi să pătrund 
adînc în cugetul lor. Am trăit viaţa de sclav şi am 
căutat să fiu socotit cu adevărat sclav. In vremea 
aceea, aveam un prieten foarte apropiat sufleteşte, pe 
care îl iubeam ca pe un frate. Şi el mă avea în inimă la 
fel. l-am destăinuit ce gind mă frăminta: vream să 
trăiesc viaţa de sclav timp de zece ani, apoi să redevin 
liber, să pun bazele unei filozofii a sclaviei, sau, mai 
bine zis, a unei filozofii împotriva sclaviei. Am făcut 
legămiînt, l-am însemnat pe un pergament şi l-am în- 
tărit cu sigiliul unui oficiu public. La împlinirea celor 
zece ani, arătînd dovada scrisă, oricine mi-ar fi fost 
stăpînul, avea obligaţia să-mi redea libertatea, primind 
în schimb preţul plătit la cumpărarea mea. 
Pergamentul acela nu l-am luat cu mine, de teamă să 
nu-l pierd. Acum, cei zece ani s-au scurs. In acest 
răstimp am schimbat şase stăpîni, unul mai rău decit 
altul. Dintre toţi aici de faţă, numai Offas ştie că în 
urmă cu două săptămîni m-a căutat un negustor din 


Insula Rodos — acolo trăieşte prietenul meu — care mi- 
a adus pergamentul şi banii necesari răscumpărării. 
Aşadar... 

— Dar nu va fi nevoie de nici un ban! izbucni 
procuratorul, tulburat peste măsură. Eşti liber, 
Metrobius! Ţi-ai reluat libertatea chiar din clipa asta! 

— Stai, lustus Valentinus, îţi cer puţină îngăduinţă, 
mai am ceva de spus. Aceşti zece ani mi-au dat putinţa 
să înţeleg îngrozitorul chin al sclavului: nu înfometarea, 
nici torturile, nu munca istovitoare, ci deznădejdea, 
năruirea oricărei speranţe. Aflat într-o astfel de stare 
sufletească, totul în el se destramă, devine mincinos, 
fură, linguşeşte, urăşte, pierde simţămiîntul de om şi 
cade în rîndul animalelor. lată dar care este înfiorătorul 
adevăr. Acum, lustus Valentinus, înţelegi de ce tinerii 
din Porolissum s-au schimbat aşa de mult, de ce 
privesc cu alţi ochi sclavia, socotindu-i pe sclavi ca pe 
nişte semeni egali lor. Dar va trece multă vreme pînă 
cînd toată lumea se va convinge de acest lucru. 

— Aşadar, acesta eşti, Metrobius?! murmură 
procuratorul. Şi ce ai de gind să faci? Pleci din 
Porolissum? 

Metrobius rise, ştergîndu-şi sudoarea de pe faţă. 

— Am spus-o, lustus Valentinus. Rămîn Metrobius, 
sclav eliberat şi sărac. Nu pot părăsi Colegiul săracilor 
şi pe Offas, nici pe Sargetius şi Lucullus, ori pe tinerii 
de aici, şi nici pe tine, lustus Valentinus! 


Procuratorul zîmbi mult înveselit — îi plăcuse 
încheierea — se întoarse şi-l căută cu privirea pe 
contubernal: 


— Ce se aude? N-a sosit solia? 
— Tocmai pentru asta am venit, răspunse acesta. 
Am văzut-o urcînd încoace cu garda noastră. 


— Să-i aduci mai repede pe trimişii căpeteniei 
barbare! N 

Se ridică de pe buturugă. Il mişcase mult cele 
povestite de Metrobius, de aceea schimbase vorba. Nu 
uită însă să răspundă dovezii de dragoste şi respect ce 
o avusese din partea omului învăţat, care trăise în 
sclavie numai pentru a-şi potoli setea de cunoaştere, 
din năzuinţa de luptă împotriva răului: 

— Îţi sîntem recunoscători, Metrobius, pentru că ai 
îndrăgit aceste locuri. Şi, ca să-ţi arăt înalta mea 
preţuire, mă leg în faţa zeilor că, după ce alungăm pe 
gepizi şi ne mai liniştim, voi pune să se înalțe alături de 
for o clădire asemenea unui templu. Acolo va fi 
academia din  Porolissum, condusă de filozoful 
Metrobius! 

În faţa lui lustus Valentinus se aduse solia lui 
Gerthorund, formată din bătrinul sclav tălmaci şi doi 
gepizi, unul tînăr, înalt, iar celălalt mărunt, mai în 
vîrstă. 

— Ne rugăm zeului nostru pentru sănătatea ta! 
începu cel tînăr în limba lui, fără ca cei de faţă să 
înţeleagă vreo vorbă. Am venit cu gînduri bune. 

Tălmaciul repetă în limba Romei cele spuse. 
Procuratorul răspunse la salut în numele împăratului. 

— Căpetenia noastră, Gerthorund, vrea să trăiască 
în pace cu voi, romanii. De aceea îţi va trimite înapoi 
fetele, pe Alliana şi pe Opilia! continuă cel tînăr. 

Auzind rostit numele fetelor, lustus Valentinus păli. 
Bătrînul tălmaci nu-l lăsă să se frămiînte prea mult: 

— Cele două copile au fost răpite de la o fermă. 
Una ne-a destăinuit că e nepoata ta. Ele se găsesc 
acum în tabăra lui Gerthorund şi, dacă nu te învoieşti 
cu ceea ce-ţi cere, le va face sclavele sale, va pieri cu 
ele în pădurile fără sfirşit de la miazănoapte. 


Tremurînd, procuratorul privi în jur, căutînd pe 
cineva. Uitase că Sargetius plecase spre fermă. 

Gepidul cel tînăr arătă condiţiile, iar bătrînul le 
tălmăci: 

— Gerthorund cere să-i dai pămîntul de dincolo de 
Samus. Vrea să se aşeze acolo cu hoarda lui. El se 
leagă să nu mai năvălească după prăzi. Dar şi tu 
trebuie să-l încredinţezi că centuriile tale nu-l vor 
ataca. Va aduce fetele numai după ce va avea dovada 
că respecţi înţelegerea. 

lustus Valentinus îşi pierdu de tot cumpătul. 
Privirea lui se tulbură. La o astfel de nenorocire nu se 
aşteptase. Se găsea prins între două condiţii grele: pe 
fată — se gindea la Alliana — nu putea s-o sacrifice, 
lăsînd-o în mîinile gepizilor, iar din cuprinsul imperiului 
nu înţelegea să cedeze nimic fără ştirea împăratului. 
Dacă Sargetius ar fi fost de faţă, ar fi putut amîndoi să 
ia hotărîre. 

— Din graniţele imperiului nu cedăm pămîntul 
cerut! interveni tribunul, văzînd că procuratorul se 
pierduse cu totul. Căpetenia voastră să se 
mulţumească mai bine cu o răscumpărare bună: aur, 
grîu, vite şi altele. Să ne dea fetele, să părăsească 
Dacia şi să nu mai năvălească peste hotarul nostru! 

Solul cel tînăr se mulţumi să clatine din cap, semn 
că nu primea propunerea. De mult Gerthorund căuta 
un loc bun pentru a se aşeza cu hoarda. Intimplarea cu 
răpirea fetelor o socotea drept un ajutor trimis de zei. 
Se pregăti să nu cedeze. 

Văzind că tăcerea se prelungea, Metrobius se 
ridică de pe buşteanul pe care sta şi începu să 
vorbească rar, fără ton de ameninţare: 

— lustus Valentinus, îţi vorbeşte acum un om liber, 
unul care n-a trecut prin viaţă fără să nu înţeleagă cele 


ce se petrec în jurul său. Socotesc că imperiul este 
destul de şubred. De acum înainte tot mai multe 
hoarde se vor năpusti peste hotarele lui, atrase de 
bogăţie şi de o viaţă mai împlinită. Ele sînt întocmai ca 
fluturii şi gizele de noapte: atrase de lumină, se reped 
spre flacără, fără să ştie că-şi ard aripile. Pătrunzînd în 
imperiu şi stabilindu-se într-un loc, aceste popoare 
năvălitoare se vor pierde repede, topindu-se printre cei 
în mijlocul cărora s-au aşezat. Se apropie frămîntarea 
cea mare şi contopirea neamurilor, lustus Valentinus! 
Se vor trage alte hotare, iar între ele se vor vorbi alte 
limbi, izvorite din amestecul graiurilor. Pentru ce atunci 
să te aşezi împotriva prefacerilor? De ce să nu fie 
salvate vieţile şi sufletele celor două copile? Primeşte 
cererea gepizilor, întăreşte prin legămint condiţiile lui 
Gerthorund şi te vei convinge că, deşi ai pricinuit un 
rău, pe care şi aşa imperiul şi Roma nu l-ar simţi, ai 
făcut ceva bun pentru cei ce trăiesc în Dacia! 

Bătrînul sclav tălmăcise la răstimpuri gepidului 
tînăr cuvintele rostite de Metrobius. Pe măsură ce 
asculta, faţa i se lumina de un zîmbet plin de speranţe. 
De cînd văzuse cele două fete nutrea pornirea ca, după 
liniştire, să-şi caute o astfel de soţie. 

Cei din jur aşteptau hotărîrea procuratorului. 
Nimeni nu bănuia ce frămiînta el în minte. Grija de 
Alliana, asupra căreia se revărsa dragostea lui 
părintească, îl făcea să fie prevăzător. Se întoarse spre 
tribun, apoi spre decurionul ce comanda garda ce 
însoţise solia, şi ordonă: 

— Decurioane, vei merge cu bătrînul sclav pînă în 
tabăra lui Gerthorund cu o solie din partea mea. lei cu 
tine doi legionari. Pe aceşti doi soli gepizi îi declarăm 
ostateci. Ei nu vor fi eliberaţi, decit cînd ne vor aduce 
fetele! 


— Dar Gerthorund nu le va da pînă nu va şti dacă 
te învoieşti să se aşeze pe pămîntul de lîngă Samus, 
lămuri  bătrînul sclav  tălmaci, apropiindu-se de 
procurator şi şoptindu-i: Pot să-i spun că ceri şi 
eliberarea mea? Solul cel tînăr îi este frate, nu-l va lăsa 
în mîinile voastre. Mă voi ruga zeilor tot restul vieţii 
pentru sănătatea ta! 

lustus Valentinus redeveni stăpîn pe sine. Nu se 
mai temea de viaţa fetelor. Rosti cu hotărire: 

— Să-i spui lui Gerthorund că primesc să se aşeze 
pe pămîntul cerut, îi las răgaz trei zile. Dacă va 
îndrăzni să se apropie de fete, cei doi soli vor fi 
spînzuraţi, iar hoarda lui nimicită! 

Bătriînul sclav tălmăci gepidului tînăr cuvintele 
procuratorului, apoi părăsi poiana, însoţit de decurion 
şi de doi legionari. 

Gerthorund ascultă pe bătrinul sclav, rizînd cu 
poftă, pînă în clipa cînd acesta îi vorbi despre condiţiile 
eliberării fetelor. Izbucni deodată, săgetindu-l cu priviri 
pline de ură: 

— Mi-ai trădat fratele, sclav ticălos! Nu se putea 
ca, văzindu-te în mijlocul alor tăi, să nu încerci să-i 
ajuţi. Trebuia să mă fi gîndit din timp la asta. Spui că 
te-a cerut şi pe tine? O să te dăm! Cum? Vom vedea! 
Cu romanii vreau să trăiesc în bună înţelegere. Ce va fi 
mai tîrziu, nu ştiu... 

Tăcu. Apoi, parcă aducîindu-şi aminte de bătrîn, îl 
alungă. Afară, în întuneric, tălmaciul se opri, nehotărit 
încotro s-o apuce, frămîntat de înţelesul vorbelor 
auzite. Un gînd îi licări în minte: să asculte ce va mai 
spune Gerthorund. Porni înainte, înşelînd vigilenţa 


străjilor, făcu un ocol şi se apropie de cortul lui prin 
spate. Se înfiora cînd înăuntru răsună vocea groasă a 
căpeteniei gepide: 

— Le vom da fetele! Ele sînt pentru noi un ajutor 
trimis de zeul nostru Wodan. Vom putea să ne aşezăm 
aici şi să trăim în pace cu romanii. Dar pe ticălosul de 
bătrîn, fiindcă ne-a trădat solia, îl vom omori încercînd 
pe el săgețile! 

Înfricoşat, bătrînul se îndreptă în fugă spre cortul 
unde ştia că se aflau fetele închise. In faţa corturilor 
împrăştiate pe plaiul ce urca în pantă domoală, pilpiiau 
flăcări deasupra vetrelor. Se ascunse într-un tufăriş, 
aşteptind ca somnul să-i învingă pe cei ce mai stăteau 
în jurul focurilor. Cînd cocoşii taberei vestiră miezul 
nopţii, se pregăti să pornească. Dar nu apucă să facă 
nici o mişcare, rămase țintuit locului. Cu tot auzul său 
slăbit de vîrstă, distingea alături un foşnet, ca şi cum 
cineva îl pîndea: 

— leşi încoace, bătrîne! auzi de dincolo de tufăriş. 
Te caut de mult timp. Vrei să scapi fetele? 

Recunoscu vocea. Era a unui flăcău gepid, crescut 
şi îngrijit mai mult de el. leşi, călcînd încet, bîntuit de 
îndoială şi teamă. 

— De unde ştiai că sînt aici? Pentru ce mă cauţi? îi 

În faţa lui, tînărul se contura în întuneric ca o pata 
neagră. Se opri în apropierea lui. 

— Vreau să te ajut, moşule. Ştii cum se gîndeşte 
Gerthorund să-ţi pedepsească trădarea? 

— Am auzit, flăcăule! De tine nu mă feresc, vreau 
să fug, să fiu departe la ivirea zorilor, dar nu-mi dă 
pace inima să las pe cele două copile pradă 
deznădejdii. Încerc numai să trec pe lîngă cortul lor, să 
le şoptesc că în curînd vor fi eliberate. Durerea şi 
spaima din suflete nu cred că le lasă să doarmă. 


Tăcu dintr-odată, auzind cum flăcăul ride înfundat. 

— De ce te bucuri? Tu nutreşti alte gînduri? 

— Da, să le scap de aici. Nu trebuie să ajungi la 
cort, pentru că ele nu mai sînt acolo. Cînd a căzut 
întunericul, Gerthorund şi celelalte căpetenii aşteptau 
neliniştiţi întoarcerea voastră, a soliei plecată la 
romani. Eu am dat fuga la fete. Poate că a fost spre 
norocul lor strădania ta de a mă învăţa limba Romei. 
Le-am tăiat legăturile şi le-am scos din tabără. Acum 
stau ascunse în pădure. Miine la revărsatul zorilor vor 
pleca mai departe. Aflînd că Gerthorund a pus să te 
omoare, m-am gîndit că singura ta scăpare a rămas 
fuga. Te-am căutat mult, pînă mi-a dat în gînd să te 
aştept prin preajma cortului fetelor. Să mergem la ele, 
bătrîne! Tu te vei descurca mai uşor, porneşti cu ele 
mai departe în plină noapte. 

— Nu cumva pui la cale vreo ticăloşie, Grimhild? 

— Aşa îţi spune sufletul? Sînt crescut la pieptul tău, 
am învăţat multe de la tine. Aş fi gata să plec cu voi, 
dar sînt gepid, duşmănit de romani. 

Bătrînul îl îmbrăţişa cu dragoste: 

— Grimhild, feciorul meu, zeii îmi răsplătesc 
răbdarea şi căldura cu care te-am crescut şi învăţat! 
Dacă ei îmi vor ajuta, voi face tot ce-mi stă în putere şi 
te voi lua la noi. 

Mişcat adînc, tînărul îl apucă pe bătrîn de mină şi 
se pierdu cu el în întuneric. Din tabără, se porni primul 
cîntat al cocoşilor, de după miezul nopţii... 


Soarele se înălţase către vremea priînzului. Bătrînul 
mergea înainte, iar după el fetele. După două zile de 
chinuri, spaima lăsase pe feţele lor semne care poate 
că nu se vor mai şterge niciodată. Opilia se ţinea mai 
dirză, se pregătise sufleteşte pentru viaţa de captivă. 


Alliana se mîngiia cu speranţa că lustus Valentinus va 
găsi o cale de înţelegere cu căpetenia gepidă. Şi mai 
era ceva: amîndouă păstraseră în suflete încrederea că 
aleşii lor — Sargetius şi Diurpanneus — nu vor 
cunoaşte odihna pînă nu le vor scoate din tabăra lui 
Gerthorund. Ţinînd-o pe marginea unei păduri, bătrînul 
le îndemna la mers, urmînd o potecă bătută de fiarele 
din codru. Le povestea tot ce-i trecea prin minte, 
oprindu-se mai des la întîmplări legate de creşterea lui 
Grimhild. Ceea ce făcuse tînărul îl tulburase peste 
măsură. Intr-un loc le ajută să treacă peste trunchiul 
unui copac doborit de furtună, le privi feţele palide şi 
începu să zimbească: 

— Dacă cineva m-ar vedea, şi-ar închipui că sînt 
dus de două zeițe, care vor să se înveselească luînd cu 
ele un moşneag, glumi el, pentru a le potoli teama. 

— Zeiţe chinuite! murmură Alliana. 

— Da, fetele moşului. Citeodată şi ele se lasă 
prinse şi purtate prin tabere de luptători, dornice să-şi 
mai petreacă timpul. 

Se întoarse din nou şi le privi. Clătină din cap şi îşi 
continuă mersul vorbind: 

— Să mă ierte zeii dacă păcătuiesc, dar voi nu 
arătaţi a fi romane, ci mai mult dace. În tinereţe, cu 
mult înainte de a cădea captiv, am stat cu centuria prin 
apropiere de Ampelum, pe valea rîului Aureus, unde 
am cunoscut fete de daci curaţi. Mă gindesc ce s-or fi 
zbătind tinerii ce v-au îndrăgit! Doar nu vor face 
nesocotinţa să pătrundă în tabăra lui Gerthorund. 
Gepizii sînt ca fiarele de codru cînd prind un duşman... 

— Taci! Se aude ceva! şopti speriată Opilia. 

Se opriră, ascultind cu încordare. Pe povirnişul de 
pe cealaltă parte a văii, printre tufişurile şi copacii rari, 
se iveau şi se pierdeau de-a lungul unei cărări mai 


mulţi gepizi. Alergau în galopul cailor. Bătrînul le trase 
repede în dreptul unui desiş. 

— Dacă zeii sînt cu noi, poate că nu ne-au văzut! le 
încuraja el. Să ne afundăm în pădure şi să grăbim 
mersul. Trebuie să vă ţineţi tari, fetelor! 

Căutară să alerge prin locurile în care desişurile 
erau mai bogate în frunziş. In urma lor ropotele se 
auzeau tot mai aproape. 

— Vin după noi! murmură Alliana îngrozită. Moşule, 
mai bine să stigăm după ajutor! 

— Dacă ne aud, ne dăm singuri în miinile lor. Să ne 
grăbim! În sus pădurea e mai deasă. 

Nu înaintară prea mult. Caii gepizilor se vedeau 
aproape. Pădurea răsună deodată, pînă departe în 
susul şi josul văii, de strigătele fetelor, cerînd ajutor. 
Bătrînul căută în grabă un loc de apărare. Privirea îi 
căzu pe trunchiul unui fag, rupt mai sus de o statură de 
om, ros pe dinăuntru de putregai, formînd o scorbură 
adîncă. Se repezi şi împinse în ea fetele, iar el rămase 
afară, pregătit pentru luptă. După citeva clipe se văzu 
prins între suliţele gepizilor. 

— Ce, bătrine, aşa de lacom eşti? Ai furat 
amîndouă fetele? Una nu-ţi era de ajuns? rise unul 
dintre ei. 

— Înapoiaţi-vă la tabără şi spuneţi că nu ne-aţi 
găsit! îi imploră el. Mă voi ruga zeilor pentru voi! 

— Vorbeşti ca şi cum nu l-ai cunoaşte pe 
Gerthorund! reluă cel ce glumise. Avem poruncă să te 
aducem înapoi, viu sau mort. Haide, scoate-le de acolo, 
să le urcăm pe cai. După atita drum şi spaimă, trebuie 
că sînt frînte de oboseală. 

Bătrînul îşi trecea privirea de la unul la altul, ţinînd 
sulița bine strînsă în miini, hotărît să se împotrivească, 


sacrificîndu-şi viaţa. Pentru el, acolo sau în tabăra lui 
Gerthorund, tot moarte era. 

— Pe mine nu mă veţi duce viu în faţa lui! strigă el. 
Dacă aveţi un pic de omenie în voi, lăsaţi-ne să plecăm 
departe! 

Pădurea răsună de hohotele de ris ale gepizilor. 

— Ţi-ai pierdut minţile, moşule? îl batjocori altul. Pe 
fete nu trebuie să ni le dai tu, le luăm noi. Cit despre 
tine, dacă vrei să fii dus mort la Gerthorund, o vom 
face şi pe asta! 

Porniţi să-l batjocorească pe bătrin, gepizii nu 
simţiră că din partea de sus a plaiului se apropiau pe 
brînci mai mulţi oameni. Deodată pădurea răsună de 
chiote de luptă. Două topoare, minuite cu dibăcie de 
după trunchiurile fagilor, doboriră doi gepizi. Alt gepid 
căzu ca trăznit, izbit în cap de o măciucă. 

Bătrinul nu apucă să se dumirească ce se 
întâmplă. Neclintit cu sulița în mînă, acoperea cu trupul 
său gura scorburii. Cei trei gepizi rămaşi în viaţă, 
văzînd pericolul, se avintară spre desişul pădurii, nu 
înainte însă ca unul dintre ei să repeadă sulița în 
pieptul moşneagului. 

Totul se petrecu repede ca o părere. Cînd ieşiră, 
fetele se văzură între Pollio, Artemidorus şi baciul 
Hadciper, amîndouă copleşite în egală măsură de 
bucurie şi întristare. Dar nu era vreme de pierdut. Cu 
multă îndemiînare şi pricepere, Hadciper trase virful 
suliţei din rană, puse frunze şi cîrpe pe pieptul 
bătrînului tălmaci, strîngîndu-l bine cu feşe, apoi îl 
rezemă de trunchiul scorburos. 

— Sîntem plecaţi toţi în căutarea voastră, povesti 
Pollio, aşezindu-se pe o buturugă. Nu ştia nimeni ce s-a 
întîmplat şi încotro, s-o apucăm. Sargetius cu 
Diurpanneus vă caută în partea cealaltă, spre tabăra 


hoardei. Noi ne găseam dincolo de coama dealului, pe 
coastă. Dacă nu strigaţi, eraţi pierdute. 

Toată noaptea Diurpanneus şi Pollio au răscolit 
pădurile şi văile din apropierea fermei, fără să dea de 
urmele fetelor. Spre ziuă, Timacus le aduse vestea că 
nişte tăietori de lemne întilniţi în partea dinspre apus 
zăriseră doi gepizi în galopul cailor, purtînd în braţe 
cite o femeie. Dimineaţa Diurpanneus se gîndi să dea 
de ştire lui Sargetius, dar pînă la urmă se hotărî ca, 
însoţit de cei mai curajoşi dintre oameni, să pornească 
spre tabăra gepizilor, iar Pollio cu Artemidorus să facă 
un ocol spre răsărit şi miazănoapte. 

În seara zilei cînd Sargetius sosi, găsi ferma 
aproape pustie. O bătrină sclavă îi povesti cele 
întîmplate. Fără să-i mai aştepte, sări pe cal şi se 
îndreptă spre plaiul unde Gerthorund îşi avea tabăra. 
Abia spre ziuă reuşi să-l întilnească pe Diurpanneus. Se 
sfătuiră îndelung. În plină zi nu se puteau apropia prea 
mult de năvălitori. Se hotăriră să pindească orice 
mişcare în tabăra gepizilor. Nu aşteptară prea mult 
cînd printre tufişuri zăriră siluete de călăreţi. Inaintau 
urmînd ocolurile largi ale unei poteci. Momentul nu 
trebuia pierdut. Sargetius sări ca o nălucă asupra 
gepidului care mergea în frunte, încleştindu-şi mîinile 
în gitul lui. Amîndoi se prăvăliră de pe cai la pămînt. 
Spre cel de al doilea se aruncă Diurpanneus, tot aşa de 
fulgerător. Ceilalţi gepizi — erau numai cinci — 
văzindu-se înconjurați de o duzină de oameni — ceata 
de daci a lui Diurpanneus — nu încercară să se opună. 
Gepidul căzut în miinile lui Diurpanneus se lăsă moale, 
ca şi cum se bucura că fusese prins. Era Grimhild. 


Numai Sargetius cu gepidul doborit se mențineau în în- 
cleştare. 

— Dacă asta a fost voia zeilor! rosti Grimhild în 
limba Romei, fapt care îl miră pe Diurpanneus. Mă 
văzul şi în mîinile romanilor! 

Ceilalţi se dădură într-o parte, privind lupta pe 
viaţă şi pe moarte dintre cei doi. Cînd Grimhild desluşi 
lucind în mîinile lor cuţitele, începu să strige de răsuna 
valea: 

— Opriţi-vă! Nu trebuie să moară nici unul dintre 
voi! Tu, romanule, ţine seama că ai în faţa ta pe 
Gerthorund, căpetenia hoardei de gepizi. lar tu, 
Gerthorund, e bine să te gindeşti că ai nevoie de 
prietenia unei căpetenii romane! 

Cei doi se descleştară o clipă, Grimhild le urmărea 
mişcările. Văzindu-i că se pregăteau să se înfrunte din 
nou, porniţi să se lovească de moarte, flăcăul începu 
să ridă, spunîndu-le în glumă: 

— Jur pe Wodan că amindoi sînteţi plecaţi să daţi 
de urmele fetelor şi amîndoi vreţi să le găsiţi! De ce să 
vă luptaţi? Mai bine căutaţi-le împreună. Poate că 
umblînd alături unul de altul vă veţi împrieteni şi le veţi 
afla mai repede. 

Diurpanneus se aruncă între ei, atent să facă faţă 
oricărei lovituri. Bănuia că aşa cum flăcăul vorbea 
limba Romei, o ştia şi căpetenia gepidă pe care o 
însoțea. 

— Da, acesta este adevărul, recunoscu el. Căutăm 
fetele! Pentru eliberarea lor vom lupta cu preţul vieţii! 
Voi ce ştiţi de ele? 

— Ne-au scăpat! răspunse Gerthorund, punîndu-şi 
cuțitul la cingătoare. Au fugit peste noapte, scoase din 
tabără de un bătrîn. Sîntem plecaţi în căutarea lor. 


— Poate că pînă acum ele au fost găsite şi prinse 
de cetele tale, îl privi Sargetius cu neîncredere. Ştiu că 
ai trimis solie în tabăra romană, însă nu cunosc 
înţelegerea la care ai căzut cu procuratorul. De aceea, 
ca să fim încredinţaţi de eliberarea lor, vă luăm cu noi, 
pe tine şi pe tînăr. Eu mă numesc Sargetius, tu? 

— Ai auzit! Sînt Gerthorund! 

— Spune-le, Gerthorund, să dea de veste că eşti la 
noi. Viaţa, nu-ți va fi în pericol, cît timp hoarda va 
aştepta liniştită înapoierea ta. lar dacă fetele au fost 
găsite, să le aducă acolo de unde le-au răpit, la ferma 
de pe rîul Samus! 

Peste valea largă a Samusului începuse să se 
întindă picla înserării. Aşezaţi în jurul unei mese, sub 
un măr încărcat de flori, stăteau liniştiţi de vorbă. Se 
ospătaseră bine, golind mai multe rînduri de cupe, 
uitind că în dimineaţa acelei zile se înfruntaseră ca 
duşmani de moarte. 

— Gerthorund, acum ai prieteni printre romani, 
începu Grimhild. Să te aşezi cu hoarda prin apropiere, 
să faci ca gepizii să trăiască aşa cum îşi duc viaţa 
oamenii de aici. Eu unul aş vrea ca de astăzi să arunc 
de pe mine blănurile şi cozile de sălbăticiuni. De mult 
sînt chinuit de dorinţa de a vedea cum arată un for, 
amfiteatrul, termele! Bătrînul pe care l-ai ţinut ca sclav 
mi-a fost ca un adevărat părinte. De la el am aflat 
multe despre romani, despre Dacia, despre imperiu şi 
de toată lumea. Şi pe tine te-a învăţat limba Romei... 

— Dacă vreţi să rămînem prieteni, îl întrerupse 
Sargetius, să trăiţi alături de noi, trebuie să luaţi 
obiceiurile noastre şi să vorbiţi limba noastră. Aici în 
Dacia a trăit un popor brav, muncitor, vesel, cu multă 
dragoste de ţară. Roma l-a învins, i-a cotropit pămîntul, 
imperiul şi a întins hotarele peste ţara lui. Acum cei ce 


trăiesc pe aceste meleaguri sînt urmaşi de-ai dacilor 
amestecați cu romanii, vorbesc limba Romei şi, deşi 
mai simt curgînd prin trupurile lor sînge dac, îşi dau 
seama că nu mai pot să întoarcă din mers atitea 
prefaceri. Tu ce ai de gînd să faci, Gerthorund? Nu poţi 
s-o ţii numai pe năvăliri şi jafuri! 

La întrebarea atît de făţiş pusă, Gerthorund se 
îmbujora, îşi privi blana frumoasă ce-i acoperea pieptul 
şi parcă se ruşina. 

— Nu ştiu! răspunse încurcat. Mă găsesc în miinile 
voastre, iar fratele meu într-ale procuratorului. Acum 
nu mai pot ca, în schimbul fetelor, să-l scap. 
Trimisesem solia cu gînduri bune. Aş vrea o împăcare 
cu romanii. De aceea n-am făcut prădăciuni, n-am pus 
foc fermelor şi vicurilor voastre, ca altădată. Prinderea 
fetelor o socotisem drept un ajutor dat de zei. 

Sargetius rămase un timp pe ginduri, bătînd uşor 
cu degetele în masă. Ar fi vrut să fie de faţă şi 
procuratorul. 

— Spune-mi, Gerthorund, tu ai vrea să te aşezi cu 
hoarda înlăuntrul hotarelor imperiului? îl întrebă. 

— Aşa gindisem! Să iau o bucată de pamint pe 
Samus. 

— Ca un cuceritor, ori ca o căpetenie care vrea să 
se supună Romei cu tribul său? 

Gerthorund nu-şi pusese o asemenea întrebare. 
Răspunse nehotărit, căutînd să aleagă vorbele: 

— Nici eu nu ştiu cum. Aş vrea să vieţuim în pace. 

— Eşti hotărit să trăieşti în prietenie cu noi, 
Gerthorund? Te întreb asta, pentru că mintea mea 
aleargă cu totul în alta parte. Nu cumva nutreşti 
năzuinţa să te aşezi cu hoarda pentru totdeauna în 
Dacia? Poate că a ajuns pînă la voi zvonul că Roma îşi 
retrage legiunile de aici. 


— Eu nu ştiu de-asta, răspunse Gerthorund. ŞI 
chiar de-aş fi aflat, tot aşa făceam. Dacă imperiul 
părăseşte Dacia, aici va fi pămînt, case, ferme, viile. 

Sargetius se întoarse mai mult spre el: 

— Dar nu va pleca toată lumea! rise, bătindu-l uşor 
pe spate. 

Tăcu. Privirea i se întunecă, iar risul îi împietri pe 
buze. Dacă gepizii devin un pericol pentru cei ce vor 
rămîne în Dacia? Dacă Gerthorund urmăreşte să 
cotropească vicurile şi fermele? Un fior îl răscoli, 
măsurîndu-l cu privirea: 

— Dacă aş şti că celor ce nu vor pleca le va fi dat 
să îndure lovituri din partea ta, te-aş omori cu miinile 
mele! 

__ Pe Gerthorund nu-l speriară cuvintele lui Sargetius. 
li potoli teama cu un răspuns potrivit: 

— Dacia are şi alţi vecini, mai răi şi mai lacomi 
decit gepizii mei. li uiţi pe goți? Deşi sîntem de acelaşi 
neam, ei ne urăsc de moarte. Vrei prietenia mea sau 
pe a goților? 

Sargetius nu mai avu timp să răspundă. Sări în 
picioare şi pornit în calea fetelor. Îmbrăcate curat şi 
odihnite, suferinţa prin care trecuse nu lăsase urme 
prea adinci. Pe feţele şi în privirile lor plutea o umbră, 
ca şi cum încă nu se simțeau în deplină siguranţă. Cînd 
îl văzu pe Grimhild, Opilia nu se putu stăpiîni să nu 
strige, arătîindu-l cu mîna: 

— El ne-a salvat! El ne-a scos din tabăra gepidă! 
Gerthorund aruncă spre flăcău o căutătură rece. Pentru 
el, unele lucruri erau de neînțeles. Ştia că bătriînul 
tălmaci fugise cu fetele. 


_Capitolul IV 

Sargetius se despărţi de bătrînul Degidus destul 
de supărat. Bunicul îl mustrase. Gîndi că poate anii ce-i 
ducea în spate îi slăbise mintea, nu mai putea înţelege 
frământările de acum ale lumii. Porni spre atelierul de 
olărie, rotindu-şi din mers privirea pe deasupra pădurii, 
spre pintenul de stincă unde se înălţase altădată 
cetatea, în timp ce în minte îi reveniră cuvintele 
bătrînului: 

— Ai face bine — dacă mai simţi curgind prin vinele 
tale puţin sînge dac — ca atunci cînd pui la cale ceva 
pentru ajutorarea neamului, să te uiţi îndelung sus, 
spre ruinele cuibului de viteji! 

Pentru ce să privească într-acolo? El nu este un 
urmaş de-al tarabostelui care a stăpinit cetatea. Dar 
vorbele bătrînului continuau să-i răsune în urechi: 

— Şi de cite ori vezi acele ziduri, să-ţi aduci aminte 
de povestea lui Burio, adică a lui Butes. Numai aşa te 
va îndemna sufletul ce trebuie să faci! 

Supărarea se pornise de cînd cu venirea lui 
Rundacitulp, căruia nu-i spunea în alt fel decit „vîntură 


lume”. Însă în cea mai mare măsură îl tulburase alte 
spuse ale lui: 

— Străbunicii şi strămoşii te privesc, Sargetius, de 
lîngă Marele Zamolxis! Ei ştiu că tu ai rămas ultima lor 
speranţă! 

Ce trebuia să înţeleagă el prin asta, bătrinul nu 
voise niciodată să-i spună. Se mulțumea doar să pufăie 
de miîhnire şi bătrineţe, mişcîndu-se neliniştit de la un 
loc la altul. În sinea lui, Sargetius nu se îndoia că 
bunicul îl iubeşte. De multe ori se gindea la 
Rundacitulp. În acele momente îl înfiora un sentiment 
de respect, de supunere faţă de acela în care începuse 
să vadă întruchiparea poporului dac liber, a unei Dacii 
reînnoite. În clipele de mare frămîntare nu-şi mai 
găsea locul, îl căuta pe Metrobius şi se cufundau în 
discuţii, făcînd cele mai ciudate presupuneri asupra 
schimbărilor pe care le-ar putea aduce viitorul 
apropiat. Ajunsese să înţeleagă că regele simboliza 
unirea strînsă a dacilor în faţa primejdiei. 

Din uşa atelierului îl zări pe Offas lucrînd la roata 
lui de olar. Se lupta cu lutul, îl modela parcă în 
duşmănie, încrâncenat, absorbit de muncă şi de 
gînduri. Părul negru îi cădea pe frunte în şuviţe 
încîlcite. Îmbrăcase de-a dreptul pe piele tunica veche, 
cenuşie. Miinile îi erau într-o continuă mişcare, păreau 
ale unui automat. 

— Dar ce te supără lutul? Astăzi îl frămînţi prea 
tare, îi spuse, oprindu-se lîngă roată. 

Scos din ginduri, Offas săltă spre el privirea: 

—  Citeodată aşa lucrez! răspunse, fără să 
zimbească. Te văd vesel, ai şi de ce, dacă ne gîndim la 
spaima prin care aţi trecut, tu şi Diurpanneus. Mă rog 
zeilor pentru fericirea voastră şi a fetelor! 


— Te-am urmărit din uşă cum lucrai şi mi-am zis: 
iată pe magisterul Colegiului săracilor şi căpetenia 
cetei de săraci luptători. Privit dintr-o parte, prin 
lumina cenuşie pătrunsă prin fereastră, te asemănai cu 
Prometeu ferecat de stincă. Ce-ţi tulbură sufletul, 
Offas? 

Olarul începu să-şi curețe palmele pe poalele 
tunicii, aşa cum făcea întotdeauna. Lucra singur în 
atelier, ceilalţi erau afară după treburi, la scosul lutului 
din groapă sau la pregătirea lemnelor pentru cuptorul 
de ars vasele. 

— Nu-mi dau seama dacă mă nelinişteşte ceva! 
Cite nu zboară prin mintea omului! 

— Şi la ce meditai? 

— La multe. La Grimhild, la tine, la Rundacitulp... 

— La Metrobius nu? 

Offas zîmbi. În ochi i se aprinse o lucire vie. 

— Pe el îl port în suflet, mai ales de cînd am aflat 
cine este şi ştiu că nu mai e supus sclaviei. Le-am spus 
celor din colegiu că locul de comagister trebuie 
încredinţat unui sclav, că urmează să aleagă pe altul în 
locul lui, şi ei au ales... 

— Pe cine? 

— Tot pe el. A strigat unul din adunare că îl 
socoteşte pe Metrobius mai sclav decit toţi sclavii. lar 
de sărac... 

— Dar spre Grimhild de ce ai rătăcit cu mintea? 
Citeva clipe Offas îl privi fără să-i răspundă. Se ridică 
de pe scaunul său de olar şi-i puse mîna pe umăr: 

— Vezi tu, sufletele oamenilor poate că sînt la fel, 
deşi unii umblă îmbrăcaţi în toge, alţii în tunici de 
sclavi, iar mulţi mai poartă pe trupuri blănuri de 
animale. La toate astea cuget, le frămiînt în mine, dar 
numai Metrobius ar putea să mă lămurească. Şi m-am 


mai gîndit la ceva: la fiica mea, lunilla. l-aş dori un soţ 
ca Grimhild. Intr-o dimineaţă a venit în atelier gepidul 
şi a rămas aproape pînă la amiază. S-a minunat de 
meşteşugul meu. 

Offas se apucă să aşeze într-un loc mai ferit vasele 
lucrate. Sargetius îl ajută la treabă, în timp ce gîndul îi 
zbură la Grimhild şi la încurcătura procuratorului cînd 
aflase că fetele, scăpate din tabăra gepizilor, se 
găseau în siguranţă. De bucurie, lustus Valentinus 
trimisese să-l aducă pe fratele lui Gerthorund în cortul 
său. Se arătase binevoitor, golind împreună multe cupe 
de vin. In aceeaşi seară au şi ajuns la înţelegere: 
Gerthorund se aşeza cu hoarda sa în afara Daciei, în 
apropiere de hotarul imperiului şi se lega să nu mai 
facă  năvăliri după jafuri. În schimb, obținuse 
încuviințarea ca trimişi de-ai lui să poată veni la 
Porolissum după cumpărături — îmbrăcăminte, 
podoabe, lucruri de gospodărie — plătite cu aur, cu 
chihlimbar şi cu blănuri căutate. 

— Te-ai apucat să muţi dintr-un loc în altul oalele 
numai ca să-ţi faci de lucru. Spune-mi, Offas, ce-ţi mai 
arde sufletul? 

Faţa olarului se umbri. Murmură, cu o undă de 
reţinere: 

— Se petrec fapte în care nu vreau să mă amestec. 
Eu am în sînge ceva de grec şi de persan, n-am nimic 
de dac. Nu trebuie să mă bag în ceea ce pregătiţi voi, 
cei ce vă socotiți urmaşi ai dacilor. 

Sargetius începu să ridă. Il cunoştea bine pe olar, îl 
iubea mult, cu încredere neţărmurită. 

— Ţi-am spus că atelierul ăsta e numai cu numele 
al bunicului, că de fapt îţi aparţine. Ştii că-ţi rămîne 
pentru totdeauna? 

— Nu înţeleg unde vrei să ajungi! 


— Ascultă, Offas, dacă legiunile părăsesc Dacia, tu 
pleci? 

— Incotro s-o apuc eu? Am femeie, copii... Cum să 
pornesc pe drumul pribegiei? 

— Atunci de ce nu vrei să te alături nouă? 

Mai luminat la faţă, Offas se opri din lucru, 
punîndu-şi mîinile în şolduri: 

— Ai adus-o bine cu vorba. Acum află ce mă arde 
în suflet: nu-mi place de Rundacitulp! O fi urmaşul 
acelui taraboste, pe care Sarmis îl sortise să rămînă 
rege al Daciei, însă nu văd în el căpetenia unui popor. 
Dacă mă întrebi pentru ce, îţi răspund că aşa îmi spune 
inima. Ce e în sufletul omului se vede pe faţa lui... 

— Bănuiesc de unde vine pornirea! murmură 
Sargetius cu amărăciune. Cum stai mai toată ziua 
alături de bunicul, nu se putea să nu ajungi să gindeşti 
la fel ca el! 

— Poate că te înşeli. De multe ori l-am auzit pe 
bătrîn rostind de unul singur prin curte numele lui 
Rundacitulp, însă faţă de mine a vorbit prea puţin 
despre el. 

— Adineauri mi-a strigat, supărat, că ar fi bine să 
privesc din cînd în cînd sus, spre locul unde a fost 
cetatea... 

Offas îl străpunse cu privirea: 

— Ţi-a spus ce trebuia. Bătrînul s-a gîndit că numai 
aşa îţi vei mai aminti de înaintaşii tăi! 

Sargetius se trase cîţiva paşi înapoi, mirat. 

— Ce se petrece astăzi cu tine, Offas? Nu cumva şi 
Metrobius îl are în suflet la fel ca tine pe Rundacitulp? 

— Nu pot să-mi dau seama. Mi-a spus, în ziua cînd 
ne aflam cu toţii strînşi în jurul procuratorului — eram 
în aşteptarea soliei gepizilor, tu plecaseşi spre fermă — 
că Rundacitulp arăta ca o fată fricoasă, care fusese 


luată să lupte cu năvălitorii. Dar să-l lăsăm în pace, tu 
poate că ştii mai multe! Spune-mi, rămii acasă, sau 
mergi cu mine spre colegiu? 

— Dacă nu te stinjenesc, pot să te însoțesc. 

Curtea largă a colegiului arăta plină de viaţă de 
cînd Servius locuia în încăperea din spatele villei vechi. 
Pe o bancă, sub un măr, aproape de intrare, stăteau de 
vorbă Metrobius şi Servius. Văzindu-i, Metrobius îi 
întîmpină: 

— Numai bine şi sănătate vă doresc! Vă spun şi eu 
ca oracolul de la Delfi: dacă nu veneaţi voi, veneam eu. 
Mă pregăteam să plec spre atelierul de olărie. Acolo 
văd minunile ieşite din mîna omului. Parcă aud cum 
vorbeşte lutul, îmi istoriseşte trecutul de frămîntări al 
pămîntului: de cînd a luat el fiinţă, cum au prins viaţă 
oamenii, animalele... 

— Aşa, Metrobius! îl întrerupse Sargetius. Cînd te 
porneşti, eşti ca o roată împinsă de şuvoiul apei. 
Ursitoarele te-au înzestrat cu darul frumos al vorbirii. 
Dar nu ţi-am răspuns la salut. Ce să cer zeilor pentru 
tine? 

Metrobius se porni să ridă cu poftă: 

— Să le spui să-şi facă o groapă mare, să intre toţi 
în ea, să se acopere cu pămînt mult şi să lase oamenii 
în pace! Ori să se ducă la Vezuviu, să se arunce prin 
gura în care fierb pietre topite. 

— la să-mi spui, are sau nu are treabă aici Offas? 
Vreau să ştiu dacă a plecat de la atelier numai ca să 
scape de mine. 

— La Colegiul săracilor este întotdeauna ceva de 
făcut. Necazurile şi durerile celor săraci şi umili nu 
contenesc niciodată. Am pregătit tot ce trebuie pentru 
ospăţul nostru de miine. 

Şi adăugă, schimbînd tonul spre glumă: 


— Avem noroc cu unul Sargetius, care nu uită să 
trimită din cînd în cînd cite ceva pentru prînzul celor 
aflaţi în lipsuri. Astăzi veneam într-acolo nu numai să 
văd minunatele forme noi ale lutului, ci şi pe tine. 

Zimbetul împietri pe faţa lui Sargetius. 

— Dar ce-aveţi astăzi toţi cu mine? M-a luat ia rost 
bunicul, m-a judecat Offas, acum te pregăteşti tu... 

— Eu le am gindite de mult. Nu sînt ca o roată de 
apă împinsă de şuvoi? E bine să cunoşti şi ce frămînt 
eu. 

— Dacă aici nu e prea grabnică treaba, vă propun 
să facem cale întoarsă. Mergem la mine. Poate că 
acolo, încălziţi de tăria unui vin bun, mă veţi judeca 
mai aspru! 

Luară drumul înapoi. Din mers, Sargetius săltă 
privirea pînă deasupra pintenului de piatră, rămînînd 
cu ochii aţintiţi spre locul pe care se înălţase altădată 
cetatea. Acum dădea alt înţeles cuvintelor bătrînului. 
Vedea cu mintea străjerii de pe vremuri cum sunau din 
cornuri şi tulnice, vestind plecarea la vinătoare a 
tarabostelui, cum comaţii mergeau agale pe drumul ce 
şerpuia coborînd, din care nu mai rămăseseră decit 
urmele, schimbate într-o potecă îngustă, vedea flăcăii 
întrecîndu-se de sărbătoarea coronaei — a belşugului 
— fiecare dornic să iasă învingătorul, să fie alesul celei 
mai frumoase fete, şi zărea prin negura trecutului 
mesele bogate, pline de veselie, cu stăpînul cetăţii în 
mijlocul mulţimii. 

— Să vă spun ce am mai făcut, începu Metrobius. 
Alaltăieri, după spectacolul din amfiteatru, un gladiator 
m-a rugat să trec pe la şcoala lor. M-am dus astăzi de 
dimineaţă, însoţit de Grimhild. Tînărul gepid aproape 
că nu se mai desparte de mine. M-am văzut 
numaidecit înconjurat de oamenii aceia sortiţi să 


moară în arenă, m-au rugat să-i lămuresc cum e cu 
lupta pentru eliberarea sclavilor. Le-am spus că eu nu 
pun la cale nici o răscoală, iar ei m-au întrebat: „Cine 
îndeamnă tineretul din Porolissum să se ridice pentru 
pieirea sclaviei?” Mi-a fost destul de greu să-i fac să 
înţeleagă că, de fapt, eu nu fac altceva decit să spun în 
prelegerile mele ceea ce gindesc şi ceea ce cred 
despre oameni, despre zei şi credinţă, despre sclavie, 
despre bine şi rău. Ce să mai lungesc, vorba. Pînă la 
urmă gladiatorii s-au legat să se ridice, o dată cu tine- 
retul la luptă făţişă pentru curmarea sclaviei. Incep să 
cred tot mai mult că Porolissumul va fi prima urbe din 
imperiu care va rămîne fără sclavi. Aşa cum este 
aşezat, departe de Ulpia Traiana Sarmizegetusa, la 
marginea imperiului, poate că Roma nici nu se va 
amesteca în cele petrecute aici.: 

— Zici că la şcoala gladiatorilor—a fost şi Grimhild. 
De ce nu l-ai adus încoace? îl întrebă Offas. 

— L-am lăsat acolo. Mai bine zis, a vrut el să 
rămînă, îi răspunse, şi schimbă vorba: Tu m-ai ascultat, 
Sargetius? Priveşti cam de mult în susul povirnişului. 
Ţi-e teamă că pe-acolo va năvăli din nou vreo hoardă? 

— M-am uitat aşa... 

— Ştiu, nici nu trebuie să-mi spui. Cînd priveşti într- 
acolo, nu se poate ca inima ta să nu bată altfel. De 
cîtva timp tot vreau să te întreb: Te încrezi mult în 
Rundacitulp? Crezi că e calea cea mai bună, să-l 
urmezi? 

— Pentru ceea ce ne străduim să facem, mă 
încred! răspunse, descumpănit de întrebare. Sînt 
hotărît să lupt alături de el! Tu ştii, Metrobius, despre 
ce este vorba. Altă cale nu văd. 

— Crezi că numai eu ştiu? A aflat şi lustus 
Valentinus! 


Uimit peste măsură, Sargetius se opri şi se dădu un 
pas înapoi, învăluindu-l într-o privire rece: 

— Tu ai poftă de glume astăzi! Ce v-a găsit pe toţi? 
Nu cumva la mijloc e o urzeală dibace, prin care se 
caută să fim împiedicaţi de a porni ceea ce pregătim 
cu atita răbdare? 

Pieptul lui Sargetius se încordase: în ochi îi lucea o 
flacără aprinsă de îngrijorare. Faţa îi împietrise. 
Metrobius îi prinse zbuciumul şi căută să-i spulbere 
neîncrederea: 

— Noi încercăm să te ajutăm să izbuteşti în luptă. 
Da, lustus Valentinus a aflat nu numai ce se pregăteşte 
pentru Rundacitulp, continuă Metrobius, întorcîndu-se 
din mers şi aşteptindu-l, ci şi alte lucruri, la care cred 
că nu te-ai gindit. De aceea am vrut să vin astăzi la 
tine. Pentru lustus Valentinus nu mai este o taină că 
Rundacitulp va fi proclamat rege al Daciei libere şi, în 
plus, ceea ce nu ştii tu, e că el a consimţit să rămînă 
supus Romei, dacă hotarele imperiului se vor muta 
înapoi pe Danwvius. 

Sargetius merse un timp privind în jos, apoi săltă 
capul. Pe faţa lui se săvirşea o schimbare cu totul 
opusă. Vorbi cu mult calm: 

— Da, îl înţeleg! Mă miră numai faptul că a fost la 
procurator şi mie nu mi-a spus. Vezi, Metrobius, tu le 
întorci cum vrei cu filozofia ta. Ai spus odată că faţă de 
cel ce ţi-ar sta în cale, te-ar împiedica să înfăptuieşti 
ceva, e bine sa te arăţi prieten, să-l convingi că ceea 
ce vrei să porneşti este şi în folosul lui. Pentru 
procurator, cînd ceva se face în interesul imperiului, e 
ca şi cum ar fi în scopul său. Se poate ca vouă să nu vă 
placă  Rundacitulp. În momentul de faţă însă 
interesează numai unirea celor ce se simt legaţi de 
acest pămînt cu cei ce se mai gîndesc la umbrele 


strămoşilor lor, adică a celor hotăriţi să rămînă pe loc. 
Rundacitulp se trage dintr-un taraboste pe care un 
înaintaş de-al meu îl sortise să-i urmeze ca rege. Dacă 
prin el vom realiza acea unire... 

— Tu eşti doară vlăstarul acelui viteaz, îl întrerupse 
Offas. 

— Ce vrei să spui cu asta? Gindeşti că eu aş fi în 
drept... 

— Da, întări Offas, tu ar trebui să fii rege! Tu eşti 
singurul moştenitor al puterii pe care au avut-o Sarmis, 
Decebal şi înaintaşii lor. Metrobius ar putea să-ți 
lămurească mai bine asta. 

Ajunşi în dreptul villei se opriră la poartă. 

— Văd că astăzi v-aţi pornit să mă tulburaţi, toţi la 
rînd, mai lipseşte numai Diurpanneus! 

— Şi Pollio! rise Metrobius. Nici el nu părăseşte 
Dacia. 

Sargetius socoti că discuţia se continua inutil: 

— Să rămiînem înţeleşi, Rundacitulp este bărbatul 
pe care îl vom recunoaşte ca rege! Vreau să 
îndeplinesc în totul voia străbunicului meu intrat în 
legendă. 

Intrară. În tricliniu era răcoare şi linişte. Goliră 
tăcuţi citeva cupe de vin. Metrobius gindea că-l 
supărase pe Sargetius. In atriu se auzi foşnet de 
picioare tîrşite. Uşa se deschise încet şi intră bătrînul, 
suflind greu. 

— Nu vă supăr mult. Mi-a spus Opilia că sînteţi 
numai voi trei; era bine să fi fost şi Diurpanneus. 

Sargetius îi sări înainte, ajutîindu-l să se aşeze pe 
un scaun. Îl îndemnă să soarbă puţin vin, apoi să spună 
ce dorea. Bătrînul luă cupa cu mîna tremurîndă. 

— Poate că te-am supărat, Sargetius, cu cele ce ti- 
am spus astăzi. Totul a pornit dintr-o îngrijorare de om 


bătrîn. După ce ai plecat la olărie, am stat şi am 
chibzuit îndelung. Acum şi eu zic că tu vezi bine 
lucrurile. Că acela va fi Rundacitulp sau altul, asta e 
treaba voastră, a celor care rămîn pe loc. Eu am venit 
numai să vă sfătuiesc să daţi sfoară în ţară, ca lumea 
să ştie din vreme, să nu înceapă, pradă disperării, să 
alerge îngrozită că rămîne în pustiu, cînd legiunile şi 
oficiile publice vor pleca. Pentru asta, uite ce m-am 
gîndit: se apropie vara, pe la jumătatea lui cuptor se 
ţine Tirgul nevestelor, locul de întîlnire al celor ce se 
mai simt daci. Trebuie să daţi vestire să vină acolo cit 
mai mulţi, şi să vă duceţi şi voi, adică tu, Sargetius, cu 
Rundacitulp şi Diurpanneus. Ştiu eu?! N-ar strica să-i 
luaţi şi pe Metrobius, Offas, Pollio, dacă îi trage inima. 
Asta am vrut să vă spun. Dar voi să faceţi aşa cum 
gindiţi mai bine. Să nu vă luaţi după spusele unui 
bătrîn, dacă mintea vă poartă altfel. Eu mă voi ruga 
zeilor pentru voi! 

Cei numiţi de bătrîn s-au sfătuit multe zile în şir, 
după care au pornit oameni peste tot prin Dacia, să 
ducă vestea, printre cei ce se mai socoteau daci, că la 
Tîrgul nevestelor din acel an va veni şi omul sortit să 
devină rege după retragerea legiunilor. 

De mult timp meşterul Timocles, iscusitul făurar 
din partea de sus a Ulpiei Traiana Sarmizegetusa, arăta 
neliniştit. De dimineaţă, venise la atelier, lucrase ciîtva 
timp fără poftă, apoi îşi scosese şorţul de piele, 
îmbrăcase iarăşi tunica şi plecase spre for. 

Populaţia marii colonii trecea printr-o vie 
frămîntare de cînd sosise vestea că goții pătrunseseră 


în Moesia şi înaintau spre Tracia, fără ca legiunile 
împăratului Claudius să-i poată opri. Unii socoteau 
Dacia ca şi ruptă de imperiu. Către Roma nu se mai 
pornea prin cheile înguste ale rîului Rabo, spre 
Drobeta, ci pe partea cealaltă, prin Tibiscu, spre 
Viminacium. Guvernatorul provinciei luase măsuri de 
păstrare a ordinii, ascunzîndu-se gravitatea situaţiei. 
Zvonurile se împrăştiau totuşi, pornite mai ales de la 
militari. Pînă la Ulpia Traiana se-ntinsese spaima şi 
cruzimea năvălitorilor. Pe unde treceau, nu lăsau în 
urma lor decit ruine, sînge şi scrum. Aşa povesteau 
negustorii, curierii şi alţi oameni veniţi de dincolo de 
Danuvius, fugiţi din calea hoardelor în Dacia, unde se 
simțeau în mai multă siguranţă. 

Făurarul nu se gindea să părăsească Dacia. Alături 
de atelier, în curtea bogatului negustor de sclavi 
Castinus, răsunau bocănituri şi strigăte. Dassius şi 
Cletus, calfele ştiau că vecinul se pregătea să plece la 
Roma. Ascultind zgomotele ce veneau de acolo, 
Dassius nu putea să-şi alunge din minte cele petrecute 
cu un an în urmă, cînd negustorul încercase să-şi ia 
înapoi sclava, pe Diegia. Rămaşi singuri după plecarea 
meşterului, întăriră focul — aveau de forjat nişte 
scoabe pentru un dulgher — dornici să arate sporul la 
treabă în lipsa lui. Se întreceau bătind fierul pe 
nicovală, cînd o femeie intră în fugă în atelier, strigînd: 

— Fugi, Dassius, latronii ţi-au furat nevasta şi 


copilul! 
Era o vecină de lingă casa lor. Din iarnă Diegia 
devenise mamă. Pentru amîndoi, copilul — micul 


Diurpanneus — era soarele vieţii lor. Dassius nu se 
îndoia că ticăloşia pornea tot de la Castinus. Într-o clipă 
au stins focul şi închis atelierul. Au alergat la brutarul 
de peste drum, prietenul lui Timocles, au luat ajutoare 


şi cai, pornind în galop spre plaiul pe care îşi avea 
căsuţa. Ajuns acolo, puse ajutoarele să încercuiască 
pădurea, iar el dezlegă cîinii şi pătrunse cu ei prin 
tufişuri. Gîndea că fugarii, ducînd cu ei o femeie cu 
copil, nu avuseseră timp să se îndepărteze prea mult. 
Se desfăşură o adevărată vinătoare, în care ciinii se 
dovediră de mare ajutor. Din cei patru oameni trimişi 
de Castinus, doi reuşiră să fugă, iar doi căzură sub 
loviturile urmăritorilor. 

In for se adunase multă lume, mai ales 
meşteşugari, negustori şi militari. De sus, de pe 
crestele Muntelui cel Mare”, sufla peste Ulpia Traiana 
Sarmizegetusa o boare răcoritoare. De multă vreme 
Ulpia Traiana devenise un loc de atracţie şi de odihnă 
pentru patricienii îmbuibaţi şi plictisiţi ai Romei. După 
cei peste o sută cincizeci de ani de la cucerirea Daciei, 
colonia ajunsese cea mai populată aşezare din această 
provincie. Cine se putea rupe de acele locuri atit de 
frumoase, fără să le regrete? 

Meşterul Timocles plecase spre for nerăbdător să 
afle noi veşti. Făcuse mai multe ocoluri prin larga 
răspîntie din care porneau cele trei căi principale: via 
Ulpia Traiana, via Dacia Traiana şi via Roma, 
străbătuse de cîteva ori drumul dintre casa augustalilor 
şi amfiteatru, prinse şi ascultase grupurile de curioşi, 
lacomi să afle ultimele zvonuri. Se hotărise să se în- 
toarcă la atelier, cînd se auzi strigat de cineva din 
mijlocul unei adunări de mai mulţi bărbaţi ce stăteau 
de vorbă în apropierea soclului pe care se înălța statuia 
de marmură a lui Traian. Intorcîndu-se, văzu pe doi 
dintre cei mai buni prieteni de-ai săi: Sedatius, dulgher 
cu faimă, şi Liccannius, brutarul, care de la un timp 
dădea semne de grabnică îmbogăţire, iar alături de ei 

un tînăr centurion — nepotul brutarului — un gladiator 
voinic şi lanistul Epipodius. Se îndreptă într-acolo 
dornic să schimbe cîteva'vorbe. 

— Haide, Hefaistos'*! îl îndemnă brutarul, cum 
obişnuia să-i spună în glumă. Vino să ne spui dacă te 
mai potriveşti cu patronul tău. Te văzurăm cum treceai 
ţanţoş. 

Timocles se opri lîngă ei şi rise: 

— Nu ştiu la ce fel de potriveală te gindeşti! 
Şchiop, cum vezi, nu sînt, iar de urit... ai putea să 
întrebi femeile. Să ştii, Liccannius, pe mine unul mă 
mai ţin puterile! încheie el, izbucnind şi mai tare în ris. 

— Lasă, nu te mai preface că n-ai înţeles, continuă 
brutarul. Voi făurarii ar trebui să meşteriţi cît mai multe 
vîrfuri de sulițe şi de săgeți, spade lungi şi scurte, 
tridente şi orice este bun de luptă. Nu se ştie dacă n-o 
să fim nevoiţi să ne apărăm de hoardele năvălitorilor. 
Ori te paşte alte gînduri... 

Făcînd ochii mari, ca şi cum s-ar fi arătat surprins, 
meşterul făurar căută un răspuns potrivit momentului 
şi glumei: 

— Pe Jupiter! Nu cumva, Liccannius, te-ai şi hotărît 
să coci pline pentru barbari? Ai putea să cîştigi şi mai 
mult. 

— Da, da, am auzit că ei plătesc bine, lasă în urmă 
numai ruine şi scrum! adăugă Sedatius, dulgherul. 

— Ehei, nu mă prind ei! Barem într-o împrejurare 
grea, ca aceea pe care o aşteptăm, să-mi folosească 
banii cheltuiţi cu nepotul meu să ajungă centurion. 
Cînd o să-mi spună el că trebuie s-o iau din loc, am 
şters-o spre Lederata, apoi la Singidunum, unde am un 
frate. Goţii pot să pătrundă pînă acolo. Tu, dulgherule, 


16 În mitologia greacă, zeul focului şi al meşteşugurilor, considerat şi patronul 
fierarilor. Era urit şi şchiop. 


continuă brutarul abia stăpînindu-şi rîsul, ai putea să 
rămii, lucrezi dulgherie şi timplărie pentru corturile 
hoardei. 

— Să ştii că barbarii, după ce se vor aşeza locului, 
vor începe să-şi înalte case de lemn, piatră şi 
cărămidă, i-o întoarse dulgherul, semn că gluma 
brutarului nu-l supărase. Aş vrea să ştiu de la 
centurion, el a sosit de curînd dinspre Danuvius, poate 
că ştie: Ce ar fi de făcut, dacă se vesteşte că vine 
hoarda năvălitoare şi n-am mai avea timp de fugă? 

Centurionul răspunse cu timiditate, după ce tuşi 
încet de citeva ori: 

— Cel mai bun lucru e să te ascunzi, să nu te arăţi 
pînă cînd barbarii n-au pornit mai departe. Se înţelege, 
mai trebuie şi ceva noroc. În multe cazuri prind, leagă 
şi duc cu ei numeroşi captivi. Dar pînă aici nu vor 
ajunge. Ei se feresc de munţi, sînt oameni mai mult de 
cîmpie, le place să alerge în goana cailor toată ziua. Vă 
spun ceva, şopti el făcîndu-le semn să se stringă în 
jurul său, care nu trebuie să se audă. Cînd am venit 
încoace, de la Drobeta am întovărăşit pe drum un 
centurion, curier din garda împăratului, aducea un 
mesaj către guvernatorul Daciei. Ne-am întovărăşit, l- 
am făcut să-mi destăinuie ce se vorbeşte prin tabăra 
stăpinului Romei. Mi-a dezvăluit cu teamă că pe aici o 
să fie pericol. Roma se gîndeşte să părăsească această 
provincie, să-şi retragă legiunile. După cite am înţeles, 
în acel mesaj ordinul ar suna cam aşa: dacă armata 
romană îi învinge şi alungă pe goti, toată lumea rămîne 
pe loc — adică militarii şi funcţionarii — iar dacă 
barbarii n-au putut fi opriţi, trebuie să părăsească în 
grabă cetăţile, castrele şi oficiile publice, luînd tot ce 
se poate duce. 


— Acum pricep de ce se pregăteşte cu atita zor 
hoţul de Castinus, vecinul meu! se miră făurarul, a 
cărui îngrijorare începea să crească. Da, el ştie multe, 
poate să afle din timp orice. Negustorii hoţi sînt în 
strînse legături cu alţi hoţi: tabulari, dispensatori!” şi 
alţi funcţionari de-ai oficiilor. Şi voi ce aveţi de gînd să 
faceţi? O să staţi cu mîinile în sîn, rugîndu-vă la zei? 

— Eu o şterg înaintea legiunilor! se grăbi lanistul. 
Mă duc în altă parte cu gladiatorii mei. 

— Cu cei care au de gind să te urmeze, Epipodius! 
i-o reteză gladiatorul. Eu unul m-am decis să rămîn pe 
loc pînă în ultima clipă. 

— Te gindeşti să te îmbogăţeşti, luînd din ce 
părăsesc alţii? îl întrebă cu amărăciune lanistul. 

— Şi de ce nu? Decit să rămînă hoardelor 
barbare... 

Celorlalţi le pierise pofta de glume, mai ales 
brutarului şi dulgherului. 

— Dar tu ce-ai de gînd? îl întrebă brutarul pe 
făurar. Te-ai grozăvit de multe ori că n-ai să faci nici un 
pas afară din Ulpia. 

— Da, m-am lăudat! răspunse, rostind rar vorbele. 
M-aş făli şi acum, dacă aş şti că nu ajung goții pînă 
aici! 

Meşterul făurar tăcu, întorcîndu-se în partea spre 
care priveau ceilalţi. Pe via Ulpia Traiana lumea părea 
intrată în panică. Uitînd de cele vorbite, porniră cu toţii 
într-acolo. Multimea se scurgea spre cartierul în care 
se afla atelierul lui Timocles. Îngrijorat, făurarul iuți 
paşii, luînd-o înaintea celorlalţi. Intotdeauna se temuse 
de foc, în atelierul său cărbunii nu se stingeau pe vatră 
toată ziua, iar acoperişul putea fi uşor mistuit de 

flăcări. ÎI zări pe Cletus apropiindu-se în fugă. Acesta îl 
văzu, se opri lîngă el: 

— Meştere, să mergi repede la atelier! Trebuie să-l 
opreşti pe Dassius. Se nenoroceşte dacă îl omoară pe 
Castinus! 

Timocles îl asculta fără să înţeleagă. Ştia că 
negustorul de sclavi se pregătea de plecare. Să fi nutrit 
oare Dassius gindul unei răzbunări pînă în ultima clipă? 
îi trecu prin minte. Vecinul său nu mai încercase s-o 
fure pe Diegia, de cînd el îl ameninţase cu atita 
hotărîre. Porni alături de calfa care, suflind greu, îi 
povesti pe drum tot ce se petrecuse. 

— S-a strîns multă lume, mai ales dintre cei săraci. 
l-a dus Dassius într-acolo, încheie Cletus, alergînd după 
meşterul care, pe măsură ce afla de cele întimplate, 
mărea şi grăbea paşii. 

Ajuns la poarta lui Castinus, meşterul rămase 
uimit. Curtea negustorului era plină de sărăcime, 
fiecare căutînd ceva bun de luat. Carele, împrăştiate 
prin curte, zăceau golite, răsturnate, încărcăturile lor 
pieriseră ca fumul în vînt. Sclavii negustorului stăteau 
ascunşi, îngroziţi de puhoiul de oameni înfuriaţi, în 
partea din fund a ogrăzii ardea un hambar. N 

Disperat, Timocles începu să-l strige pe Dassius. Il 
şi vedea legănîindu-se în laţul spînzurătorii, iar soţia şi 
copilul rămaşi fără sprijin. Işi iubea mult calfele, 
pierderea oricăruia dintre ei doi o privea ca pe o 
nenorocire. Ocoli în fugă curtea îngrijorat, căutindu-l 
peste tot. Nimeni nu ştia unde se găsea. Cletus, mai 
norocos, îl descoperi într-un beci. Inconjurat de cîţiva 
tineri ca şi el, Dassius îl judeca pe Castinus, înainte de 
a-l trimite la Proserpina. De sus din prag, meşterul 
strigă atît de tare, încît cei dinăuntru se speriară: 


— Opreşte-te, Dassius! Ţi-au luat minţile duhurile 
rele? Cobori treptele, sărind din două în două, se repezi 
la el şi-l zgilţii cu toată puterea: 

— Ar trebui să te snopesc în bătaie! Cine o să te 
scape din mîinile gărzilor pentru cele ce ai făcut? 

Aprins de mînie, gifiind, Timocles îl privi îndelung 
pe Castinus. Negustorul, cu faţa albă ca varul, trîntit la 
pămînt, cu mîinile şi picioarele legate, tremura, îngrozit 
de spectrul morţii. 

— lartă-mă, Timocles! îl rugă, învăluindu-l într-o 
privire plină de disperare. Eşti vecinul meu, am greşit! 
Scapă-mi viaţa şi-ţi las toată averea mea, îţi dau toţi... 

— Care avere, Castinus? îl întrerupse meşterul, mai 
potolit, bucuros că sosise la timp. Nu mai ai nimic: nici 
avere, nici sclavi de vînzare. De ce nu mi-ai ascultat 
sfatul, Castinus? 

In beci se lăsase o tăcere grea. 

— Te implor, Timocles, iartă-mă! Voi aduce jertfe 
bogate zeilor, mă voi ruga toată viaţa pentru sănătatea 
ta, dacă-mi cruţi zilele! A fost o nebunie ce am încercat 
să fac! 

Incordarea se prelungi cîtva timp. 

— ţi las viaţa, Castinus, răsună vocea aspră a 
meşterului, nu fiindcă mi-ar fi milă de tine, ci spre a 
salva pe acest tînăr nesocotit, care s-a lăsat pradă 
pornirii spre răzbunare. Eu aş fi făcut altfel: te 
aşteptam undeva în munţi şi te trimiteam la Proserpina 
fără să mă mai tem de gărzi. Acum ai scăpat. Trebuie 
să juri însă că, o dată plecat, nu te vei întoarce şi nu te 
vei duce cu nici o plingere la guvernator. Altfel, pe toţi 
zeii, dacă a treia oară îmi mai încapi în mînă, vei fi un 
om mort! Jură, Castinus! 

leşiră afară din beci. Timocles cu calfele sale 
reuşiră cu greu să potolească furia mulţimii, pînă l-au 


văzut pe negustor plecat. Înapoiaţi în atelier, meşterul 
îl mustră pe Dassius: 

— Am înţeles pornirea ta, a fost în joc viaţa Diegiei 
şi a copilului. Dar după ce i-ai scăpat, nu ţi-ai dat 
seama că săvirşeai o faptă necugetată? Dacă îl omorai 
pe negustor, nu mai aveai altă scăpare decit să fugi în 
munţi, altfel te aştepta spinzurătoarea! 


Cele petrecute cu Castinus înfiorară pe mulţi din 
Ulpia Traiana Sarmizegetusa: fermieri, negustori, 
meşteşugari, funcționari. Zvonurile despre cele 
săvirşite de sărăcime s-au extins cu iuțeală. Bogaţii, 
intraţi în panică, îşi vedeau averea şi viaţa în pericol, 
de aceea încercau pe toate căile să obţină pedepsirea 
cît mai aspră a celor vinovaţi. Negustorul Castinus nu 
mai fusese văzut. Un călător venit dinspre Singidunum 
povestea că îl întîlnise la Viminacium, în drum spre 
Roma. Un timp Timocles şi-a ţinut ascunsă calfa, de 
teamă să nu fie prinsă de legionari, apoi cu vremea 
toate se potoliră. Viaţa îşi reluă cursul obişnuit, Dassius 
şi Diegia s-au întors acasă cu micul Diurpanneus. 
Vechea temere de negustorul de sclavi se topise. 

Într-o seară, pe la calendele lui iulie, Dassius se 
arătă atit de fericit, cu atita vervă şi neastimpăr, încît o 
tulbură pe Diegia. Aflase oare ceva de fratele ei 
Diurpanneus? se întreba ea cu sufletul plin de 
speranţă. După cină, se aşezară pe prispa casei, la 
lumina lunii ce se ivise de după crestele munţilor. 
Alături de ei stătea bătrina, ghemuită, liniştită, cu 
gîndurile ei. 

— Spune-mi, de ce eşti atit de vesel? îl întrebă 
Diegia, lăsîndu-şi capul pe pieptul lui. 

— O să pornesc departe pentru citeva zile! 


— Ai auzit ceva de Diurpanneus? se grăbi ea cu 
nestăvilită speranţă. Mi-e atit de dor de cei de acasă! 

— Nu, n-am auzit, dar sper să aflu ceva acolo unde 
merg. 

Urmă o clipă de tăcere. Dassius trase adînc aer în 
piept şi-l slobozi cu o uşoară şuierare. Nu era un oftat, 
ci mai mult o descărcare şi o înfrînare a nerăbdării. 

— Astăzi am aflat o veste care mă face să nu mai 
am stare. Imi vine să cînt, să strig de bucurie, să vă iau 
în braţe şi să joc cu voi. Cică cei din miazănoapte au 
găsit pe acela ce ne va fi rege, dacă legiunile vor pleca 
peste Danuvius. Dacia va fi din nou liberă, vom avea 
iarăşi un conducător viteaz, ca Decebal! Vestea asta a 
început să umble numai între ai noştri. Se spune că au 
trimis în taină vorbă în toate părţile ca, cine vrea şi îi 
stă în putinţă, să meargă la Tirgul nevestelor din anul 
ăsta. Acolo se vor afla lucruri noi, se vor pune multe la 
cale. Ce zici, mamă, s-o iau pe Diegia cu mine? 

Bătrîna îşi adună cu greu gindurile. Vorbi cu voce 
stinsă: 

— La Tirgul nevestelor am fost şi eu pe vremuri. E 
mult de atunci... Se adună multă lume pe un virf de 
munte, departe de aici. Dacă mă mai ajută ţinerea de 
minte, înainte să ajungi acolo, poposeşti la Ampelum, 
apoi urci şi treci peste cîteva creste. Ai să poţi tu să 
nimereşti, băiatul meu? 

— Cum să nu, mamă? Doară n-o să mă duc singur! 
Or să pornească mulţi, şi o să-ntilnesc în cale şi mai 
mulţi. 

— Acolo, la Tirgul nevestelor, e frumos! reluă 
bătrîna, clătinînd capul de aduceri aminte. Te vezi 
numai între lume de-a noastră. Eu zic să plecaţi 
amindoi, dar băiatul să nu-l luaţi cu voi. Aveţi mult de 


mers, ar fi prea obositor să-l purtaţi în braţe, v-ar strica 
toată bucuria, iar eu aş rămine... 

— Dar nu te las aici, mamă! Te duc la meşterul 
Timocles, a primit cu bucurie să te găzduiască pînă ne 
înapoiem. 

Dassius îşi petrecu o mînă pe după mijlocul Diegiei, 
stringînd-o cu dragoste la piept. 

— Dacă-l întîlnim acolo pe Diurpanneus?! oftă ea. 

— La ce te gindeşti? De-l vom găsi, aducem pe 
Diurpanneus cel mare să-l vadă pe Diurpanneus cel 
mic. 

Lîngă ei bătrîna îşi şoptea singură, făcîndu-şi mai 
vii amintirile. Începu să vorbească rar, ca şi cum şi-ar fi 
povestit sieşi: 

— Mi-a spus buna mea legenda muntelui pe care 
se ţine Tirgul nevestelor. Cică prin părţile de acolo, pe 
unde străbunicii noştri găseau în munţi mult aur, o 
găină fermecată oua în fiecare zi cîte un ou de aur şi-l 
lăsa să pătrundă adînc prin crăpăturile stîncilor. Aurul 
ăsta îl scoteau căutătorii daci ce scobeau după el. 
După ce ţara a fost cotropită, găina a zburat, chipurile 
să nu mai dea aur duşmanului, şi s-a oprit pe virful 
unde se string în fiecare an cei de sînge dac. Se spune 
că mult timp şi-a lăsat ouăle acolo, dar cum Marele zeu 
n-a vrut ca Dacia să mai fie liberă, sfişiată de durere, 
găina fermecată a zburat în altă parte... 

Bătrîna tăcu. Dinspre pădure se auzi strigătul unei 
păsări de noapte. Dassius strînse braţul trecut peste 
mijlocul Diegiei; iar ea, drept răspuns, îşi săltă cu 
duioşie copilul la sîn. 

De sus, de pe virful turtit al muntelui ce găzduia 
în fiecare an Tirgul nevestelor, se vedea pînă departe 
valea largă a rîului Aureus. Locul era o înfrățire a celor 
care, deşi nevoiţi să vorbească limba cuceritorului, îşi 
păstrau neschimbate îmbrăcămintea şi obiceiurile 
străbunilor. În partea cealaltă a muntelui, spre apus, 
coborau dealuri împădurite ce se învălurau pînă 
dispăreau în cîmpia netedă pierdută în zare. Tirgul 
nevestelor de pe Muntele Găinii devenise locul de 
întîlnire al celor ce trăiau prin văile munţilor, 
împrăştiaţi pînă departe spre miazănoapte şi miazăzi, 
sau prin vicurile ce se înşirau de-a lungul Aureusului. 
De cînd au început şi cum au început să se adune îşi 
mai amintesc doar bătrinii şi o povestesc ca pe o 
legendă. Nimeni din cei în viaţă nu apucase acele 
vremuri de grea urgie. Fuseseră anii de bejenie, de 
umilire şi caznă a dacilor prinşi şi duşi pe şantiere sub 
ameninţarea flagrunelor, urmaţi de anii de răscoală a 
dacilor şi sclavilor ridicaţi la luptă pentru alungarea 
legiunilor Romei, cînd, conduşi de Sarmis, merseseră 
din izbîndă în izbindă, pînă la trădarea care făcuse ca 
totul să fie înecat în sînge. In anii aceia de grea 
cumpănă, dacii ascunşi în locuri tainice prin păduri, văi 
şi munţi, nemaiputind îndura singurătatea, se adunau 
în miez de vară pe vîrf de munte, să se vadă rudă cu 
rudă, frate cu frate, bunic cu nepot, să se întrebe de 
sănătate şi să-şi întărească nădejdea că Marele zeu se 
va îndura şi va ierta poporul dac, redîndu-i libertatea şi 
viaţa tihnită de altădată. Dar anii aceia grei au avut un 
sfîrşit. Cu trecerea timpului, s-a ajuns la o împăcare a 
romanilor cu dacii, aşa cum au făcut la Porolissum, cu 
mult în urmă, cei doi daci bravi: Butes şi Dicomes. 
Vîrful de munte a devenit tot mai mult tîrgul de întîlnire 
şi de petrecere a celor de sînge dac. Şi cum viaţa îşi 


cere drepturile, a rămas locul de vedere şi de îndrăgire 
a flăcăilor cu fetele, de întemeiere a unor noi căsnicii. 
În fiecare an aşteptau cu nerăbdare sorocul şi porneau 
veseli spre virful de munte al legendarei găini cu ouă 
de aur. 

În cea de a cincea zi după idele lui iulie, întreaga 
vale a Aureusului şi înălțimile dimprejur începură să 
prindă viaţă. Din toate părţile, perechi, familii şi cete 
urcau spre virful teşit, locul tirgului. Verdele pădurilor 
şi al  plaiurilor, albastrul  nesfirşit al cerului, 
îmbrăcămintea fetelor, femeilor şi bărbaţilor se 
contopeau într-un joc de culori şi lumini ce încîntau 
ochii şi inimile. Guvernatorul, procuratorii, militarii şi 
funcţionarii oficiilor publice ştiau că Tirgul nevestelor e 
o sărbătoare a dacilor. Nimeni nu încerca să le 
stânjenească petrecerea. Urcuşul nu părea greu din 
nici o parte. Unii porneau pe jos, înşiruindu-se pe 
poteci şerpuitoare, alţii veneau câălări pe cai sau 
îndemnînd la mers vreun măgar ce-şi purta samarul 
încărcat. Pe virful teşit ajungeau şi carele, ţinînd-o pe 
drumeagul ce ocolea muntele. Spre seară, pe plaiul de 
pe virf forfotea lumea. Grabă multă se vedea la cei ce 
pregăteau lucrurile aduse pentru vinzare: le alegeau, le 
rînduiau bine, căutînd să fie cît mai plăcute la vedere. 
Unii se opreau să admire mărfurile, alţii făceau 
schimburi după preţuri cunoscute din trecut. 
înţelegerea se făcea repede, fără prea stăruitoare 
tocmeală. 

Într-o parte a plaiului, aproape de un tăpşan, Offas 
îşi întinsese amforele, oalele, ceştile, opaiţele şi 
statuetele aduse pentru vînzare. Înfipsese în pămînt 
mai mulţi prepeleci pe care agăţase vase mici şi 
uşoare, cu cozi sau toarte, ori opaiţuri şi statuete 
legate cu sfori de diferite culori. Avea şi un ajutor: pe 


lunilla, fiica lui, o fată subţire, cu ochi adinci, negri, cu 
faţa mică, prelungă, arătind atît de plăpindă, încît nu 
părea să fie copila virtosului olar. lunilla abia împlinise 
şaisprezece ani. 

În altă parte, spre locul făurarilor, într-o vîlcea, 
erau întinse pe jos numeroase unelte şi lucruri mărunte 
din fier, aduse de Dassius şi Diegia, veniţi cu un cărăuş 
plătit de meşterul Timocles, al cărui car se afla tras 
alături. Pe o vatră de pămînt bine bătătorită, Dassius 
rinduise, după mărime, topoare, barzi, sfredele, 
cuţitoaie, virfuri de săgeți şi de sulițe, scoabe, piroane 
şi alte lucruri de folos în gospodărie. 

Peste tot pe virful teşit al muntelui erau grămezi de 
cergi, sarici, cojoace, blănuri, ţesături, ciubere, coveţi 
sau alimente: brînză, pastrama, miere, fructe şi 
zarzavaturi. 

În dimineaţa celei de a şasea zi după idele lui iulie 
începu tîrgul. Era prima, din cele trei zile, cît dura 
Tîrgul nevestelor. Ziua se anunţa frumoasă. Soarele se 
ridicase deasupra coamelor împădurite, alungînd în 
funduri de văi picla dimineţii. Cel ce mai venise în alţi 
ani aici nu scăpa din vedere o deosebire izbitoare, mai 
ales în purtarea bărbaţilor. Ca şi altădată, cînd doi se 
întiîlneau, îşi făceau întîi urări de sănătate, apoi se 
apropiau unul de altul, întrebîndu-se în şoapta: 

— Ai auzit că nu e departe ziua cînd Dacia va fi din 
nou liberă? Să ne ajute Marele zeu! 

— Cică o să avem un rege. Se trage din viteazul 
Decebal. Aş vrea s-apuc şi ziua aceea! 

— Să nu uiţi, poimiine, cum trece de amiază, ne 
întîlnim sub coastă, în Poiana Mestecenilor! îl vom 
vedea pe cel ce ne va fi rege. A venit însoţit de mai 
mulţi bărbaţi ageri de prin părţile Porolissumului. Zeul 
Zamolxis să le dea sănătate! 


Dar cine mai cunoscuse Tirgul nevestelor în alţi ani 
mai era izbit de altă deosebire: în acest an numărul 
bărbaţilor în putere părea mult mai mare. Prin 
mulţimea veselă, plină de însufleţire, se aflau şi cei 
veniţi de la Porolissum. Umblau despărțiți, fiecare 
urmărind altceva. Diurpanneus se gindea să nu lase 
locşor necercetat, nutrind speranţa că poate va da de 
urmele Diegiei. Pollio şi Dazia, însoţită de bunul ei tată, 
se ţineau de mînă, strecurindu-se printre oameni, 
hotăriţi să nu se mai despartă niciodată. Grimhild 
rătăcea alături de  Metrobius, flăcăul  gepid 
nemaisăturîndu-se să privească şi să cunoască lucruri 
şi fapte dintr-o lume cu totul nouă pentru el, 
nerăbdător totodată să ajungă mai repede spre locul 
unde Offas îşi vindea oalele, învins de dorul după 
lunilla. Numai Sargetius şi Rundacitulp stăteau retraşi 
la umbra unui copac, aproape de Poiana Mestecenilor, 
la cîteva sute de paşi de plaiul tirgului. 

La o răscruce de drumuri, Pollio văzu strînsă lume 
multă. Cu Dazia de mină, îşi făcu loc mai în faţă. In 
mijlocul unui cerc de oameni, un bătrin cu 
îmbrăcămintea zdrenţuită îndemna un urs să joace, 
stîirnind hazul celor din jur. Fără să ia seama la 
mulţime, ursul se arăta liniştit şi ascultător: sărea pe 
labele dinapoi întocmai ca un om, se culca pe burtă şi 
pe spate, se prefăcea că doarme sau se căţăra pe un 
prepeleac îngropat bine în pămînt. Cînd bătrînul întinse 
spre privitori o ulcică de pămînt, aşteptind ca fiecare 
să dea cit îl lasă inima, Pollio scoase din chimir şi-i 
puse o mînă de bani. Ursarul făcu ochii mari, privindu-l 
mirat: bărbatul ce se arăta atît de darnic nu părea prea 
bogat. Se gîndi — drept mulţumire pentru dărnicia lui 
— să facă ceva care să uimească mulţimea. Scutură 
într-un anumit fel lanţul şi bătu în toba de lemn cu 


palma bine întinsă la gura ei, scoţind sunete uşor 
modulate, ascuţite şi înfundate. Ursul tresări, mormăi 
de cîteva ori, se linse pe bot, apoi începu să-şi rotească 
în toate părţile capul, ca şi cum ar fi cercetat faţa 
fiecăruia dintre cei ce-l înconjurau. 

— Face-ţi roata mai mare! îi rugă bătrinul. Vreau să 
vă arăt ceva ce n-aţi mai văzut. 

— Luptă-te cu ursul, moşule, dacă vrei să-ţi dau un 
denar! strigă unul spelb, slab şi adus de spate, care 
duhnea a vin. 

Bătrînul îl cîntări din ochi cu milă: 

— Zeii văd şi ştiu totul! Pentru ceea ce am făcut 
pînă acum, n-ai dat nimic. Nu mă aştept să fii darnic 
nici de-acum încolo. 

— Uite colea, reluă spelbul, sunînd în mînă citeva 
monede, dacă o să-mi placă, ţi-i dau pe toţi. Vreau să 
te văd luptîndu-te cu ursul, să-l culci la pămînt! 

Fără să-l mai ia în seamă, bătrînul continuă să bată 
în tobă şi să zornăie lanţul, făcînd semne ca lumea să 
se tragă înapoi. 

— Aşa, acum să nu vă speriaţi. Ursus al meu mă 
ascultă mai bine ca un copil. Staţi liniştiţi şi tăceţi din 
gură. 

Apoi, dintr-o dată schimbă tonul, vorbi cu ton 
poruncitor, repetînd rar şi accentuat: 

— Ursus, la cea mai frumoasă!... Cea mai 
frumoasă,  Ursus!... Cea mai frumoasă... mai 
frumoasă... frumoasă... şi trăgea într-un anumit fel de 
lanţul legat de belciugul trecut prin nasul lui, ca şi cum 
îl îndemna să pornească într-o anumită parte. 

Ursul începu să umble prin faţa mulţimii mormăind 
şi, la un semn făcut de bătrîn din lanţ, pe care nimeni 
nu-l luă în seamă, se opri în faţa Daziei. 


— Ai un bărbat voinic şi chipeş ca un zeu! rosti 
bătrînul. Nu mă îndoiesc că, din multa dragoste ce-i 
porţi, nu te temi de el. Acum, zeiţo, să nu-ţi fie frică 
nici de Ursus al meu! 

Fără să vrea, Dazia se trase un pas înapoi, 
stringîndu-l de mînă pe Pollio. 

— Dacă eşti cea mai frumoasă, zeiţa mea, Ursus 
ştie, vrea să te arate tuturor. Aproprie-te de el şi 
mîngiie-l pe cap cu mîna. 

— Pollio, ce să fac?! murmură, fata, stingherită de 
privirile celor din jur. 

— Mîngiie ursul fără teamă, sînt eu cu tine! 

Fiecare nevastă tînără nutreşte convingerea 
nestrămutată că bărbatul ei este mai isteţ, mai curajos, 
mai puternic decit alţii, are încredere neţărmurită în el. 
Dazia întinse mîna şi-l mîngiie uşor pe blana de pe cap, 
în timp ce animalul mormăia satisfăcut. 

— Să stai liniştită, zeiţa mea, fără frică! o încuraja 
bătrînul, continuînd să îndemne ursul prin lanţ, prin 
sunete de tobă şi prin vorbe: la-o în braţe, Ursus! la-o 
în braţe! 

Cu tot curajul ei şi cu toată încrederea în Pollio, 
Dazia începu să tremure. Nu se trase înapoi, aşteptă. 
Ursul o cuprinse cu labele peste mijloc, o făcu se se 
îndoaie spre spate, o luă în braţe ca pe un copil şi, 
mormăind de plăcere, ocoli cu ea cercul făcut de 
mulţime. Cei din jur priveau cu răsuflarea oprită, numai 
Pollio ridea, urmărind atent mişcările animalului, cu 
mîna strinsă pe prăselele cuţitului înfipt în teaca de la 
brîu. După ce făcu ocolul, ursul se opri în faţa lui Pollio 
şi, parcă legăniînd pe Dazia, aşteptă. 

— la-ţi zeiţa, bunule om, asta aşteaptă Ursus! la-o 
în braţe din labele lui! 


Ca şi cum Dazia lipsise de mult de lîngă el, Pollio o 
luă repede şi o strînse cu dragoste la piept. Din iuţeală, 
foile şi cămaşa fetei se săltară, iar genunchii ei albi, 
frumoşi, se arătară o clipă vederii tuturor. In acel 
moment de fericire deplină, Pollio îşi aminti de anii săi 
de sclavie, de zilele cînd tînjise după libertate. Văzu în 
urs o fiinţă chinuită, şi în suflet îl năpădi o milă fără 
margini; o pornire de a face ceva pentru el. Ursul se 
retrăsese în mijlocul cercului, se aşezase pe labele 
dinapoi şi îşi lingea botul satisfăcut. 

— Cui nu i-a plăcut, să nu dea nimic! scormoni 
bătrînul dărnicia privitorilor, întinzînd spre ei ulcica. 

Pollio lăsă pe Dazia din braţe şi se apropie de 
moşneag. 

— Îmi vinzi ursul? îl întrebă, hotărît să-l ducă 
departe în pădure şi să-i dea drumul. 

Bătrînul se opri şi-l cercetă mirat. 

— Crezi că se cîştigă mulţi bani cu el? îi răspunse 
tot printr-o întrebare, clătinînd capul cu tristeţe. Tirgul 
nevestelor se ţine numai o dată pe an, iar prin vicurile 
pe unde umblăm în zilele de sărbătoare nu ne alegem 
cu mare lucru, îl am de mic, era un pui cînd l-am găsit 
în pădure. L-am crescut cu grijă şi milă. 

— Aş vrea să mi-l vinzi! insistă Pollio. Îţi dau cît îmi 
ceri! stărui el, sub privirile pline de uimire ale celor din 
jur, şi mai ales ale Daziei, care tăcea de teamă să nu-l 
supere. 

Mai luminat la faţă, bătrînul începu să zimbească. 

— AŞ putea să-ţi iau banii, zise oftînd, căci dacă 
mila te împinge să-i dai drumul în pădure, eu aş fi în 
cîştig: Ursus vine de oriunde îndărăt acasă. Mi-a mai 
scăpat de cîteva ori noaptea şi, cînd am ajuns la coliba 
mea, l-am găsit în uşă. Mă aştepta. 


— Îl duc mai departe! murmură Pollio, cu hotărîrea 
muiată. 

— Doreşti binele ursului, făcîndu-i rău! strigă 
cineva din spatele mulţimii. 

Pollio recunoscu vocea; era Metrobius. Acesta îşi 
făcu loc printre oameni, ieşind în faţă. 

— Dacă bătrinul a crescut ursul de mic, continuă 
Metrobius, îi va fi greu să trăiască în pădure, să-şi 
caute hrana, să-şi facă un birlog, să se apere. Se va 
simţi părăsit, va căuta oameni, iar aceştia 
înspăimiîntaţi, îl vor ucide. Povestea animalului ăsta 
îmblînzit se aseamănă cu aceea a unui sclav: Cică un 
stăpîn, mişcat de bunătatea sclavului său bătrîn, care îl 
crescuse şi îl slujise toată viaţa, voise să-i dea 
libertatea. „Mai bine omoară-mă, stăpine!” i-a spus 
plingînd nefericitul. „Aşa neputincios cum sînt, sub 
povara anilor, încotro aş putea s-o apuc, unde aş mai 
găsi adăpost?” Acel stăpin a înţeles că pentru bătrinul 
sclav libertatea era prea tirzie. In loc să-i aducă 
fericire, devenea pentru el suferinţă. Poate că şi ani- 
malul acesta, dacă ar putea vorbi, tot aşa ar spune. 

Cei din jur ascultau înmărmuriţi cuvintele pline de 
adevăr rostite de Metrobius. Bătrînul îşi privea ursul cu 
ochii înecaţi în lacrimi. Ca trezit dintr-un vis, Pollio 
scutură capul, băgă mîna la briu, o scoase plină cu 
bani şi-i puse pe toţi în ulcică. La plecarea de la 
Porolissum, Sargetius îi dăduse cu inima largă, ştia că 
o va întîlni pe Dazia, să aibă ce cheltui, fără reţinere. 
Ţinînd fata de mină, ieşi din mulţime petrecut de 
căutături pline de mirare. În apropierea lui Metrobius 
zări pe Grimhild cu lunilla. Privirea lui se încruntă. 
Tînărul gepid ţinea în braţe o cuşcă în care se zbătea o 
veveriţă, alergind în colivia rotitoare. Lumea din jur 


făcea mult haz de zbaterea ei. Răscolit, nu se mai putu 
stăpini: 

— Povestea ursului s-a potrivit bine cu a bătrînului 
sclav, dar nu poţi să mă înşeli, spunînd că merge şi la 
veveriţă! se adresă el lui Metrobius, măsurîndu-l rece, 
ca şi cum nu s-ar fi cunoscut. 

Smulse colivia din braţele lui Grimhild, fără ca 
acesta să încerce vreo împotrivire, se îndreptă spre 
copacul cel mai apropiat şi o deschise. Veveriţa 
rămase locului cîteva clipe, nehotărită, apoi sări afară, 
făcu un salt şi începu să se caţere sprintenă pe 
trunchiul gros, dispărind în frunziş. Metrobius o 
urmărea zimbind. 

— Ce-ţi trebuie veveriţă, Grimhild? îl întrebă 
înciudat şi înveselit totodată de fapta făcută. Tu să ai 
grijă de cealaltă veveriţă! rise, arătind-o din ochi pe 
lunilla. 

— Şi ţie ce-ţi trebuia urs? i-o întoarse Metrobius, 
luîndu-l de braţ şi pornind mai departe. 

Soarele se ridicase mult deasupra capetelor. 
Căldura se arăta pe feţele oamenilor, răbufnind în 
broboane de sudoare, însufleţirea creştea. Flăcăii se 
ţineau după fete, iar ele îşi roteau ochii după ei, 
roşindu-se. Aşa se desfăşura Tirgul nevestelor, cu 
rînduială: în prima zi, căutarea; în cea de a doua, tinerii 
îşi şopteau vorbe de dragoste, iar în a treia se 
înțelegeau părinţii. De aceea, flăcăii din acea parte a 
Daciei nu obişnuiau să spună că se duc la tîrg, ci că 
merg să-şi aleagă nevastă. Şi cum vorba din bătrîni nu 
se dezminte niciodată — cînd doi se caută, se găsesc 
— în după-amiaza primei zile bilciul îşi schimba 
înfăţişarea. La tot pasul întilneai perechi ce se 
pregăteau să rămînă împreună pentru toată viaţa. 


Diurpanneus vedea atîta mulţime, încît nu-i venea 
să creadă că nimeni nu ştie ceva de Diegia. Rătăcise 
pe toate cărările, se oprise acolo unde era strinsă mai 
multă lume, ascultase, atent să-i audă numele rostit de 
cineva. Trecuse de-a lungul cărării făurarilor, privise 
topoarele, bărzile şi cuţitele lui Dassius, cătase de 
cîteva ori spre femeia culcată alături de car, cu faţa 
acoperită de maramă, fără să-şi închipuie că era sora 
pe care o căuta. Pornise mai departe copleşit de 
întristare. Noaptea aproape că n-a închis ochii. A vorbit 
mult cu Sargetius, amindoi îngrijoraţi de starea lui 
Rundacitulp. Spre seară le spusese că se simţea atit de 
bolnav, încît abia mai putea să umble. Întâmplarea o 
socoteau drept un semn rău pentru acţiunea lor. 

A doua zi, în zori, Diurpanneus porni din nou în 
căutare, decis să întrebe pe unii şi pe alţii, dacă n-au 
auzit de o fată de dincolo de munţii de la răsărit şi 
vindută ca sclavă. Se găsiră şi din aceia care îl 
descurajară: poate că n-o fi fost vîndută în Dacia, iar 
imperiul era mare. Ciţiva, mai răutăcioşi, sau prinşi de 
tăria vinului, îl batjocoriră: 

— Ce mai cauţi o fată care a fost furată? Alege-ţi 
mai bine una de aici. Văd că eşti bărbat frumos! 

Sau alţii: 

— Pentru ce te mai frămînţi? Femeia se simte bine 
în braţele oricărui om, numai puternic să fie. Alungă 
din gînd orice speranţă! 

Ar fi putut să-i doboare dintr-un pumn, dar 
nădejdea nu-l lăsă pradă unei porniri ce s-ar fi sfîrşit cu 
bătaie şi învălmăşeală. Cînd au plecat din Porolissum, 
bătrînul Degidus le-a amintit o credinţă rămisă din 
strămoşi: 

— Zeii pedepsesc pe cei care în zilele de tîrg strică 
veselia mulţimii! Să vă feriţi de oamenii puşi pe harţă. 


Tot întrebînd şi ascultînd, nu-şi dădu seama cînd 
ajunse la Offas. Olarul vînduse aproape toate vasele. 
Lîngă car stăteau Grimhild şi lunilla, iar ceva mai la o 
parte, Metrobius. Schimbă cîteva vorbe cu ei şi reluă 
căutarea descurajat, frămîntat de ginduri. Făcuse oare 
bine, stînd o bună parte din timp la Porolissum, în 
apropierea Opiliei? Nu era o pedeapsă venită de la zei, 
întemeindu-şi fericirea tocmai cînd Diegia se va fi găsit 
în cea mai neagră deznădejde? întrebările se succedau 
şi se spulberau într-un joc lipsit de coerenţă aruncînd 
lumini şi umbre în sufletul său. Pornise fără să-şi 
aleagă cărarea, cercetind feţele femeilor întiîlnite. Nici 
nu ştia că ajunsese iarăşi pe cărarea făurarilor, cînd 
deodată se auzi strigat: 

— Diurpanneus! Diurpanneus! 

Se opri locului ca trăznit. Giîndurile pieriră 
fulgerate. Nu reuşi să prindă din ce parte fusese 
strigat. Se întoarse. 

— Diurpanneus! Diurpan... 

Era strigăt de femeie care plingea, pradă disperării 
şi speranţei. Din nou se întoarse, dar nu avu timp să 
vadă ce se petrece. Două braţe se prinseră de gitul lui. 

—  Diurpanneus! gemu Diegia, sărutindu-l cu 
înfocarea dorului nestins, fără să-şi mai poată stăvili 
lacrimile. 

— Diegia, tu eşti? Nu-mi încearcă zeii prea mult 
suferinţa? strigă el, îndepărtind-o de la piept, lacom s-o 
vadă mai bine. 

Se trase un pas înapoi speriat. Era pradă duhurilor 
rele?! Femeia din faţa sa nu putea să fie sora răpită: 
arăta prea frumoasă, cu obrazul prea sănătos. In 
mintea lui, tot căutînd-o de doi ani, imaginea sorii se 
redusese la aceea a unei sclave: slăbită, îndurerată, 


chinuită. În jurul lor lumea, strînsă în cerc, îi privea cu 
nestăvilită curiozitate, fără să înţeleagă ce se întîmpla. 

— Eu sînt, Diegia! Eu, fratele meu drag! Lacrimile îi 
curgeau pe faţă, trupul tremura chinuit de încordare. 
Dar dincolo de suspine şi tulburare, Diurpanneus 
simţea un suflet plin de mulţumire, dornic de viaţă. In 
aceeaşi clipă, Dassius îşi făcea loc prin mulţime. Diegia 
se întoarse şi-l împinse spre Diurpanneus. Dintr-o 
ochire,  Dassius îl recunoscu: îi povestise de 
nenumărate ori Diegia despre el, îl descrisese în 
culorile cele mai vii. 

— Eşti Diurpanneus! îi spuse, prinzindu-l de umeri 
şi zguduindu-l cu putere. Am vorbit mult despre tine şi 
te-am dorit. Vino lîngă carul nostru. Altfel s-ar putea să 
rămîn fără lucrurile aduse pentru vînzare. 


Soarele se apropia să coboare după creste. În 
Poiana Mestecenilor stăteau toţi la rînd pe un buştean: 
Sargetius, Offas,  Metrobius, Pollio, Diurpanneus, 
Dassius şi Grimhild. În apropiere, pe iarbă, lîngă un 
tufiş de aluni, Diegia, Dazia şi lunilla povesteau şi 
rideau. Bărbaţii vorbeau rar, fiecare frămîntîndu-şi 
propriile gînduri. Sargetius şi Diurpanneus nu puteau 
să înţeleagă schimbarea lui Dassius, din clipa cînd îl 
zărise pe Rundacitulp culcat sub adăpostul înjghebat 
din crengi şi frunziş. Atmosfera de tihnă se spulberă în 
clipa cînd Dassius întrebă, cu o pornire pe care ceilalţi 
n-o înțelegeau: 

— Şi chiar pe ăsta vreţi voi să-l faceţi rege?! 

Sargetius îl săgeta cu o căutătură aspră. Ce voia să 
spună, cînd abia se cunoscuseră? Ce ştia el despre 
lupta lor? Îi răspunse pe un ton în care vibra o undă de 
mustrare: 


— Port în suflet hotărîrea nestrămutată de a 
îndeplini dorinţa vitejilor noştri străbuni, a celor care și- 
au vărsat sîngele pentru o Dacie liberă! Voia 
străbunicului meu îndepărtat a fost ca din neamul lui 
Rundacitulp să fie ales regele. 

— Eu ştiu că din alt neam, se grăbi Dassius. Era 
vorba de un taraboste al cărui nume începea cu Bur. 
Nu se mai înţelegea ce era scris pe un pergament, 
fusese şters de vreme. 

Cu faţa împietrită, Sargetius îl prinse de umeri, 
stringîndu-l cu putere. Ce voia să spună? îi batjocorea? 

— Ai văzut tu acel pergament? De unde ştii? 
Dassius începu să ridă, deşi crisparea lui Sargetius n-o 
înţelegea. Nu vedea legătura dintre Rundacitulp şi 
pergament. 

— Cel pe care îl pregătiţi să fie rege este, după 
neam, un grec din Ulpia Traiana Sarmizegetusa! Cum |- 
am văzut, l-am recunoscut dintr-o ochire! 

— Dar pergamentul rămas de la Sarmis? întrebă 
Sargetius cu totul tulburat, rotindu-şi privirea pe feţele 
celorlalţi. 

Toţi îl ascultau cu încordare. Numai Metrobius 
zimbea cu o satisfacţie greu ascunsă. 

— Acel pergament l-am avut eu, continuă Dassius, 
dar l-am pierdut, ori mi l-a furat cineva. Am dat de el în 
coliba unui bătrîn, care a trăit singur, pustnic, mai sus 
de casa noastră, pe coasta muntelui. Işi dusese zilele 
în atita sărăcie încît, după moartea lui, a fost unicul 
lucru ce l-am putut lua de-acolo. Mă miră că aţi pus de 
gînd să aveţi un astfel de om ca rege! murmură el, 
privind în jos, apoi deodată săltă capul, rostind 
răspicat: Dar n-am spus bine „să aveţi”, ci „să avem”, 
că şi eu port în mine sînge de dac. lar de va veni 


vremea să ascultăm de un rege, el trebuie să fie pe 
placul acelora pe care îi va conduce! 

— De cînd l-am văzut, mi-am dat seama că acest 
Rundacitulp ascunde ceva în suflet. Căutătura lui nu 
este aceea a unui om sincer, cu inima deschisă! zise 
Metrobius, satisfăcut că lucrurile luau o astfel de 
întorsătură. 

— Numele lui este Euphoros. Ştiu că are un unchi 
bogat la Porolissum, negustor sau aşa ceva, adăugă 
Dassius. 

O schimbare ca un cutremur zgudui adinc pe 
Sargetius. Cine ar fi reuşit să-i pătrundă în suflet, şi-ar 
fi dat seama că din acea clipă avea în faţă un alt om. 
Cu vocea sugrumată de miînie, palid, se întoarse spre 
ceilalţi: 

— Diurpanneus, Pollio, Offas, mergeţi cu mine! 
Pentru că a înşelat tot ce avem mai scump în suflete, 
ne vom răfui! Trebuie să socotim fapta lui drept o 
adevărată trădare! 


Veni şi cea de a treia zi a tirgului, cînd, după 
obicei, se ajungea la înţelegerea dintre părinţii 
tinerilor. În fiecare an ziua începea liniştită: perechile şi 
familiile lor se strîngeau lîngă un car, sub un copac sau 
la un adăpost înjghebat în pripă, intrau în vorbă, luînd- 
o pe departe, întrebîndu-se dacă vitele erau sănătoase, 
dacă semănăturile fuseseră bune, dacă strinseseră 
miere multă şi despre alte treburi de gospodărie, 
treceau apoi cu vorba la copii şi de acolo la nunta ce 
trebuia pregătită. Cînd înţelegerea era ca şi făcută, 
cele două mame se retrăgeau pe nesimţite, îşi vedeau 
de treaba lor: întindeau pe iarbă o bucată mare de 
pîinză albă, pe care puneau de-ale miîncării, bucate 
aduse de acasă, sau cumpărate din bilci. Pe la vremea 


prînzului, vîrstnicii şi tinerii se ospătau din plin, iar 
după amiază vinul îşi arăta cu prisosinţă puterea. 
Seara vuia muntele de veselie, de strigătele şi chiotele 
celor ce se pregăteau de plecare către casă. 

În anul acesta însă, cea de a treia zi se desfăşură 
altfel. De dimineaţă, bărbaţii — mai ales aceia care 
aveau fată sau flăcău — trăiră o îndoită însufleţire: 
una, nuntirea tinerilor, iar cealaltă, speranţa că în acea 
zi vor vedea pe cel ce le va fi rege. Se făcu totul în 
grabă, înţelegerea dintre părinţi merse repede, ospăţul 
nu se prelungi, iar vin se bău numai atit cît cerea buna 
cumpătare, fiecare socotind că nu se cade să se ducă 
tulburat la minte în faţa căpeteniilor, şi mai ales a celui 
pe care sperau să le fie rege. 

Nu trecuse mult din amiază cînd Poiana 
Mestecenilor se umplu de oameni, mai ales bărbaţi mai 
vîrstici. Pe o movilă, în mijlocul poienii, stăteau cei 
veniţi de la Porolissum, la care se alăturase Dassius. 

Cînd  Sargetius ridică braţele, cerînd linişte, 
întreaga adunare amuţi. Cei de pe margini se strînseră 
şi mai mult, micşorind cercul. Mişcat, pătruns de 
semnificaţia adincă a momentului, palid, cu un zîmbet 
uşor în colţul gurii, Sargetius începu să vorbească: 

— Astăzi trăim o clipă înălţătoare. Se ivesc zorile 
Daciei libere! Dacă Marii noştri înaintaşi — Burebista, 
Decebal, Diegis şi Sarmis — ne-ar vedea de acolo de 
sus din cer, nu s-ar putea ca sufletele lor să nu tresalte 
de mulţumire. Da, se întăresc speranţele în renaşterea 
unei Dacii noi, şi acest lucru rezultă din numărul mare 
al celor veniţi să ne asculte. Sint semne că legiunile 
romane vor fi retrase dincolo de Danuvius. Cei ce 
rămîn pe loc vor fi cu adevărat liberi, iar ţara va înflori 
ca altădată! 


— Vrem să-l vedem pe cel ce ne va fi rege! strigă 
un bărbat voinic, care dădea semne de nerăbdare. 

Sargetius se pregătise pentru un astfel de 
moment, din clipa cînd Rundacitulp  redevenise 
Euphoros. 

— ÎI vreţi pe rege? întrebă el adunarea. Priviţi în 
jurul vostru. Fiecare dintre voi ar putea să fie regele, 
numai să dovedească suflet, iubire pentru popor, să 
arate că este hotărît şi viteaz, înţelept şi bun. Priviţi-l 
pe cel de alături şi, de va fi voia zeilor, îl veţi vedea pe 
cel care ne va fi rege. El este între noi, putem să ne 
rugăm pentru sănătatea şi înţelepciunea lui. Miine, 
ajunşi la casele voastre, să vă gindiţi la această clipă 
înălţătoare, să vă pregătiţi pentru chemarea cea mare, 
să vă făuriţi arme şi să găsiţi cît mai mulţi tovarăşi de 
luptă! Dar mai presus de toate, să ştiţi ce vorbiţi şi faţă 
de cine vorbiţi, pentru ca oamenii Romei să nu creadă 
că se porneşte vreo răscoală. Mă rog zeilor să plecaţi 
cu inimile sus, să vă întăriţi pentru luptă şi să ne 
întîlnim sănătoşi! 

Pe deasupra adunării plutiră urale înfundate. Mulţi 
îşi aruncară în sus căciulile, sumanele şi tot ce le venea 
la îndemiînă, arătîndu-şi astfel însufleţirea şi bucuria. 
Dintre cei ce stăteau în faţa lui Sargetius se desprinse 
un bătrîn albit de ani. Incepu să urce cu paşi rari pe 
movilă. Pletele îi jucau în adierea uşoară a vîntului. 

— Tot ce a spus feciorul este bine, începu el 
arătîindu-l pe Sargetius, şi noi aşa vom face! Dar nu 
ştim cine este, nu ne-a spus ce semn ne va da atunci 
cînd va veni vremea. Îl vedeţi? Este voinic şi frumos, 
are o privire care te pătrunde şi te încălzeşte. Luaţi-i 
seama cît de mult aduce cu căpeteniile de altădată ale 
poporului dac. Şi dacă e aşa, cum să nu ne încredem în 
el şi în vorbele lui? Păi, feciorule, îl măsură bătrînul cu 


privirea, eu unul te urmez şi mă bat cu duşmanul pînă 
îl bag în infern! Mă voi ruga într-una zeilor să te ajute, 
să ne porţi la izbîndă! 

Din nou izbucniră urale. Tot timpul Metrobius 
stătuse liniştit mai la o parte, aşezat pe o piatră. Îndată 
ce bătrînul sfirşi, se apropie de Sargetius, ridică mîinile, 
făcînd semne pentru linişte. Vorbi potolit, aşa cum 
obişnuia cînd îşi ţinea prelegerile: 

— Cînd treci pe o punte, trebuie să te uiţi bine 
unde calci, altfel poţi cădea în apă. Aşa cum vreţi să 
porniţi, mi se pare că nu luaţi seama bine unde puneţi 
piciorul. Ca să nu mă înţelegeţi greşit, poate că e mai 
bine să facem o mică socoteală. Să zicem că am avea 
un pumn de grîu, pe care l-am împărţit în trei 
grămăjoare separate: într-una boabele care ar fi 
romanii curaţi, în alta dacii curati, iar în cea de a treia 
locuitorii acestei provincii care au sîngele altoit. Aş 
vrea să-mi spuneţi cinstit: care grămăjoară ar fi mai 
mare, a dacilor curaţi, a romanilor curaţi sau a celor cu 
sîngele amestecat? 

— Păi de ce ne mai întrebi, feciorule? se grăbi 
bătrînul care vorbise mai înainte. Cine nu ştie că cea 
mai mare grămăjoară e a celor ce sînt de viţă nouă? 
Dar ce spun eu? Auziţi, oameni buni, eu zic că cele 
două grămăjoare laolaltă n-ar fi cît grămăjoara celor ce 
se trag din altoiul dacilor cu romanii! 

— Socoteala cam aşa este, reluă Metrobius. Între 
cei ce trăiesc acum în Dacia sînt mulţi cu sîngele 
amestecat. Dacă aşa stau lucrurile, vă întreb: e bine, e 
drept şi cinstit ca, după retragerea legiunilor de aici, 
numai cei ce se ştiu urmaşi de-ai dacilor — deşi poate 
că au în sîngele lor şi cîteva picături de alt neam — sînt 
îndreptăţiţi să creadă că ei reprezintă ţara? Numai ei 
trebuie să-l aleagă pe rege sau pe cel ce va fi într-un 


fel căpetenie? Nu socotiți că făcînd astfel s-ar da 
drumul unui izvor de ură între cei pe care zeii i-au 
sortit să trăiască laolaltă pe aceste meleaguri? Şi 
atunci, uite ce zic eu: cînd va veni momentul acelei 
grele încercări, să ne unim toţi cei ce vrem să rămînem 
pe loc, să ne alegem căpetenii dintre bărbaţii care se 
vor dovedi cei mai viteji şi mai iubitori de popor, şi să 
trăim înfrăţiţi. Eu zic că acesta e cuvintul pe care 
fiecare dintre noi trebuie să-l ducă şi să-l spună acasă, 
celor în mijlocul cărora trăieşte! Doresc tuturor numai 
bine, noroc şi multă sănătate! 

Metrobius se retrase şi se aşeză din nou pe piatră. 
Cuvintele rostite de el conţineau atita adevăr, încît 
adunarea rămase un timp tăcută, tulburată. Dar 
bătrînul nu avu stare, se urcă iarăşi lîngă Sargetius. 
Îndemnă la veselie şi curaj: 

— Ce aţi rămas aşa? Ce, n-a grăit bine? Aşa este! 
M-am uitat la ei, la ăştia de pe movilă, toţi sînt nişte 
căpetenii, dar nu vor să ne-o spună. Eu, de cînd am 
venit, nu m-am lăsat pînă n-am aflat cîte ceva despre 
fiecare. Pot să vă şi spun: el — întinse mîna spre 
Sargetius — la Porolissum e o căpetenie, cică e 
quattorvir. Celălalt — arătîndu-l pe Diurpanneus — e 
dac curat, un taraboste de dincolo de munţii de la 
răsărit. Asta — Offas — e căpetenie de-a săracilor din 
Porolissum, iar el — Pollio — e tot o căpetenie, de-a 
sclavilor, care nu s-au lăsat pînă nu şi-au căpătat liber- 
tatea. Să ştiţi că l-am lăsat înadins la urmă pe cel care 
ne-a vorbit cu atita omenie. Şi el este un fel de 
căpetenie, cică tot tineretul de acolo îl urmează, nu 
iese din cuvintul lui. 

Bătrînul făcu o scurtă pauză, după care rosti tare şi 
rar, căutînd să fie auzit de întreaga adunare: 


— Ce mai staţi, căpeteniilor? Faceţi aşa cum 
socotiți că e bine, iar noi vă vom urma! Toţi zeii să fie 
cu voi! 

Intervenţia lui Metrobius şi completarea făcută de 
bătrîn provocară o schimbare adincă în gîndurile lui 
Sargetius. Acţiunea ce se începea îi apărea dintr-o dată 
de o amploare greu de stăpinit şi greu de dus. Se 
vedea dator totuşi să încheie într-un fel adunarea. 
Săltă braţele, cerînd linişte, apoi vorbi cu convingere 
potolită: 

— Acum ştim ce ne aşteaptă, ne dăm seama ce 
trebuie să facem. Da, să ne unim cu toţii, de orice 
sînge am fi cei ce rămînem, să orînduim lucrurile aşa 
cum va fi mai bine! Să nu uitaţi: noi nu ne socotim 
căpetenii! Cînd va sosi momentul, le vom alege. Pînă 
atunci, să ne ferim de cei pe care îi bănuim că ar putea 
să ne trădeze, sau ne-ar fi duşmani de moarte în 
momentele grele. Ne despărţim pătrunşi de gîndul că 
viitorul nostru va fi legat de tăria şi hotărîrea noastră! 
Rog zeii să ne călăuzească, şi gindurile şi pornirile!... 

Poiana răsună mult timp înfundat de urale. 
Mulțimea începu să se împrăştie. Soarele cobora 
dincolo de creste. Pe deasupra văilor se întindea un val 
de piclă albăstruie, îmbrăcînd înălțimile. 


Virful teşit al muntelui, unde trăise legendara găină 
cu ouă de aur, rămăsese gol. Tirgul nevestelor luase 
sfîrşit. Numai cei de la Porolissum mai întirziau în 
Poiana Mestecenilor. Euphoros trebuia judecat şi 
pedepsit, însă fiecare încerca să se sustragă şi căuta 
motive: Diurpanneus se pregătea să plece degrabă cu 
Diegia şi Dassius la Porolissum, iar de acolo să treacă 
în fugă munţii, să liniştească mama îndurerată de 
răpirea fiicei. Pollio ţinea să facă un ocol pe la 


Ampelum, cu Dazia, pentru ca proaspăta lui soţie să-şi 
ia unele lucruri, în vreme ce Offas avea nevoie de un 
popas la Alburnus Maior, să facă aranjament pentru un 
nou transport de vase. Metrobius n-ar fi vrut să se 
amestece în judecarea şi pedepsirea unui „pierde- 
vară”, cum îi plăcea să-l numească pe Euphoros. 
Fiecare, căutînd să se dea la o parte, se arăta grăbit 
să-şi vadă de treburile proprii. 

În sufletul lui Sargetius creştea furia din două 
cauze: una, pornirea împotriva ticălosului care avusese 
atita cutezanţă, iar alta, teama că desfăşurarea 
evenimentelor putea să le-o ia înainte, să-i prindă 
nepregătiţi. Cei şase oameni puşi de Synethus să-i 
păzească nepotul se făcuseră nevăzuţi. Nu se îndoia că 
fugarii porniseră în goană spre Porolissum. 

Era spre seară cînd Metrobius explică scurt, cu 
multă convingere că, din moment ce Euphoros s-a dat 
drept pretendent la a deveni rege al Daciei, numai 
dacii se puteau socoti înşelaţi în buna lor credinţă, deci 
lor le revenea dreptul să-l judece şi să-l pedepsească. 
Urmarea nu întîrzie: Offas cobori cu carul spre Alburnus 
Maior, Pollio — cu Dazia şi tatăl ei — porniră de-a 
dreptul peste munţi către Ampelum, iar Metrobius 
plecă grăbit la  Porolissum, însoţit de Grimhild. 
Întunericul prinse în Poiana Mestecenilor numai pe 
Sargetius, Diurpanneus, Dassius şi Diegia, împreună cu 
ceata de daci a lui Diurpanneus, care păzea pe 
Euphoros legat sub adăpostul de frunzare. Stăteau 
tăcuţi în jurul focului. Timpul se scurgea încet. Cînd 
Cloşca-cu-pui răsări pe cer, săriră în picioare. Sosise 
momentul. Îl scoaseră de sub frunzar şi-l legară de un 
copac din apropierea vetrei de jar pe care jucau flăcări, 
fiecare frămiîntat de alte ginduri; cu alte temeiuri 
pentru pedepsirea ticăloşiei: Sargetius, furios pentru 


slăbiciunea de care dăduse dovadă, încredinţindu-se în 
vorbele unui aventurier, iar Diurpanneus înciudat de 
ruşinea ce o resimțea, gîndind că s-ar fi putut întîmpla 
ca un grec viclean să ajungă rege al neamului său. În 
Dassius mocnea cite ceva din furia lui Sargetius şi din 
ciuda lui Diurpanneus. La lumina focului, faţa lui 
Euphoros lucea palidă, împietrită de groază. Din tînărul 
frumos, vioi şi elegant de altădată, rămăsese numai o 
arătare chinuită. Toţi trei ar fi vrut să-l judece, deşi 
acest lucru le părea de prisos. Ce socoteală puteau să-i 
ceară? Ce să-l întrebe şi ce fel de judecare să-i facă? 

In apropiere, aşezaţi roată, stăteau flăcăii din ceata 
lui Diurpanneus, aşteptind să vadă sfîrșitul. 

— Eu aş vrea să ne spună: Cum a ajuns 
pergamentul în mîinile lui? rupse Dassius tăcerea. 

— Răspunde, Euphoros! strigă Sargetius, ca trezit 
la realitate, strîngînd pumnii. 

— Am fost îndemnat de zeii cei răi! Numai ei, şi 
duhurile rele, au făcut să-mi răsară în minte gîndul că 
aş putea să mă dau drept urmaş al acelui taraboste, 
altfel... 

— Şi cum ai ajuns să-l ai? îl întrerupse Dassius cu 
ton rece. 

— Cu bani. Am plătit. De la prietenul tău Cletus am 
aflat, dar nu el mi l-a dat. Mi-a spus odată întimplător 
că tu ai un pergament rămas de la Sarmis, prin care 
lăsa pe un taraboste ca rege al dacilor. Acel nume, 
Burodus, este o născocire a mea. 

— Vreau să ştiu cine ţi-a dat pergamentul! insistă 
Dassius. 

— O bătrînă, Aelia — tu o cunoşti — care mergea 
deseori pe la mamă-ta. N-a fost prea greu pînă i-am 
dat de urmă. Femeia, neputinciasă şi săracă, s-a arătat 


lacomă, cînd a auzit că e vorba de bani. Nu ştiu cum a 
făcut, dar mi l-a adus. 

— Ai săvirşit o ticăloşie! strigă Dassius, săgetindu-l 
cu ură. Pentru asta îţi vei primi răsplata! 

Euphoros îl înfruntă: 

— Dar tu tot n-ai fi făcut nimic cu el, nu te tragi din 
acel taraboste. Ştiu unde l-ai găsit. 

Liniştea cu care răspundea Euphoros spori mînia lui 
Sargetius. Era ca un vulcan gata să erupă. Totuşi se 
stăpîni. Îl întrebă cu ton rece, ascunzîndu-şi pornirea: 

— Trec peste toate, Euphoros, chiar şi peste modul 
cum mi-ai batjocorit buna-credinţă, însă un lucru ţin 
neapărat să ştiu: prin ce te-ai legat în faţa 
procuratorului? 

— Nu-înţeleg ce vrei să spui?! 

— Ai mers de mai multe ori la lustus Valentinus, 
lucru de care mie nu mi-ai spus. După ce am aflat, am 
aşteptat. Recunoşti sau nu? Să nu uiţi că eu ţi-am 
acordat toată încrederea! 

— Prima oară am fost dus cu forţa, luat de un 
decurion. 

— Te-ai legat ca, devenit rege al Daciei părăsită de 
imperiu, să ţii mai departe ţara supusă Romei, ca şi 
cum legiunile încă s-ar afla aici. Asta e o dovadă că în 
sufletul tău nu nutreai hotărîrea de a face să renască 
Dacia lui Decebal, iar poporul să fie stăpîn în ţara lui! 
La început, cum te credeam cu sufletul curat, mi-am 
zis că în situaţii grele ne e permis să facem orice, 
numai să înşelăm duşmanul, şi am tot aşteptat să-mi 
spui ce urmăreai. Acum însă, cînd ştiu cine eşti, mă 
stăpineşte convingerea că, o dată ajuns rege, te 
înconjurai de o ceată de nemernici, de vîntură-lume, ca 
şi tine, gata oricînd să vinzi ţara! 


— Să-l dăm morţii mai repede, acum nu e vreme 
de pierdut, îndemnă unul din flăcăii ce-l însoțeau pe 
Diurpanneus. 

— Dacă vă atingeţi de mine, procuratorul va 
spînzura pe cei vinovaţi. Oamenii mei au şi pornit într- 
acolo! ameninţă el îngrozit. 

— lustus Valentinus ştie. Nu va regreta pierderea 
unuia care pregătea o răscoală! i-o întoarse 
Diurpanneus. 

— La moarte cu el! strigară deodată mai mulţi 
flăcăi. 

Sargetius se găsea în pragul luării unei hotărîri. Nu 
vedea ce pedeapsă mai potrivită se cuvenea 
trădătorului. În liniştea ce se lăsă cîteva clipe, auzi 
călcătură de om ce se apropia în fugă. Se întoarse şi îşi 
încorda atenţia. 

— Pregătiţi-vă de luptă! îndemnă el scurt, pornind 
în calea celui ce venea, care nu putea fi decit una din 
străji. 

O umbră se năpusti dintre tufişuri, oprindu-se în 
faţa lui, suflînd greu: 

— Vin legionarii! şuieră îngrijorat. 

— İl dăm morţii! se auzi, seacă, vocea lui 
Sargetius, parcă nesigur dacă ceea ce hotăra era bine. 

— Legionarii înconjoară muntele şi Poiana 
Mestecenilor, adăugă straja, cu răsuflarea nepotolită. 

Cuprins de disperare, Euphoros începu să strige 
după ajutor. Pînă în această clipă se consolase cu 
speranţa că nu vor avea curajul să meargă atit de 
departe cu răzbunarea. 

— Să-l lovim toţi deodată! îndemnă Diurpanneus. 
Toţi trebuie să ne apărăm neamul, să nu se spună că 
tu, Sargetius, l-ai ucis. Alături de tine, şi eu am jurat că 
vom pedepsi trădarea şi mişelia! 


Într-o fulgerare, bărzile şi cuţitele, aruncate cu 
setea  răsplătirii ticăloşiei, străpunseră trupul lui 
Euphoros. In cîteva clipe în poiană se întinse din nou 
liniştea. 

— Să ne rugăm zeilor ca acest nemernic să fie 
singurul trădător al luptei noastre! murmură Sargetius. 

Sosi şi straja trimisă în partea opusă, spre apus. ŞI 
pe acolo apăruseră legionari care urcau muntele. 
Pericolul era mare. Dassius ar fi vrut să fugă cît mai 
repede cu Diegia, dar Sargetius îl opri. În situaţii grele, 
numai cel ce este cu adevărat viteaz poate să-şi arate 
însuşirile de luptător. 

— Vom merge strînşi laolaltă, şopti el. Tăiem valea, 
apoi o ţinem tot către miazănoapte, pe povirnişul 
celălalt. 

Se desfăşură o adevărată întrecere între ei şi zorile 
ce începeau să lumineze plaiul. Toţi tineri şi aprigi la 
luptă, erau hotăriţi să lovească fără şovăire. Aproape 
de drum, doi legionari îi văzură, dar nu încercară să-i 
oprească. Sunară din trompete, dispărură în vale, de-a 
curmezişul povîrnişului. Apucară să taie drumul în 
fugă. 

Se socoteau scăpaţi, cînd de după un colnic 
apărură cîțiva legionari. Dassius şi Diurpanneus dădură 
primele lovituri, în timp ce Sargetius se repezi spre 
decurionul care îi comanda. Se petrecu tocmai ce 
giîndise: să treacă printre ei, fără să-i rănească sau să-i 
răpună, ca astfel să răspundă în faţa legilor numai de 
moartea lui Euphoros. Decurionul nu primi lupta, 
ordonă retragerea, luînd-o la fugă spre desişul pădurii. 

Porniră mai departe. Incepuse urcuşul. Sargetius 
frămînta în minte cele petrecute, fără să poată 
întrevedea sfîrşitul. De unde aflaseră legionarii şi cum 
de sosiseră atit de repede, cînd pînă la castrul de la 


Alburnus Maior era o depărtare destul de mare? ŞI 
apoi, nu-şi dădea seama dacă scăpase din încercuire. 

Cei şase oameni ce formau garda lui Euphoros n- 
au plecat spre Porolissum şi nici nu s-au oprit undeva 
prin apropiere. Unul dintre ei, pus de Synethus şef al 
gărzii, urmase întocmai porunca bogatului negustor: 
dacă se întîmpla ca viaţa nepotului să fie în primejdie, 
să nu şovăie nici o clipă, să ceară ajutor militarilor. 

Se luminase. Soarele arunca razele peste crestele 
înalte, alungînd spre văi negura. În faţa fugarilor, pe 
înălţimi, se zăreau plaiurile acoperite cu iarbă deasă şi 
aspră. Merseseră fără oprire. Socoteau legionarii 
rămaşi mult în urmă, devale. 

Sargetius ieşi la marginea pădurii, cercetă 
întinderile de-a lungul poviîrnişurilor, încercînd să 
găsească o potecă, cînd deodată răsunară semnale 
date cu trompeta. Fusese văzut. Din mai multe părţi, 
din tufişuri şi vilcele se iviră cete de legionari. Pentru o 
clipă, socoti totul pierdut. Obosiţi, copleşiţi de numărul 
mare, trebuiau să se apere, să lovească fără cruţare. 
Incercă să găsească un loc bun pentru apărare. La 
citeva sute de paşi, pădurea înainta în sus ca un 
pinten, cu copaci mărunți, deşi şi stufoşi. Se îndreptă 
într-acolo. Diegia nu putu suporta starea de încordare, 
căzu înfrîntă de greul urcuşului. Dassius şi Diurpanneus 
începură s-o poarte pe rînd în braţe. Nu mai aveau spor 
la înaintare. Legionarii se apropiau. Sargetius decise să 
se oprească şi să primescă lupta. Dar ce se petrecu în 
acel moment, a fost ca o lovitură de trăsnet. Din altă 
margine de pădure se auziră sunete de corn. În plai 
năvăliră mai multe cete de oameni, acoperind cerul cu 
strigătele lor. Dintr-o parte se apropiau legionarii, iar 
din cealaltă ajutoarele, trimise parcă de zeii cei buni, 
ca o adevărată minune. 


Ciocnirea se dezlănţui scurtă, crudă, hotăritoare. 
Dar tot atît de fulgerător luă sfîrşit. Loviturile pline de 
curaj date de cetele aduse de Offas şi Pollio obligară pe 
militari să bată în retragere şi în cele din urmă să se 
facă nevăzuţi în pădure. 

— L-aţi răpus pe trădător? întrebă Offas, aruncînd 
din mînă toporul, al cărui tăiş lucea de sînge. 

Privindu-l cu recunoştinţă, Sargetius îi confirmă 
printr-o uşoară clătinare a capului. 

— De multe ori te-ai mirat, reluă Offas, de ce eu, 
Metrobius şi bătrînul Degidus nu ne puteam împăca să 
te vedem ţinind în preajma ta un vîntură-lume! Şi mai 
voiai să-l ai ca rege! 

Sargetius murmură, copleşit de încordare: 

— Dacă nu era Dassius, n-am fi aflat ticăloşia, am 
fi mers din greşală în greşală. Ceea ce s-a petrecut 
este pentru mine o grea lovitură, trebuie să iau toată 
răspunderea faptelor asupra mea. Tu şi Pollio porniţi 
degrabă cu ceilalţi devale. La Porolissum trebuie să 
spuneţi că n-aţi văzut nimic şi nu ştiţi nimic, pentru ca 
astfel procuratorul să pună urmăritori numai după 
mine. Fără îndoială, el va afla de cele întîmplate din 
mai multe părţi: de la guvernator, de la cohorta din 
Ampelum şi de la Synethus. 

— Pornisem amindoi, eu şi Offas, povesti Pollio, 
spre Alburnus Maior. N-am mers mult şi am întîlnit 
legionari îndreptindu-se în sus. N-ar fi fost nici o 
bănuială, dacă Offas nu l-ar fi recunoscut pe sclavul 
pus de Synethus căpetenie a gărzii lui Euphoros. Am 
dat repede sfoară printre bărbaţii ce coborau de la tîrg 
şi, toţi ca unul, s-au arătat gata să lupte. Cînd am 
văzut atita însufleţire, parcă mi-a crescut, inima. 
Presimt, Sargetius, că ăsta e începutul. De-acum îna- 
inte trebuie să ne ţinem tari! 


Capitolul V 
DESTAINUIRILE UNUI 
BATRIN 

Cei ce-l vedeau pe Synethus plimbîndu-se prin for 
cu togă scumpa, de un alb imaculat, se mirau. 
Niciodată bogatul negustor nu se arătase astfel în 
mulțime. Cînd ieşea din prăvălie — şi asta rareori — cu 
treburi la oficiul public al dărilor, trecea grăbit, fără să 
privească în jur. Acum însă, mergea agale, se oprea 
uneori locului, pierdut în gînduri, apoi pleca mai 
departe agitat, gesticulînd cu mîna ce-i ieşea de sub 
togă, ca şi cum se afla în pragul luării unei hotăriri 
grele. Venise în for îndată după-amiază, măsurîndu-l cu 
paşii în lung şi în lat, uitîndu-se întruna spre fereastra 
unde ştia că lucrează procuratorul. Aflase de două zile 
cele petrecute la Tirgul nevestelor şi rămăsese îngrozit 
de moartea năpraznică a nepotului său. Il tortura 
durerea şi spaima de cite ori îi revenea în minte 
Sargetius, a cărui răzbunare bănuia că se va întinde 
pînă la el. 

În for, mulţimea se plimba liniştită şi veselă. 
Soarele se lăsa către seară. Synethus plecase de acasă 
decis să intre la procurator. Işi pusese în gînd să-i arate 
întregul adevăr, apoi să-i ceară protecţia. Dar cînd 
ajunsese în for, hotărîrea lui se muiase. De citeva ori 
pornise spre clădirea oficiului public şi se oprise din 
drum,  şovăind,  frămintat de întrebări. Dacă 
procuratorul îl găsea vinovat? De ce şi-a încurajat 
nepotul să pornească pe un asemenea făgaş plin de 
primejdii? Şi dacă lustus Valentinus îl socotea un 
duşman al imperiului, al împăratului? 

Astfel de ginduri îl chinuiau, cînd îl văzu pe Laetius 
Vitalis. Bogatul fermier umbla întotdeauna elegant 
îmbrăcat, se purta cu distincţie. De obicei nu-i plăcea 


să stea de vorbă cu oricine în văzul lumii. În această zi, 
însă, neliniştit de zvonuri — cel mai proaspăt fiind 
acela că tineretul din Porolissum se ridica făţiş, cerînd 
eliberarea sclavilor — simţea nevoia să afle ce treabă l- 
a adus în for pe lacomul negustor. Se opri în faţa lui, 
schiţînd un zîmbet nedefinit: 

— Pe toţi zeii, Synethus, aproape să nu te mai 
cunosc! începu el. Ce se petrece cu tine, ai poftă să te 
plimbi? Ori ai venit la pîndă, vrei să-i prinzi pe 
datornicii care au cam uitat soroacele de plată? Să nu 
te superi, am glumit... 

Pe negustor îl bucură atenţia lui, îl ştia cel mai bun 
prieten al procuratorului. Se arătă îndatoritor: 

— Mă rog zeilor pentru sănătatea ta, Laetius 
Vitalis! Îţi doresc din suflet numai fericire! Am ieşit să 
mai văd lumea, că de, viaţa nu e aşa lungă. Cu ce ne 
alegem cînd va fi să plecăm la zei? Cit despre 
datornici, e bine să nu mai vorbim de ei! 

— Vrei să spui că-ţi mai datorez ceva? 

— Chiar dacă o mai fi, nu asta mă frămiîntă acum... 

Fermierul slobozi un hohot de ris zgomotos. Mulţi 
dintre cei ce treceau prin apropierea lor întoarseră 
capetele. Lumea îl cunoştea drept om de viaţă, se 
încurca des cu fetele de la taberna „La bogăţia lui 
Cressus”. Se apropie de urechea lui Synethus, 
şoptindu-i: 

— Nu cumva te rogi acum Afroditei? Poate că eşti 
chinuit de mîngiierile unei femei frumoase... Văd prin 
apropierea noastră pe Marciana. O doreşti?! Ştiu că 
nepotul tău... 

— Care nepot? 

Laetius Vitalis izbucni din nou în ris, se trase iarăşi 
lîngă el şi-i şopti, ţinîndu-l de togă: 


— De mine să nu te fereşti, am aflat totul de multă 
vreme. Rundacitulp, tînărul care va fi rege al Daciei 
după plecarea legiunilor, ştiu că-ţi este nepot! 

— Şi altceva n-ai mai auzit? îl întrebă îngrijorat, 
apucîndu-i mîna ce-i ieşea de sub togă. 

— Ce? S-a întîmplat ceva? 

Negustorul îi slobozi mîna. Se întoarse, privind 
speriat în jur. 

— Nu-mi dau seama dacă fac bine că spun. Ţie nu- 
ţi ascund: da, era nepotul meu! 

— Cum, era, acum nu mai e? Ce a păţit? 

În ochii lui Synethus luciră lacrimi. 

— E mort, Laetius Vitalis! A fost ucis departe de 
aici, la Tirgul nevestelor, aproape de Alburnus Maior. 

Fermierul săltă capul. Il săgeta cu privirea: 

— Cum a fost cu putinţă? Ce a căutat el tocmai pe 
muntele acela? L-a atacat vreo ceată de latroni? 

— N-au fost latroni, Laetius Vitalis, nu ştiu bine ce 
s-a întîmplat, bănuiesc numai. Poate că Sargetius a 
aflat că sub numele de Rundacitulp se ascundea 
nepotul meu, Euphoros! 

Cu totul schimbat la faţă, Laetius Vitalis îl apucă de 
umeri şi-l zgudui cu putere. In ochii lui juca o scînteiere 
plină de satisfacţie. Nu se mai putu abţine: 

— El l-a omorît? El, urmaşul barbarilor? 

— Da, împreună cu alţii! Cică au dat o luptă cu 
legionarii plecaţi să-i prindă şi... 

— Le-a scăpat? 

— Ca prin minune. Le-au sărit în ajutor cei veniţi la 
tirg. Nu pot să-mi închipui ce au vrut să pună la cale 
acolo şi ce s-a întîmplat! Venisem cu gindul să mă duc 
la procurator, dar... 


Tăcu, speriat de bucuria ce radia pe faţa lui Laetius 
Vitalis. Era oare atit de vesel, pentru că murise 
Euphoros? 

— Zici că vrei să mergi la lustus Valentinus? 
Bănuiesc că te chinuie teama de Sargetius. Să nu fii 
speriat. Dacă în adevăr s-a întîmplat nenorocirea, 
barbarul nu mai are nici o scăpare. Sînt convins că 
acum legionarii i-au dat de urmă. 

Ura lui Laetius Vitalis împotriva lui Sargetius, care 
de mult timp mocnea neputincioasă, izbucni cu 
intensitate sporită. Moartea lui Euphoros îl bucura, iar 
îngrijorarea lui Synethus îl lăsa cu totul indiferent. i 

— Vrei să mă însoţeşti la procurator? îl întrebă. Il 
fac pe lustus Valentinus ca în seara asta să trimită 
garda la villa urmaşului barbarilor, să-l prindă şi să-l 
închidă în carcerile de sub tribunele amfiteatrului. 

— N-a venit acasă, cine ştie pe unde stă ascuns! 

Laetius Vitalis cată spre soare, voia să vadă cit mai 
era pînă se înserează. Il apucă de braţ şi porni cu el 
spre oficiul public. Procuratorul se aştepta la venirea 
lor, dar nu la amindoi în acelaşi timp. Nici nu avea 
nevoie de explicaţii, cunoştea ce era în sufletul 
fiecăruia. Îl ascultă liniştit pe fermier, deşi îl supăra 
duşmănia ce vibra în vocea lui. 

— lustus Valentinus, întotdeauna ai fost de partea 
barbarului, nu mi-ai dat dreptate. Acum trebuie să 
procedezi cu energie, altfel te faci părtaşul pregătirii 
unei noi răscoale! încheie Laetius Vitalis cu o 
satisfacţie nedisimulată. 

Procuratorul zimbi şters, cu stăpinire de sine. 

— Ştiu tot ce a raportat centurionul comandant al 
legionarilor care au dat lupta cu ei. Au găsit pe acel 
Rundacitulp sau Euphoros mort, legat de un copac. 
Dacă v-aţi fi aflat în locul lui Sargetius, şi dacă acela în 


care v-aţi încrezut se dovedea un uzurpator de 
drepturi, un trădător al unui legămint, ce i-aţi fi făcut? 
Bănuiesc că acolo, la Tirgul nevestelor, cineva l-a 
recunoscut şi a dat pe faţă ticăloşia. Pentru mine, ceea 
ce urmărea să facă acel Euphoros era curată nebunie. 
În imperiu s-au ridicat mulţi pretendenți, unii au 
susţinut că se trag din viteazul Decebal, cum a fost 
acel Regalianus, ce se voia stăpîn al Romei, ucis de 
roxolani... 

— Dar, lustus Valentinus... sări Laetius Vitalis. 

— N-am terminat! îl opri procuratorul, ridicînd 
mîna. Bănuiesc ce vrei să spui. N-am uitat că mă 
găsesc aici în slujba imperiului, a împăratului. N-aş 
vrea să mă înţelegeţi greşit. Sargetius a înfăptuit un 
omor, iar legile pedepsesc crima, asta pe de o parte. 
Pe de altă parte, lupta dată cu legionarii este o 
răzvrătire, de aceea am dat ordin gărzilor să-l 
urmărească, să-l găsească şi să-l prindă. La mine, ca 
procurator în această parte a Daciei, alte simţăminte 
pentru el nu există. Însă ca om, nu uitaţi că am familie: 
soţie, soră, fiu, nepoată — lucrurile se schimbă, 
Euphoros trebuia pedepsit pentru mirşăvia făcută. 
Aşadar, să fiu bine înţeles de voi: procuratorul a 
ordonat urmărirea, prinderea şi întemnițarea lui 
Sargetius, acuzat de omor şi răzvrătire! accentuă, 
privindu-i pe rînd, apoi continuă cu voce potolită: Ce ai 
vrut să mai spui, Laetius Vitalis? Ai încercat de citeva 
ori să mă întrerupi. 

Fermierul se mişcă încurcat în scaun: 

— Ce am vrut eu, ai spus tu, lustus Valentinus. Am 
crezut că n-ai de gind să-l arunci în carcere pe barbar. 
Nu mă îndoiesc că, dacă-l prinzi, îl trimiţi la Roma să fie 
spînzurat pe via Ostiana, acolo unde sînt pedepsiţi 
căpeteniile de răscoale! 


Procuratorul întoarse capul spre fereastră. Pe 
Sargetius îl cunoştea bine, era sigur că legionarii nu 
vor reuşi să pună mîna pe el. Cine nu-l iubea şi cine n- 
ar fi fost gata să-l ascundă de urmăritori? Alături îi 
avea pe Offas şi pe Metrobius, cu săracii şi tinerii din 
Porolissum nu s-ar fi putut lupta nici chiar el, deşi era 
procurator. Pe lîngă toate acestea, mai era la mijloc 
Alliana, îi cunoştea dezastrul din suflet. Avea motive 
întemeiate să fie reţinut în măsurile luate. O clipă 
gîndul îi rătăci spre Gerthorund. Dacă Sargetius fugea 
în tabăra gepizilor, n-ar mai fi fost cu putinţă prinderea 
lui. De la răpirea fetelor, ei rămăseseră prieteni. Vedea 
cum situaţia din această parte a Daciei devenea tot 
mai nesigură. La alungarea gepizilor săriseră în ajutor 
săracii şi tinerii, ale căror căpetenii erau Offas şi 
Metrobius. 

— Pentru asta ai venit la mine, Synethus? îl 
întrebă, căutînd să rupă tăcerea ce se prelungise prea 
mult. Te rog să mă crezi că-ţi înţeleg durerea. Mai pot 
face ceva pentru tine? 

Negustorul  tuşi, parcă surprins.  Răspunse, 
încurcîndu-se: 

— Vezi, lustus Valentinus, eu tot mă tem de el! Mi- 
e frică de-o răzbunare a lui. Ştii, l-am ţinut în villa mea 
pe Euphoros... 

Procuratorul se ridică în picioare, semn că ei 
trebuiau să se retragă. Il încuraja pe negustor: 

— Îl cunosc bine pe Sargetius, nu-l cred în stare să- 
şi piardă vremea, răzbunîndu-se. Du-te şi-ţi vezi liniştit 
de negustoria ta, Synethus! Cit priveşte durerea ce o 
încerci, aşa a fost voia zeilor! 

Tăcu. Îl văzu pe contubernal intrînd. Raportă din 
uşă: 


— A sosit curierul de la Ulpia Traiana 
Sarmizegetusa! 

— Şi este ceva urgent? 

— Poate că mai mult grav! răspunse contubernalul, 
întinzîndu-i un pergament. E un mesaj din partea 
guvernatorului. 

Desfăşură sulul şi citi în şoaptă. Îl reciti, făcînd 
pauze între fraze şi, pe măsură ce timpul trecea, 
creştea pe faţa lui tulburarea şi paloarea. Spuse 
contubernalului că poate să plece. Incepu să se plimbe 
prin încăpere, mergind de la masă la fereastră şi 
înapoi. Laetius Vitalis şi Synethus îl urmăreau cu 
presimţiri rele. Un timp se opri la fereastră şi privi la 
mulţimea veselă ce trecea prin for. Deodată se 
întoarse, se apropie cîţiva paşi şi se opri în faţa lor. 
Amîndoi tresăriră la vocea lui cu totul schimbată: 

___._ — Lăsaţi la o parte orice alte îngrijorări şi socoteli! 
Incepeţi să vă stringeţi lucrurile! Cred că nu vă gindiţi 
să rămîneţi pe aceste meleaguri, printre barbari! 

— Dar ce s-a întîmplat, lustus Valentinus? se grăbi 
Laetius Vitalis, alergînd cu gîndul spre Roma. 

— Am primit vestea pe care de mult o aşteptam. 
Guvernatorul îmi ordonă să pregătesc în grabă cohorta 
şi oficiile publice, în curînd se va părăsi Dacia. La Ulpia 
Traiana Sarmizegetusa plecările au şi început. Goţii au 
înaintat pînă în Tracia şi, dacă nu vor fi zdrobiţi în 
bătălia spre care caută să-i atragă împăratul, totul este 
pierdut. Celor de aici nu le rămîne altceva de făcut 
decit să pornească degrabă spre Roma. 

Fermierul şi negustorul se priviră descumpăniţi, 
parcă nu le venea să creadă, se obişnuiseră cu 
zvonurile. 

— Ce mai staţi? Nu este vreme de pierdut! Să fim 
înţeleşi: cînd ieşiţi de aici, nu suflaţi nimănui nici o 


vorbă. Vom îngriji noi să dăm de veste populaţiei prin 
oficiile publice, atunci cînd va sosi momentul. 

Procuratorul sună clopoţelul. Ordonă contuber- 
nalului să cheme pe tribunul Decius Sabinus, cu toţi 
centurionii din cohorta sa. 

Afară, Laetius Vitalis şi Synethus se opriră aproape 
de for, nehotăriţi încotro să pornească. In jurul lor 
mulţimea se plimba liniştită, veselă şi zgomotoasă. 
Soarele coborise, gata să scapete după crestele de 
dincolo de  Marodava. Peste întreaga vale a 
Porolissumului se întindea o pînză subţire, albăstuie de 
piclă, anunţind sfîrşitul zilei călduroase de vară. 

— Laetius Vitalis, te iert de orice datorie! se porni 
Synethus, rupînd tăcerea. Să plecăm amindoi, înaintea 
cohortei şi a oficiilor. Vom merge împreună în mai 
multă siguranţă pînă la Ulpia Traiana Sarmizegetusa, 
iar acolo vom vedea. Avem sclavi mulţi. Pe cei mai de 
încredere îi punem să ne apere. 

Ascultîndu-l, fermierul clătina capul a descurajare: 

— Crezi că vei primi de la ei vreo mînă de ajutor, 
atunci cînd vei fi atacat de latroni? Fii sigur că nu 
aşteaptă decit un prilej potrivit pentru fugă, dornici să 
se vadă liberi. Dacă vrei să pleci, pe mine să nu mă 
aştepţi. N-am de gind să părăsesc Porolissumul 
înaintea procuratorului. Sînt hotărît să nu-mi las averea 
în mîna barbarului Sargetius! 

— Dar el va urma fata, Laetius Vitalis! 

— Nimic nu mă îndreptăţeşte să cred asta. Sufletul 
unei femei nu este atit de uşor de înţeles. Să nu uităm 
că acum el este urmărit pentru omor şi răzvrătire, se 
află într-o situaţie... 

Dinspre amfiteatru se întinse peste for un val de 
murmure şi strigăte. Laetius Vitalis uită să continue ce 


voia să mai spună. Din mulţime, unii porniră în fugă 
într-acolo. 

— Să fie vreo nouă năvălire de-a gepizilor? se 
întreba Synethus cuprins de teamă. 

— Sau poate o răscoală, adăugă Laetius Vitalis. 
Procuratorul crede că numai el şi noi ştim de ordinul de 
plecare. Veştile zboară cum nu-ți poţi închipui! Vrei să 
mergem? Sînt curios să aflu ce se întîmplă sau ce 
primejdie ne mai aşteaptă. 

În apropierea  amfiteatrului, îl întîlniră pe 
Metrobius. Cobora dinspre castru urmat de patru 
oameni, care purtau pe umeri o targa înjghebată din 
ramuri împletite, acoperită cu un strat de iarbă, iar 
deasupra trupul unui om învelit cu o pînză. Văzindu-l 
pe fostul său stăpîn, Metrobius încercă să-l ocolească, 
dar Laetius Vitalis îi ieşi înainte: 

— Pe Jupiter, Metrobius, de multă vreme doresc să- 
ţi vorbesc! Încrederea mea în înţelepciunea ta nu 
cunoaşte margini, în aceste timpuri grele, eu şi 
Synethus ne găsim la o adevărată răscruce... 

— Nu e acum momentul! murmură, fără să se 
oprească. 

— Dar ce s-a întîmplat? Pe cine duceţi pe targa? 
Fostul sclav îi răspunse, schiţind un zîmbet plin de 
deceptie: 

— M-am frămîntat mult, Laetius Vitalis, să înţeleg 
dacă există soartă, sau dacă cele prin care trecem sînt 
aduse de întîmplare. Pe targa ducem trupul lui 
Lucullus! 

— A căzut de pe cal? se grăbi Synethus, parcă 
bucuros că şi procuratorul va încerca o durere grea ca 
a sa. 

— A fost zdrobit sub copite de un zimbru. Stăteam 
deasupra unui poviîrniş, aşteptînd să treacă prin valea 


îngusta turma speriată de gonacii noştri. În încordarea 
momentului, priveam cu toţii în partea din care se 
auzeau strigătele şi chiotele cînd, din cea opusă, s-a 
ivit un zimbru mare, fioros. Lucullus a făcut cîţiva paşi, 
încercînd să ajungă la marginea prăpastiei ori — ştiu 
eu! — poate că avusese de gind să-şi repeadă sulița, 
dar deodată o parte din povirniş s-a desprins cu el, 
prăbuşindu-se în faţa fiarei. Zimbrul a mugit speriat, s- 
a oprit o clipă, apoi s-a aruncat asupra sărmanului 
Lucullus, împungîndu-l şi zdrobindu-l, în timp ce noi 
strigam şi urlam îngroziţi, aruncînd în el suliţele. Dar la 
ce a mai folosit? A murit şi Lucullus o dată cu fiara 
sălbatică! 

— Zeilor, ce va dezlănţui prăpădul ăsta în sufletul 
lui lustus Valentinus?! murmură întristat Laetius Vitalis. 

Metrobius clătină capul, continuînd tot aşa de 
potolit: 

— În faţa morţii nu-mi pierd firea. Am avut-o de 
multe ori lîngă mine, ştiu că sfîrşitul nu poate fi altul. 
Sînt îndurerat de pierderea bunului Lucullus, de care 
mă legau multe lucruri. Din această nenorocire am 
înţeles că nu există soartă, iar întimplarea nu este 
decît ceva ce se leagă de moment, de ceea ce se 
săvirşeşte în firea lucrurilor. In sufletul meu durerea se 
ascunde, nu iese în afară. 

Îşi strînse fălcile într-o săltare ritmică, copleşit de 
cele petrecute într-un răstimp atît de scurt. Nimeni nu 
ştia că vinătoarea constituise numai un pretext, scopul 
adevărat era acela de a se întîlni cu Sargetius undeva 
departe, într-o pădure dinspre Samus. Fostul sclav- 
filozof nu-şi pierdu şirul  gîndurilor, îşi reaminti 
cuvintele cu care îl oprise Laetius Vitalis: 

— Te-am înţeles oare bine? Parcă ai zis că amindoi 
vă găsiţi la o răscruce, doreai să-mi vorbeşti... 


— Ce putem să-ţi mai spunem, Metrobius?! De 
cîteva zile zeii s-au luat la întrecere să ne pună la grele 
încercări! De necazul lui Synethus ştii. Acum iată altul, 
al lui lustus Valentinus. Şi, peste toate astea... lungi el 
vorba, şovăind, în tine am încredere, mi-ai dovedit-o de 
atitea ori. Ne aflam la procurator cînd a venit curierul 
de la Ulpia Traiana cu un mesaj: s-a dat ordinul de 
pregătire a părăsirii Daciei. Ce ne facem, Metrobius? 
Ce ne sfătuieşti? Tu eşti un bărbat învăţat, vezi departe 
lucrurile... 

Vestea nu-l tulbură. O aştepta. Răspunsul, dur, 
rece, nu întîrzie, pentru ei nu nutrea alte sentimente: 

— Oameni ca voi n-ar avea pentru ce să rămînă. Eu 
nu vă spun nici să staţi, nici să plecaţi, hotăriţi-vă 
singuri! Acum vă las, mă duc la lustus Valentinus să-l 
ajut să-şi înfrîngă durerea! 

Fără să-i salute la despărţire, Metrobius se pierdu 
în mulţimea ce se mişca în valuri, discutind cu 
aprindere despre moartea năpraznică a fiului 
procuratorului. Fermierul şi negustorul se priviră unul 
pe altul, descumpăniţi şi descurajaţi. Porniră apoi fără 
țel spre amfiteatru, tăcuţi, fiecare rumegindu-şi 
gîndurile. 

In urma lor, dinspre castrul de pe virful dealului, 
pădurea întindea amurgul pe deasupra forului. 

N Viața la Porolissum se tulburase dintr-o dată. 
Intreaga aşezare părea un furnicar răscolit. Nimeni nu- 
şi mai găsea liniştea. Pe cele trei căi principale şi pe 
ulițele înguste ce porneau din ele se vedea lume 
mergînd grăbită sau strînsă în grupuri, vorbind agitat. 
Pregătirile de plecare ale militarilor şi funcţionarilor nu 


mai erau simple zvonuri, cu care se obişnuiseră de 
mult. Sus, în castru, centuria stătea gata să pornească 
în marş, iar în cazarma de lîngă amfiteatru, cohorta îşi 
încheia socotelile cu negustorii, pentru  furniturile 
făcute armatei. La oficiile publice, scribii discutau 
alarmaţi, dezorientaţi. Unii tabulari şi dispensatori cu 
mai mult sînge rece nu-şi pierdeau vremea pălăvrăgind 
la nesfîrşit. Umblau să stringă de la populaţie diferite 
dări şi datorii, pe care nu le mai înscriau ca venituri ale 
imperiului, ci le treceau de-a dreptul în buzunarele lor. 

Moartea atît de năpraznică a lui Lucullus făcuse din 
lustus Valentinus — bărbatul care întotdeauna 
dominase situaţii grele — un om doborit de 
evenimente. De aceea tribunul Decius Sabinus îşi 
depăşea atribuţiile: pusese gardă militară de pază la 
villa lui Sargetius şi trimisese un decurion însoţit de 
legionari să ia în stăpinire, ca aparţinînd legiunii de la 
Potaissa, ferma, stîna şi turmele sale. 

Într-o astfel de stare complexă — durere, 
dezorientare, nesiguranţă — se găsea procuratorul 
cînd trimise după Metrobius şi după Grimhild. 


În taberna „La împăcarea zeilor”, Surillius se 
aşezase pe un scaun din apropierea unei mese la care 
stăteau trei preoţi şi un aedil: Suriacus, de la templul 
lui Mithras, preotul de la templul lui Apollo, din cartierul 
Magnus, cel al templului Silvanus, şi Anthus, aedilul 
templului Apollo. De vederea lor îl ferea două amfore 
înalte. În fierberea atîtor veşti şi zvonuri, tabernagiul 
socotea că de la preoţi se pot afla alte lucruri, de multe 
ori mai folositoare decit cele pornite din preajma 
procuratorului. Obişnuit să asculte ce vorbesc meşterii, 
îşi încorda atenţia să prindă cît mai bine: 


— Ce zici, Suriacus, începem pregătirile? îl întrebă 
preotul templului Silvanus. 

Preotul Suriacus răspunse, după ce sorbi din cupă: 

— Fie că mai aşteptăm, fie că ne pregătim, pentru 
noi e totuna, nu putem lua templele cu noi. 

— Nu te-nţeleg, ce vrei sa spui?! 

— Mă întrebi şi te miri de parcă n-ai şti ce se 
petrece dincolo de Danuvius. Pe unde au trecut goții n- 
a rămas templu nedărimat. 

— Cei care au trecut la credinţa în învăţătura 
galileanului sînt mai uniţi, interveni preotul templului 
Apollo. Se spune că aranjează să plece toţi o dată. De 
fapt ei au de dezlegat o adevărată şaradă: dacă merg 
în imperiu, se pot aştepta la persecuții, iar de rămîn 
alături de barbari, s-ar putea ca aceştia să-i lase în 
pace cu credinţa, însă îi vor face captivi, adică sclavi. 

— Eu am auzit altfel, cică nu pleacă nici unul, 
interveni preotul templului Silvanus. 

— Aici la Porolissum, loviturile primite i-au mai rărit 
pe cei ce urmează noua credinţă, lămuri Suriacus, 
îndreptîndu-şi privirea spre preotul de la templul lui 
Apollo. Ar fi bine să-ţi trimiţi aedilul la templu. Anthus, 
tu du-te, noi mai avem de vorbit! 

— Acum spune, îl îndemnă preotul templului 
Apollo. Am înţeles că te-ai ferit de aedilul meu. 

— Trebuie să încercăm cu  sărăcimea din 
Porolissum, să nu-i mai urmeze pe Metrobius şi pe 
Offas, olarul. 

Preotul lui Apollo se mişcă neliniştit, privind în jur 
cu neîncredere şi teamă. Il întrebă pe Suriacus: 

— Şi cum crezi că am putea să facem asta? 

Pregătindu-şi răspunsul, Suriacus se aplecă spre ei: 


— Ducem dovadă procuratorului că de moartea lui 
Euphorus nu e vinovat numai Sargetius, ci şi ei doi. 
Probăm cu omul lui Synethus. 

— Cu procuratorul nu e nici o speranţă, interveni 
preotul templului Silvanus, frecîndu-se pe ceafa grasă, 
închizînd şi mai mult ochii mici, uşor codaţi. Eu zic să 
încercăm ceva cu tribunul. El se arată hotărît să-l 
prindă pe Sargetius, asta mi-a spus-o Synethus. Dăm 
lui Decius Sabinus o sumă de bani — e destul de 
lacom, dornic să se îmbogăţească — şi, într-o noapte, 
filozoful şi olarul pier fără urme. 

— Să facem cum spui tu! întări Suriacus. Acum e 
tirziu, văd că se lasă amurgul. Miine îl căutăm pe tribun 
şi aranjăm. Goliţi-vă cupele şi haideţi să mergem. 

În tabernă se mai aflau puţini oameni. Patru 
stăteau la o masă din apropierea ferestrei, de unde 
urmăreau agitația din prăvălia şi curtea lui Synethus, 
pînă spre pîriul Zerdis, pe malul căruia se înălța villa 
bogatului negustor. Între timp venise tabularul Bellinus 
Şi se aşezase la masa lor. 

Surillius îi privea de la tejghea, cercetînd cu mintea 
pe fiecare. Vecinii ştiau că Synethus se pregătea în 
grabă de plecare. Pe cei patru de la masa de lîngă 
fereastră, toţi din cartierul Serdos, tabernagiul îi ştia: 
leneşi, cîrcotaşi, beţivi, pîndeau momentul cînd carele 
încărcate vor părăsi curtea. Surillius pricepu că 
tabularul — sclav public — pusese ochii pe prăvălia şi 
villa negustorului, îi tocmise să le ia în stăpiînire pînă în 
ziua cînd procuratorul pleca din Porolissum. Stînd lîngă 
ei, Bellinus îi îndemna întruna cu vin şi le vorbea, 
arătindu-se vesel. 

Cînd uşa se deschise şi intră Grimhild, Surillius se 
bucură: 


— Ce, eşti în trecere spre Offas? îl întrebă rizind, 
făcîndu-i semn să se aşeze pe scaunul de alături. 
Gepidule, ai să te faci roman de tot. lunilla e acum 
zeiţa şi lumina ta! 

Grimhild se obişnuise cu glumele lui, însă nu era 
momentul pentru ele. Îl întrerupse, făcîndu-i semn cu 
mîna: 

— Am fost la procurator, se porni în şoaptă. Mi-a 
spus să dau fuga la Gerthorund, să-l fac să nu 
năvălească decît după ce cohorta va părăsi 
Porolissumul. Cică hoarda ar fi trecut Samusul încoace. 

Zimbetul de pe faţa lui Surillius zbură. Dacă gepizii 
năvăleau, nimeni nu mai putea să rămînă pe loc, iar el 
era unul dintre cei ce nu se gindeau sa plece. 

— Şi tu crezi că o să-l poţi opri? 

— Ba! Nici nu încerc, dacă mă prinde! N-a uitat de 
necazul ce i-am făcut cu fetele, cînd i-am stricat 
socotelile. 

— Atunci nu văd de ce te grăbeşti? 

— l-am spus procuratorului că nu pot să mă duc, 
nu vreau să cad în mîinile lui Gerthorund. Asta ar putea 
s-o facă numai Sargetius. Ei au rămas prieteni. 

— Şi ce a zis lustus Valentinus? se grăbi 
tabernagiul, gîndindu-se la pericolul în care se găsea 
Sargetius. 

— A tăcut încurcat, pentru că n-are de unde să-l ia. 
l-am spus că dacă dă ordin să înceteze orice urmărire, 
voi încerca să mă duc la el, adică să-l găsesc... 

— Unde? Cum să-i dai de urmă?! 

— Pentru asta am venit la tine. Ştiu că vine pe aici 
trimisul lui, să afle ce se mai mişcă prin Porolissum. 

Surillius făcu ochi mari şi rise: 


— Mă, gepidule, să mă încred în tine? De abia ai 
aruncat după tine blana de lup şi te-ai făcut hoţ, ca 
ăştia de pe-aici? 

— Hoţ ca un tabernagiu, rise şi Grimhild. Dar ai 
răbdare, vine numaidecit Metrobius. Pe el ai să-l crezi? 

Tabernagiul îl prinse de umeri, scuturindu-l cu 
putere: 

— Ştie şi Metrobius că ai fost la procurator? 

— El m-a dus acolo, şi tot el m-a trimis încoace. 

— Stai liniştit, goleşte o cupă, două. Treaba o să 
meargă bine. 

Surillius nu se învirti prea mult prin bucătărie, cînd 
în tabernă intrară Metrobius şi Offas. Afară se lăsase 
întunericul, cei patru de la masa de lingă fereastră 
plecară o dată cu tabularul, iar alţi muşterii nu se mai 
aştepta să vină. Spuse sclavului să încuie uşa, iar el se 
retrase împreună cu ceilalţi în încăperea rezervată 
pentru clienţii aleşi. Le povesti cele auzite de la cei trei 
preoţi. 

— Aşadar, voi amindoi, încheie el, privindu-i pe 
Metrobius şi Offas, ar trebui să staţi ascunşi un timp. 
Eu zic că n-ar fi rău să vă duceţi la Sargetius, să 
aşteptaţi cu toţii la un loc. Ce o mai fi, vom vedea. Dac- 
o fi de luptat, plecaţi o dată împreună. 

— Mă duc şi eu acolo! sări Grimhild. Procuratorul a 
spus că dacă nu-l opresc pe Gerthorund, să nu mai calc 
prin Porolissum! 

— Lucrurile se încurcă, murmură Offas, frecîndu-şi 
neliniştit fruntea cu palma. Ce facem cu fetele? De cînd 
Sargetius a fost pus în urmărire, pe Opilia o ţin la mine. 
Acum în aceeaşi situaţie mă găsesc şi eu. Ce fac cu 
lunilla? Dacă tilharii de preoţi se gindesc să pună la 
cale răpirea fetelor, ca astfel să pună mina şi pe noi? 


Metrobius goli cupa umplută de sclav, fără să-i 
aştepte pe ceilalţi. Se grăbea să spună ce gindea: 

— Lucrurile nu se încurcă din cauza fetelor, ci în 
urma celor ce se vor petrece în Moesia. Restul sînt 
fapte mărunte, care se vor aranja de la sine: bat goții, 
Dacia va deveni un adevărat infern; învinge împăratul, 
toată panica de acum se va destrăma ca fumul în vint. 
Pînă la lămurirea aşteptată, trebuie ca cei răi să nu fie 
lăsaţi să facă şi mai rău. Văd că te uiţi la mine 
nerăbdător, Offas. Nu mă îndoiesc că gindul te poartă 
tot la fete, bănuieşti că am uitat de ele. Vă întreb: unde 
credeţi că ar putea fi în deplină siguranţă? 

— Poate acolo la Sargetius, îşi dădu părerea 
Surillius. Ce se va întîmpla cu voi, se va petrece şi cu 
ele. 

— Şi dacă va trebui să luptăm cu gărzile? întrebă 
Offas. Le putem pune în pericol. 

Ascultîndu-i, Metrobius continua să zimbească. Nu-i 
lăsă să se frămiînte mult: 

— Pe fete le ducem în villa lui lustus Valentinus. 
Vor sta cu Metella şi Alliana. De acolo nu va îndrăzni 
nimeni să le ia — şi nici n-ar putea — garda 
procuratorului stă de veghe zi şi noapte. 

Surillius oftă, clătinînd capul a nehotărire. 

— Alliana este greu încercată, murmură el, una, 
urmărirea lui Sargetius de către legionari, cealaltă, 
pierderea lui Lucullus! 

— Tocmai de aceea, reluă Metrobius. Va avea cine 
s-o ajute să-şi înfringă durerea. După ce ducem fetele 
acolo, plecăm cu toţii la Sargetius. Pînă atunci, tu, 
Surillius, trebuie să ne ţii ascunşi pe aici pe lingă 
tabernă. Bineînţeles, cu mîncare din destul şi vin din 
cel mai bun! rise el. 


Surillius se săltă în picioare, ameninţindu-i cu mîna 
pe toţi trei, cu o mină ce arăta, sub aerul de glumă, 
hotărîrea lui: 

— Mă uit la voi!... Să nu cumva să vă îndemne 
vreun zeu sau duh rău la trădare, că nu veţi găsi 
scăpare nici în gaura de şarpe! Asta n-o spun pentru 
Offas, în el mă încred ca în mine. Şi cum nu e vreme de 
pierdut, să trecem acum la treabă! 

Sargetius stătea ascuns în partea dinspre apus a 
Porolissumului, într-o peşteră din munţii de dincolo de 
Marodava, mai sus de poiana unde străjuise altădată 
cetatea tarabostilor din neamul Burio. Mergînd cu pas 
întins, se putea ajunge acolo în răstimpul dintre două 
cîntări ale cocoşilor, însă urcuşul şi gura intrării 
constituiau piedici deosebit de grele, pentru cine nu 
cunoştea semnele potecii. Înăuntru, la lumina făciliilor, 
se întindea un gol cit un templu, cu boltă ce răsuna la 
fiecare călcătură. Impreună cu el erau Diurpanneus şi 
Pollio, cu cetele lor. Toţi cei căutaţi de gărzi. 

Cum la oamenii cu sufletul curat recunoştinţa nu 
are limite, cel care alerga neobosit zi şi noapte, 
aducind veşti şi cele trebuincioase, era Servius, 
libertul. Devenit om liber, muncise cu sîrguinţă, făcuse 
economii pînă la sacrificiu, fusese ajutat de Colegiul 
săracilor şi de Sargetius, reuşind să-şi răscumpere 
soţia de la Synethus. Din sclavul fricos şi chinuit nu se 
mai recunoştea nimic, se dovedea un om stăpiîn pe 
sine, cu trupul învirtoşat, cu sufletul întărit, gata în 
orice clipă să îndeplinească orice i-ar fi cerut Sargetius 
şi Offas. 


A doua zi după întîlnirea din taberna lui Surillius, 
Sargetius privea de la înălţime, ferit vederii de tufele 
de brazi, cum Servius urca grăbit printre stîncile 
prăvălite pe firul văii. Era însoţit de trei bărbaţi. Negura 
dimineţii de început de toamnă se ridica, strîngîndu-se 
în suluri ce se rostogoleau peste creste. Soarele, ca un 
glob mare roşu, îmbrăca zările într-o nuanţă palidă 
rozalie. Urmărea liniştit apropierea lor. Ştia că nu se 
ivise nici un pericol prin apropiere, privind semnul 
purtat de Servius: o ramură de brad cu o şuviţă de 
pîinză albă legată la virf. Dealtfel flăcăul de strajă, 
ascuns pe după colţuri de stînci, vestise prin lovituri 
scurte, ca o toacă de schit, sosirea omului de legătură. 
Cum nu se aştepta ca fostul sclav să aducă pe cineva, 
Sargetius nu-şi putu învinge nerăbdarea, cobori printre 
tufele de brazi căţăraţi pe povirnişul de piatră, 
întîmpinîndu-i. Din gura peşterii, îl urmăreau cu 
privirea Diurpanneus şi Pollio. Arăta de nerecunoscut, 
barba şi mustăţile, bogate, blonde, lăsate să crească în 
voie, îi dădeau o înfăţişare cu totul schimbată, 
asemenea dacilor de pe Columna Traiană. Recunoscu 
de departe pe cei ce veneau. Avu o stringere de inimă, 
bănui că la Porolissum se petrecea ceva. Offas putea 
să fie urmărit de gărzi — luase parte la lupta dată cu 
legionarii la Tirgul nevestelor — dar ce era cu 
Metrobius şi Grimhild? se întrebă el. 

Pînă urcară la peşteră, Offas şi Metrobius povestiră 
ce ştiau despre îngrijorarea procuratorului, provocată 
de înaintarea gepizilor, şi despre uneltirile preoţilor pe 
lîngă tribun, pentru a-l face să-i întemniţeze pe ei doi. 
Ascultindu-i, Sargetius întrezărea ce va urma: o 
încleştare de forţe pornite să se nimicească. Mai întii 
legionarii cu gepizii, apoi o mare învălmăşeală în care 


intrau, de o parte gepizii şi legionarii, iar de cealaltă cei 
ce nu voiau să părăsească Dacia. 

Ajunşi sus, s-au strîns cu toţii pe micul platou din 
apropierea peşterii, închis pe o parte de peretele 
abrupt de piatră, ferit vederii de tufişuri de brazi stufoşi 
ce-l înconjurau. Numai vulturul ce se rotea la mare 
înălţime cu unduiri uşoare din aripi putea să-i vadă, 
scrutind crestele şi văile. S-au aşezat pe blocuri 
netede, desprinse din peretele de stîncă, formînd un 
semicerc ca într-un mic amfiteatru. Alături de ei, 
tinărul gepid se bucura că venise. 

— Aşadar, ne putem bizui pe Surillius, iar cu fetele 
aţi făcut bine, cel puţin nu mai avem grija lor, începu 
Sargetius, căutînd un făgaş pe care să pornească 
discuţia. 

— Acum ne bizuim şi pe Grimhild, adăugă 
Metrobius. 

— Asta numai Offas poate s-o ştie, rise Pollio, altfel 
nu-l aducea încoace. i 

Offas înțelese aluzia. Rise şi el. II plăcea pe tînărul 
gepid. 

— Îmi vine să cred că zeii ne-au purtat prin atîtea 
frămîntări şi au aranjat astfel lucrurile, ca noi să ne 
adunăm laolaltă. O vorbă din bătrîni spune: Cine se 
aseamănă, se-adună! Ne aflăm în pragul unor încercări 
grele. La Porolissum, aşa cum stau lucrurile, nu e bine. 
Moartea lui Lucullus l-a zguduit atît de puternic pe 
procurator, încît l-a făcut neputincios. Cred că lustus 
Valentinus doreşte să se întoarcă la Roma. El nu are 
străbunici şi strămoşi înmormintaţi aici, ca mine, 
Surillius, Dassius şi Diurpanneus, nu caută libertatea ca 
Pollio, Artemidorus şi Timacus, nu se gîndeşte să lupte 
pentru binele oamenilor, ca Metrobius şi ca Offas. Dacă 


zeii ne-au legat printr-o prietenie puternică, mă întreb: 
să fie oare tot voia lor ca noi, uniţi, să pornim la luptă? 

— De ce să fie voia zeilor? sări Pollio. Crezi că ei 
ne-au făcut pe noi, sclavii de la Ampelum, să ne 
ridicăm împotriva legulului Aelius Marius? Dorul de 
libertate ne-a adus aici! 

— Pollio ţi-a dat răspuns la întrebarea ce te 
frămîntă, interveni Metrobius. Da, înclin şi eu să cred 
ca tine: ne vom vedea puşi în faţa unor încercări grele, 
pentru asta se cade să ştim de la ce pornim şi ce vom 
avea de făcut. Un filozof sau un geometru, cînd are de 
rezolvat o problemă, caută mai întîi să stabilească ce 
cunoaşte în legătură cu ea, apoi, sprijinit pe cele ştiute, 
încearcă să-i găsească dezlegarea. Aşa trebuie să 
facem şi noi. Să le luăm pe rînd: ştim că guvernatorul 
Daciei a dat ordin să se pregătească plecarea — cei 
bogaţi sînt gata să pornească o dată cu armata şi cu 
funcţionarii oficiilor publice, iar preoţii se zbat să 
îndemne pe săraci să-i urmeze — şi, de asemenea, 
ştim că Gerthorund vrea să năvălească din nou 
încoace. Din aceste două ştiute, noi putem... 

— Mai ştim că sclavii nu vor să-şi urmeze stăpinii, 
adăugă Artemidorus cu înflăcărare stăpinită. 

— Aşa este, reluă Metrobius. Nu mai vorbesc de cei 
mulţi, oamenii care trăiesc prin vicurile împrăştiate pe 
întregul cuprins al Daciei, nici ei nu se gindesc să 
pribegească departe de locurile în care s-au născut. 
Aşadar, din toate cele cunoscute, pe care am putea să 
le împiedicăm să nu se înfăptuiască şi pe care trebuie 
să ajutăm să se împlinească după dorinţa noastră? E 
bine să oprim cohorta, centuriile şi oficiile publice să 
nu plece? Nu! Se cade să-i reținem pe cei bogaţi? La ce 
ar folosi? Dar trebuie să ne opunem cu îndirjire ca cei 
ce nu vor să se înstrăineze de Dacia, să fie duşi cu sila! 


Putem să ajutăm sclavii să-şi rupă lanţurile, să-şi 
părăsească stăpiînii! Şi se impune să încercăm 
potolirea gepizilor, să-i facem să renunţe la năvălirea 
care ne-ar provoca multe greutăţi. Pentru asta mă 
gindesc că Sargetius trebuie să stea de vorbă cu 
Gerthorund. 

Metrobius tăcu. Pe feţele celor din jur plutea o 
umbră de îngrijorare. Fiecare îşi dădea seama că va fi 
de luptat cu pericole mari, că un timp în Dacia se va 
întinde haosul. In mintea fostului sclav-filozof reflecţiile 
se înlănţuiau în continuare. Văzind că nici unul nu 
găsea nimic de spus, reluă: 

— Dacă ne gindim la toate cele ştiute, este de 
presupus că lucrurile se vor complica mult, iar acţiunea 
noastră nu va fi uşor de stăpiînit. Vreau să spun că nu 
putem porni nimic fără un conducător. Unul dintre noi 
trebuie să fie căpetenie. În focul luptelor, în toiul 
greutăților, cînd poate că ne vom găsi împrăştiaţi, va 
trebui să fie cineva care, cunoscînd situaţia şi locul 
fiecăruia, să hotărască, să dea ordine, să împletească 
şi să îndrepte loviturile spre aceeaşi ţintă. Pentru 
răspunderea asta atît de grea, eu socotesc că cel mai 
potrivit dintre noi este Sargetius! Cine crede mai bun 
pe altul, să-şi spună părerea pe faţă şi să hotarîm 
împreună. 

Propunerea nu surprinse pe nici unul. Momentul nu 
provocă descumpănire şi nici reţinere: 

— Ce să ne mai gîndim şi ce să mai alegem, 
Sargetius e de mult căpetenia noastră! Noi aşa l-am 
socotit şi pînă acum! rosti Pollio, cătind spre 
Artemidorus şi Timacus, care confirmară uşor prin 
mişcări ale capului. 


— Tot el a fost căpetenie şi atunci cînd am plecat 
cu săracii şi tinerii, alături de centurii, împotriva 
gepizilor! adăugă Offas. 

— Da, Sargetius este căpetenia noastră! întări 
Diurpanneus. De el trebuie să ascultăm, în orice 
împrejurare ne-am găsi! 

Sargetius nu se văzuse niciodată într-o astfel de 
situaţie, nu se gîndise şi nu se aşteptase la o astfel de 
explozie a ataşamentului lor. Îşi simţi trupul străbătut 
de un val de căldură, faţa i se îmbujora, iar în ochi îi 
apăru o lucire vie. Emoţia îl copleşea. 

Inţelegind furtuna din sufletul lui, Metrobius se 
grăbi să-l ajute să treacă mai uşor prin acel moment de 
puternică încordare. Rosti, săltîindu-se în picioare: 

— Sargetius, din această clipă ne eşti căpetenie! 
Noi cei de faţă ne legăm să îndeplinim fără şovăire 
hotărtrile tale! 

— Noi cei care am fugit din sclavie, strigă Pollio, 
jurăm că vom lupta alături de tine cu sacrificiul vieţii! 

— Şi eu jur, se ridică Offas, şi o dată cu mine jură 
toţi săracii din Colegiul nostru! 

Luptîndu-se să-şi înfrîngă tulburarea, în sufletul lui 
Sargetius se săvirşeau schimbări profunde, la care nu 
se aşteptase. Cu o mişcare scurtă, se ridică de pe 
blocul de piatră. O dată cu el sări în picioare şi 
Diurpanneus: 

— Mă leg să pornesc degrabă peste munţi. Strîng 
cete de luptători şi le aduc încoace! Cu toată 
îndelungata stăpînire romană, noi de acolo ştim că 
sîntem fraţi cu cei de aici! 

Sargetius îşi aţinti privirea pe faţa fiecăruia, 
căutînd sa pătrundă în suflet, nu pentru că se îndoia de 
el, ci spre a-i transmite ceva din dragostea sa. Pe toţi îi 


preţuia şi în toţi avea încredere. La entuziasmul lor, 
răspunse potolit, dar ferm: 

— Pînă acum, cît am frămintat împreună aceleaşi 
gînduri şi am purtat aceleaşi griji, fără ca unul dintre 
noi să fie căpetenie, m-am simţit mai puţin împovărat. 
Nici n-aţi aşteptat ca eu să spun, dacă ma învoiesc să 
fiu conducătorul, şi v-aţi pornit să-mi juraţi credinţă şi 
supunere. Într-o frîntură de timp, aţi trecut asupra mea 
greul ce-l purtam cu toţii. Dar nu asta mă îngrijorează, 
ci întrebarea: Voi putea să fac să se îndeplinească 
năzuinţele noastre? La jurămîntul vostru răspund tot cu 
un jurămiînt: Mă leg în faţa voastră căpeteniilor — căci 
şi voi sînteţi căpetenii — să lupt cu preţul vieţii ca pe 
aceste meleaguri părăsite de Roma să domnească 
liniştea, ordinea şi dreptatea! Tu, Pollio, căpetenie a 
sclavilor care vor lupta pentru a trăi ca oameni liberi, 
trebuie să alergi, să strîngi cît mai mulţi în cetele tale! 
Tu, Offas, căpetenie a săracilor din Porolissum, caută 
să-i aduni, să ţi-i apropii, să-i pregăteşti pentru greaua 
încercare! Să le spui — aşa cum şi Pollio să nu uite să 
spună sclavilor — că cine vrea să fie stăpîn de casă, 
ogradă şi țarină, să trăiască liniştit şi îndestulat, să 
vină mai întîi să lupte! Tu, Diurpanneus, să ne aduci cit 
mai multe cete de dincolo de munţi! Intîlnind privirea 
pătrunzătoare a. lui Metrobius, Sargetius tăcu. A cui 
căpetenie putea să fie el? 

— lar tu, Metrobius, să mă sprijini în toate! Să mă 
opreşti din timp, cînd vei vedea că sînt în pericolul de a 
cădea în greşeală! Tu vei fi ajutorul şi înlocuitorul meu! 
Cît despre tine, Grimhild, ştiu că vrei să rămii şi să 
trăieşti printre noi, tu să mă ajuţi să-l întîlnesc pe 
Gerthorund! 


Gerthorund îşi mutase de curînd tabăra în cotul cel 
mare al rîului Samus. Căpetenia gepizilor căutase să se 
apropie de Porolissum, dar şovăise să treacă dincoace 
de apă. Se temea să nu fie surprins şi încercuit de 
romani.  lIscoadele trimise îi aduceau veşti 
îmbucurătoare: militarii din castre se pregăteau să 
plece, iar prin vicurile înşirate de-a lungul văilor, 
populaţia trăia în nesiguranţă. De mult visase să 
cucerească o cetate mare, cu viile frumoase, cu temple 
şi for, pe care să şi-o facă scaun de domnie. Se oprise 
în cotul cel mare al Samusului, pentru că locul era mai 
uşor de apărat şi totodată cel mai apropiat de 
Porolissum. Nutrea gîndul ca în ziua cînd iscoadele vor 
vesti plecarea centuriilor spre miazăzi, să năvălească 
în galopul cailor şi să pună mîna pe bogăţiile rămase în 
cetate. 

În drum spre Gerthorund, Sargetius şi Grimhild se 
opriră pe la vremea prînzului pe o colină din apropierea 
rîului, ascunși într-un desiş din pădure. Urcat într-un 
fag bătrin, ce-şi înălța ramurile deasupra celorlalţi 
copaci, tînărul gepid urmărea tot ce se mişca în tabără 
şi în apropierea ei. Zărind un călăreț pe malul celălalt, 
gîndi că sosise momentul aşteptat. Cobori în grabă şi 
merse ascuns prin tufişuri pînă aproape de el. Se opri 
şi-l privi mai bine. Îl recunoscu, era un prieten din 
copilărie. Făcea de strajă călare de-a lungul rîului. Se 
arătă vederii lui, schiţind un semn să se oprească. 
Acesta nu încercă să-l prindă, îi strigă, arătînd cu 
teamă spre tabără: 

— Fugi, Grimhild! Dacă te prinde Gerthorund, vei fi 
UCIS! 

— Nu mă sperii de asta! îi răspunse. Du-te şi 
spune-i lui Gerthorund să treacă riul neînsoţit de 
nimeni, să urce pe colina din apropiere, unde îl 


aşteaptă Sargetius! Îl cheamă în numele prieteniei lor, 
pentru binele lui şi al hoardei. 

Cînd straja i-a dus vestea, căpetenia gepidă 
rămase mult timp pe ginduri. Pentru Sargetius nutrea 
porniri bune, însă o umbră de îndoială încerca pentru 
Grimhild. Se temea, deşi nu-l credea capabil de 
trădare. Ar fi putut să înconjoare fulgerător colina şi să- 
i prindă pe amîndoi. Frămîntind astfel de ginduri, îi 
apăreau în minte chipurile fetelor, al Allianei şi Opilliei. 
Multe nopţi nu-l învinsese somnul, trăise cu imaginile 
lor. O astfel de soţie îşi dorea, într-o casă frumoasă ca 
a romanilor. 

Cînd Grimhild îi spuse, din copac, că Gerthorund 
trece riul şi porneşte în sus, Sargetius începu să 
coboare dîmbul spre a-i ieşi în cale. Cînd se văzură 
suficient de aproape, săltară braţele şi grăbiră paşii 
unul spre altul: 

— Cu toate că ne tragem din neamuri deosebite, 
începu Sargetius, trebuie că există între noi o 
asemănare, din moment ce fiecare a avut încredere în 
celălalt. Rog zeii mei şi pe ai tăi să-ţi dea sănătate şi 
mulţumire, Gerthorund! 

— Să te cam fereşti de ai mei! Cînd suflă ei se 
preface totul în gheaţă! îi spuse, apucîndu-l cu 
amîndouă mîinile de umeri şi zguduindu-l prieteneşte. 
Dar lui Wodan tot mă rog pentru tine! 

— Cînd sufletele sînt calde, dezgheaţă şi suflarea 
rece a zeilor tăi. Mă bucur mult că ai venit, 
Gerthorund! 

Se aşezară sub fagul cel mare, lungiţi pe iarbă. 
Deasupra lor, frunzele se desprindeau, îngălbenite de 
începutul toamnei, şi cădeau la pămînt învirtindu-se. 
Gerthorund privi în sus şi, printre ramuri, îl zări pe 
Grimhild. Începu să ridă: 


— Acolo te-ai ascuns? Cînd o să pun mina pe tine, 
ştii ce te aşteaptă! îl ameninţă cu ton de glumă, apoi 
cu voce mai scăzută continuă, întorcîndu-se spre 
Sargetius: Mi-a trecut supărarea pe el. Dacă nu scotea 
fetele din tabăra mea, nu plecam după ele, iar noi nu 
ne-am fi cunoscut. Am avut pe vremuri în hoarda mea 
un bătrîn înţelept, care trăise mulţi ani în munţii de 
gheaţă, acolo unde noaptea e lungă cit o jumătate de 
an. El îmi spunea adesea: „Cînd simţi că într-un om 
prinzi încredere de la cea dintii ochire, de acela să te 
legi pentru toată viaţa!” M-am bizuit pe tine din clipa 
cînd ţi-am văzut faţa! 

— Tot aşa m-am încrezut şi eu, Gerthorund. Atunci 
aş fi putut să te omor, dar tu nu arătai a fi omul ce 
trebuie pierdut, ci cîştigat ca prieten. M-am străduit să 
privesc în calea vremurilor. g 

Gerthorund îl cercetă mirat. li spuse uşor tulburat: 

— Dacă te-ai simţit atit de legat de mine, bănuiesc 
de ce ai venit. Poate că vrei să-ţi iei rămas bun pentru 
totdeauna... 

— De la căpetenia care abia aşteaptă să 
năvălească, să pună stăpinire pe tot ce rămîne. 

— Pe tot ce va fi părăsit de voi, romanii! Nu văd de 
ce v-ar supăra asta? 

Sargetius se săltă într-un cot, privindu-l adînc în 
ochi, cu o umbră de neîncredere. Gepidul de lingă el se 
gîndise cu adevărat că va năvăli într-un ţinut pustiu? 

— Nu, Gerthorund! Cei ce rămîn nu se vor socoti 
părăsiţi de Roma, pentru că ei nu vor pleca niciodată 
de pe pămîntul unde sînt înmormiîntaţi părinţii şi 
strămoşii lor. Unii se vor opune să fie duşi, alţii se vor 
ascunde. Vor fi foarte mulţi cei ce nu se clintesc de 
aici. Viaţa îşi va găsi un nou făgaş pe care să meargă 
înainte, se va face aici o nouă rînduială. 


— Cu atit mai bine! se însufleţi Gerthorund. 
Cuceresc cu hoarda mea numai atit cît îmi trebuie şi 
mă leg să-i apăr de alţi năvălitori! Ce va urma vom 
vedea. Goţii sînt un pericol pentru toţi. 

Cu mişcări încete, Sargetius se săltă, aşezindu-se 
pe o buturugă. Se cerea din partea lui mult tact. Era 
momentul: 

— Am ajuns cu vorba acolo unde doream. Acum 
pot să-ţi spun pentru ce te-am chemat: trebuie să ştii, 
Gerthorund, că eu şi ceilalţi — pe care i-ai cunoscut 
atunci la ferma mea — nu vom părăsi Dacia. Ne 
stringem cete de luptă, ne pregătim să ocrotim pe cei 
ce vor rămîne. Pentru asta am socotit că e bine să cad 
la înţelegere cu tine. Am venit eu, pentru că m-au ales 
să le fiu căpetenie. 

— Aşadar, vorbim ca între căpetenii? 

— Deocamdată legiunile încă n-au plecat. N-aş 
vrea să miînii zeii, dar trebuie să privesc în faţă viitorul. 

— Şi ce învoială vrei să facem amindoi? îl întrebă, 
deşi gîndul îi alerga în altă parte, însă îşi reveni 
repede, continuînd să-l întrebe: Cu tine rămîn şi fetele? 
Pe Alliana ţi-ai făcut-o soţie? Opillia e acum a lui 
Diurpanneus? 

— Cu voia zeilor, în curînd... amîndouă... 

— O astfel de soţie mi-aş dori şi eu! murmură 
Gerthorund. Dar spune-mi, schimbă el vorba, la ce 
înţelegere te gindeşti? 

Sargetius răspunse, fără să-l privească. Se uita 
undeva departe, printre virfurile copacilor, pe deasupra 
văii. 

— Poate că zeii ne-au hărăzit să ne trăim restul 
zilelor împreună. Îţi voi găsi o fată de-a noastră, dacă 
nutreşti această dorinţă. Acum îţi cer numai atit, 
Gerthorund: să rămii pe loc cu tabăra, aici pe Samus. 


Să aştepţi liniştit plecarea legiunilor. Nu porni năvala şi 
nu prăpădi munca oamenilor. Dacă ţinteşti cu adevărat 
să rămii pentru totdeauna alături de noi, pentru ce să 
arzi vicurile sau să distrugi Porolissumul? Tu, cu hoarda 
ta, n-ai putea să înalţi noi ville din cărămidă şi piatră, ci 
ai continua să trăieşti tot ca acum. După ce Roma va 
părăsi Dacia, ne întîlnim la Porolissum şi ne înţelegem. 
Dacă vei dori să tăim împreună ca vecini, îţi vom da o 
parte din pamînt, atit cît îţi va trebui. Acolo vei avea 
cetăţile, vicurile, fermele şi villele tale. Asta e tot ce 
am vrut să spun, Gerthorund! 

Aşteptă răspunsul, dar el întîrzie. Gerthorund nu se 
grăbi. Se ridică în picioare, scuturindu-se de frunzele 
prinse de îmbrăcămintea lui din blănuri. Pe faţa lui se 
contura un zimbet plin de înţelesuri. 

— Zeii ne vor îndemna ce să facem, atunci cînd va 
sosi momentul. Dacă în adevăr ne leagă încrederea şi 
prietenia, trebuie să-mi dovedeşti acest lucru. Astă- 
seară vreau să te am ca oaspete în cortul meu. Il iei şi 
pe Grimhild. Mergi cu mine? 

— Primesc să fiu invitatul tău, Gerthorund! 
răspunse Sargetius, hotărit ca şi pe această cale să 
pună la încercare sinceritatea căpeteniei hoardei 
gepide. 

Viaţa în Porolissum îşi pierduse cursul obişnuit. 
Militarii, oficiile publice şi negustorii, în continuă 
fierbere, se pregăteau de plecare. Lipsurile începură să 
se resimtă, iar preţurile să crească. Amfiteatrul luă 
aspectul unei construcţii părăsite, deveni locul de joacă 
al copiilor, ca şi forul, din care statuile au fost scoase 
de pe socluri. Cei care plecau, căutau să ia cît mai 


multe lucruri din gospodării. Costul vitelor şi carelor 
depăşiră repede posibilităţile celor mai puţin înstăriți, 
iar numeroase lucruri de casă, nemaiputind fi luate, se 
vindeau pe sume neînsemnate sau erau părăsite prin 
curţi. 

Calendele lui octombrie era ziua sorocită de 
Synethus pentru părăsirea Porolissumului. Incă de la 
cîntatul de ziuă al cocoşilor, în jurul prăvăliei şi 
magaziilor se înteţi forfota ultimelor pregătiri. Tot aşa 
de cu noapte aşteptau prin apropiere oameni din 
sărăcime, strînşi în grupuri mici, în locuri dosnice, 
ferindu-se unii de alţii. Nu lipseau nici cei patru inşi din 
taberna lui Surillius, puşi de tabularul Bellinus să pîn- 
dească pregătirile şi plecarea lui Synethus. Pe după 
ziduri şi pe lîngă garduri, sărăcimea tremura de frig şi 
asculta zvonurile. Cînd se iviră zorile, prin porţile larg 
deschise ieşiră carele greu încărcate, însoţite de 
strigătele sclavilor surugii, legaţi cu lanţuri de loitre, 
care îndemnau vitele. Cînd ultimul car părăsi curtea, 
mulţimea năvăli înăuntru. Se dezlănţui o răbufnire şi o 
întrecere la care nimeni nu se aşteptase. In cîteva clipe 
un şuvoi de oameni se scurse prin porţi, destrămîndu- 
se în toate părţile. In lăcomia şi graba lor nu ştiau pe 
ce anume să pună mîna. Luau un lucru, mergeau cu el 
în braţe, căutînd mai departe, iar cînd găseau altul, pe 
care îl socoteau mai bun, îl aruncau pe celălalt. Cei mai 
mulţi au dat buzna în prăvălie, în beciuri şi magaziile 
înşirate pe o parte a curţii, pîna spre villa. In beciul de 
sub prăvălie descoperiră amforele cu vin şi untdelemn, 
la care bărbaţii se repeziră lacomi. Ceea ce era de 
aşteptat, nu întirzie să se producă: întoarse şi ciocnite 
între ele, vasele se vărsară şi se sparseră, vinul şi 
uleiul s-au amestecat şi oamenii au ajuns să umble 


printr-un lichid gras, îngroşat deasupra. Se ajunse 
repede la îmbrinceală, ceartă şi bătaie. 

Numai sus, la villa rămasă goală, lucrurile s-au 
petrecut altfel. Cei patru oameni tocmiţi de tabularul 
Bellinus nu s-au oprit din fugă, au luat-o înaintea 
tuturor, şi s-au aşezat între coloanele de marmură din 
faţa uşii mari de la intrare. Ciţiva încercară să treacă 
printre ei, însă sclipirea cuţitelor din mîinile lor îi făcură 
să se retragă îngroziţi. Toţi patru se socoteau ca şi 
stăpîni ai villei. 

— Daţi-vă la o parte, puturoşilor! strigă o bătrină 
sosită în urmă, cu răsuflarea tăiată de fugă. Ce, v-a 
îndemnat zeii cei răi să puneţi mîna pe villa şi s-o 
vindeţi pe vin? 

Mulţi din gloată izbucniră în ris. 

— Şterge-o de acolo, Spurius, că dacă mă reped la 
tine te fac praf! ameninţă unul voinic, cu tunică ruptă, 
prin crăpăturile căreia se vedea pieptul păros, învirtind 
pe deasupra capului un par noduros. Jur pe Proserpina 
că te pălesc de-ţi zboară creierii! 

Cel numit Spurius stătea rezemat de coloana din 
apropierea uşii şi se juca aruncînd în sus cuțitul. 

— Mai bine v-aţi duce la magazii, încă mai aveţi 
timp să găsiţi cîte ceva, îi îndemnă el. Nu ştiţi ce s-a 
vorbit prin lume, cînd s-a aflat că cei bogaţi se 
pregătesc de plecare? Cine ajunge cel dintii la o casă 
părăsită, devine stăpiînul ei. Noi am sosit înaintea 
voastră, aşa că villa e a noastră! 

Prin mulţimea îngrămădită îşi făcu loc, dînd cu 
coatele, unul mărunt şi slab, cu ochi ca de veveriţă. 
Ţinea în mînă o piatră cît pumnul. Se întoarse şi 
îndemnă: 


— Pe Hercule! strigă el. Vă speriaţi de cuţitele lor? 
Dacă aruncăm cu pietre, intrăm în villa în cîteva clipe. 
Puneţi mîna pe ce nimeriţi şi azviîrliţi o dată cu mine! 

O ploaie de pietre, cioburi şi lemne se revărsă 
asupra celor de la intrare, o dată cu înteţirea 
strigătelor şi îndemnurilor. Ameninţind cu cuţitele, cei 
patru o rupseră la fugă, apucînd-o pe după villa. Ciţiva 
din gloată se pregăteau să pătrundă înăuntru, cînd în 
mulţime răsunară strigăte de spaimă: 

— Fugiţi, vin legionarii! 

— Vin gărzile! 

— Să ne ascundem în pădure! 

Femeile şi o parte din bărbaţi se îndepărtară, 
intraţi în panică. Legionarii, urmînd un decurion, urcară 
pe treptele dintre coloane. Cei intraţi în atriu ieşiră şi 
se pierdură printre ceilalţi. 

— Vreau să ştiu care au sosit primii la villa! strigă 
decurionul, privind pe deasupra mulţimii. 

— Noi! răspunseră cei patru, ieşiţi ca din pămînt. 

Cei din faţă le aruncară căutături pline de mirare. 
Înapoierea lor se făcuse prea repede. De unde ştiuseră 
că vine garda? Nu părea să fie întîmplare curată. 

— Villa este a lor! hotărî decurionul, rotindu-şi pri- 
virea peste mulţime, apoi continuă rizînd: Acum e a lor, 
că ei au sosit cei dintii, dar cine ştie a cui va rămîne 
pînă la urmă? Cică gepizii stau gata pentru o nouă 
năvală. Barbarii n-or să lase decit ruine arse. 

— Cum ne vor ajuta zeii! vorbi cel numit Spurius. 
Decurionul începu să caute pe cineva prin gloată, 
uitîindu-se în toate părţile. Poate că ştia în ce parte 
stătea se prefăcea că nu-l găseşte: 

— L-a văzut cineva pe tabularul Bellinus? întrebă 
el. 


— Sînt aici, decurioane! se auzi din spatele unuia 
Voinic. 

— Bellinus, să-i înscrii pe ăştia patru ca stăpîni ai 
villei! Cine va încerca să intre peste ei va fi socotit 
latron! 

Cu murmure, înjurături şi blesteme mulţimea 
începu să se împrăştie. Unii au pornit în fugă spre 
magazii, sperînd că vor mai găsi ceva. Pe porţile mari 
ieşeau oameni cu braţele încărcate de pradă. 

Seara, în taberna lui Surillius, tabularul şi 
decurionul goleau în tihnă căni de vin. Alături, la altă 
masă, cei patru îşi beau şi ei vinul, mulţumiţi. Bellinus 
se miîngiia cu gindul că în curînd, o dată cu părăsirea 
Porolissumului de către procurator, armată şi oficiile 
publice, el nu va mai fi sclav, ci om liber, stăpîn al villei 
care fusese a lui Synethus. 


În toiul pregătirilor de plecare, a spaimei stîrnită de 
zvonul că năvăleau gepizii, a lipsurilor şi scumpetei, se 
schimbase viaţa plină de libertate şi veselie a tinerilor. 
Nu se mai vedeau prin for şi pe via Septimia, 
plimbîndu-se gălăgioşi în grupuri sau discutîind temele 
filozofice ale prelegerilor lui Metrobius, ca altădată. 
Liniştirea lor era pusă pe seama frămîntărilor şi a 
panicii generale. Prin lume se zvonise că Metrobius 
fugise. Unii susțineau că el şi Offas sînt urmăriţi de 
gărzi, alături de  Sargetius, învinuiți de moartea 
nepotului lui Synethus. Alţii întăreau zvonul după care 
filozoful şi olarul ar fi intrat într-o ceată de latroni. 

Potolirea tinerilor era însă în legătură cu altceva: 
puneau la cale o lovitură, sfătuiţi de Metrobius. Totul 
pornise de la Pollio. Căpetenia cetei de sclavi aflase de 
la Servius de plecarea lui Synethus, şi-i spusese 


fostului sclav filozof că el va aştepta carele cu ceata lui 
şi va elibera toţi scalvii negustorului. 

— Dar convoiul va fi bine păzit! s-a îndoit filozoful, 
dîndu-i de înţeles că n-ar încuviinţa să se piardă vieţile 
celor care abia gustaseră libertatea. 

Atunci îi venise ideea să cheme în ajutor tinerii. l-a 
spus lui Pollio că va fi ajutat de saltimbancii, măscăricii 
şi mimii pe care-i va întîlni în cale. 

Şirul de care încărcate se mişca încet, urcînd greu 
povirnişul, la jumătatea drumului dintre Porolissum şi 
Napoca. În carul din mijloc, sub coviltir, stătea 
Synethus cu familia. Pe de lături mergeau oamenii 
tocmiţi pentru pază, bine înarmaţi, cu priviri agere şi 
simţuri ascuţite. Lumea bănuia că cei mai mulţi dintre 
ei făceau parte din cetele de latroni, care dădeau 
lovituri în plină zi, la drumul mare. Bine plătiţi, erau cei 
mai siguri paznici. Pădurea întorcea într-un ecou 
prelung  scîrţiitul carelor şi cîntecele  păzitorilor 
împrăştiaţi de-a lungul convoiului. Soarele urcase către 
prînz. Căldura potolită a zilei de toamnă începea să-i 
tragă la somn pe cei din care. Nimic nu prevestea 
spargerea monotoniei. 

Deodată pădurea răsună de un chiot, izbucnit 
înaintea carului din faţa coloanei. Paznicii ascultară, 
privind miraţi într-acolo. Sclavii surugii s-au ridicat în 
picioare să vadă ce se petrece. Ceea ce se arătă 
ochilor părea ceva de necrezut: pe cele două părţi ale 
drumului, înaintea şirului de care, dansau numeroşi 
saltimbanci, mimi şi măscărici. Ghiduşiile lor provocau 
hohote nestăpinite de ris. Oamenii de pază grăbiră 
paşii curioşi, căutînd să ajungă acolo. Carul din faţă se 
opri, iar după el şi celelalte. Synethus cobori, 
îndreptîndu-se în fugă, cu teamă, spre ceata celor ce 
dansau încurcînd drumul, îi privi mirat, nereuşind să 


înţeleagă ce făceau. Luîndu-le mai bine seama, izbucni 
şi el într-un hohot de ris. 

— Cine sîntem noi? strigă un mim, cu ton 
declamator, a cărui mască înfăţişa un om neînchipuit 
de gras, într-un moment de veselie nestăvilită. Precum 
vedeţi, sîntem saltimbanci, mimi şi măscărici. Umblăm 
să înveselim lumea. li ajutăm pe zeii cei buni, 
războindu-ne cu cei răi. Am trecut pe la Apulum, 
Ampelum, Potaissa şi Napoca, iar acum mergem la 
Porolissum. Poate credeţi că aşteptăm mila şi ajutorul 
oamenilor, cîţiva denari? Să nu vă gindiţi la asta! Dar 
nici nu refuzăm: cine dă ceva, primim cu bucurie. Noi 
nici nu sîntem oameni! Eu stau mai mult pe lîngă zeul 
Pan şi rid mereu de risul lui... 

— Eu sînt un duh de-al pădurii, lui Silvanus i-aduc 
bucurii! rosti alt mim, cu mască ce înfăţişa un cap de 
mistreţ, al cărui rit şi ochi păreau că rîd. 

— Eu sînt o nimfă de-a nopţii îşi piţigăi altul vocea, 
subţiind-o ca de fată, a cărui mască arăta un cap de 
femeie strident fardată, cu părul răvăşit. 

Alţii urmară: 

— Eu vin tocmai din infern... 

— Eu din valurile mării... 

— Eu din taberna lui Bacchus... Şi toţi continuară în 
cor: 

— Nu vă temeti, în batjocură luăm zeii, 
Numai să-i înveselim pe oameni, 

Fără să ne îngrijorăm sau să ne întrebăm, 
Dacă viaţa e prea lungă ori prea scurtă! 

Cînd au început refrenul, mai săltăreţ şi mai vesel, 

li se alăturară saltimbancii şi măscăricii: 
— Să ne lăcomim şi noi ca zeii, 
Pofte şi iubire este viaţa. 
Noi omorîm supărarea de miine 


Cu veselia zilei de azi! 

Continuînd să cînte, au început să facă diferite 
mişcări, fiecare după masca purtată. Saltimbancii se 
întrecură în salturi şi tumbe, trecînd în şir neîntrerupt 
printre paznici, îndepărtîndu-i pe unii de alţii. Mimii şi 
măscăricii miînuiau cu îndemînare cîte o eşarfă uşoară, 
albastră, mărind şi mai mult încîntarea celor din jur, 
care uitară de ei şi de rostul lor; La un moment dat, 
mişcările se iuţiră, refrenul deveni mai grav, cîntat într- 
un alt tempo: 

— Să ne lăcomim şi noi ca zeii, 
Pofte şi iubire este viaţa... 

Şirul trecu pe dinafară cercului făcut de paznici şi, 
într-o fulgerare, fiecare simţi pe git eşarfa încolăcindu- 
se, strinsă cu putere, şi căzu ca trăznit. In aceeaşi 
clipă, năvăli din pădure Pollio cu ceata sa, aruncîndu-se 
asupra carelor. Izbite de topoare, loitrele începură să 
sară în ţăndări, iar lanţurile sclavilor să cadă slobode. 
Synethus privea împietrit, aşteptînd îngrozit ca unul să 
sară să-l sugrume. La un şuierat prelung, toţi se făcură 
nevăzuţi în  desişul pădurii, însoţiţi de sclavii 
negustorului. 

Au fugit la timp. Din deal, dinspre Napoca, pe după 
colţul unui dîmb, se apropiau ropote de cai. La cotitura 
drumului se ivi un decurion, însoţit de mai mulţi 
legionari. Văzură de departe paznicii lui Synethus 
zăcînd în nesimţire. El le ieşi în fugă înainte, începînd 
să se vaite: 

— Săriţi, tribune! îl imploră, ridicînd braţele spre 
decurion. Mai mulţi măscărici, mimi şi saltimbanci mi- 
au sugrumat paznicii! Apoi din pădure au năvălit 
latronii şi mi-au furat sclavii! Săriţi, tribune, prindeţi-i! 
Plătesc oricât! 

Decurionul îl privea perplex. 


— Ce spune ăsta? îi întrebă pe legionari. 

— Le-ai dat prea mult să bea, iar vinul a fost prea 
tare, îl batjocori un legionar. 

— El n-a băut atita, de-aceea n-a adormit buştean 
ca ceilalţi, rise un altul. A rămas numai cu vedenii, 
zăreşte doar mimi şi măscărici, amestecați cu latroni... 

Legionarii rideau în hohote. 

— Spui că plăteşti oricît? De unde bani, dacă te-au 
prădat latronii? îl întrebă decurionul. 

— Nu, tribune, numai pe sclavi i-au luat! 

— Lasă-l că e beat, decurioane! îndemnă alt 
legionar. Trebuie să ne grăbim, ne aşteaptă 
procuratorul. 

Decurionul mai privi o dată spre el, continuînd să 
ridă: 

— Cînd o să vă treziţi, n-o să mai ştiţi nimic de 
măscărici şi de latroni. Pe toţi zeii, după mine, ostaşi! 

Aplecîndu-se în şa, decurionul strînse pintenii şi 
porni în galop, urmat de legionari, lăsînd în urmă un 
val de praf. 

Unul după altul paznicii îşi reveniră. Spre seară, 
convoiul de care al lui Synethus se puse în mişcare, 
îndreptindu-se spre Napoca. Ceea ce nu înţelegea 
bogatul negustor era faptul că latronii nu i-au scotocit 
bagajele şi nu l-au întrebat de bani. 

Pentru a întări prietenia şi înţelegerea cu 
Gerthorund, Sargetius nu s-a grăbit să părăsească 
tabăra hoardei. Fusese ospătat şi găzduit cu toate 


onorurile obişnuite la gepizi. Ar fi săvirşit o mare 
greşeală, dacă nu se supunea felului lor de a se purta 
cu oaspeţii, din prieteni i-ar fi făcut duşniani. Timp de 
cîteva zile, cît stătu în apropierea lui, reuşi să-i 
cunoască mai bine, să-i pătrundă în suflet. El şi 
întreaga hoardă erau dornici de o viaţă ca a romanilor; 
să-i imite în toate, să înveţe să scrie şi să vorbească 
frumos. Îl părăsi pe Gerthorund mulţumit şi liniştit. 

Sosit în apropierea Porolissumului, îl trimise pe 
Grimhild la procurator.  Recunoştinţa lui lustus 
Valentinus se arătă în hotărârea de a-l primi, ordonînd 
contubernalilor ca nimeni să nu încerce să-l aresteze. 
Urmărirea lui înceta. La un astfel de gest îl îndemnase 
mai de mult Laetius Vitalis, care nutrea ceva în suflet, 
în frămiîntarea lui de a găsi mijlocul de a-l face pe 
Sargetius să părăsească Dacia o dată cu legiunile şi 
oficiile publice. Găsise că cea mai bună momeală era 
Alliana, de aceea nu-şi află liniştea pînă nu-l convinse 
să ordone încetarea urmăririi lui. 

Sargetius intră în villa procuratorului nutrind gîndul 
de a face tot ce era posibil pentru a o vedea pe Alliana. 
Se afla acolo şi Opilia. Nu-şi dădea seama dacă va fi 
primit de lustus Valentinus cu reţinere şi răceală sau 
cu prețuirea de altădată. Contubernalul îl introduse în 
tabliniu şi se retrase repede. 

— Haide, rebelule, ce te laşi atît de mult aşteptat?! 
îl certă procuratorul. 

Sargetius se opri la cîţiva paşi. Pe faţă nu-i plutea 
nici o undă de zîmbet. Rosti cu durere adîncă, sinceră: 

— lustus Valentinus, pentru o clipă să uităm tot ce 
ne-a făcut să ne îndepărtăm unul de altul. Ca omul 
care te-a iubit şi te-a respectat întotdeauna, te rog să 
primeşti din partea mea cele mai curate simţăminte de 
mîngiiere în durerea cu care zeii te-au încercat atit de 


greu! Pierderea lui Lucullus a lăsat şi în sufletul meu un 
gol ce nu se va umple niciodată! 

Procuratorul se apropie de el şi-l îmbrăţişă. 
Sargetius devenise cel de altădată: îşi răsese barba şi 
mustăţile, se îmbrăcase şi se purta cu distincţia 
cuvenită rangului său. 

— Îți mulţumesc, Sargetius! Nu m-am gîndit 
niciodată că pierderea dragului meu Lucullus nu te-a 
îndurerat, şi n-am privit rău nici o clipă fapta ta. Dacă 
am pus să te urmărească, am făcut-o numai din 
datorie, obligat de răspunderea ce o am în această 
parte a Daciei. Spune-mi, vor mai năvăli gepizii? 

— Acum nu, lustus Valentinus. Gerthorund 
aşteaptă să plecaţi! 

Cu o mişcare ce părea înfiorare, procuratorul se 
retrase un pas. Îl auzise limpede: spusese „să plecaţi”, 
nu „să plecăm”. Aşadar Laetius Vitalis avea dreptate, 
Sargetius se dovedea un duşman al imperiului. O clipă 
în minte îi apăru chipul lui Euphoros. 

— Plecarea asta a început să mă chinuiască! 
murmură el. Pe tine, nu? Nutreşti alte gînduri? 

Pe faţa lui Sargetius răsări un zimbet plin de 
amărăciune. 

— Şi pe mine mă frămiîntă! Cu cît se porneşte mai 
repede, cu atît voi scăpa mai curînd de starea asta de 
„urmărit” pentru omor, pentru răzvrătire. 

— Dar eu am dat ordin! Voi opri pe oricine să te... 

— Ştiu şi-ţi mulţumesc, lustus Valentinus! Uiţi însă 
că locul unde a fost pedepsit Euphoros nu se află în 
ţinutul administrat de tine. Dealtfel, guvernatorul de la 
Ulpia Traiana Sărmizegetusa, magistraţii de la Roma, 
împăratul pot oricind să ordone prinderea şi 
spînzurarea mea. Pe ei nu-i supără omorul în sine, ci 
faptul că m-am luptat cu armata, că sînt un răsculat. 


— Bine, se va uita şi asta. Dar de ce spui „să 
plecaţi”, şi nu „să plecăm”? 

— Vreau să fiu sincer, lustus Valentinus. Chiar dacă 
nu era la mijloc omorirea lui Euphoros şi ciocnirea cu 
legionarii, amîndouă cântărind greu în învinuirea mea, 
eu tot nu plecam. Te ştiu un om cu inima deschisă, îţi 
cunosc sufletul. Ceva ce dăinuie în adîncul fiinţei mele 
mă face să mă simt puternic legat de acest pămînt. O 
chemare de dincolo de înţelegerea omenească îmi 
spune că destinul meu este altul. Cum, în ce fel? Nu-mi 
dau seama! 

— De ar veni mai repede ordinul acela de punere 
în mişcare! A sosit toamna, se apropie iarna, dacă 
plecarea nu se va face nici în luna asta, e semn că se 
va amina pînă în primăvară. Ar fi îngrozitor! Sînt lipsuri 
peste tot, preţurile nu mai pot fi stăvilite, cresc de la o 
zi la alta, sărăcimea a început să dea buzna peste cei 
ce s-au pregătit de plecare — cum au făcut cu villa şi 
prăvălia lui Synethus — funcţionarii de la oficiile 
publice nu fac altceva decit să caute motive pentru a 
jefui populaţia, iar armata se găseşte într-o stare de 
dezordine cum n-am văzut-o niciodată. Regret mult că 
n-am cerut la timp înlocuirea mea de aici! 

— După cuvintele rostite, parcă n-ai fi bărbatul pe 
care îl cunosc: procuratorul cinstit şi drept, militarul 
hotărît şi greu încercat, omul care nu se pierde în faţa 
greutăților. 

Din uşa larg deschisă a tabliniului, Laetius Vitalis îl 
întrerupse, înainta vorbind, fără să privească spre 
Sargetius: 

— Ce se petrece cu tine, lustus Valentinus?! Ai 
început să te îndoieşti de puterea Romei, de măreţia 
imperiului? 


Procuratorul îl privi cu un zimbet ce oglindea 
descurajare. 

— Puterea Romei!... Măreţia imperiului!... Au 
devenit mituri. Astfel de cuvinte s-au rostit pe timpul 
lui Traian, după cucerirea Daciei. Acum imperiul este 
ca o villa părăginită, gata să se prăbuşească! Dar ce 
faci, pe Sargetius nu-l saluţi? Nu v-aţi văzut de mult, şi 
mai ales nu v-aţi „înţepat” de mult. 

Fermierul se întoarse, înainta cîţiva paşi, izbucnind 
în ris. 

— Zeii sînt buni cu tine, Sargetius! Ai omorit un om 
şi nu arăţi deloc schimbat! 

— Am lovit mai mulţi, Laetius Vitalis! N-ai aflat 
încă? 

Cu răutatea ascunsă dedesubtul vicleniei, fermierul 
răspunse: 

— la să uităm toate cele ce s-au petrecut. Acel 
Euphoros — dacă am înţeles bine — a fost mai mult 
decit un trădător, v-a batjocorit. Şi-a meritat pedeapsa! 
Am aflat de la lustus Valentinus că ai reuşit să-i opreşti 
pe gepizi. Asta e curată minune. Mă întreb: acea 
căpetenie s-a prostit sau tu eşti alesul zeilor?! 

— Mă surprinde că acest lucru te miră, Laetius 
Vitalis. Ne înţelegem ca între doi „barbari”, ca între doi 
oameni care presupun că s-ar putea să trăiască peste 
cîtva timp ca vecini, sau, ştiu eu?! Poate la un loc cu 
toţii... 

— Ei, stăpînii. Voi, sclavii! rise Laetius Vitalis. 

— Crezi că la asta se gindesc zeii, al căror ales spui 
că sînt? 

— Haide, gata, să schimbăm vorba! îi întrerupse 
procuratorul. De-abia v-aţi văzut, şi aţi început să vă 
luaţi la harţă. Să trecem mai bine în tricliniu, să ne 
liniştim cu cîte o cupă de vin. 


Procuratorul îi împinse uşor spre uşă. În tricliniu, 
masa era pregătită. Sorbiră în linişte vin cu aromă 
îmbietoare. 

— E adevărat că ai stat citeva zile în tabăra 
hoardei şi nu ţi s-a întîmplat nimic? îl întrebă Laetius 
Vitalis, căutînd să găsească ceva de vorbă. 

— Tot aşa de adevărat precum a fost el prins de 
mine şi nu i-am făcut nici un rău, răspunse Sargetius. 
Aceste popoare năvălitoare nu par atit de barbare, pe 
cît sîntem noi înclinați să credem. Poate că sînt 
împinse încoace de nevoia de a-şi schimba felul de 
viaţă. Întocmai ca fluturii şi gizele de noapte, care dau 
buzna spre flacăra opaiţului şi cad cu aripile arse, 
aceşti oameni vor sfirşi prin a-şi frînge suliţele şi rupe 
arcurile, pierzindu-se printre cei subjugaţi. Dar nu te- 
am întrebat, Laetius Vitalis, te simţi mai bine de cînd ti- 
ai întins stăpînirea şi peste ferma mea? 

Răspunsul îl primi fără întîrziere şi fără reţinere: 

— Tot aşa de bine, cum ai să te simţi tu cînd vei fi 
stăpînul fermei mele, după ce noi vom părăsi aceste 
meleaguri. 

— Din nou aţi început?! îi mustră procuratorul. 

— Nu trebuie să te mire, lustus Valentinus, reluă 
Laetius Vitalis. Metrobius spunea deseori că filozofii au 
reuşit să dovedească prin retorica lor că atunci cînd doi 
se urăsc, de fapt ei se şi iubesc. Dar uite că veni vorba 
de iubire. Nu vrei să stăm noi doi aci, la o cupă devin, 
şi să-l lăsăm pe el să se ducă la Alliana? Ca oameni mai 
în vîrstă, trebuie să-i înţelegem pe cei tineri. 

Bunăvoinţa arătată de Laetius Vitalis îl miră pe 
Sargetius. Bănui că se petrecea ceva, lucru ce-i spori 
hotărîrea să revadă fata. 

Villa lui lustus Valentinus avea mai multe încăperi 
decît o casă obişnuită de om bogat. În exedra din aripa 


unde locuia Metella cu Alliana — iar de cîtăva vreme şi 
Opilia — se porni o vie mişcare din clipa cînd bătrina 
sclavă intră buzna şi le anunţă că la procurator intrase 
Sargetius. Sclava îl iubea ca pe propriul ei copil, mai 
ales de cînd începuse să vadă în el pe soţul fecioarei 
crescută de ea de la naştere. Fetele se însufleţiră dintr- 
o dată, pregătindu-se pentru primirea unui oaspete 
mult dorit. În sufletul Metellei se porni furtuna, ale 
cărei rafale aveau rădăcini vechi: Sargetius era urmărit 
pentru omor şi răzvrătire, ei se pregăteau să 
părăsească Dacia, iar Alliana se ofilea din zi în zi mai 
mult. Venirea lui la lustus Valentinus, neadus de 
legionari, a făcut-o să prindă curaj. Ceva se schimbase, 
îi părea un semn bun. Tulburată, ieşi din exedra, 
îndreptîndu-se spre bucătărie. Rămase singure, fetele 
se porniră pe chicotit, aşa cum făceau adesea cînd se 
găseau împreună. 

— A venit să te ia, Alliana, şopti Opilia, scuturînd-o 
de mînă. Asta înseamnă că nu-l mai urmăresc gărzile. 

În ochii Allianei luciră lacrimi. Avea atîta încredere 
în Sargetius, încît niciodată nu o încercase teama că-l 
va pierde, îngrijorarea ce o năpădea venea din alte 
cauze. 

— Poate ca au început să plece legionarii! 
murmură ea. Zeilor, oare aţi săvirşit minunea? gemu 
ea, înecînd-o plînsul. 

În pragul exedrei stătea Sargetius. 

— Zeii nu sînt în stare să ne arate astfel de 
miracole! rise el intrînd, semn că auzise ultimele 
cuvinte rostite de Alliana. Minuni, dacă vor fi de făcut, 
trebuie să pornească numai de la noi. 

Se îndreptă spre Alliana cu braţele deschise. Fără 
să şovăie, fata se aruncă la pieptul lui, suspinînd. După 
ea se repezi şi Opilia. De multe ori o chinuise teama că 


viaţa fratelui era în primejdie. Nu se putu stăpîni să nu- 
| întrebe: 

— Ai venit să ne iei, Sargetius? Noi nu vrem să 
plecăm cu ei, nu ne lasă inima să părăsim Dacia! 

Le strînse cu dragoste la piept, apoi, desfăcîndu-şi 
braţele, le îndepărtă puţin, căutînd să le privească mai 
bine. Stolele lor de doliu îi reaminteau de moartea lui 
Lucullus. 

—  Siînteţi neschimbate, le spuse, cercetindu-le 
feţele. Vă mai socotiți tot dace, ori v-aţi dat de partea 
romanilor? 

Săltă pe fiecare cu cite un braţ, rotindu-se cu ele 
de cîteva ori. Jucîndu-se, încerca să le înveselească. 

— Vreţi să rămineţi aici? Să trăiţi alături de gepizii 
barbari, cu hoarda lor, în corturi? 

— Latronule, parcă tu nu ştii! îl certă Opilia. Vom fi 
alături de doi rebeli, pe care-i urmăresc gărzile... 

Dragostea lui pentru Alliana, care de citeva luni 
mocnea închisă în suflet, cum stau cărbunii înroşiţi sub 
spuză, se reaprinse mai puternică decit oricînd. O privi 
cu lăcomie. Parcă nu-i venea să creadă că o are în faţă. 
Ochii ei inundaţii de lacrimi arătau mai adinci, mai vii, 
mai limpezi ca niciodată. 

În exedră intră Metella. Împietrită şi îndoliată, se 
aşeză pe primul scaun întîlnit în cale. 

— Numai zeii pot să spună cit de adînc respect port 
mamei aceleia care este stăpina sufletului meu! o 
salută el înclinîndu-se, mirat de schimbarea din 
înfăţişarea ei: faţa brunetă, rotundă, frumoasă, veselă 
altădată, devenise trasă, umbrită, cu ochii adînciţi în 
orbite, cu părul albit, iar trupul împuţinat. 

— Rog zeii să-şi îndrepte mila spre tine şi spre noi! 
răspunse ea la salut. Mi-a spus sclava că te găsesc aici, 


la fete. Ei, te-ai împăcat cu procuratorul? Cu lustus 
Valentinus ştiu că n-ai fost în aşa mare neînțelegere... 

Alliana şi Opilia urmăreau înmărmurite cum sporea 
paliditatea pe faţa lui Sargetius. 

— Da, mulţumesc zeilor, sper că ne-am împăcat! 
Poate că l-am supărat mult, deşi nu mi-a spus-o. Dar 
fetele, de cînd sînt împreună, n-au miniat pe nimeni? 

Cu un colţ al eşarfei, Metella îşi şterse lacrimile. 
Răspunse fără grabă, străduindu-se să-şi stăpînească 
îngrijorarea: 

— De multe ori m-am bucurat din suflet cînd le-am 
văzut vesele. E mai bine să nu se gindească la 
necazuri, vor veni ele şi fără să le aştepte. Zbuciumul 
lor îl ştiu, el mă nelinişteşte! 

Metella tăcu. În uşă se oprise bătrîna sclavă. 

— Astăzi vei fi oaspetele nostru la cină, continuă 
ea, rostind cuvintele în aşa fel, încît puteau fi luate 
drept întrebare, îndemn şi dorinţă. De mult n-ai mai 
stat împreună cu noi. 

Un val de căldură se împrăştie prin trupul lui. 
Invitaţia era un semn de bunăvoință. Speranţa în 
găsirea unei înţelegeri din partea ei crescu. Paloarea 
de pe faţa lui începu să cedeze. 

— Nu ştiu dacă lustus Valentinus nu se gîndeşte să 
mă trimită undeva, răspunse cu ton scăzut, arătînd 
astfel că nu este vorba de un refuz, ci de o evitare a 
unei acceptări directe. 

Metella spuse sclavei că rămîne la cină, făcîndu-i 
semn să iasă. Se întoarse apoi spre Sargetius, căutînd 
să reia firul discuţiei: 

— Da, zbuciumul lor mă frămîntă mult. Zi după zi 
aştept să aud de la lustus data plecării. Pe tine, urmărit 
de gărzi, n-am fi ştiut de unde să te luăm, cum să te 
ascundem, să te apărăm... 


Aşezat pe un scaun între Alliana şi Opilia, Sargetius 
se ridică şi se înclină în faţa Metellei: 

— Zeii îmi sînt martori, veneam, dacă mă chema 
lustus Valentinus, oricît de mare ar fi fost pericolul! 
Veneam, dar nu pentru a vă însoţi... In numele Cibelei, 
o implor pe mama Allianei să ne dea dezlegarea 
părintească, pe care de mult o aşteptăm, ca eu şi ea să 
devenim soţi! Sufletul îmi spune că aceasta este voia 
zeilor! 

Ca şi cum dinainte se pregătise pentru o astfel de 
clipă grea, Metella rămase nemişcată, fixîndu-l cu o 
privire pătrunzătoare.  Alliana aştepta  împietrită 
răspunsul ei, ca pe o sentinţă. 

— De multă vreme nutrim dorinţa, eu şi lustus, ca 
fata să-ţi fie soţie. Însă nici eu şi nici el nu ne vom învoi 
la aceasta, dacă nu te legi în faţa noastră şi a zeilor că 
ne vei însoţi acolo unde va trebui să pornim, dincolo de 
Danuvius! 

— Mamă! gemu Alliana, frîngîndu-se pe scaun, cu 
faţa îngropată între palme. Mamă, ai fost întotdeauna 
bună cu noi... 

Sargetius era pregătit, privise ca probabil un astfel 
de răspuns. De aceea nu se înfiora, auzindu-l. Vorbi cu 
ton potolit: 

— Merg cu gîndul că Alliana ar fi avut un frate, care 
s-ar fi găsit într-o situaţie asemănătoare cu a mea. Ca 
mamă, ce răspuns l-ai fi îndemnat să dea? 

— Acelaşi, pe care îl aştept de la tine! îi răspunse 
cu voce tăioasă, încercînd să se ţină tare, pentru că era 
convinsă că de acea clipă depindea soarta singurului ei 
copil. Dacă o iubeşti cu adevărat, trebuie să mergi cu 
noi! Nu văd de ce ai ramine să te lupţi cu hoardele 
năvălitoare?!  Paloarea acoperi din nou faţa lui 
Sargetius. 


— Ca preţ al fiinţei pe care o iubesc din toată 
inima, mi se cere să părăsesc Dacia! murmură el adînc 
îndurerat. 

Tăcu un moment, privind îndirjit cînd spre Metella, 
cînd spre Alliana. Rosti apoi cu o durere lăuntrică, grea 
ca o tortură: 

— Imi este cu neputinţă să plătesc un asemenea 
preţ! Nu voi părăsi Dacia niciodată! 

Fata se săltă în picioare, cu privirea rătăcită. 

— Sargetius, de ce rosteşti astfel de vorbe?! strigă 
cuprinsă de disperare. 

Faţa împietrită a Metellei se crispă, de miînie 
deveni pămiîntie. Ca mamă, se simţea profund jignită. 
Se aşteptase la insistente şi implorări din partea lui, nu 
la un răspuns atît de categoric. Hotărirea ei de a nu 
ceda se întări. 

— Şi de ce eşti atît de decis să nu părăseşti Dacia? 
îl întrebă cu voce în care răsuna deziluzia şi durerea. 
De mult am văzut asta la voi — la tine şi la ele — v-aţi 
băgat în cap ideea că aţi fi mai mult daci, decit romani. 
Adevărul este că ştiu numai zeii cît singe dac o mai fi 
în voi! Nu văd pentru ce ţii să rămii aici? Te-ai gîndit 
bine la viitorul tău? 

— Nu pot să părăsesc pămîntul pe care au trăit 
strămoşii mei! 

Răspunsul Metellei veni tot atît de tăios: 

— lar eu nu-ţi voi da de soţie pe fiica mea! 

Sargetius o privi îndelung. Fusese întotdeauna 
bună cu el şi cu Opilia. Acum părea de nerecunoscut. 
Se strădui să nu o înfrunte. Găsi destulă putere să se 
stăpinească. li vorbi cu ton la fel de potolit în care vibra 
însă hotărîrea: 

— Dacă zeii ne-au predestinat ca noi să nu trăim 
viaţa alături unul de altul, Alliana va fi soţia mea, în 


ciuda oricăror piedici se vor ivi în calea noastră! 
Nimeni nu poate să prevadă ce ne vor aduce timpul, 
oamenii, zeii, destinul... 

În liniştea din exedra se auzeau numai suspinele 
Allianei. Alături de ea, Opilia îşi ştergea lacrimile, 
fericită că va putea urma pe Diurpanneus, fără să 
întilnească opunerea nimănui. 

— Opilia, să te pregăteşti să mergi acasă! continuă 
Sargetius după o lungă pauză. Vă cer iertare pentru 
supărarea pricinuită. Vă las în grija zeilor, deşi nutresc 
convingerea că ceea ce va fi de făcut nu trebuie 
aşteptat de la ei, ci de la oameni! 

După ce închise uşa exedrei, în urma lui răsunară 
hohotele de plins ale Allianei. In tricliniu, procuratorul 
şi Laetius Vitalis îl primiră cu priviri pline de 
nedumerire, văzindu-i faţa atit de împietrită şi de 
palidă. Nu se mai aşeză pe scaun. 

— Pot să plec, lustus Valentinus? 

În ochii lui Laetius Vitalis lucea satisfacția. Aşadar, 
înţelegea, sau ştiuse dinainte deznodămiîntul? 

— Te preţuiesc mult, Sargetius! îl asigură 
procuratorul. Bănuiesc ce s-a întîmplat. Eşti un bărbat 
demn de admirat. Nu trebuie să te laşi copleşit de o 
neizbindă, care se va dovedi poate trecătoare. Dacă 
Roma nu va părăsi Dacia, multe din cele ce ni se par 
astăzi cu neputinţă de îndeplinit, miine se vor 
destrăma ca fumul în vînt! 

Cele spuse de procurator întăriră convingerea lui 
Sargetius că Laetius Vitalis nu era străin de cele 
petrecute. ÎI neliniştea numai faptul că lustus 
Valentinus avea în vedere şi o eventuală revenire 
asupra plecării, ceea ce ar fi complicat pentru el 
lucrurile. 


6 


Cine urmărea mai atent modul cum se desfăşura 
viaţa în Porolissum, nu se putea să nu observe că 
populaţia se împărţise în două: de o parte cei care 
rămiîneau, iar de cealaltă cei ce aşteptau de la o zi la 
alta vestea plecării. Se pregătiseră de plecare militarii, 
funcţionarii oficiilor publice, negustorii şi fermierii, ba şi 
cîte un mic meşteşugar sau negustor scăpătat se 
gindeau să plece, atraşi de mirajul unei îmbogăţiri. 

Cele petrecute la procurator i-au adus lui Sargetius 
oarecare linişte. Nu se mai ştia urmărit. Offas şi 
Metrobius se fereau însă de preoţi, şi luptau cu ei, 
pentru că îndemnau pe cît mai mulţi săraci să-i 
urmeze. De aceea magisterul şi comagisterul au 
ascultat sfatul lui Sargetius, rămînînd în atelierul de 
olărie. Offas şi-a adus acolo întreaga familie. 

Ceilalţi — Pollio, Diurpanneus şi cetele lor, mărite 
cu sclavii eliberaţi de la Synethus —  părăsiră 
ascunzătoarea din munţi şi se înapoiară la ferma şi 
stina de lîngă Samus. Cît despre Grimhild, tînărul gepid 
nu putea fi decit lîngă Metrobius, iar faptul că acolo se 
găsea şi familia lui Offas, era alături de lunilla, lucru 
ce-l privea ca pe un semn bun din partea zeilor. In 
noile condiţii create, toţi aşteptau cu nerăbdare ziua 
plecării, dornici să-şi croiască o nouă viaţă. 

Plutea în aer o stare de încordare şi de 
nesiguranţă. Sargetius stătea în tricliniu, abătut, 
sorbind din cînd în cînd din cupă. li trimisese Surillius o 
amforă cu vin de prin părţile Apulumului. Era singur. 
Bătrînul Degidus nu putea să mai umble, îşi trăia zilele 
mai mult în exedra, rămasă liberă după plecarea 
Opiliei. Sargetius se învoise — după cele întîmplate la 


procurator între el şi Metella — ca Opillia şi 
Diurpanneus să devină soţ şi soţie. Sărbătoriseră în 
grabă nunta la fermă, apoi noua familie rămăsese 
acolo. 

Sorbind din cupă, ar fi vrut să aibă lingă el pe Offas 
şi Metrobius. Amîndoi lucrau în atelier. Filozoful se 
străduia cu îndirjire să înveţe aceea ce el numea „arta 
minunată a modelării lutului”. Nu avea poftă de vin. De 
fapt nu avea plăcere de nimic. Dorul de Alliana îl 
chinuia. Metrobius dusese fetei mai multe papirusuri şi 
de acolo adusese altele. Aflase că Metella regreta 
purtarea de atunci, pornită din nevoia de „a-şi salva 
copila, de a nu o lăsa printre barbari”, cum repeta 
adesea. Mai ştia totodată că Alliana se pregătea să 
fugă la Surillius, înainte de ziua plecării procuratorului, 
unde el aranjase să se ascundă. În liniştea din tricliniu, 
auzi uşa scîrţiind la exedra, apoi zgomot de paşi tîrşiţi 
pe pardoseală. Sări de pe scaun. Poate că bătrînul nu 
se simţea bine, îl împovărau prea tare anii. Se repezi 
să iasă. 

— Nu te simţi bine, bunicule? îl întrebă îngrijorat 
din prag, pregătit să-l prindă în braţe. 

— Ba mă simt, nepoate, atit cît mă mai ţine 
bătrîneţea! Tu ce faci? Aş fi vrut... 

Capul bătrînului arăta ca acoperit cu omăt. Ochii, 
vii încă, păreau că ridicau greu genele şi sprincenele 
bogate, albe ca pletele. 

— Poate că ai poftă de o cupă de vin? Intră, 
bunicule! îl îndemnă cu dragoste şi respect. 

— Zeii nu te-au făcut degeaba aşa cum eşti, 
murmura bătrînul, înaintînd cu paşi mărunți. Mi-ai 
pătruns în suflet, ai înţeles dorinţa. 

Sargetius îl luă de braţ şi-l ajută să se aşeze pe un 
scaun. Umplu două cupe, îi întinse una şi-l îndemnă să 


bea. Bătrînul săltă încet mîna tremurindă şi sorbi de 
cîteva ori. 

— Mă îndemni ca şi cum mi-ar fi de lipsă vinul, 
şopti el, ştergîndu-şi mustăţile şi barba. 

Îl privi îndelung. Prin mulţimea anilor ce-i număra 
bătrînul, Sargetius zărea cu mintea departe, dincolo de 
umbra de viaţă din faţa sa, pe cei ce au luptat şi au 
suferit apăsaţi de cotropitorii Daciei. 

— A venit vremea, Sargetius! continuă bătrînul, 
suflind greu. Ai umeri puternici, braţe vînjoase şi cap 
luminat. Poate că asta a fost voia zeilor, şi tot voia lor 
va fi pentru ceea ce o să vină... 

Sargetius se mişcă  neliniştit, mutindu-se cu 
scaunul mai aproape de el. Oare bătrînul îşi simţea 
apropiindu-se ultima clipă a vieţii? gîndi cu îngrijorare 
sporită. 

— Bunicule, eşti bolnav... 

— Stai potolit, reluă bătrînul, încă îmi mai pot duce 
anii. Nu de asta e vorba, ci de altceva: a sosit clipa să 
trec asupra ta jurămiîntul lăsat de marii noştri înaintaşi. 
Legămiîntul s-a păstrat din tată-n fiu de cei din neamul 
Dicomesilor. Cînd tatăl tău a plecat la zei, tu erai prea 
mic. Dar chiar de ai fi fost mai copt, el n-a apucat să 
cunoască taina neamului din care te tragi. Să nu te 
poarte mintea tocmai la neamul dacilor, la întregul 
popor, ci la înaintaşii noştri mai apropiaţi, la cei ce sînt 
urmaşi ai lui Dicomes Gemellinus Felix. Am ştiut de 
atunci, de cînd ai rămas orfan, că apăsa asupra mea 
grija de a-ţi trece jurămiîntul încă nedezvăluit tatălui 
tău. Nu mă aşteptasem la moartea lui atît de timpurie 
şi de năpraznică. 

Bătrînul făcu o pauză, pentru a mai prinde putere. 
Săltă cupa şi mai sorbi de cîteva ori la răstimpuri. 


— Să mă asculţi liniştit, continuă, punînd cupa pe 
masă. Vei afla fapte, unele poate auzite, însă marea 
taină o vei cunoaşte abia acum, din destăinuirile pe 
care ţi le voi face. Ascultă! După ce vajnicul Decebal şi- 
a luat viaţa, spre a nu cădea viu în mîinile lui Traian, 
duşmanul lui de moarte, s-au făcut încercări puternice 
pentru alungarea romanilor din Dacia. Cel dintii a fost 
Diegis, fratele lui Decebal, care a purtat prin munţi 
lupta cu cotropitorii. A urmat apoi răscoala, a cărei 
căpetenie o ştii, Sarmis, străbunicul tău, al nostru. Ela 
adunat sub acelaşi steag pilcurile de daci, rămase fără 
căpetenie după căderea vijelioasă a lui Diegis, şi le-a 
unit cu cetele de sclavi ridicaţi la lupta pentru libertate. 
Sarmis a fost ales rege deopotrivă de dacii luptători şi 
de sclavii răsculați. A fost o vorbă din bătrîni, am auzit- 
o cînd eram tînăr: cică Marele Decebal lăsase 
pergament ca el, Sarmis, să fie rege. In toiul răscoalei 
aceleia, Sarmis luase ca ajutor şi-l sortise ca urmaş — 
dacă el cădea în luptă, iar Roma părăsea Dacia — pe 
un taraboste numit Burio. 

— E vorba de acel Burio, stăpînul cetăţii Marodava, 
care după răscoală a trăit sub numele de Butes? îl 
întrebă uimit. 

— Da, de el, de Burio, de Butes al nostru. Văd că 
te-ai schimbat la faţă, de ce te-a tulburat vestea asta? 

— Atunci, pe pergamentul scris de Sarmis, adus de 
ticălosul Euphoros, despre Burio a fost vorba?! 

— Nu ştiu de care pergament vorbeşti. Mie nu mi- 
ai spus nimic de el, nu mi l-ai arătat niciodată. 

Sargetius se repezi în tabliniu şi aduse 
pergamentul pe care îl păstra ca pe ceva sfînt. ÎI 
desfăşură şi-l arătă bă-trînului: 

— Uite, bunicule, cum îşi începe Sarmis mesajul: 
„Sarmis către Bur..., hotărîre şi speranţă...” O parte din 


numele acelui taraboste este şters. Să fie oare acest 
Bur... Începutul numelui lui Burio? 

Bătrînul luă pergamentul, se duse la fereastră, îl 
săltă aproape de ochi şi-l cercetă cu atenţie. Se 
întoarse clătinînd capul. 

— Nu mai văd aşa bine. Semnele scrise se mişcă, 
printre ele parcă ar alerga furnici. Dar sînt mai multe 
vorbe lipsă pe el. Ai putut să-i prinzi înţelesul? Aş vrea 
să aud ce spune! 

Ascultîndu-l cum citea rar, oprindu-se acolo unde 
scrisul era spălat de scurgerea anilor, bătrinul 
încuviinţa din cap cele auzite. Nu avu răbdare ca 
Sargetius să sfirşească: 

— Nu mai încape îndoială, de el este vorba, de acel 
minunat taraboste devenit Butes, despre care şi astăzi 
se mai povesteşte. De ce nu mi-ai arătat pînă acum 
pergamentul? strigă bătrînul cu amărăciune. De multe 
ori m-ai supărat şi te-am certat, cînd te vedeam cum te 
arătai supus în faţa acelui nemernic Euphoros, ca şi 
cum îl vedeai rege! Dacă aş fi ştiut mai de mult... 

— Dar tu mi-ai spus, bunicule, că regele era pentru 
înaintaşii noştri mai presus de oameni, privit şi 
respectat ca un trimis al... 

— Poate că asta a fost voia zeilor, ca tu să suferi. 
Prin omortîrea acelui pierde-vară, ai ajuns să fii urmărit 
de gărzi. 

— Acum s-au potolit, procuratorul i-a oprit. 

— Eşti încă tînăr, nepoate! Nu ştii cît de 
întortocheate sînt legile imperiului. Oricînd urmărirea 
ta poate să reînceapă. Pentru omor poţi fi căutat timp 
îndelungat, şi toată viaţa. Dar să nu te mai tulbur cu ce 
s-a petrecut, acum să vedem de cele ce ar putea să 
vină. lată, aşadar, şi dovada că acel Burio sau Butes 
fusese lăsat de Sarmis să-i urmeze. Sarmis a avut însă 


un fiu, pe Dicomes, acel copil minunat de care se 
vorbeşte în poveşti, cel ce i-a aruncat tatălui cuțitul în 
arenă, numai să nu se lase sfirtecat de lei în 
amfiteatrul de la Ulpia Traiana Sarmisegetusa. 

— Dar toate astea le-am ştiut, bunicule! Dicomes a 
fost dat ca sclav, a ajuns aici la Marodava, a luptat şi i- 
a alungat pe astingii vandalici, apoi, redevenit om 
liber, a trăit sub numele roman de Dicomes Gemellinus 
Felix. 

— Da, aşa a fost cu acel bărbat brav, din care ne 
tragem. Eu l-am mai apucat. Eram copil, poate de zece 
ani, cînd el a plecat la zei regretat de toată lumea de 
aici. Acum pot să-ţi spun taina şi jurămiîntul. Te voi 
pune să juri pe pergamentul care atestă dorinţa 
viteazului nostru înaintaş, cu toate că legămintul n-a 
pornit de la el, ci de la Dicomes. Ca fiu al lui Sarmis, 
era singurul îndreptăţit să fie rege, după alungarea 
legiunilor. În înţelepciunea lui, şi-a dat seama că atît cît 
va trăi, Dacia nu va scăpa de stăpînirea romană. Tatăl 
meu a fost cel mai mic dintre copiii săi, lui i-a lăsat 
taina neamului nostru şi legămiîntul pe care trebuie să-l 
respectăm ca pe ceva sfint. Taina sună aşa: Bărbatul 
cel mai tînăr în viaţă, care se trage din neamul lui 
Dicomes Gemellinus Felix, este de drept rege al Daciei, 
atunci cînd legiunile o vor părăsi. Această taină trebuie 
să treacă de la cel mai bătrîn la cel mai tînăr, atita 
timp cît neamul nostru nu se va stinge. Dar cu ea nu s- 
ar putea face nimic, dacă nu s-ar îndeplini jurămiîntul... 

Bătrînul se săltă greu în picioare şi-i făcu semn lui 
Sargetius să se ridice. Era tulburat, imiinile îi tremurau 
şi mai puternic. 

— Pune mîna pe pergamentul lui Sarmis şi repetă 
după mine: „Jur în faţa zeilor... că în ziua cînd legiunile 
vor fi retrase... mă voi răzbate să string oaste... voi 


lupta... şi nu voi lăsa ca neamul meu să fie dus de 
aici!” Ai jurat, nepoate, să te ţie zeii viaţă lungă! Acum 
înţelegi de ce l-am urit pe acel Rundacitulp? Dar iată că 
urmează şi încercarea isteţimii, şi ea rămasă tot de la 
Dicomes: De ce pe lîngă taină mai este nevoie şi de 
jurămînt? 

Faţa lui Sargetius se lumină de un zimbet. 

— E limpede, bunicule. Nu spunînd mulţimii taina, 
acel urmaş ar avea dreptul să fie rege, ci pornind în 
clipele grele să strîingă luptători, să apere neamul, să-l 
ducă la izbîndă, să-i redea libertatea şi, dacă va face 
toate astea, poporul îl va alege cu însufleţire 
căpetenie, pentru că este singurul îndreptăţit. 

Parcă întinerit, bătrînul îl cuprinse cu braţele şi-l 
îmbrăţişă. 

— Da, asta e dezlegarea lăsată de el şi, aşa cum ai 
spus-o, caută s-o porţi în suflet, s-o îndeplineşti! 

Se îndepărtă cu paşi mărunți şi se aşeză pe scaun. 
Obosise. Clipa fusese prea înălţătoare, iar inima lui 
slăbită de ani nu-l mai ajuta să treacă uşor prin astfel 
de încordări. 

— Acum să mă asculţi mai departe, Sargetius, mai 
am ceva de spus. Aşa cum sînt, sub povara bătrîneţii, 
poate ai crezut că nu mai gîndesc la cele ce se petrec 
în jurul meu. Anii pe care îi port în spate m-au învăţat 
să privesc altfel lucrurile, le simt, aşa cum o vietate de- 
a pădurii presimte primejdia ce se apropie. Aici în 
Porolissum mulți sînt pregătiţi şi aşteaptă ca 
procuratorul să ordone plecarea — cînd şi el va primi 
dezlegare de la Ulpia Traiana Sarmizegetusa. Dar s-ar 
putea ca acel ordin nici să nu se dea. De mai bine de 
douăzeci de ani — tu erai mic, n-ai de unde să ştii — au 
mai umblat de vreo patru sau cinci ori zvonuri, ba chiar 
şi ordine de părăsire a Daciei, însă pînă la urmă nu s- 


au îndeplinit. De ce nu s-ar repeta şi de data asta 
acelaşi lucru? Să nu uiţi de el în prevederile tale. 

— Dar mulţi stau gata de plecare, şi-au vîndut ce 
au avut... 

Bătrînul îi făcu semn să tacă. 

— Cei care conduc popoarele nu se împiedică în 
astfel de nimicuri. Cînd la hotare s-a ivit pericolul, nu 
iau în seamă greutăţile şi suferinţele, ba, dacă ar face- 
o, n-ar putea să vadă prea departe. Crezi că de vei 
ajunge rege al Daciei, iar ţara în primejdie, te vei opri 
de a porni la luptă ? Te vei abţine de a nu trimite 
femeile, copiii şi bătrînii la adăpost în munţi, de a nu le 
lua bucatele strînse, vitele, carele şi tot ce trebuie 
pentru purtarea unui război? Vei sta să asculţi necazul 
fiecăruia? O căpetenie nu se poate încurca în lucruri 
mărunte. El trebuie să vadă neamul şi ţara ca pe un 
tot, ca pe o fiinţă uriaşă de al cărei bine e dator să se 
îngrijească. Tu eşti un Dicomes! Să ştii că neamul 
nostru poartă acest nume nu de la cel care s-a numit 
Dicomes Gemellinus Felix — şi Sarmis a fost tot un 
Dicomes — ci se pierde în negura timpului. Dicomesii 
se trag din aceeaşi rădăcină cu Marele Decebal, iar 
cetatea şi moşia ler — Carsidava — a fost pe-acolo prin 
apropiere de Ulpia Traiana Sarmizegetusa. Aşadar, cu 
toate pregătirile făcute, s-ar putea ca nici de data asta 
legiunile să nu părăsească Dacia. Insă de acum înainte 
tu rămii legat prin jurămiîntul făcut. Ştii care-ţi este 
chemarea. 

Bătrînul tăcu, lăsînd loc unui suris ce se pierdea în 
barbă. 

— La ce te gindeşti? îl întrebă, dîndu-şi seama că 
zimbetul era pricinuit de ceva pe care şovăia să-l 
spună. 


— Ştii că legămintul trebuie dus mai departe. Tu ai 
datoria să-l treci altui Dicomes... 

Faţa lui Sargetius se întunecă. Gîndul îi alergă la 
Alliana. 

— Te-am înţeles, bunicule! Trebuie să am urmaşi... 

— A sosit vremea, nepoate, acum eşti destul de 
copt. Villa asta are nevoie de o stăpină. Neamul nostru 
nu trebuie să se sfirşească o dată cu tine. In puţinele 
zile pe care le mai am de trăit, mă voi ruga zeilor să te 
călăuzească aşa cum vor socoti mai bine. Am văzut că 
ei te-au ajutat, l-au adus la Tirgul nevestelor pe acel 
Dassius, te-au făcut să-ţi dai seama de ticăloşia pusă la 
cale de acela care luase numele de Rundacitulp. 

Cu mişcări încete, bătrînul se săltă de pe scaun şi 
se apropie de Sargetius. Îl bătu uşor pe umăr: 

— Acum sînt liniştit, pot să plec la zei! De mult am 
tot aşteptat să prind momentul potrivit pentru 
destăinuiri. Să nu uiţi nici o clipă: legămintul este 
numai pentru urmaşii neamului Dicomes şi nimeni 
altcineva nu trebuie să afle, iar trecerea lui asupra 
urmaşului s-o faci numai cînd vei simţi că ţi se apropie 
sfîrşitul. Mai am numai un sfat, un îndemn pentru tine, 
Sargetius. Ai jurat că nu vei lăsa ca neamul nostru să 
fie dus de aici, şi poate te-ai gindit numai la daci, aşa 
cred că a socotit atunci Dicomes Gemellinus Felix, căci 
pe vremea aceea încă se mai putea vorbi de daci 
curaţi. Cu timpul, multe s-au schimbat. Daci adevăraţi 
mai găseşti numai prin vicurile răzleţite prin funduri de 
văi, pe creste de dealuri şi poviîrnişuri de munte. 
Ceilalţi sînt ca tine, ca Opilia şi ca Alliana. Sînge dac 
mai găseşti numai pe jumătate în trupurile voastre. 
Uite îndemnul meu: în zbaterea ta pentru acest popor 
trebuie să aperi, să nu fie dus de aici cu sila nici unul 
din cei ce s-au legat de acest pămînt, care simt că 


Dacia este pentru totdeauna ţara lor. Rog zeii să te 

ajute, Sargetius! Plec de aci cu inima împăcată! 
Bătrînul ieşi din tricliniu cu paşi mărunți şi mişcări 

nesigure, în urma lui uşa se închise fără zgomot. 

Destăinuirile lui Degidus, în legătură cu taina şi 
legămiîntul neamului Dicomes, zguduiră adînc sufletul 
lui Sargetius. Cele spuse de bătriîn îi reveneau într-o 
repetare nesfirşită. Gîndul său se oprea deseori asupra 
acelei părţi din jurămiînt prin care se lega să lupte, ca 
poporul Daciei să nu fie înstrăinat. De atunci nu-şi mai 
regăsise liniştea. Stătea îndelung de vorbă cu Offas şi 
Metrobius, alerga la fermă şi la stină, se sfătuia cu 
Diurpanneus şi Pollio, însă cînd revenea acasă era 
chinuit de aceeaşi frămîntare. Nu vedea ce ar trebui să 
facă, nu ştia cum să înceapă. Zilele se scurgeau, 
toamna înainta, începuse să se lase frigul, se apropia 
iarna. 

Într-o zi, pentru a-şi mai potoli zbuciumul, ieşi din 
villa şi se îndreptă spre atelierul de olărie. Offas şi 
Metrobius munceau alături de ceilalţi olari. Cînd se ivi 
în uşă, Metrobius opri roata, apăsînd tare picioarele, 
desprinse lutul de pe ea şi începu să-l frămînte cu 
mîinile. 

— Să ştii, Sargetius, se porni el înveselit, cel mai 
bun leac pentru potolirea stării ce nu-ţi dă pace, e să te 
aşezi colea lîngă noi, să te apuci să dai viaţă lutului. 
Cînd gindurile iau formă, le împietreşti, le scoţi din 
sufletul tău să le priveşti. Astfel modelate, ele nu te 
mai tulbură liniştesc, te înalţă. 

Sargetius se opri lîngă ei. 


— Ce te faci, Offas? Ţi-a luat-o ucenicul înainte! 
Parcă-l văd pe  Metrobius cum, după plecarea 
procuratorului şi cohortei, îşi deschide un atelier de 
olărie lîngă for şi-ţi ia muşteriii. 

— Le-aş ţine cele mai frumoase prelegeri, 
modelînd la roată vase şi statuete minunate! 

Offas nu se lăsă aşteptat: 

— Cea mai mare mulţumire a unui meşter este 
cînd vede că i-a luat-o înainte ucenicul! Ceea ce crede 
măiestrit frumos, poate să devină şi mai frumos. 

— Uite că ştii să şi filozofezi, Offas! reluă 
Metrobius. Ai spus un mare adevăr. Numai aşa în artă 
s-au putut face paşi înainte. Mă uimeşti! Cu adevărat, 
în lut, lemn, piatră, marmură se pot ciopli cu dalta sau 
modela cu miinile cugetări profunde, se pot exprima 
tulburătoarele stări sufleteşti şi face nepieritoare 
minunate frumuseți. Sargetius, vino să-ţi arăt ceva 
filozofie modelată de mine. 

Îl apucă de braţ şi-l împinse spre o poliţă pe care 
erau aşezate mai multe statuete, vase şi figurine de 
curind scoase din cuptor. Luă o statuetă pusă 
deoparte, într-un colţ al raftului. 

— Ce zici de asta? La ce te face să te gindeşti, 
privind-o? Sargetius o luă, o întoarse pe toate părţile, 
apropiind-o şi îndepărtind-o, clătinînd uşor capul. 

— Precum vezi, am modelat-o numai cu degetele, 
lămuri Metrobius, văzindu-l că tace. 

— Dacă ar fi să-i dau un nume, i-aş spune 
„Gînditorul”, murmură Sargetius, privind-o de departe 
în profil. Acest bărbat, care fără îndoială n-a putut să 
fie în mintea ta decit un filozof, un profet, un 
binefăcător al oamenilor, pare că suferă. Pe faţa şi-n 
înfăţişarea lui se oglindeşte o profundă frămiîntare, o 
retragere în sine pentru a cugeta mai adînc, fără să 


arate îngrijorare sau descurajare, ci speranţă şi în- 
credere în mai bine. 

Metrobius confirmă cu capul, adăugind cu 
înflăcărare: 

— Prin această modelare am încercat să apropii 
filozofia de artă. Zac în sufletul nostru forțe 
nebănuite... 

În acel moment, uşa se izbi puternic de perete. La 
început au crezut că furtuna a deschis-o. Afară vremea 
se schimbase, vintul se înteţise, nori plumburii alergau 
în valuri spre apus. Cînd s-au întors, au văzut-o pe 
lunilla întrînd în fugă, urmată de Grimhild. Pieptul fetei 
sălta năvalnic. Sargetius o trimisese la Alliana. 

— Ce s-a întîmplat, lunilla? o întrebă nerăbdător, 
cu o undă de îngrijorare. 

— E bine! răspunse fata. Nu mai pleacă nimeni! Ce 
e pe acolo, prin for, spre amfiteatru, te minunezi! E 
mare sărbătoare! 

Oprit lîngă ei, tînărul gepid întări spusele fetei: 

— A sosit vestea zdrobirii goților! Procuratorul a 
ordonat ca un decurion să stea în for şi, la răstimpuri, 
să anunţe lumea de marea victorie. Legiunile şi oficiile 
publice nu vor mai părăsi Dacia. 

Înmărmuriţi, se priviră unul pe altul, parcă 
nevenindu-le să creadă. Pe Sargetius vestea îl 
descumpănise, pentru el viitorul se arăta şi mai 
tulbure. 

— Am venit în fugă, trimisă de Alliana, rupse lunilla 
tăcerea. Mi-a spus că acum poţi să te duci la ea. Crede 
că te vei împăca şi cu Metella. Nici nu mi-a mai dat 
papirus pentru tine. 

— Pornesc spre for! murmură Sargetius. Mergeţi şi 
voi într-acolo? Din nou ne găsim la o răscruce... 


Vestea înfrîngerii goților căzuse ca un trăsnet. 
Ştirea tulbura atit pe cei pregătiţi de plecare, ale căror 
rosturi în gospodării erau de mult zdruncinate, cît şi pe 
cei hotăriţi să rămînă, pentru că se vedeau lipsiţi de 
şansa de a lua în stăpinire casă, ogradă, țarină mai 
mari, mai bogate. Din toate părţile lumea se 
îngrămădea spre for agitată. Urcat pe piedestalul de 
marmură, de pe care de obicei se vorbea mulţimii cînd 
erau dezbateri publice, decurionul desfăşura sulul de 
pergament, pregătindu-se să repete mesajul. 
Sargetius, Metrobius şi Offas ascultară cu înfrigurare: 

— „Către populaţia din întreaga Dacie — începu el 
să citească, tipat, fără modulări în voce — din partea 
guvernatorului Septimius Tertius de la Ulpia Traiana 
Saormizegetusa: Salut şi sănătate! Anul Romei 102318 
a fost hărăzit de zei să se numească anul salvării 
Daciei. Impăratul Claudius al doilea, care de acum 
înainte se va numi Claudius Goticul, a zdrobit hoardele 
de goți în marea bătălie de la Naissus, în Moesia. Din 
cele trei sute de mii de barbari, cîţi au năvălit, au fost 
ucişi peste cincizeci de mii, iar alte zeci de mii luaţi 
captivi. Resturile lor decimate au părăsit îngrozite Moe- 
sia şi Tracia, alungate de legiunile imperiului, pierind în 
ţinuturile sciţilor, de unde nu vor mai îndrăzni niciodată 
să năvălească. Populaţia Daciei să stea liniştită, toţi să 
se întoarcă la casele lor. Impăratul cu cohortele sale va 
zdrobi pe oricine va mai încerca să calce hotarele 
imperiului!” 

Satisfăcut de sine, decurionul sări sprinten de pe 
piedestal şi se pierdu în mulţimea ce forfotea prin for. 

— Ce spune dascălul nostru despre această 
uimitoare victorie? 

Metrobius se întoarse mirat. Văzu lîngă el patru 
tineri, dintre cei care îi ascultau prelegerile. 

— Victoriile răsunătoare nu duc întotdeauna la 
rezultate răsunătoare. Adesea ele sînt un bun prilej de 
învăţătură pentru învinsul care se gîndeşte la revanşă, 
răspunse el, clătinînd sceptic capul. Vor mai fi multe 
năvăliri de-ale goților, gepizilor, vandalilor şi altor 
neamuri, ce se vor izbi de hotarele imperiului. Eu v-am 
mai spus: lumea se găseşte într-o continuă prefacere... 

Nerăbdător, Sargetius îl trase deoparte, altfel ştia 
că nu se oprea aşa de curînd. Il văzuse prin mulţime pe 
Grimhild, îi căuta. 

— N-am putut răbda, m-am luat după voi, zise 
tînărul gepid. Am crezut că vă găsesc pe lîngă villa 
procuratorului... 

— De ce pe-acolo? îl întrebă Sargetius. 

— Am văzut pe Alliana. Se plimbă cu mama ei prin 
mulţime şi am bănuit că trebuie să fii şi tu prin 
apropiere. 

Sargetius nu se mai putu stăpini: 

— Mă duc pînă la ele. Voi aşteptaţi-mă la taberna 
„La bogăţia lui Cressus”. De acolo vom merge la 
Surillius. 

Surillius nu mai avea astîimpăr. leşea întruna din 
taberna, stătea în prag, privind în lungul drumului, 
dornic să-i vadă venind. Un fel de amărăciune, 
amestecată cu dezamăgire, îi tulburau sufletul. Ca 
mulţi alţii, trăise zile de speranţă, aşteptase cu 
negrăită nerăbdare mult dorita sărbătoare, cînd Dacia 
va fi din nou liberă. Vestea se întinsese ca fulgerul — 
un tabernagiu afla zvonurile întotdeauna printre cei 
dintii — aducea linişte şi pace, însă îndepărta în negura 
viitorului şansele eliberării. In taberna mai rămăseseră 
numai cîţiva oameni, mulţi fugiseră spre for. După ce 


bău o cupă de vin — de obicei nu bea niciodată de unul 
singur — Surillius ieşi din nou afară şi privi de-a lungul 
drumului în partea ce ducea spre for. Văzu un tînăr 
apropiindu-se. 

— Ce veşti noi se mai vîntură prin for, flăcăule? îl 
întrebă. 

Tînărul se arătă sfios şi grăbit: 

— Nu ştiu, nu vin dintr-acolo, ci dinspre Napoca. De 
la răspîntie am apucat-o încoace. 

— Şi unde te duci? Parcă n-ai fi de pe-aici. 

— Nici nu sînt! Caut taberna lui Surillius. Mai e mult 
pînă acolo? Cică se lasă spre Marodava. 

Tabernagiul îl măsură cu bănuială. Se gîndi la 
fostul său vecin, la Synethus, poate venea din partea 
lui. Apoi la Dazia, la Ampelum, poate că-l trimisese 
după Pollio, iar în cele din urmă la Dassius, de la 
Sarrnizegetusa. 

— Pentru ce-l cauţi pe Surillius? Dă-l încolo! E un 
tabernagiu mai hoţ decit mine! Vino înăuntru, goleşti o 
cană de vin, şi-ţi spun unde-l găseşti, îl îndemnă rizînd. 

Tînărul dădea semne de nerăbdare şi grabă: 

— Dacă e-încoace Marodava, spuse, întinzind 
braţul în lungul drumului, dau eu de taberna lui! 

Surillius îl apucă de mînă şi-l strînse cu putere: 

— S-a-ntîmplat ceva? îl cauţi oare pe Sargetius? 

Noul venit se dădu un pas înapoi, privindu-l cu 
neîncredere. Auzise că printre tabernagii rar se găseau 
oameni buni. 

— Haide înăuntru! Eu sînt Surillius! 

Îl duse de-a dreptul în bucătărie, închise uşa şi 
spuse sclavului că nu trebuie să intre acolo. 

— Stai şi te odihneşte niţel. Ţi-o fi foame, ţi-o fi 
sete! De unde vii? 


Neîncrederea tînărului nu se topi. Se hotărise să nu 
vorbească pînă nu se convingea să în adevăr se află în 
tabernă căutată. 

— Aş vrea să beau puţină apă. 

Surillius izbucni în ris: 1 

— Ştii că-mi placi? Nu trebuie să te încrezi atit de 
uşor într-un tabernagiu. Au fost pierduţi mulţi oameni 
căutaţi de gărzi. lţi dau apă, dacă vrei. O să bei tu şi 
vin, numai să vie Sargetius. Adineauri a trecut în jos, 
spre for. 

Tînărul sări în picioare. Surillius îl săgeta cu 
privirea. 

— Trimite după el, caută-l peste tot! Poate că 
legionarii de aici n-au aflat... 

Înfiorat şi îngrijorat, nu se mai putu stăpîni, îl 
apucă de umeri şi-l zgudui cu putere: 

— Ce pericol ne încearcă?! Pe toţi zeii, te trintesc 
de pămînt, dacă tot nu crezi că eu sînt Surillius! 

Nu mai aşteptă răspunsul. Auzi în prăvălie răsunînd 
glasul lui Sargetius. Il slobozi pe tînăr şi ieşi grăbit din 
bucătărie, în tabernă nu mai era nici un client, sclavul 
stătea în drum şi-l alungă, spunînd că stăpînul plecase 
spre for. 

— Ce e cu tine aici, Dassius?! se grăbi Sargetius, 
văzîndu-l. 

— Tu eşti, Dassius?! se miră Surillius. Pentru 
neîncrederea pe care mi-ai arătat-o, ai să mi-o plăteşti, 
flăcăule! 

Dassius începu să povestească, fără să mai 
aştepte îndemnul lui Sargetius: 

— Poate că zeii vor să ne ajute, de aceea l-a 
îndemnat pe Synethus să cumpere de la legiune villa 
rămasă pustie după plecarea negustorului de sclavi 
care o furase pe Diegia. Ca vecin, meşterul Timocles a 


căutat să lege prietenie cu el. De atunci, de cînd era 
să-l omor pe Castinus, meşterul pare cu totul alt om. 
Aşa că, îndată ce a văzut că are alături tot un negustor 
bogat, a început să se ocupe de el. Poate că şi cele 
petrecute la Tirgul nevestelor, despre care îi povestesc 
mereu, l-au făcut să se schimbe, de aceea sare cu atita 
suflet, mă ajută să lucrez cît mai multe topoare, barzi, 
cuțite, virfuri de săgeți şi de sulițe cerute de voi. O mai 
fi bănuind şi altceva despre Synethus? Nu ştiu! 
Meşterul mergea des la villa negustorului, iar el venea 
în atelierul nostru. Se duceau împreună în for, stăteau 
mult de vorbă la tabernă, golind cupe cu vin, ca şi cum 
ar fi fost cei mai buni prieteni. Aşa au mers lucrurile 
pînă acum citeva zile. Venisem mai de dimineaţă la 
atelier, aşa mă înțtelesesem cu cealaltă calfă. Am 
aprins focul şi ne pregăteam de treabă, cînd îl vedem 
pe meşter intrind. De obicei el sosea mai tirziu. S-a 
oprit în faţa mea, m-a măsurat din ochi de sus pînă jos, 
apoi mi-a spus: „Dassius, să te văd dacă eşti cu 
adevărat luptător, altfel degeaba te-au ţinut pe lingă ei 
cei cu care te-ai întîlnit la Tîrgul nevestelor!” L-am 
privit mirat, am vrut să-l întreb ceva, dar el nu mi-a dat 
răgaz: „Ai să pleci numai decit la Porolissum! Să nu ai 
odihnă pînă nu-l găseşti pe Sargetius. Trebuie să se 
ascundă neîntirziat!” Mi-a spus pe urmă că Synethus a 
plătit cu bani mulţi pe primul contubernal al 
guvernatorului, iar acesta a aranjat ca un magistrat să 
se ocupe de pedepsirea celor care l-au ucis pe 
Euphoros. Au trimis gărzi să te caute şi să te 
întemniţeze pentru omor. Meşterul mi-a făcut rost de 
un cal bun şi am plecat degrabă. Pe drum, nişte 
legionari mi-au luat calul, însă la Apulum am cumpărat 
altul. Aproape de Napoca m-au jefuit latronii, n-am mai 
rămas cu nimic. Am venit încoace alături de o ceată de 


oameni cu carele, care aduceau ceva la Porolissum 
pentru cohortă. M-am despărţit de ei la răspîntie. 

Sargetius îl asculta, însă gîndul lui alerga la Alliana. 
Abia se despărţise de ea. Metella îi făgăduise că în 
curînd va încuviinţa căsătoria. Acum din nou zeii se 
arătau potrivnici. Ceea ce-l îngrijora mai mult era 
faptul că deocamdată nu vedea cit timp va dura 
urmărirea şi cum va putea sa scape de magistrați. 

Trecuse de miezul nopţii cînd, însoţit de Servius şi 
de Offas, Sargetius urcă din nou spre peştera din 
munte, ascunzătoarea lui tainică. 


__ Capitolul VI 
IMPOTRIVIREA CELOR 
MULTI 


1 


Toamna se arăta blindă. Vremea călduță se 
prelungi pînă spre iarnă. Vestea înfrîngerii zdrobitoare 
a goților şi renunțarea Romei la intenția de a părăsi 
Dacia, au adus un nou val de creştere a prețurilor, mai 
ales la cele necesare pentru hrană. În situația grea 
creată, cei de la conducerea provinciei n-au scăpat din 
vedere că se cerea făcut ceva, spre a grăbi potolirea 
spiritelor, ca populația să uite de necazuri. De aceea, 
la Porolissum, la Apulum şi la Ulpia Traiana 
Sarmizegetusa se ordonă laniştilor să organizeze cît 
mai multe spectacole. Întotdeauna împărații Romei 
stăpîniseră popoarele folosind deviza: „Panem et 
circenses”!1*, pe care guvernatorii ştiau să o aplice cu 
deosebită iscusinţă. 

După sosirea lui Dassius şi plecarea lui Sargetius la 
peştera din munte, la procurator se prezentă 
decurionul trimis de la Ulpia Traiana Sarmisegetusa. 
lustus Valentinus, omul legii şi al disciplinei, la vederea 
ordinului dat de guvernator, nu căută să-i dea de ştire 


19 Piine şi jocuri (spectacole) de circ. 


sau să-l scape într-un fel pe urmărit, ci se mulţumi 
numai să murmure, oftînd: 

— Să facă zeii cum le va fi voia! 

Nu-şi ascunse îngrijorarea faţă de Laetius Vitalis, 
de Metella şi Alliana. Ferma trecuse în stăpînirea Opiliei 
după căsătorie, altfel ar fi fost luată din nou de lacomul 
vecin. Din umbră, Laetius Vitalis ţinea legătură cu 
tribunul Decius Sabinus şi cu decurionul trimis să-l 
prindă pe Sargetius. Puse oameni de-ai săi să-l caute 
prin împrejurimile fermei şi stînii, să-l pîndească în 
apropierea villei, să ajute gărzile, numai să dea de 
urmele lui. 

Cît au ţinut toamna şi iarna, n-au aflat nici un semn 
despre locul  ascunzătorii. Căutarea era dealtfel 
zadarnică, înainte de căderea zăpezii, Sargetius 
trecuse peste munţii de la răsărit, împreună cu 
Diurpanneus, Opilia, Dassius şi Diegia, cu copilul. 
Bătrina mamă îndurerată se văzuse dintr o dată cu 
cinci copii: două fete şi trei flăcăi. Pe Diegia de mult o 
socotise pierdută pentru totdeauna. Acolo, lipsiţi de 
griji, şi în afară de orice pericol, au avut o iarnă tihnită. 

În tot acest timp, pe Laetius Vitalis îl mira liniştea 
şi nepăsarea cu care îşi trăiau viaţa Metrobius şi Offas, 
ca şi cum pentru ei Sargetius nu mai exista. Două 
întîmplări deosebite l-au pus pe ginduri pe bogatul 
fermier: prima a fost răpirea şi torturarea de către 
Pollio cu ceata lui, a decurionului venit să-l prindă pe 
Sargetius. Cea de a doua, tăbliţa de lemn găsită într-o 
dimineaţă agăţată de uşa villei sale, pe care era scris: 
„Dacă Laetius Vitalis nu înţelege să se astimpere, îi va 
lua foc ferma şi tot avutul îi va fi împrăştiat în vînt!” De 
atunci el căpătase convingerea că fugarul îşi aflase 
scăparea la gepizi. Temerea sa i-a spus-o procurato- 
rului. Cum lustus Valentinus se ferea să-l înfurie pe 


Gerthorund, îl ameninţase pe fermier, cerîndu-i să 
evite orice provocare. 

După înverzirea codrului, revenirea la fermă a lui 
Diurpanneus cu Opilia trezi din nou bănuiala că 
Sergetius s-ar găsi prin apropiere. Intr-adevăr, el se 
retrăsese în ascunzătoarea din peşteră, unde era 
vizitat deseori de către Offas, Metrobius, Pollio şi chiar 
Diurpanneus. O dată stătuse la el două zile şi Surillius, 
tabernagiul. 

Pe la sfîrşitul primăverii, sosi vestea morții 
împăratului Claudius Goticul şi a proclamării ca împărat 
a lui Aurelian. Bărbat energic şi hotărît, noul împărat 
porni lupta pentru întărirea autorităţii imperiale, slăbită 
mult din timpul revoltelor generalilor sau a celor 
treizeci de tirani, şi pentru recucerirea unor provincii 
pierdute de imperiu. Lui Aurelian avea să-i crească atit 
de mult puterea şi prestigiul, încît în scurtă vreme 
ajunse să se proclame dominus et deus?. Vestea 
alungării alamanilor, prima lui victorie răsunătoare, 
ajunse repede în Dacia, întărind liniştea militarilor şi 
funcţionarilor. 

Venise vara. Soarele se apropia de vremea 
prînzului. În gura peşterii, Sargetius îşi purta privirea 
pe deasupra înălțimilor, urmărind cercurile largi 
descrise de doi vulturi în zbor lin, într-o planare cu 
aripile întinse, fără nici o altă mişcare. Aşa cum se 
roteau, în acelaşi cerc, nu puteau fi decit pereche, cu 
puii şi cuibul prin apropiere. Urmărindu-i, îşi aminti 
cuvintele bătrinului Degidus, despre datoria de a lăsa 
urmaşi. Era voia zeilor ca el şi Alliana să sufere, să nu- 
şi poată trăi viaţa împreună? gîndi revoltat. De alături, 
din peşteră, auzea vorbind pe cei doi flăcăi din ceata 
lui Diurpanneus, ajutoare şi străji. Meditarea în care 

era cufundat zbură cînd dinspre stîncile din apropiere 
se porniră pietrele devale. Se trase repede după un 
tufiş de brazi. Il zări pe Servius coborînd. Se întîmplase 
oare ceva cu Metrobius? se întrebă. Primi însă 
răspunsul în aceeaşi clipă. De după stincă apăru 
Metrobius, iar după el, Grimhild. Toţi trei cu feţele 
îmbujorate de urcuş, lucind de sudoare. 

— i i-am adus! şuieră Servius, răsuflind uşurat, 
dînd jos desaga de pe umăr. Astăzi a trebuit să ne 
lungim niţel drumul. Cînd să urcăm, am văzut doi 
legionari stind de vorbă în poiana unde a fost cetatea 
tarabostilor pe vremuri. Ne-am zis că poate mai erau şi 
alţii — de unde ştii ce pun la cale zeii cei răi? — aşa că 
am făcut un ocol, ne-am apropiat de peşteră dinspre 
apus. 

Băură apă limpede din izvorul ce susura prin 
peşteră. Sargetius şi Metrobius se retraseră pe micul 
platou ascuns între stîncă şi tufele de brazi, Grimhild se 
întinse pe un pat de iarbă, iar Servius începu să se 
pregătească de plecare înapoi. 

— Acum poţi să-mi spui, filozofule, ce ai mai făcut 
şi ce se mai mişcă prin Porolissum! îl îndemnă 
Sergetius, în timp ce se aşezau pe două lespezi netede 
de piatră. M-au frămiîntat mult gîndurile. Am să ţi le 
spun după ce aflu de la tine veştile. 

Metrobius trăgea de o ramură a bradului din 
apropiere, urmărind jocul şerpuitor al virfului ei. 
Zimbea. 

— Ştii că zeii vor să se înveselească pe seama 
mea? începu el, fără să privească spre Sargetius. 

— Nu cumva ţi-ai pus de gind să faci vreo 
trăznaie?! 

Metrobius se întoarse, clătinînd din cap afirmativ: 


— Da! Deşi ceea ce vreau să fac nu e de fapt o 
năzbitie. Află că m-am hotărît să-mi leg viaţa de o 
femeie! Va fi o faptă care va uimi lumea din 
Porolissum! N 

Sargetius nu-l credea. Il ştia puţin statornic în 
relaţiile cu femeile. Nu vedea cum ar reuşi să se 
îngrijească de nevoile unei căsnicii. Şi apoi, cine putea 
să fie aceea din Porolissum care reuşise să-l subjuge 
atit de puternic? 

— Unii oameni — bărbaţi şi femei — poartă în 
suflete adevărate comori de bunătate şi duioşie, 
continuă Metrobius, vorbind rar, potolit. Dar ei nu le 
arată, le ţin ascunse. De multe ori, văzînd în jurul lor 
răutate, lăcomie, batjocură, stricăciune, nu-şi dau pe 
faţă sufletul, caută să se arate la fel cu anturajul în 
mijlocul căruia trăiesc. Dacă la o astfel de stare se 
adaugă unele întîmplări care provoacă adevărate 
prăbuşiri sufleteşti, oamenii devin de nerecunoscut, 
alunecă spre nepăsare şi destrăbălare, caută să se 
salveze de nebunie, căci nu mai au de ales. 

— Nu cumva, Marciana?! murmură Sargetius, 
mirat, tulburat. 

Zimbetul zbură de pe faţa lui Metrobius. Nu se 
aşteptase ca Sargetius să meargă cu gindul acolo unde 
trebuia. 

— Da, ea este! răspunse năpădit de duioşie. Vreau 
să culeg această mlădiţă, să le arăt oamenilor că eo 
floare frumoasă, cu parfum suav. Pe timpul iernii, cînd 
tu erai plecat dincolo de munţi, la Diurpanneus, ne-am 
întîlnit deseori, am stat de vorbă, ne-am pătruns în 
suflete. Am înţeles cît de mult suferă, cît este de 
revoltată. Îşi dă seama că oricum s-ar schimba, lumea 
tot n-ar vedea în ea decit o femeie periculoasă, de care 


soțiile trebuie să-şi ferească bărbaţii. Voi arăta tuturor 
că în inima Marcianei se ascunde o comoară! 

— Asta tot din setea ta de a cunoaşte ce e în firea 
lucrurilor, de a pătrunde unele taine ale vieţii. Aşa-mi 
închipui, nu? 

— Se poate să fie şi asta! Eu am mai spus-o: 
oamenii sînt buni sau răi după locul unde i-au aruncat 
valurile destinului. Un negustor prea cinstit n-ai să 
întîlneşti niciodată, deşi poate ca ar dori sa fie. Un 
tabular care să nu ia ceva din ceea ce este al 
imperiului, n-ai să găseşti, mai ales cînd e convins că 
şefii lui fură fără teamă. Toţi se poartă după cum i-a 
aruncat valul vieţii. Marciana a fost nevoită să trăiască 
printre oameni cu purtări dubioase: beţivi, lacomi, 
mincinoşi, hoţi. Într-o astfel de lume, nu putea să-şi 
arate adevăratul ei suflet, iar dacă ar fi încercat s-o 
facă, fii sigur că ar fi fost luată în batjocură. Aşa sînt 
oamenii, şi poate că aşa vor fi întotdeauna! 

Aşezîndu-se mai bine pe lespede, Sargetius zise cu 
ton scăzut: 

— Mă voi ruga zeilor pentru fericirea voastră! Cît 
despre mine, ce să mai spun?! Trec prin clipe cînd mă 
revolt împotriva lor. 

— A cui? 

— A zeilor, a destinului, a oamenilor! Trăiesc 
momente cînd îi blestem pe goți, nu fiindcă au năvălit 
în imperiu, ci pentru că au fost înfrînţi. Dacă ei nu erau 
bătuţi, legiunile, oficiile publice şi cei ce se pregătiseră 
să le urmeze poate că ar fi plecat din toamna trecută, 
iar Alliana ar fi fost acum... 

— Alături de tine, îi luă vorba Metrobius, dar nu aici 
în peşteră. Te înţeleg, însă nu sînt în totul de acord cu 
tine. Să nu dorim niciodată graba evenimentelor. Acum 
e momentul să-mi spui ce ginduri te-au frămîntat. 


Numai aşa voi putea să-mi dau seama mai bine ce ar fi 
de făcut, să pătrund în firea lucrurilor. 

Sargetius se ridică în picioare, se mişcă tulburat, 
nehotărit, şi în cele din urmă se rezemă de un colţ al 
stîncii. 

— Cu lustus Valentinus ai mai vorbit? El ar putea 
să ceară guvernatorului încetarea urmăririi mele. 

— Zicea că ar fi făcut-o de mult, dacă n-ai fi dat 
lupta cu legionarii. De cînd la Roma e un împărat nou, 
de a cărui severitate tremură toţi, pînă şi guvernatorii, 
lustus Valentinus socoteşte că o încercare n-ar fi în 
folosul tău şi nici în al lui. Asta mi-a spus-o chiar ieri. M- 
a chemat să mă întrebe dacă ar fi cu putinţă să 
schimbăm academia într-un athenaeum, adică în loc 
să-mi ţin prelegerile plimbiîndu-mă cu tinerii prin jurul 
amfiteatrului, să pun bazele unei şcoli mari, într-o clă- 
dire cu încăperi numeroase, să am ca ajutoare mai 
mulţi grammaticus?!, iar eu să fiu retor”. Vrea să facă 
asta în amintirea lui Lucullus. Începutul aş putea să-l 
pornesc în villa părăsită de Synethus, pînă se va 
construi o şcoală, asemenea celor de la Roma. Dar să 
revin la cele ce te frămîntă pe tine: lustus Valentinus 
nu mai este omul care să contribuie plin de curaj la 
lămurirea unei situaţii. Ce alte gînduri nu ţi-au dat 
pace? 

— Multe. Pe fiecare îl socotesc bun. O idee a fost 
să iau pe Alliana şi să trec dincolo munţii, la mama lui 
Diurpanneus. Ar fi ca un schimb: el aici, eu acolo. Altă 
cale ar fi să mă duc în tabăra lui Gerthorund, rămînînd 
astfel aproape de fermă şi de Porolissum, gata să 
pornesc alături de ceilalţi în orice clipă. 


21 Profesor pentru învățămînt de nivel mediu, cu grad mai mare decit un 
litterator (învăţător, educator). 
22 Profesor pentru învățămînt de grad superior. 


— Înclin să cred că ar fi primejdios să te bazezi atit 
de mult pe căpetenia gepizilor. Mai ales să duci pe 
Alliana în apropierea lui. Şi altceva ce te-a mai 
neliniştit? 

Tulburat, Sargetius se îndepărtă de colţul stîncii şi 
începu să măsoare cu paşi rari micul platou în care se 
sfirşea biîrna. 

— Parcă ai venit anume astăzi, să mă faci să cred 
că nu pot găsi nici o cale de ieşire din situaţia în care 
am ajuns. Dar nu este aşa, o voi lua pe Alliana şi mă 
voi duce la mama lui Diurpanneus! 

Metrobius se săltă şi el în picioare. 

— Da, ai spus bine, nu te înşeli. Am urcat pînă aici 
să-ţi arăt că lucrurile nu par să se schimbe, de aceea 
trebuie să chibzuim bine. Poate că Alliana va mai sta 
cîtva timp alături de mama ei şi, cum dragostea ce-ţi 
poartă este destul de puternică, va fi şi hotărită să 
aştepte. După cît văd, ai ajuns să nu te mai gîndeşti că 
Dacia ar putea să fie părăsită de Roma, că aici va fi de 
luptat. Noi te-am ales căpetenie şi te mai socotim încă. 
leri mă găseam la procurator cînd a venit tribunul 
Decius Sabinus. Au vorbit fără să se ferească de mine. 
La Roma, noul împărat se dovedeşte mină de fier. Cere 
tuturor să-i execute fără şovăire ordinele. Ştiu că pe 
vremuri circula o glumă prin capitala imperiului: „Cînd 
împăratul este leu, guvernatorii devin tigri!” De teama 
lui Aurelian, guvernatorul Daciei s-a schimbat cu totul, 
s-a făcut fiară. Pînă acum lustus Valentinus a fost lăsat 
să conducă aşa cum a socotit el mai bine. Ceea ce am 
aflat mai important de la ei, a fost vestea adusă de un 
curier de la Ulpia Traiana Sarmizegetusa: cică au 
început să sosească în Dacia alte centurii. Nu vin multe 
dintr-o dată, ci cîte una, la răstimpuri, pe căi diferite: 
prin Drobeta, prin Dierna sau pe la Lederata. Se 


întrebau şi ei — procuratorul şi tribunul — lucru la care 
trebuie să ne gindim şi noi: pentru ce se umple 
provincia asta cu militari? Procuratorul bănuieşte că la 
Roma s-ar fi aflat de pregătirea vreunei răscoale, iar 
Aurelian se arată hotărit s-o zdrobească de la început. 
Pentru asta centuriile sosite sînt îndrumate mai ales 
spre castrele din părţile de miazănoapte. Eu cred 
altceva. Împăratul se teme de o năvălire năprasnică a 
goților şi gepizilor. 

— Pentru asta ar trebui legiuni întregi, nu centurii. 

— Nu ştiu ce să zic, parcă pluteşte în aer o piclă. 
Presimt că se pregăteşte ceva. 

Pe măsură ce îl ascultase, Sargetius uitase de tot 
ce-l chinuise pînă atunci. În ochii lui limpezi şi adînci se 
oglindi acea lucire care îi apărea în clipele de mare 
îngrijorare, de grea cumpănă, cînd trebuia să ia o 
hotărire. 

— La Porolissum a sosit vreuna din acele centurii? 
îl întrebă, oprindu-se în faţa lui şi pătrunzîndu-l cu 
privirea, ca şi cum ar fi căutat să-i afle gindurile. 

— Pînă acum, nu. Poate că au ajuns abia la Ulpia 
Traiana. 

— Te-ai gindit cam ce ar trebui să facem? 

Metrobius redeveni filozoful: 

— Atunci cînd o problemă grea mă frămintă, încerc 
să pătrund în firea lucrurilor, căci numai acolo pot 
descoperi adevărul şi găsi dezlegarea. Ca să prindem 
firul faptelor, socotesc că e momentul să aşteptăm 
desfăşurarea lor, să le urmărim cu atenţie încordată şi 
să tragem învăţăminte din fiecare. Unii filozofi spun că 
întotdeauna un eveniment îl pregăteşte pe altul, că 
nimic nu se naşte din senin, există o înlănţuire în tot ce 
se întîmplă în jurul nostru. Acum ştim că se aduc 
centurii, însă miine sau poimiine se vor produce fapte 


noi, care ne vor ajuta să întrevedem ceva, să ne pre- 
gătim într-un fel. 

Pe faţa lui Sargetius se contura un zîmbet slab. 
Îndoiala îi umbrea sufletul. Se aplecă, rupse un fir de 
iarbă şi începu să-l toace între dinţi, continuînd să 
măsoare cu paşi rari micul platou. 

— Ai spus că mă mai socotiți căpetenie. Dacă este 
aşa, eu te mai consider ajutorul meu, Metrobius! Vreau 
ca peste două zile să ne întîlnim aici: eu, tu, 
Diurpanneus, Offas şi Pollio! Dacă împăratul este leu, 
iar guvernatorul tigru, noi va trebui să fim cînd lupi, 
cînd vulpi! 

Vestea căzuse ca un trăsnet şi se întinsese 
fulgerător în toată Dacia. Disperarea şi revolta se 
întilneau pretutindeni, mai ales prin vicurile 
împrăştiate de-a lungul drumurilor din văile ascunse 
prin munţi. După ce se împiînzise provincia cu centurii 
proaspăt sosite, guvernatorul adusese la cunoştinţă 
populaţiei hotărîrea împăratului Aurelian de a părăsi 
Dacia. Prin mesajul imperial, care se citi în cetăţi, 
vicuri, castre, şantiere, Roma ordona ca fiecare familie 
să pregătească tot ce putea duce şi să pornească spre 
Danuvius în ziua cînd gărzile vor vesti plecarea. 
Mesajul preciza că cei ce vor căuta să fugă sau să se 
ascundă vor fi prinşi şi duşi legaţi în lanţuri, iar dacă se 
vor opune, spinzuraţi. Se mai arăta că acolo unde va fi 
strămutată, populaţia va fi bine apărată şi va primi 
păşuni şi pămînt bun de muncă. Totul se făcea, încheia 
mesajul, pentru a se scurta hotarele imperiului şi întări 
paza lor împotriva hoardelor barbare ce năvăleau 
dinspre răsărit şi miazănoapte. 


Ordinul provocă o viltoare ca un uragan. Sosise 
într-un moment cînd, după zdrobirea goților, se 
potoliseră zvonurile despre retragerea legiunilor şi a 
oficiilor publice. Gărzi de legionari se iviră prin vicuri şi 
pe drumurile principale. În scurt timp militarii trecură la 
silnicii ce îngrozeau populaţia. Prin vicurile mai răzlețe, 
n-au aşteptat să treacă termenul înlăuntrul căruia 
oamenii trebuiau să se pregătească de plecare, ci au 
început să stringă familiile în ţarcuri împrejmuite cu 
garduri de mărăcini, bine păzite de străji. Efectul nu 
întîrzie să se arate: îndată ce au prins de veste, mulţi 
şi-au luat femeile, copiii şi vitele şi au pierit în păduri şi 
munţi. Pe unii au reuşit să-i prindă, i-au legat cu lanţuri 
de pari bătuţi adînc în pămînt şi le-au luat vitele. In 
unele părţi s-au încins lupte, transformând totul în 
haos şi nesiguranţă. 

Sargetius urmărise cu atenţie mişcările centuriilor, 
căutînd să folosească bine timpul de aşteptare. Se 
pregătise. La aflarea ordinului de părăsire a Daciei, el 
şi ajutoarele sale ştiau dinainte ce au de făcut: el, să 
stringă luptători de prin vicuri, Offas şi Metrobius să 
pregătească pe cei din Colegiul săracilor, să-i 
organizeze pentru luptă; Diurpanneus să treacă munţii, 
să adune cetele pregătite încă din toamnă, iar Pollio, 
Artemidorus şi Timacus, să dea lovituri pe la ferme şi 
şantiere, să elibereze cît mai mulţi sclavi şi să le dea 
cele trebuincioase pentru luptă. Fiecare păstra o 
strinsă legătură cu Sargetius prin oameni de încredere. 

Între timp însă, la Porolissum se porni o altă 
panică: năvălirea gepizilor. Gerthorund înaintase cu 
hoarda sa, aşa cum se înţelesese cu Sargetius, 
urmărind să atragă într-acolo centuriile cohortei 
tribunului Decius Sabinus, în aşa fel încît centuriile de 
curînd sosite în acea parte a provinciei să rămînă fără 


ajutor. Şi totuşi, intenţiile guvernatorului nu se deslu- 
şeau limpede. 


De cîteva zile, Sargetius urmărea de la marginea 
pădurii de pe deal mişcările din ţarcul de lîngă un vie 
de pe valea Aureusului, pe drumul se ducea spre 
Potaissa. Număra legionarii care intrau sau ieşeau, 
încercînd să-şi dea seama de numărul celor lăsaţi 
pentru pază. Nu putea să înţeleagă de ce oamenii de 
pe acea vale erau împărţiţi: unii închişi în ţarcuri 
împrejmuite cu gard puternic de mărăcini, iar alţii 
lăsaţi liberi pe la casele lor. Spre seară, cobori dealul şi 
se apropie de o curte răzleţită, ce se lăsa spre pădure. 
În ogradă un bărbat meşterea domol. Îl urmărise mult 
timp de sus în tot ce făcuse. Nu părea să lucreze ceva 
în legătură cu plecarea, ci mai degrabă cu răminerea 
pe loc. Sări peste gardul împletit din nuiele, 
îndreptîndu-se spre el cu grijă. Cei rămaşi pe deal îi 
supravegheau pe amindoi, gata să sară în ajutor, iar la 
nevoie să lupte. Cînd ajunse la cîțiva paşi, omul îl zări. 

Se opri din lucru şi-l privi mirat. Cine era, şi de ce 
venea dinspre pădure? 

— Toţi zeii cu tine, bunule om! salută Sargetius, 
oprindu-se lîngă el. M-am rătăcit prin părţile astea. Sînt 
de dincolo de muntele pe care se ţine Tirgul 
nevestelor. Poţi să mă găzduieşti măcar o noapte? 
Dacă n-ai loc, pot dormi afară... 

Omul puse o mînă în şold, iar cu cealaltă începu 
să-şi treacă degetele prin barbă, cercetindu-l de jos 
pînă sus. 

— Cum de te-ai rătăcit?! Drumul e aci devale şi, de 
o apuci pe el în sus, te duce înapoi spre casă. Spune 
mai bine ca eşti unul din cei fugiţi, care se feresc să 
nu-i prindă gărzile! 


— M-ar pedepsi zeii, bunule om, dacă n-aş 
recunoaşte cinstit că ai spus bine! Da, aşa este, am 
făcut prostia să fug, şi am ajuns să-mi dau seama de 
greşeală. 

Omul se schimbă la faţă. Un zîmbet se închega 
între mustăţi şi barbă. Işi dădea seama că glasul celui 
ce vorbea îl mai auzise cîndva. Prin mintea lui treceau 
felurite presupuneri. 

— Zici că ai făcut prostia şi greşeala?! murmură el, 
mai mult să nu tacă, străduindu-se să-şi amintească 
unde şi cînd îl întîlnise. 

Bănuind că se înşelase, Sargetius se grăbi să 
schimbe vorba: 

— Sau poate că nici tu n-ai de gînd să pleci! Să nu 
te superi, dacă ştii ceva, învaţă-mă cum ar fi mai bine! 

Auzindu-i din nou vocea, omul săltă capul şi-l 
scutură cu putere. Deodată izbucni în ris. In ochii lui se 
oglindea uşurarea ce se săvirşea în suflet, spulberindu- 
se bănuiala. 

— Te-ai schimbat mult! spuse, pradă unei tulburări 
nestăpinite. Te îmbătrineşte barba, însă urechea nu mă 
înşală. Nu eşti Sargetius? Te-am ascultat anul trecut la 
Tîrgul nevestelor. Mi-a părut rău că anul ăsta n-am fost 
acolo. Am auzit că te-ai dus. Mai apoi, am vrut să te 
caut, dar n-am avut cum să-ţi dau de urmă. 

Sargetius îl asculta nemişcat. La asta nu se 
aşteptase. Ar fi vrut să-l îmbrăţişeze pe omul din faţa 
sa. O undă de prevedere îl făcea însă să se reţină. 
Aşteptă să mai spună ceva. 

— Ai strîns ceva luptători? Viu şi eu, mai aduc şi pe 
alţii, numai să-mi spui unde-ţi găsesc cetele! Aici ne 
ştim ăi care nu plecăm. Ne-am vorbit să ne ajutăm, 
după ce răminem singuri. Au mai fost şi alţii, dar i-au 
prins şi închis legionarii în ocolul cu gard de mărăcini 


de la marginea vicului. Noi, ceştilalţi, am dat 
tabularului şi decurionului denarii ceruţi şi ne-au lăsat 
în pace. Cînd o fi să plece, ne ascundem în pădure! 

Omul tăcu. Il cerceta cu îndoială. De ce nu-i spunea 
nimic? Pentru ce se uita la el atit de pătrunzător? 

— Haide, spune, unde putem să te găsim? 

Cît timp îl privise şi ascultase, Sargetius se gindise 
ce cale să aleagă, cum să pună la încercare buna- 
credinţă a bărbatului în faţa căruia se găsea. 

— Pentru cele ce mi-ai spus, ar trebui să te 
îmbrăţişez ca pe un frate de luptă. Dar las să fac asta 
sus, în pădure, în văzul celor care mă urmează! La cel 
dintii cîntat de după miezul nopţii al cocoşilor, îmi 
găseşti ceata la fagul cel gros de la marginea poienii 
de pe deal, acolo unde este o colibă dărăpănată. Toţi 
zeii cu tine, bunule om, dacă eşti în adevăr aşa cum 
arăţi! 

Sargetius se îndepărtă în grabă, sări peste gard şi 
pieri în pădure. Omul stătu un timp pe gînduri, apoi 
porni în fugă spre casă. 

După miezul nopţii, la lumina lunii, doi bărbaţi s-au 
strîns în braţe cu dragoste şi încredere, hotăriţi să 
meargă împreună la luptă, fără să bănuiască defel că 
din acea clipă aveau să rămînă aproape nedespărţiţi. 

— Mă numesc Burillius! rosti cu însufleţire cel 
îmbrăţişat, dindu-se cîţiva paşi înapoi. Jurăm că te vom 
urma şi vom lupta alături de cetele tale fără odihnă, să 
eliberăm pe cei prinşi de gărzi! 

— Burillius, vei fi căpetenia cetei pe care ai adus-o 
şi a celor pe care îi vom mai strînge! întări Sargetius cu 
recunoştinţă. Acum să vă adunaţi cu toţii în jurul meu 
şi să mă ascultați... 

În zori, cînd străjile din jurul ţarcului au văzut 
apropiindu-se un mare număr de oameni pregătiţi de 


luptă, n-au încercat să se opună. S-au îndepărtat în 
fugă pe drumul spre Potaissa. 

Sargetius începuse să împlinească legămiîntul luat 
în faţa bătrînului Degidus. Toţi cei închişi în ţarc se 
văzură eliberaţi. 

La Ampelum, în taberna „Bucuria lui Bacchus”, se 
răriseră mugşteriii. Tabernagiul Tenax, tracul cel spătos, 
cu un ochi lipsă, se pregătise de plecare în văzul lumii, 
dar nu dădea semne de grabă. Aranjase în aşa fel 
lucrurile, încît să părăsească locul printre cei din urmă, 
lacom să pună mîna pe cît mai mult aur. Venise în 
Dacia să stringă ceva bani, apoi să se întoarcă acasă, 
să cumpere pămînt şi să trăiască liniştit, cultivînd 
zarzavaturi şi flori. La Ampelum, în măsura mai mare 
decit în alte părţi, se plăteau în taină, de către cei ce 
nu voiau să plece, sume ispititoare tabularilor şi 
centurionilor, de aceea tabernagiul dădea denari în 
schimbul aurului. 

Era seară cînd Tenax se aşeză pe un scaun lîngă 
tejghea şi începu să moţăie. În tabernă nu mai 
rămăsese nimeni. Din susul văii ajungeau pînă la el 
zgomote surde de la ciocanele şi morile care sfărimau 
pietrele. In lăcomia lor, legulii îşi chinuiau sclavii, 
ţinîndu-i în galerii pînă noaptea tirziu. Cînd auzi uşa 
scîrţiind, tabernagiul zîmbi, mai înainte de a deschide 
ochii, convins că intrase unul care aducea cîțiva 
grăunţi de aur, dar cînd văzu pe cine are în faţă, surisul 
i se topi pe buze. Era tatăl Daziei. 

— Care duh rău nu-ţi dă pace, bătrine, să stai 
liniştit acasă? îl întrebă, mai mult ca să-l îndemne să 
vorbească. 


—  Toate-s bune, mulţumesc zeilor! murmură 
bătrînul, aşezîndu-se pe un scaun din apropierea lui. 

— A venit Pollio de şi-a luat nevasta? Peste citva 
timp n-o să mai aveţi teamă de nimic, bănuiesc că o să 
rămîneţi cu toţii aici. 

— D-apăi unde să plecăm? întări bătrînul, făcîndu-i 
semn să se tragă mai aproape. Da, a sosit Pollio, dar 
nu s-o ia pe Dazia! D-asta am fost trimis încoace. 

Tabernagiul făcu ochii mari. 

— Vrea ceva bani? îl întrebă, cu gindul că sclavul 
poate încerca să se răscumpere de la legulul Aelius 
Marius. 

Bătrînul făcu semn că nu pentru asta venise. Se 
aplecă şi mai mult spre el, aproape de ureche, deşi 
taberna era goală: 

— Tu mai vrei să-i ajuţi pe sclavi, Tenax, aşa cum o 
făceai înainte? Pollio îşi pune multă nădejde în tine. 

— Cum să-i ajut?! Ce să fac? 

— Îţi spun numaidecit, dar mai întîi să ştii despre 
ce e vorba: Pollio e acum căpetenia sclavilor fugiţi de 
la stăpinii lor. Pe lingă cei cu care a plecat de-aici, a 
mai adunat alţii, de prin părţile Porolissumului, şi de pe 
la ferme. Are trei cete mari, fiecare cu căpetenia ei, 
dar toţi ascultă de Pollio. 

— De ce nu-şi vede de treabă! Vrea să ajungă să 
se lupte cu centuriile? Poate că n-a sosit încă 
momentul... 

După ce privi spre uşă, încredinţindu-se că nu-i 
ascultă nimeni, bătrînul se aplecă din nou, bătîndu-l 
uşor pe umăr. 

— Tu n-ai de unde să ştii. Pollio are legături cu alte 
căpetenii, dar nu de sclavi, ci de oameni liberi, mai 
ales din cei care se mai ştiu cu sînge dac, care nu vor 


să părăsească pămîntul strămoşesc. Poate că se vor da 
lupte, cînd legiunile vor porni spre Danuvius. 

— Bine. Şi ce vrea de la mine? 

Cu mişcări domoale, bătrînul începu să-şi frămînte 
barba, vorbind rar, apăsat, şoptit: 

— De citeva zile, Pollio şi celelalte căpetenii ale 
cetelor sale dau roată locului în care lucrează mai mulţi 
sclavi: la galeriile lui Aelius Marius. Se vorbeşte că 
iarăşi s-au mai găsit nişte şuviţe de aur care se înfundă 
adînc în stîncă. Legulul a adus mulţi sclavi să lucreze 
acolo. l-a împrumutat de la alţii, munca nu se opreşte 
zi şi noapte. Ştii ce a pus de gind Pollio? Să elibereze 
sclavii care lucrează noaptea, să-i ia cu el. 

— Să lupte cu gărzile? 

— Să se şi bată, dacă asta e voia zeilor! Pollio zice 
că tu ai putea să faci ceva. Ţi-ar sta în putinţă? 

Tabernagiul se frămîntă pe scaun, făcîndu-l să 
scîrţiie sub greutatea trupului său masiv. 

— Ştii cumva cînd are de gind să dea lovitura? 

— Peste două zile, adică în noaptea de poimiine. 
Se teme să nu se sfirşească şuviţa aceea de aur, să nu 
fie luaţi înapoi sclavii de stăpinii lor. Şi eu aş vrea să-l 
ajut, e acum ca şi copilul meu. 

— Bine, să facă aşa cum s-a gindit, să se 
pregătească. Spune-i că de legionari am eu grijă! rise 
el. li trimit eu pe toţi la Proserpina! Bătrîne, îţi dau să 
goleşti o ulcică! 

A doua zi, se porni zvon ca la taberna „Bucuria lui 
Bacchus”, tracul Tenax, plecînd peste Danuvius, va da 
de băut oricui, fără plată. Căută să întindă vorba mai 
mult printre militarii din gărzi şi supraveghetorii de 
sclavi. La căderea serii taberna se umplu de oameni: 
aurari, legionari şi supraveghetori, toţi porniţi pe 
băutură cu lăcomie. 


Ampelumul se pierdea în liniştea şi întunericul 
nopţii cînd cetele lui Pollio se infiltrară printre sclavii ce 
munceau la lumina opaiţelor şi făcliilor. Cei cîţiva 
legionari de pază se văzură încercuiți, prinşi şi legaţi, 
iar supraveghetorii se făcură nevăzuţi. Totul reintră în 
linişte cînd eliberatorii şi eliberaţii pieriră în pădurea ce 
urca pe coasta muntelui. Cînd unul din oamenii 
legulului ajunse la taberna tracului, o văzu plină de 
militari şi aurari prinşi bine de tăria vinului. 

Dassius îi spusese de multe ori lui Sargetius, în 
nopţile lungi de iarnă petrecute la mama lui 
Diurpanneus, că nu va avea odihnă pînă nu-l va face 
pe Synethus să plece din Ulpia Traiana Sarmizegetusa. 
În primăvară, la înapoiere, îl găsise pe meşterul făurar 
pregătindu-se pentru acelaşi lucru. O izbire făţişă n-ar 
fi fost cu putinţă, negustorul îşi cumpărase alţi sclavi, 
pe doi dintre ei îi făcuse vilici, iar paza villei o întărise. 

După vreo două luni, Dassius se gîndi să încerce 
curajul vecinului. Împreună cu Cletus, fără ştirea 
meşterului, au chemat pe un cunoscut dintr-un vic din 
apropiere şi l-au trimis cu un papirus la sclavul de pază 
la poarta lui Synethus, să-l dea stăpînului. Papirusul 
era scris ca din partea unui binevoitor din Porolissum, 
care îl anunţa că aflase de la un prieten, despre 
pregătirile ce se făceau pentru omorirea lui, de către 
oamenii lui  Sargetius, drept răzbunare, fiindcă 
trimisese pe acel decurion să-l prindă. Şi, ca să-l 
îngrozească şi mai mult, binevoitorul îl sfătuia să ia 
bine seama, căci s-ar putea ca în două săptămîni să fie 
mort. Ce se petrecuse în sufletul lui Synethus, nimeni 


nu bănuia. După o săptămînă, plecase în grabă spre 
Viminacium, la Roma. 

Rizînd, în aceeaşi zi, meşterul Timocles a spus 
calfelor: 

— Indată ce am văzut papirusul, mi-am zis că asta 
e fapta lui Dassius şi, cum negustorul mă credea cel 
mai bun prieten al său, m-a întrebat ce să facă, iar eu 
i-am răspuns că nu are altă scăpare, decit să fugă 
neîntirziat dincolo de Danuvius. 

După citirea în for, mai multe zile în şir, a mesajului 
guvernatorului, prin care se anunţa ordinul împăratului 
de părăsire a Daciei, s-au pornit frămîntări şi la Ulpia 
Traiana Sarmizegetusa. În curînd se zvoni că nimeni nu 
poate ieşi din colonia-municipiu, decit cu o învoire 
specială de la legiune. Pe toate ulițele ce duceau în 
afară se postară gărzi. Populaţia de cîteva zeci de mii 
de suflete ştia că acum va fi silită să părăsească Dacia. 
Incercuirea nu-i jena pe militari, pe funcţionarii oficiilor 
publice — deşi unii nu se gindeau să plece — şi pe 
bogătaşi. Teama i-a cuprins mai mult pe meşteşugari, 
pe negustorii nevoiaşi, pe cei care trăiau muncind. 

Dassius şi Cletus n-au înţeles decit tirziu de ce 
meşterul se ducea tot mai des la Colegiul făurarilor. În 
Ulpia Traiana Sarmizegetusa se punea la cale ceva, în 
cea mai mare taină, de către toate colegiile. Se 
convenise ca meşteşugarii şi săracii să acţioneze în 
strinsă legătură. Guvernatorul nu bănuia că 
Sarmizegetusa devenise un vulcan, gata să arunce 
flăcări şi cenuşă spre cer. El urmărea cele ce se 
petreceau în partea de miazănoapte a provinciei, de 
unde veştile cu fiecare zi erau mai rele. 

Atacul se dădu cu hotărîre. Întunericul făcu să 
crească panica. Legionarii se grăbiră să aprindă făclii, 
devenind astfel ţinte bune pentru cei din cetele de 


meşteşugari şi săraci. Abia în acea noapte Dassius şi 
Cletus şi-au dat seama că meşterul lor era căpetenia 
cea mare, că nimic nu se făcea fără încuviințarea lui. 
Cînd se lumina de ziuă, cei ce reuşiseră să iasă din 
Ulpia Traiana Sarmizegetusa se odihneau departe, în 
munţii ce străjuiau valea rîului Marisus. Dimineaţa 
guvernatorul se văzu pus în faţa unei situaţii greu de 
împăcat: dacă trimitea centuriile după fugari, lăsa 
Sarmizegetusa fără pază, şi ar fi putut s-o părăsească 
Şi alţii. 

Aşezaţi pe o buturugă, Timocles şi Dassius îşi 
vorbeau în şoaptă. În jurul lor poiana era plină de 
bărbaţi, femei şi copii. Toţi se odihneau, după o noapte 
grea, plină de pericole. 

— Ne-au prins bine cuţitele, spăngile, virfurile de 
sulițe şi topoarele făcute de mine şi de Cletus! 
murmură Dassius satisfăcut. 

— Ai crezut că le pregăteşti pentru cetele lui 
Sargetius, de aceea ai lucrat cu atita suflet şi atita 
spor. Eu însă am ştiut că ne vor trebui mai întîi nouă, la 
Sarmizegetusa... 

— Adică tot pentru Sargetius! întări Dassius cu 
însufleţire. 

— Cum aşa? Nu pricep ce vrei să spui! 

— Meştere, mulţi dintre cei care, ca şi noi, au fugit 
de gărzi, se string laolaltă şi luptă. Căpetenia tuturor 
cetelor este Sargetius. Sau, ştiu eu?! Ai putea, ori ai 
vrea să fii tu, meştere, conducător în locul lui! Şi tu eşti 
o căpetenie... 

Meşterul Timocles îl învălui într-o privire plină de 
mulţumire. 

— Cînd îl întîlnesc pe acel Sargetius, îţi spun dacă 
are înfăţişare de bărbat ce trebuie urmat şi ascultat 
fără şovăire! 

La Porolissum, procuratorul îşi pierduse calmul, 
dîndu-şi seama că nu mai poate stăpîni situaţia. Ar fi 
vrut să pornească populaţia spre miazăzi, însă nu se 
încumeta să dezlănţuie strîingerea oamenilor de prin 
vicuri. Aştepta întăriri. Erau prea mulţi fugiţi prin 
păduri. Pericolul gepizilor creştea. Lipsurile şi urcarea 
preţurilor nu mai erau luate în seamă. Disciplina 
militarilor scăzuse sub orice limită. lustus Valentinus 
urmărea atent desfăşurarea evenimentelor, evitind să 
dezlănţuie vreo provocare. Iscoadele raportau că se 
observa multă mişcare la Colegiul săracilor, unde un 
număr tot mai mare de oameni cereau să fie primiţi, 
plătind contribuţia dinainte pe un an întreg. Printre 
aceştia mulţi erau sclavi. 

În curtea şi villa colegiului era liniştea obişnuită 
dintr-o zi de lucru. Umbrele înserării se întindeau peste 
cartierul Marodava. În încăperea în care se ţineau 
scriptele şi evidențele, unde  rezolvau treburile 
comunităţii, se aflau numai ei doi, Offas şi Metrobius. 
Pe feţele lor plutea un val de îngrijorare şi oboseală: îi 
bucurase vestea părăsirii Daciei, dar nu bănuiseră că 
Roma va ordona să fie retrasă întreaga populaţie. 

— Zici să mai aşteptăm, să nu pornim nimic? 
răsună în încăpere vocea groasă a lui Offas. 


— S-avem răbdare. Am pregătit ce trebuia, restul 
mai tîrziu. 

— Dar Sargetius ne aşteaptă! Ne-a trimis vorbă că 
a strîns oameni, a alungat gărzile din vicurile de la 
apus de Potaissa şi Napoca şi apără populaţia cu cetele 
sale. 

— Şi bine face! întări Metrobius cu faţa luminată de 
un zîmbet ce-l întărită pe Offas. 

— Crezi că e vreme de ris, cînd atitea suflete de 
aici şi din împrejurimi şi-au pus toată nădejdea în noi? 

Zimbetul crescu pe faţa lui Metrobius. 

— Tu eşti un bărbat de nădejde, Offas! Am multă 
încredere în tine, dar te cam pripeşti. Da, tot ce face 
Sargetius e bine, iar ceea ce urmărim noi nu este rău. 
Lucrurile sînt atît de încîlcite, încît nu-mi dau seama 
cum se vor descurca centurionii, tribunii şi procuratorii. 
Văd că te supără zimbetul meu. N-ar avea rost să-ți 
ascund ce gindesc în aceste clipe. Să ştii, Offas, în 
fiecare om există şi o parte de nebunie. În unii mai 
multă, în alţii mai puţină. Eu am mai multă decit tine, 
altfel n-aş fi filozof. Pentru mine e o mare şansă că mă 
găsesc aici, acum, cînd oamenii trec prin atit de grele 
zguduiri. Pot să pătrund mai adînc în firea lucrurilor. 
Populaţia Daciei este împărţită în două: o parte vrea să 
plece, alţii să rămînă. Cei ce s-au hotărît să plece 
închid în ei regretul despărțirii de locurile copilăriei şi 
sînt torturați de teama necunoscutului. Ceilalţi, sînt 
îngrijoraţi de altceva: rămaşi pe loc, se tem, nu ştiu ce 
se va întîmpla aici, care le va fi soarta. Şi unii şi alţii, 
chinuiţi de întrebări, au devenit atit de îndirjiţi, încît au 
porniri împinse pînă la ură. Da, Offas, mulţi săraci care 
rămîn îi duşmănesc pe cei care pleacă şi tot aşa putem 
să spunem şi invers. Dar în Dacia au fost aduşi sau au 
venit militari, coloni şi sclavi, meşteşugari şi negustori, 


s-au înjghebat numeroase familii noi. În cei peste o 
sută cincizeci de ani de stăpînire romană totul s-a 
amestecat, a ieşit un aluat nou, frămintat cu sîngele 
dacilor şi al celorlalţi. De aceea, bunule Offas, privind 
adînc în firea lucrurilor, poţi să înţelegi de ce se simt 
nefericiţi: sînt îngrijoraţi, atît cei care părăsesc acest 
pămînt, cît şi cei ce rămîn. Cele ce se petrec în Dacia 
sînt fapte preţioase. Eu am nemingiierea că nu sînt şi 
istoric. Aş aşterne pe pergamente întimplările care se 
petrec sub ochii noştri, spre a fi cunoscute de urmaşii 
de pe aceste meleaguri peste secole şi milenii. Asta e o 
parte din nefericirea mea... 

— Să ştii că ai ceva în tine de nebun! îl întrerupse 
Offas. Eu mă zbucium să pornesc lupta cu gărzile şi tu- 
mi vorbeşti de cei care vor trăi aici peste mii de ani! 

— Ce ţi-am spus, nu trebuie să te supere şi nici să 
te facă nerăbdător. Cînd un luptător, care mai e şi 
căpetenie, nu-şi stăpineşte pornirile, riscă să piardă 
bătălia. Sargetius, pe acolo pe unde umblă cu cetele 
lui, nu se grăbeşte. Aşteaptă să vadă ce se petrece, 
apoi dă lovitura. Tot mai mult înclin să cred că nu m- 
am înşelat, are în el ceva de om cu însuşiri bune 
pentru a conduce pe alţii, numai... 

— lar te-ai pornit, opreşte-te! Mai bine să mergem 
la Surillius, ne aşteaptă. Poate că a mai primit ceva 
veşti noi. 

Cînd să iasă, în uşă îi opri Servius, speriat: 

— Vă aşteaptă în curte un decurion, cu doi 
legionari, le şopti cu teamă. Fugiţi pe uşa din spatele 
villei, ascunde-ţi-vă în pădure! 

Fără să ezite, Metrobius îl împinse la o parte, trecu 
prin atriu şi ieşi afară. 


— Zeii dorm sau nu dorm, decurioane? strigă el în 
glumă. Cu ce am putea să te-ajutăm? Ai simţit pe 
cineva pe aci prin apropiere? 

— Sint decurionul Sextus, se prezentă militarul, 
lovind cu sulița în lespezile de piatră ce pavau curtea, 
apoi lipind-o de frunte. Procuratorul lustus Valentinus 
doreşte să vorbească chiar astă-seară cu magisterul şi 
comagisterul Colegiului săracilor! 

— Şi ţi-a dat ordin să ne duci acolo? 

— Da! răspunse decurionul, repetînd salutul, semn 
că primise instrucţiuni să se poarte cu respect. 

— Să mergem, Offas! Bănuiesc că zeii nu dorm! 
rise Metrobius. 

Cînd intrară, procuratorul vorbea cu tribunul 
Decius Sabinus. Văzindu-i, Metrobius gîndi că va fi pus 
în situaţia de a răspunde la amindoi şi se pregăti să-i 
înfrunte. Alături de el, Offas nu se temea de nimic: unul 
era mintea, isteţimea; celălalt — trupul, puterea. Cînd 
procuratorul spuse tribunului că putea să plece la 
cazarma cohortei, Metrobius răsuflă uşurat, convins că 
pe lustus Valentinus îl potolea uşor, lucru pe care îl 
făcuse de multe ori. 

— V-am chemat să stăm de vorbă, începu 
procuratorul, fâcîndu-le semn să se aşeze pe scaune. 
Vreau să aud ce ştiţi, iar voi să aflaţi ce veşti noi mi-au 
sosit. Se petrec fapte ce nu mai pot fi trecute cu 
vederea. Sînteţi prinşi şi voi în acest joc infernal, pus la 
cale de zeii cei rai. Haideţi, staţi, am multe să vă spun! 

— Mai aştepţi pe cineva, lustus Valentinus? îl 
întrebă Metrobius, apropiindu-se cu scaunul de masa 
lui. 

Procuratorul clătină de cîteva ori capul: 

— Nu, nu mai intră nimeni la mine, cît timp veţi sta 
voi aci. Aşa, acum să mă ascultați în linişte. Pe 


Sargetius l-am prețuit şi îl preţuiesc mult. A ştiut să se 
înconjoare de oameni care, în aceste momente grele, 
se dovedesc aprige căpetenii: Pollio, Diurpanneus, 
Offas şi... Metrobius. Acel sclav fugar, Pollio, umblă 
peste tot şi eliberează pe alţii. Cetele lui de... să le 
spun foşti sclavi, au acum aproape tăria unei cohorte. 
Diurpanneus, pe care multă vreme l-am crezut cioban 
la stîna lui Sargetius, a pătruns încoace cu mai multe 
cete de daci liberi. Vestea am primit-o astăzi. Cit 
priveşte pe Sargetius, ce să mai spun de el?! Voi ştiţi 
mai bine decît mine! 

Metrobius nu se putu stăpîni: 

— Noi, filozofii, lustus Valentinus, ştim că 
adversarul poate fi înfrint, dacă este derutat. 
Bineînţeles, asta într-o discuţie filozofică. Cred însă că 
se potriveşte şi în luptă. Cu sinceritate îţi mărturisesc 
că, arătîndu-te de partea noastră, nu vei reuşi să obţii 
de la noi ceea ce urmăreşti! 

Pe procurator nu-l supărară cele spuse de 
Metrobius. Il cunoştea bine pe fostul sclav. Reluă, fără 
să-şi piardă firul. 

— Ştiu că aţi organizat bine colegiul condus de voi: 
cete de săraci, cete de sclavi şi chiar cete din cei care 
nu sînt atît de săraci, dar vor să rămînă în Dacia. Mai 
ştiu că prin vicurile din împrejurimile Porolissumului 
umblă oameni trimişi de voi şi-i pun pe fugă pe 
legionarii din gărzi. Am fost informat că procuratorul de 
la Apulum a dat ordin să-i strîngă în ţarcuri pe cei care 
încearcă să fugă, să se ascundă în păduri. Eu cred că 
n-a făcut bine. E greu să-i împingi pe oameni cu de-a 
sila de la spate. Cine poate să ştie unde va fi mai bine! 
Aici, acolo?! 


— Pînă acum ai procedat bine, lustus Valentinus! 
interveni  Metrobius, încă nedumerit ce urmărea 
procuratorul. 

— Aş vrea să faceţi şi voi la fel de acum înainte! 

— Ce vrei să spui? cuteză fostul sclav. 

— Să opriţi cetele voastre să-mi atace centuriile, 
atunci cînd vor porni populaţia spre miazăzi! 

Offas, care tăcuse tot timpul, nu se putu stăpini: 

— Să lăsăm familiile să fie duse cu sila? 

— Să zicem că ăe cei din Colegiul săracilor i-am 
„Sscăpa”, adică i-aţi duce din timp prin păduri. 

Mirat de o astfel de propunere, Offas privi spre 
Metrobius. Aştepta ca acesta să spună ceva, dar nu 
văzu la el nici o reacţie. 

— N-aş vrea să se verse sînge fără rost! continuă 
procuratorul cu voce  potolită, abţinindu-se să 
ameninte. 

— lar noi nu vrem să fie duşi, ca nişte captivi, cei 
ce vor să rămînă! rosti Offas. 

— Tu ce spui, Metrobius? 

— Ca şi militarii, fac ce-mi ordonă comandantul! La 
colegiu Offas este magister... 

Faţa lui lustus Valentinus deveni stacojie. Ridică 
tonul: 

— Cum, nici la tine nu mai găsesc înțelegere? Voi 
da ordin să vă lege, să vă arunce în carcerile de sub 
amfiteatru! 

Metrobius îl înfruntă: 

— Ai în mînă puterea, dar trebuie să te gindeşti şi 
la urmări. Tu singur ai spus-o: ne-am organizat bine 
cetele de săraci şi de sclavi. În clipa cînd vor afla că am 
fost întemnițați, va izbucni răscoala în Porolissum. 
După aceea, va mai urma ceva, lustus Valentinus: vor 


năvăli gepizii. Nu se vor opri pînă aici! Poţi să alegi 
acum: ori una, ori alta... 

Împietrit, procuratorul murmură întristat: 

— Tocmai tu mă ameninţi, Metrobius? Dacă ar fi 
trăit scumpul meu Lucullus... 

Îi răspunse, fără să-l menajeze: 

— i-ar fi spus-o el, lustus Valentinus! 

Diurpanneus trecuse în grabă dincolo de munţi. 
Ajuns acasă, dăduse de veste să se adune cetele. 
Şederea lui Sargetius acolo, peste iarnă, fusese un bun 
prilej pentru căpeteniile dacilor liberi să afle ce se 
petrecea în Dacia romană şi să-i ofere ajutorul lor. O 
adevărată armată, ce se putea măsura cu o cohortă, s- 
a strîns în grabă şi a trecut munţii peste hotarele încă 
nepărăsite ale imperiului Romei. Diurpanneus s-a oprit 
în partea de răsărit a provinciei şi a aşezat tabăra pe 
un vîrf împădurit, într-o poziţie uşor de apărat. A pus 
străji în jur şi a trimis iscoade pînă departe, către 
Potaissa şi Napoca. Oameni de legătură au pornit să 
dea de urma lui Sargetius, trecînd mai întîi pe la 
Porolissum. Offas şi Metrobius erau singurii care 
cunoşteau mişcările micii armate ce începuse să se 
înjghebeze. Sargetius conducea acţiunea prin partea 
de mijloc a Daciei, făcea mişcări cînd cu cetele lui 
Burillius, cînd cu ale lui Pollio sau ale lui Timocles, dînd 
lovituri fulgerătoare la mari depărtări unele de altele, 
producînd derută militarilor.  Incordarea creştea 
pretutindeni. Populația aştepta nerăbdătoare plecarea 
legiunilor. 

Venise toamna. Într-una din zile, Diurpanneus 
privea departe în vale, urcat pe un colț de stîncă. Il 


neliniştea întirzierea oamenilor de legătură trimişi. Ar fi 
vrut ca totul să se sfirşească repede. Dorul de Opilia 
începea să-l chinuie. Prin picla ce acoperea valea, zări 
în depărtare doi oameni. Ţineau poteca, urcînd domol 
spre tabără. Sînt trimişii lui Sargetius, gîndi el, altfel 
străjile i-ar fi oprit şi ar fi dat semnalul. Nu mai putu 
răbda să aştepte. Porni să le iasă în cale. Cînd se 
apropiară, văzu că era un bătrîn care însoțea o iscoadă 
de-a sa, plecată spre vicurile din lungul văii. 

— Marele zeu să te ţină sănătos, frate viteaz, venit 
de dincolo de munţi să ne ajuţi! salută bătrînul. Poate 
că numai el, Zamolxis, ţi-a îndreptat drumul încoace! 
Mari silnicii se petrec prin vicurile ce se răsfiră în valea 
noastră! 

Diurpanneus îl privi mai bine. Bătrînul părea obosit 
şi descurajat. Ochii secaţi de povara anilor îi lăcrimau. 

—  Silnicie  întilneşti în toată Dacia romană! 
răspunse Diurpanneus, învăluindu-l cu o privire plină 
de preţuire şi respect. Să mergem sus să te odihneşti. 
Acolo vom chibzui mai pe îndelete. 

Ajunşi la tabără, s-au aşezat pe un buştean făţuit, 
şi bătrînul începu să povestească: 

— S-a abătut urgia zeilor peste capetele noastre. 
Cică vor să ne ia pe toţi cu de-a sila, să ne părăsim 
vetrele moştenite de la strămoşi, să ne treacă dincolo 
de Danuvius. E curată nebunie! Cine crezi că vrea să 
se ducă? Din vicul unde trăiesc eu, nici unul nu se 
gîndeşte să plece. D-asta gărzile au pornit să prindă 
lumea şi s-o ţină legată în ocoale, în aşteptarea 
plecării. Dar nu e numai atit, am simţit că se petrece şi 
altceva: au început să se piardă urmele unor fete, din 
cele tinere şi frumoase. Au pornit să umble zvonuri că 
decurionii — cei cu gărzile — şi tabularul le vînd unor 
negustori de sclavi. Le e greu numai pînă le prind. 


— Cum?! Este cu putinţă o asemenea ticăloşie?! 
strigă Diurpanneus, avind în minte cele întîmplate cu 
Diegia. 

— Eu, aşa bătrin cum sînt, reluă bătrinul, am 
rătăcit printre legionari fără grijă, că ei nu se uită la 
neputincioşi, nu cată să-i ia, şi am prins firul. Am şi eu 
o nepoţică de şaisprezece ani, tare frumuşică, îi port 
mult grija, o ţin ascunsă zi şi noapte. leri am aflat din 
gura unui legionar că doi negustori de sclavi au trecut 
în susul văii cu două carrige, acoperite cu coviltire. Ar 
putea să ducă uşor în ele cîteva fete legate bine, cu 
gurile înfundate. Am ieşit în drum nebun de disperare. 
Cum să las ticăloşia? Nici nu ştiu cînd am apucat-o pe 
poteca de pe coastă, unde am întîlnit pe flăcăul ăsta. l- 
am spus durerea ce-mi chinuie sufletul şi am plins în 
faţa lui, rugîndu-l să vie cu ceata, să ne dea ajutor. Se 


vorbeşte pe aci de unul, Sargetius — zeii să-i dea 
sănătate! — cică alungă toate gărzile din vicurile pe 
unde trece. 


— Şi noi sîntem tot de-ai lui, moşule! îl linişti Diur- 
panneus. 

— Cum de-ai lui? Flăcăul mi-a spus că veniţi de 
dincolo de munţi, de la fraţii daci liberi. 

— Da, sîntem de acolo, însă luptăm alături de 
Sargetius. Dar să lăsăm asta. Cînd crezi că vor trece 
înapoi acei negustori de sclavi? Sau se pot întoarce pe 
altă parte? 

— Poate miine, ori poimiine, poţi să ştii?! N-au pe 
unde să se ducă, tot pe-aici se întorc. 

— Spune, moşule, cîte vicuri sînt pe vale în sus, şi 
cam cîţi legionari să fie în gărzile din ele? 

— Vicuri sînt cinci, iar militari poate ori fi ca la o 
duzină. 


— Stai şi te odihneşte, pînă pregătesc ce trebuie! 
Săltîndu-se de pe buştean, Diurpanneus porni spre bor- 
deiele cetelor, urmat de iscoada care-l adusese pe 
bătrîn. 

A doua zi, însoţit de două cete de flăcăi, pîndi şi 
prinse pe cei doi negustori, care coborau păziţi de 
patru legionari. Bănuiala bătrinului se adeveri: sub 
coviltirele carelor erau legate patru fete, sortite să 
ajungă sclave. 

Neomenoşii răpitori — negustori şi legionari — au 
plătit pe loc nelegiuirea: doi au căzut luptind, iar 
ceilalţi au fost spînzuraţi de crengile unui copac de la 
marginea drumului. 

Diurpanneus porni apoi în căutarea tabularului 
care făcuse actul de vînzare a fetelor, şi-l dădu morții. 
Închise valea, rîndui străji pentru pază şi apărare, 
împărţi cetele pe la gospodăriile din apropierea gurii 
văii şi slobozi oamenii strînşi în ocoalele din vicuri. 

Era o măsură de prevedere. larna se lăsa devreme 
prin acele locuri. 

Guvernatorul Septimius Tertius ordonase să vină 
degrabă la Ulpia Traiana Sarmizegetusa procuratorii de 
la Apulum şi Porolissum, legaţii comandanţi ai celor 
două legiuni: a XIll-a Gemina, de la Apulum, şi a V-a 
Macedonica, de la Potaissa, precum şi comandantul 
cohortelor trimise de împărat în Dacia, să ajute la 
retragerea populației. Rapoartele primite de la 
funcţionarii însărcinaţi să urmărească întreaga acţiune 
îl îngrijorau peste măsură. Noul împărat l-ar fi socotit 
un slab guvernator, dacă i-ar fi arătat adevărata stare 
de lucruri din Dacia. Septimius Tertius, general greu 


încercat în multe războaie, nu-şi pierdea uşor 
cumpătul. Se gindise să procedeze cu energie pentru 
obţinerea concomitentă a două rezultate: să curme 
neliniştea Romei în legătură cu pericolul unei revolte în 
întreaga provincie şi să potolească tulburarea şi panica 
ce se întindeau în populaţie. Pentru el era limpede: 
dacă nu reuşea să oprească la timp abuzurile la care 
se dedau scribii, tabularii şi militarii, risca să 
izbucnească o răscoală generală, care nu putea fi 
stinsă fără ajutorul Romei, iar împăratul ar fi aflat totul. 

Bărbat în vîrstă, brunet, cu ochi mari şi privire vie, 
guvernatorul avea ceva din înfăţişarea lui Traian, 
cuceritorul Daciei. Privindu-l, lustus Valentinus se 
aplecă şi-i şopti legatului comandant al legiunii de la 
Potaissa, lingă care se aşezase: 

— De multe ori soarta îşi are ironiile ei. Aşa îmi 
spunea odată acel sclav-filozof, despre care ţi-am 
vorbit, iar astăzi gîndul mă poartă tot la el. l-am luat 
bine seama lui Septimius Tertius, l-am privit cu o 
insistenţă inexplicabilă şi am descoperit marea lui 
asemănare cu Traian, a cărui statuie am admirat-o de 
multe ori în forul de la Roma şi aici, la Casa 
augustalilor. Ironia soartei este că aceşti doi bărbaţi 
sînt ursiţi să rămînă pentru totdeauna legaţi de Dacia: 
primul, prin cucerire; al doilea, prin părăsirea ei. 

Legatul clătină uşor capul, confirmînd astfel 
spusele procuratorului. Urmărea cum guvernatorul se 
pregătea să vorbească. După încordarea ce se 
oglindea pe faţa lui, se aştepta să-l audă rostind 
cuvinte de o gravitate excepţională. Şi nu se înşela. 

— Ştiu, lustus Valentinus! Am aflat că acolo la 
Porolissum te vezi prins ca între două focuri! izbucni 
Septimius Tertius de-a dreptul cu atacul, fără nici o 


introducere. Te temi în egală măsură de gepizi şi de cei 
din Colegiul săracilor! 

Mulţi din sală întoarseră capetele spre procuratorul 
de la Porolissum, a cărui faţă se albi de ciudă, ruşine şi 
teamă. 

— Dar şi legiunea Macedonica a dat dovadă de 
slăbiciune, continuă guvernatorul. De ce n-a trimis 
centurii împotriva cetelor de daci liberi, care au năvălit 
dinspre răsărit? Aceeaşi întrebare o pun şi legatului 
comandant al legiunii Gemina, precum ŞI 
procuratorului de la Apulum! Ce aveţi de spus? 

Pentru că pe el îl vizase primul, lustus Valentinus 
se grăbi să răspundă. Vorbi cu voce fermă: 

— Sînt de mult convins că eşti un om încercat în 
războaie, Septimius Tertius. Nu porneşti niciodată 
ceva, fără să chibzuieşti în ce parte trage balanţa 
şanselor. Dacă mă arâtam un om cu porniri 
nestăpinite, faţă de gepizi şi de cei din Colegiul 
săracilor — la care de curînd s-au alăturat şi celelalte 
colegii de-ale meşteşugarilor — se dezlănţuia în acelaşi 
timp năvălirea hoardei şi începerea răscoalei de 
nesupunere în Dacia. Vrei o astfel de revoltă, 
Septimius Tertius? Dacă o doreşti, mă retrag îndată, 
pentru ca cel trimis în locul meu să facă întocmai cum 
spui. Imi păstrez convingerea că, aşa cum am 
procedat, n-am greşit. Asta ţinîind seama de situaţia în 
care mă găsesc acolo. Dar, Septimius Tertius, ai 
început să vorbeşti folosind cuvinte ce constituie o 
dovadă că ştii ce se petrece în această provincie a 
imperiului. Socoteşti oare că poate fi înăbuşită o 
răscoală, fără să se afle la Roma? Mă întreb: cui i-ar 
folosi provocarea unor ciocniri singeroase cu nişte 
oameni pe care, neputîndu-i supune, îi părăseşti? 


— Le-ar prinde bine celorlalte hoarde năvălitoare, 
care nu aşteaptă decit ca populaţia să se ridice 
împotriva legiunilor! dădu răspunsul legatul comandant 
al legiunii de la Potaissa, supărat şi el de cuvintele 
aspre ale guvernatorului. 

Militar pătruns de disciplină, Septimius Tertius nu 
putea  îngădui o astfel de poziţie din partea 
subalternilor, chiar dacă aveau într-o oarecare măsură 
dreptate. 

— Cine ar asculta prin zidurile acestei încăperi, ar 
crede că aici e o adunare de bătrîni neputincioşi, ori de 
femei, rămase fără apărare! se porni guvernatorul. 
Incercaţi inutil să vă justificaţi greşelile, lipsa de curaj 
şi spiritul slab de prevedere. Tu trebuia să încarcerezi 
de mult, lustus Valentinus, pe cei doi care conduc 
Colegiul săracilor din Pololissum. Aveai datoria să-l 
prinzi pe răzvrătitul acela, Sargetius, vinovat de omor 
şi de împotrivire faţă de armată! Puteai să pui gărzile 
pe urmele sclavilor fugari! 

lustus Valentinus nu se mai stăpini: 

— Da, se cădea să lovesc! La Ulpia Traiana 
Sarmizegetusa puteau fi loviți şi prinşi cei care au 
reuşit să fugă de acolo, unde se afla însuşi 
guvernatorul... 

— Eu am urmărit cu cohortele mele mişcările 
gepizilor, pregătit să-i ţin în loc pînă retragem 
populaţia. Am lăsat restul pe seama centuriilor sosite 
din imperiu, interveni legatul comandant al legiunii de 
la Potaissa. 

— Tot aşa şi comandantul cohortelor trimise să ne 
dea ajutor, reluă guvernatorul, cînd a venit la 
Sarmizegetusa, mi-a spus că trebuie să mă îngrijesc 
numai de plecarea unităţilor militare şi de retragerea 
oficiilor publice, iar populaţia civilă s-o las în grija sa. 


Acum se plinge neputincios, ordinea şi autoritatea au 
slăbit peste tot. Legionarii din gărzi se dedau la cele 
mai josnice silnicii, jafuri şi cruzimi. Ce are de spus 
comandantul acelor cohorte? 

Legatul Marcius Antonius, de statură herculeană, 
îşi săltă spriîncenele stufoase şi privi pătrunzător spre 
guvernator. Arăta ca un gladiator îmbrăcat în uniformă 
de legat al imperiului. Cine îl vedea, şi nu făcea 
legătură cu gradul lui în armată, bănuia că fusese 
folosit să tortureze pe cei închişi în carcerele de sub 
tribunele circurilor de la Roma. Vocea lui profundă, 
greu modulată, răsună în sală, deşi căuta să vorbească 
potolit: 

— Este mult adevăr, Septimius Tertius, în tot ce ai 
rostit. Eu nu voi face ca ceilalţi, să nu-mi recunosc 
greşelile! Situaţia este grea, şi socotesc că trebuie 
cunoscută de toţi cei de faţă. Avem de înfruntat o 
armată  înjghebată din multe pilcuri şi cete, cu 
căpetenii ce dovedesc bune însuşiri militare. Co- 
mandant al acelei armate este cel de care ai vorbit — 
Sargetius — un tînăr bine copt, despre care se spune 
că ar fi jumătate roman şi jumătate dac. El are cinci 
părţi de armată: pilcul celor fugiţi din vicuri, cu Burillius 
căpetenie, a pus stăpînire pe aşezările ce se întind în 
lungul văii rîului Aureus, de la Potaissa pînă în munţi; 
pilcul sclavilor fugari, conduşi de sclavul Pollio, care 
atacă fermele dintre Ampelum şi Apulum, eliberînd 
sclavii şi luîndu-i cu el; cetele celor ce au părăsit Ulpia 
Traiana Sarmizegetusa, urmîndu-l pe meşterul făurar 
Timocles, dau lovituri de-a lungul văii rîului Marisus, 
pînă spre Germisara. lar pe săracii din Porolissum cum 
să-i socotim? În fruntea lor e olarul Offas. Eu socotesc 
că fac parte tot din armata de nesupuşi a lui Sargetius, 
ca şi cetele de daci liberi, cu căpetenia lor, 


Diurpanneus, care se dovedesc că n-au trecut munţii 
după prăzi. Cîntărind bine lucrurile, înclin să cred că 
cele ce se petrec în Dacia pare o răscoală pornită de 
cei ce se trag din daci, la care s-au alăturat şi ceilalţi! 

Guvernatorul nu se arătă de aceeaşi părere: 

— Ce daci, Marcius Antonius, cînd aici nu mai 
găseşti decit oameni ieşiţi din contopirea cu romanii? 

— Dar, Septimius Tertius, nu se poate ca tu să nu 
ştii, reluă legatul Marcius Antonius, că în multe vicuri 
de prin văi, dealuri şi munţi sînt încă destui daci curati, 
ca sînge şi înfăţişare. Acum însă nu e vreme să ne 
întrebăm dacă cei ce s-au răsculat sînt daci sau 
altceva. Eu zic, Septimius Tertius, să ne spui ce trebuie 
făcut, iar noi vom îndeplini ordinul fără şovăire! 

În sala largă se întinse pentru cîtva timp o linişte 
grea, însoţită de o aşteptare plină de încordare. 
Privirile tuturor urmăreau mişcările guvernatorului. 
Acesta se ridică în picioare şi începu să vorbească 
hotărit, cu acelaşi ton de reproş: 

— Voi da ordin, Marcius Antonius! Şi asta o fac nu 
socotindu-te un trimis al Romei, ci un legat în 
subordinea mea, ca şi comandanții legiunilor, 
procuratorii şi ceilalţi! Ordinul meu este acesta: li vei 
retrage de peste tot centuriile şi le vei stringe în 
castre! Pentru un timp, trebuie să-i facem pe toţi să 
creadă că nimeni nu va fi silit să părăsească Dacia, 
dacă nu-i este voia. larna se apropie, cei intraţi în 
cetele de răsculați se vor întoarce la casele lor, se vor 
linişti. Prin tabulari şi pe orice altă cale, trebuie să 
îndemnăm pe cei ce pleacă de bunăvoie să se îndrepte 
spre Danuvius încă din iarnă. Pînă la primăvară vom 
strămuta încoace scribii din oficiile publice. Cînd 
vremea se va încălzi şi gărzile se vor putea mişca uşor 
pe tot cuprinsul Daciei, veţi primi un nou ordin, pe care 


va trebui să-l îndepliniţi nu numai fără şovăire, ci şi 
fulgerător! 

După un ocol cu opriri de-a lungul celor două rîuri: 
Aureus şi Marisus, Sargetius sosise la Diurpanneus, în 
valea celor cinci vicuri. Vestise prin oameni de legătură 
pe celelalte căpetenii să vină acolo în cea de a cincea 
zi după idele lui noiembrie. Vremea frumoasă şi 
călduţă de pînă atunci se schimbă dintr-o dată. După o 
ploaie măruntă şi deasă, se porni vint rece dinspre 
răsărit, iar spre seară începu să ningă. Venirea iernii 
nu-i îngrijora. 

Diurpanneus alesese ca loc de conducere a cetelor 
sale casa rămasă pustie, încăpătoare şi arătoasă, 
părăsită de un tabernagiu plecat încă din timpul verii, o 
villa rustica frumoasă, cu pereţi din biîrne groase. 

In timpul zilei căpeteniile începură să sosească. 
Spre seară se strinseră în încăperea cea mai mare a 
villei, folosită de Diurpanneus ca sală de sfat. Stăteau 
în jurul mesei lungi de brad şi sorbeau vin cald din 
ulcele de lut. li aşteptau pe Burillius şi Timocles. Focul 
din vatră îi învăluia într-o căldură plăcută, moleşitoare. 
De afară se auzea vintul suflind în rafale, zgilţiind 
ferestrele. 

Sargetius îl privi îndelung pe Metrobius, apoi îl 
întrebă: 

— Spui că n-ai reuşit să vorbeşti cu Alliana? 

— Nu, deşi am încercat de citeva ori. Parcă s-ar feri 
de mine. 

— De ce n-ai trimis-o pe lunilla? 

Răspunsul veni de la Offas: 


— Fata s-a dus, s-a zbătut cît a putut, dar de 
fiecare dată a primit-o Metella. Nici n-a lăsat-o s-o vadă 
pe Alliana. Pe urma nu s-a mai încumetat să meargă 
acolo. 

Întrebarea lui Sargetius îl răscolise pe Metrobius. 
Se simţi dator să spună ce gindea, să găsească unele 
explicaţii: 

— Tu eşti un om întreg la minte, Sargetius. Nu 
trebuie să-ţi faci închipuiri deşarte. Sint acolo în 
apropierea fetei trei persoane, care nu-ţi mai sînt 
binevoitoare: Metella, lustus Valentinus şi Laetius 
Vitalis. Acesta din urmă, o ştii, întotdeauna ţi-a purtat 
duşmănie. Dacă toţi trei — fiecare în felul său — i-au 
vorbit de tine zi de zi, descurajind-o puţin cîte puţin, 
dragostea ei s-a răcit, sufletul nu-i mai tresaltă gindind 
la tine. Fericirea, care altădată îi încălzea inima, acum 
poate că e secată. Nu-ţi spun asta, ţintind să te tulbur, 
ci spre a te ajuta să te obişnuieşti cu gîndul că s-ar 
putea s-o pierzi pentru totdeauna. Dacă şi cea mai tare 
stincă e scobită de picătura de apă ce cade clipă de 
clipă, zile şi ani în şir, cum să nu fie zdrobit, cu vorbe 
meşteşugit aruncate, sufletul unei copile nevinovate? 
Tu nu trebuie să uiţi, Sargetius, că durerea Allianei e 
mai adîncă decit a ta, ştiindu-ţi viaţa în pericol. 

Ascultîndu-l, Sargetius începu să zîimbească, iar în 
cele din urmă izbucni în ris: 

— Şi acum încerci tu să mă faci s-o uit, folosind tot 
cuvinte meşteşugite! Nu cumva, Metrobius, te-ai legat 
faţă de lustius Valentinus şi de Metella că mă vei face 
să nu mă mai gîndesc la Alliana? 

— Eu privesc în firea lucrurilor, mă străduiesc să 
pătrund în tainele lor! murmură Metrobius. Alege 
numai ce crezi că e bun, din tot ce ţi-am spus. Să nu 
cazi însă în greşeală. Pe o fiinţă omenească trebuie s-o 


judeci tot omeneşte, să n-o aşezi în rîndul zeilor. 
Dealtfel nici la zei — spun poveştile— dragostea nu 
este nemuritoare. N 

Veselia lui Sargetius nu se spulberă. Increderea lui 
în Alliana nu avea limite. 

— Voi ce ziceţi? Sinteţi de partea lui? îi întrebă pe 
Offas şi pe Diurpanneus. 

— Eu nu-mi dau seama ce se întîmplă! şopti Offas, 
clătinînd capul, îngrijorat de cele ce s-ar putea petrece 
cu legătura dintre Grimhild şi lunilla. 

— Haideţi, mai bine să vorbim şi despre altceva, îi 
îndemnă Diurpanneus, fără să se arate tulburat. Opilia 
mi-a povestit multe despre Alliana, iar tu bine faci, 
Sargetius, că-ţi păstrezi neştirbită încrederea în ea. 
Asta nu înseamnă că nu s-ar putea ca Metrobius să 
aibă totuşi dreptate. 

În încăperea vecină răsună tropăit scurt. Uşa se 
deschise şi în cadrul ei se ivi Burillius. 

— Unde siînteţi voi, acolo stau şi zeii cei buni! rosti 
el, drept salut, intrînd greu, înfăşurat în cojocul miţos, 
încărcat de zăpadă, aducînd un aer rece, proaspăt. 

— Ai sosit, frate Burillius? îl primi Sargetius cu 
multă căldură, făcîndu-i semn să se aşeze pe scaun. 

— Am venit. Astă-seară v-aş fi lăsat în pace, dacă 
nu m-ar fi împins încoace vestea bună aflată. Eu zic că 
e bună, dar să vedem ce zici tu, Sargetius, că tu eşti 
căpetenia noastră. Am adus cu mine un decurion şi 
patru legionari. 

Sargetius se arătă nerăbdător: 

— Sînt trimişi ca solie la noi? 

— Da de unde! răspunse Burillius. Sînt şi ei un fel 
de fugari. l-am întîlnit pe drum. M-au întrebat unde ar 
putea să dea de cetele tale. Cică n-ar vrea să plece din 
Dacia. M-am încrezut în ei şi i-am luat cu mine. 


— Unde i-ai lăsat? 

— La locul de pază de la gura văii. Tu trebuie să 
hotărăşti: îi primeşti, îi socoteşti prinşi?! 

— Ai făcut bine, Burillius. Poate că de la decurion 
aflăm ce se mai pregăteşte. O să trimit să-l aducă. Pînă 
atunci stai şi te odihneşte, potoleşte-ţi foamea, soarbe 
o ulcică de vin. 

Ninsoarea conteni spre ziuă, iar cerul începu să se 
însenineze. De-a lungul văii, peste vicuri şi coline 
pluteau valuri de negură ce se destrămau în înălţimi. 
Din zori, Sargetius puse să se înteţească focul pe vatra 
din încăperea pregătita ca sală de sfat. Toată noaptea 
meditase îndelung, chibzuind asupra hotărîrilor ce 
urma să le ia. Simţea trăind zile de mare răscruce. 
Pornise pe un drum fără oprire şi fără întoarcere, 
căruia nu-i întrezărea sfîrșitul. Şi totuşi în sufletul său 
nu-şi făcuse loc descurajarea. 

În sala de sfat, aşezaţi în jurul mesei lungi, pe 
bănci grele din scînduri groase, lucrate în grabă de 
dulgherul vicului, erau prezenţi toţi cei socotiți 
căpetenii:  Diurpanneus, Pollio,  Metrobius, Offas, 
Timocles şi Burillius. Alături de ei stăteau cîțiva, aduşi 
ca ajutoare, sau ca înlocuitori, la nevoie: Pollio îl avea 
pe Artemidorus, Timocles venise cu Dassius, iar Bu- 
rillius cu un bărbat falnic, Densarius, iscusit lemnar şi 
rotar. Gerthorund îl trimisese pe Grimhild. Căpetenia 
gepizilor nu înțelegea să se  socotească sub 
conducerea lui Sargetius, dar nici sa strice bunele 
legături cu el. 

Sargetius, în capul mesei, îşi trecea privirea 
dogoritoare pe faţa fiecăruia, căutînd cuvintele cu care 
să înceapă: 

— lată-ne adunaţi laolaltă noi cei ce ne găsim în 
fruntea unor oameni care, pe drept cuvint, se pot numi 


răsculați. Acum nu mai sîntem: quattorvir, olar, retor, 
făurar, meşter, sclav sau mai ştiu eu ce, ci căpetenii de 
luptători. Pîlcurile şi cetele noastre alcătuiesc o armată 
de bărbaţi aprigi, hotăriţi să se împotrivească legiunilor 
Romei. Odată, cînd ne găseam în peştera noastră, 
ascunzătoarea de lîngă Porolissum, o parte dintre voi 
m-aţi vrut căpetenie şi mi-aţi jurat supunere. Şi aşa am 
tinut-o pînă acum, însă mai departe nu mai merge. 
Avem alături de noi pe fratele Timocles, pe fratele 
Burillius şi pe cei veniţi cu ei. Aceştia nu m-au ales, iar 
eu nu i-am întrebat dacă mă recunosc drept 
conducător, deşi pînă acum au dus la îndeplinire tot ce 
le-am cerut. Căpetenie a oastei noastre ar putea să fie 
Timocles, Burillius, Pollio şi oricare altul, dacă ne 
punem încrederea în el. Nu trebuie să uităm că în luptă 
cheia izbînzii stă mult în însufleţirea cu care fiecare 
duce la bun sfîrşit însărcinările ce le primeşte, cum îşi 
îndeamnă luptătorii să-l urmeze. 

— Dar eu nu vreau pe altul căpetenie! strigă 
Burillius. 

— De cînd am pornit lupta, am făcut numai aşa 
cum mi-ai cerut! se alătură Timocles. 

Metrobius nu-şi mai putu stăpiîni nerăbdarea: 

— Ceea ce-aţi spus voi e frumos, dar şi cuvintele 
lui Sargetius sînt cinstite, pline de adevăr. Un general 
pierde războiul, dacă subalternii nu sînt trup şi suflet 
alături de el, dacă nu văd în el pe conducătorul demn 
de această cinste. Sargetius are dreptate. A sosit 
momentul să privim lucrurile în faţă, să ne alegem 
căpetenia, ca astfel să devenim şi mai strîns uniţi. Ce 
să mai lungesc vorba, vă întreb pe fiecare: Pe cine vrei 
căpetenie, frate Burillius? 

— Pe Sargetius! în el văd pe vitejii noştri înaintaşi! 

— Dar tu, frate Timocles? 


Răspunsul veni de la toţi ceilalţi deodată. Nu mai 
avură răbdare să aştepte şi toţi în cor jurară credinţă şi 
supunere. 

— Acum, frate  Sargetius, te-am scos din 
încurcătură, reluă Metrobius. Ai fost, eşti şi vei fi 
căpetenia noastră pînă la izbînda deplină! Îți urez 
multă sănătate şi numai gînduri bune! 

Tulburarea şi paloarea creşteau pe faţa lui 
Sargetius, în aceeaşi măsură în care îi sporea dirzenia. 
Sufletul său era plin de îngrijorare şi recunoştinţă. Se 
săltă de pe scaun şi începu să vorbească potolit, cu 
însufleţire şi emoție stăpinite: 

— La jurămîntul vostru, răspund cu legămîntul meu 
de credinţă, de neşovăire în faţa oricăror greutăţi şi 
încercări prin care voi trece! Vă cer, aşa cum aţi jurat, 
să arătaţi ascultare, cinste şi hotărîre! Înapoiaţi la 
cetele voastre, să repetaţi jurămiîntul, ca toţi să se ştie 
prinşi pe viaţă în lupta noastră. Şi, pentru că în curînd 
ne vom găsi într-o încleştare grea cu legiunile, 
cohortele şi centuriile, trebuie să luaţi seama că va fi 
pedepsit fără cruţare cel ce nu va aduce la îndeplinire 
însărcinările. Vor fi spînzuraţi fără milă cei ce ne vor 
trăda sau vor silnici populaţia rămasă fără apărare! 
Zeii îmi sînt martori, din această clipă mi-am legat 
pentru totdeauna viaţa de lupta pentru apărarea celor 
care se simt legaţi de aceste meleaguri! Nu voi avea 
odihnă pînă nu voi face să revină viaţa plină de 
îndestulare şi linişte de altădată. Ruptă de Roma, Dacia 
va fi o ţară nouă, cu un popor nou. Diurpanneus să nu 
creadă că ne gindim să ne înstrăinăm de fraţii noştri 
daci liberi, ci vrem să trăim în unire şi înţelegere! 

Pe măsură ce vorbea, revenea pe faţa lui 
stăpînirea de sine, încrederea şi siguranţa. Ar fi vrut să 


se găsească în faţa cetelor adunate, să le întărească 
speranţa şi curajul, să-i oţelească pentru luptă. 

— Să vorbeşti cetelor tale, frate Pollio, reluă el 
după un moment de gindire, să le spui că în ţara 
noastră nouă, cei care au fost sclavi vor deveni oameni 
liberi, cu case şi pămînt de muncă. Cit priveşte pe 
prietenii şi vecinii noştri gepizi, urmează să ne 
înţelegem după ce legiunile vor părăsi Dacia. Şi acum 
să vedem ce avem de făcut. Vom trece printr-o iarnă 
grea, cetele noastre vor avea de suferit. Avem însă 
multumirea că mulţi din cei rămaşi la casele lor 
primesc şi găzduiesc cu inimă largă pe oamenii bravi 
ce merg alături de noi. Va trebui să ne străduim să 
mărim numărul cetelor noastre, pentru ca în primăvară 
să răspundem  neomeniei cu lovituri puternice. 
Decurionul adus de fratele Burillius ne-a dovedit că ştie 
multe, însă cînd eşti în luptă nu te poţi încrede uşor în 
oricine. Fratele Pollio să-şi tragă cetele spre fermele 
părăsite, aşa cum a făcut fratele  Timocles. 
Diurpanneus stă bine aici între munţi, iar pe fratele 
Burillius nu-l poate lovi nimeni în valea lui. Cu voia 
zeilor, ne vom ţine tari, vom trece cu dirzenie prin 
toate încercările! 

Tăcu. Îşi plimbă privirea pe feţele lor, ce păreau 
cioplite în piatră, oprind-o asupra lui Metrobius: 

— Tu rămii ajutorul meu, Metrobius! Ştiu că 
întotdeauna ai ceva de adăugat, un sfat de dat, aştept 
să vorbeşti... 

— Nu, n-am nimic! Ai spus tot ce trebuia. Restul? 
Asta depinde de fiecare dintre noi. Te vom urma fără 
şovăire, Sargetius! 

Anul 1025 de la întemeierea Romei nu se 
arătase de la început o mare răscruce pentru Dacia. 
După o iarnă lungă, primăvara venise călduroasă şi 
frumoasă. Prin vicuri viaţa se reluase în linişte şi tihnă, 
ca în vremurile de înflorire şi pace de altădată. Cine 
urmărea însă cu atenţie mişcările cohortelor şi 
centuriilor, îşi dădeau seama că se apropia dez- 
lănţuirea marelui uragan. Din nici o parte — dinspre 
valea Alutusului, de la trecătoarea rîului Rabo, de pe 
drumul spre Viminacium — iscoadele trimise nu 
aduceau vestea trecerii legiunilor către Danuvius. La 
Porolissum era un calm plin de încordare. 

Spre sfîrşitul primăverii, pe Sargetius îl puse pe 
gînduri vestea că militarii nu vor mai pleca, iar 
funcţionarii oficiilor publice se vor înapoia. Zvonul era 
împrăştiat pretutindeni de curieri, decurioni şi tabulari. 
În acelaşi timp, o mişcare domoală a cohortelor se 
porni dinspre miazăzi spre miazănoapte, către Napoca 
şi Porolissum. Spre a nu se lăsa surprins, puse oameni 
la pîndă prin pădurile din apropierea drumului cel 
mare. Nici un decurion, centurion sau tribun nu bănui 
că acea scurgere înceată de centurii, depărtate la mai 
mult de o zi de mers unele de altele, deplasîndu-se mai 
mult noaptea, era urmărită îndeaproape. Cînd numărul 
lor trecu de puterea a două legiuni, în mintea lui 
Sargetius începu să se facă lumină: cohortele aduse 
din toamnă în Dacia se alăturaseră legiunilor de la 
Apulum şi Potaissa. 

Pe măsură ce ele înaintau spre miazănoapte, se 
răspîndi un alt zvon: se pregătea lovirea şi alungarea 
gepizilor de la hotarul imperiului. Acest al doilea zvon, 
legat de primul, întărea speranţa şi încrederea 
populaţiei că totul se va linişti în Dacia. 


23 Anul 271 e.n. 


Cînd socoti scurgerea centuriilor către părţile 
Porolissumului  sfirşită,  Sargetius trimise ştire 
căpeteniilor oastei sale să stringă cetele şi să le aducă 
în locurile stabilite dinainte, de-a lungul şirurilor de 
înălţimi şi prin pădurile din apropierea drumului dintre 
Napoca şi Porolissum, ţintind ca la nevoie să taie 
retragerea unităţilor militare spre miazăzi. Nu se îndoia 
că odată cu armata va pleca şi procuratorul lustus 
Valentinus. Toate se stringeau în jurul Porolissumului, 
întărindu-i bănuiala: de acolo va porni lovitura pe care 
o aştepta cu înfrigurare. Spre a fi mai aproape de locul 
unde începea dezlănţuirea acţiunii ordonată de 
guvernator, reveni din timp la adăpostul său, în 
peştera din apropiere de Marodava, însoţit de o gardă 
de buni luptători şi de oameni de legătură iscusiţi. 
Acolo, Servius şi Surillius îi duceau veşti de la 
Metrobius şi Offas. Spre a se convinge de adevăratele 
intenţii ale guvernatorului şi comandanților de legiuni, 
rugă pe Gerthorund să se retragă neîntirziat departe 
de hotar. Se aştepta ca, în faţa acestei situaţii, 
centuriile să pornească înapoi spre miazăzi, dar acest 
lucru nu se petrecu. 

Se apropia sfirşitul lui mai. Cerul părea ca un 
cristal albastru. De îngrijorare, Sargetius nu putea să 
se odihnească. După cîteva friînturi de somn neliniştit, 
în zori se săltă de pe patul de gradele, acoperit cu 
iarbă uscată. Auzind afară şoapte, ieşi din adăpost, 
bănuind că se petrece ceva. Pe două pietre stăteau 
Grimhild şi Metrobius. 

— De ce ai întirziat atit de mult, Grimhild? îl întrebă 
pe gepid, căruia îmbrăcămintea îi dădea înfăţişarea 
unui roman. Ce a făcut Gerthorund, s-a îndepărtat de 
hotarul imperiului? 


— De mult a pierit în pădurile nesfirşite, dar nu s-a 
dus prea departe, răspunse tînărul. Gerthorund mi-a 
spus că n-a simţit la romani nici un fel de pregătiri 
pentru un atac. Iscoadele lui i-au urmărit, au văzut cum 
legionarii se împrăştiau prin vicuri. 

— Zici că s-a îndepărtat de hotar... Pot să mă 
încred în tine, Grimhild? Altfel, nu ştiu ce aş face... 

Tînărul gepid îl privi mirat. Niciodată nu-i arătase 
neîncredere. Avusese ocazie să se convingă. 

— Altfel, am putea săvirşi greşeli mari, se corectă 
Sargetius după o lungă pauză. Centuriile se împrăştie 
prin vicuri! murmură el parcă dezorientat. Poate că te- 
ai întors de mult la Porolissum? Nu te-ai oprit oare la 
lunilla? îl întrebă cu ton de glumă. 

— Aseară am sosit! Ştiu asta Surillius şi Offas. 
Gerthorund m-a ţinut acolo. Iscoadele lui prinseseră un 
decurion şi cîţiva legionari şi căta să afle cît mai multe 
veşti de la ei. Au spus că centuria lor va aduna 
populaţia de prin vicuri şi-o va împinge către miazăzi. 

— Şi Gerthorund i-a crezut? 

— Nu ştiu. Poate că da. Altfel nu mă îndemna să 
ajung cît mai repede la tine. 

Sargetius se învioră. De mult dorea să se 
sfirşească starea de aşteptare şi încordare în care îşi 
ţinea cetele şi pilcurile sale. 

— După ce romanii au vorbit, Gerthorund i-a 
spînzurat? 

— Le-a spus că, dacă se vor adeveri cele spuse de 
ei, îi lasă în viaţă şi-i va folosi drept călăuze. 

Metrobius continua să stea pe piatra pe care îl 
găsise Sargetius, fără să dea dovadă de prea multă 
nelinişte. Murmură destul de tare, căutînd să fie 
înţeles: 


— Vestea adusă este prețioasă. Se leagă bine cu 
aceea pe care ţi-o aduc eu. 

Sargetius se întoarse spre el: 

— Spune! Văd că nu prea te pripeşti. 

— De ieri s-a întins în tot Porolissumul zvonul că 
guvernatorul a dat ordin ca tu să fii prins şi întemnițat. 
A pus şi o sumă pe capul tău, drept răsplată celui care 
va ajuta să fii găsit. 

— Şi la cît a socotit preţul? îl întrebă rizind. 

— După cum se vorbea, la vreo zece mii de denari. 

Sargetius privi departe peste creste. Soarele se 
ivise de după un vîrf de munte, îmbracînd văile şi 
povirnişurile într-o lumină veselă. Vorbi fără să-şi 
întoarcă privirea: 

— Da, mă preţuieşte cît zece sclavi! Şi altceva, ce 
veşti mai aduci? De Alliana nu ştii nimic? 

— E încă la Porolissum. Am aflat asta de la Laetius 
Vitalis. Fermierul se pregăteşte în grabă de plecare. L- 
am luat pe departe, i-am pus întrebări meşteşugite 
pînă l-am încurcat. Am înţeles de la el că şi 
procuratorul se zoreşte să-şi pornească familia spre 
Ulpia Traiana Sarmizegetusa. 

Faţa lui Sargetius se îmbujora. 

— Tu ce crezi? La ce bănuieşti că ne putem 
aştepta? 

Primi un răspuns pe care nu-l bănuise. 

— Eşti căpetenia noastră, Sargetius, tu trebuie să 
hotărăşti! Eu, la fel ca ceilalţi, sînt gata să îndeplinesc 
tot ce-mi vei cere, să lupt din toate puterile, de va fi 
nevoie! 

Îl cercetă îndelung cu privirea. Nu vedea pe faţa lui 
Metrobius zimbetul obişnuit, ci împietrirea luptătorului 
supus şi hotărit. 


— Bine. Intraţi în adăpost şi odihniţi-vă. Eu urc 
alături între tufele de brazi. De acolo îmi place să 
privesc cum se ridică soarele pe cer şi cum se 
împrăştie negura din văi. Poate va trebui ca tu, 
Metrobius, să te întorci repede la Porolissum. 

Porni în sus pe potecă, ocoli colţul de stincă şi se 
opri pe micul platou înconjurat de tufişuri de brazi 
stufoşi. Pe acest podiş agăţat de munte obişnuia să se 
retragă, să-şi adune gindurile. Se aşeză pe o lespede 
de piatră acoperită cu un strat de iarbă uscată, 
plimbîndu-şi privirea de-a lungul văii, pînă departe spre 
Porolissum. Simţea în toată fiinţa lui o stare de 
nerăbdare, de tensiune interioară. Ar fi vrut să plece 
undeva, să pornească în vreun fel. De la o vreme 
începuse să vadă lumea cu alţi ochi. Situaţia din Dacia 
o găsea cu totul în alt fel decît o socotise cu cîțiva ani 
în urmă. Atunci visase că, după plecarea legiunilor, 
Dacia rămasă liberă va avea un rege bun şi viteaz, ca 
Decebal, şi-l văzuse cu mintea pe Rundacitulp, 
ovaţionat şi iubit de popor. Multe le găsea schimbate 
de atunci, poporul nu era numai cei care aveau ceva 
sînge dac, iar în ţară se întindea dezorientarea şi 
haosul. In acest an toate se învirteau într-un cerc 
vicios, parcă se opriseră în loc. Dacă plecau legiunile, 
pentru ce guvernatorul mai găsea necesară lupta cu 
gepizii? De ce unii, mai ales cei bogaţi şi parte din 
funcţionari, continuau să părăsească Dacia? De ce 
procuratorii şi guvernatorul nu ordonau urmărirea şi 
prinderea sclavilor fugari, al căror număr era în 
continuă creştere? 

Astfel de întrebări, şi încă altele, îl îngrijorau şi-l 
descumpăneau. Dacă s-ar fi aflat într-o luptă făţişa, cu 
un adversar ale cărui intenţii le cunoştea, hotărîrea lui 
ar fi fost mai puternică şi mai limpede, iar sufletul mai 


liniştit. Avea momente cînd toate îi păreau atit de 
încîlcite, încît se simţea ca un om rătăcit într-o pădure 
nesfiîrşită. Simţea apropiindu-se furtuna, dar nu-şi 
dădea seama cum va începe şi cum se va desfăşura 
după dezlănţuire. 

Se înfioră auzind sunete de corn dinspre vale. 
Ascultă plin de încordare. Cei de strajă dădeau 
semnale. Le desluşi bine. Se vestea pericol. Cobori 
grăbit spre intrarea în peşteră. 

— Metrobius, Grimhild, veniţi după mine! le strigă, 
pornind în jos pe potecă. 

Oamenii de legătură alergară în peşteră, fiecare 
căutînd să-şi pregătească desaga, şaua şi calul, pentru 
drum lung. Sargetius îl văzu pe Offas urcînd în fugă. 
Grăbi paşii. Olarul se aşeză pe o buturugă, încercînd 
să-şi potolească răsuflarea. 

—  Năvălesc gepizii! strigă el, cînd socoti că 
Sargetius se apropiase destul şi-l putea auzi. 

Zimbi, continuînd să coboare. Cum să năvălească 
hoarda, cînd Grimhild îi spusese că Gerthorund se 
retrăsese departe de hotar? 

— Stai, Offas, linişţeşte-te! Zici că năvălesc gepizii? 
Lasă-i să vină! Ştii că sînt prietenii noştri! 

Offas îl săgetă cu ciudă. Găsea liniştea lui fără rost. 

— la spune, Offas, ce se întîmplă la Porolissum? îl 
întrebă Metrobius, aşezindu-se şi el pe o buturugă. 

— Aseară, după ce tu şi Grimhild aţi plecat de la 
tabernă, eu am rămas să mai ascult ce vorbeşte lumea 
despre urmărirea lui Sargetius şi despre preţul pus pe 
capul lui. Se făcuse tirziu, eram gata să pornesc spre 
casă, cînd Surillius s-a apropiat de mine şi mi-a şoptit: 
„Să nu pleci. Se vîntură şi alte zvonuri. Poate că va 
trebui să pleci degrabă la Sargetius!” N-a trecut mult şi 
un decurion însoţit de doi legionari a deschis uşa 


tabernei, trîntind-o cu putere de perete, s-a oprit în 
prag şi-a început să strige: „Dau năvală hoardele de 
gepizi! Au înfrînt o parte din centuriile noastre, iar 
celelalte luptă din răsputeri să le oprească. Cine vrea 
să scape, să fugă spre Napoca. Pe unde trec ei nu 
rămîne decit sînge şi scrum!” Au intrat apoi înăuntru. 
Lumea s-a strîns în jurul lor. Ne-a spus că de sus, de pe 
vîrful unde se află castrul din apropierea amfiteatrului, 
se vede departe cerul înroşit de flăcările vicurilor care 
ard. Cică năvălesc gepizi mulţi ca frunza şi ca iarba. 
Impreună cu alţii, am dat fuga spre for. Am văzut 
trecînd care încărcate, o învălmăşeală de oameni 
îngroziţi, ţipete, plinsete, blesteme, lume într-un şir 
nesfîrşit se scurgea întruna pe drumul spre Napoca. 

Cei trei ascultau înmărmuriţi, fiecare frămiîntat de 
alte gînduri: Grimhild se socotea bănuit de ceilalţi că le 
ascunsese adevărul. Pe Metrobius îl purta mintea spre 
o înţelegere tainică între gepizi şi romani, pentru a face 
populaţia să se retragă spre miazăzi, iar Sargetius era 
împărţit între încrederea în căpetenia hoardei şi 
bănuiala că totul se făcea cu un anumit scop: 
simularea unui atac din afară, spre a provoca spaima şi 
panica. 

Sargetius se întoarse şi privi soarele. Cu cai buni 
puteau să-i ajungă pe cei ce fugeau speriaţi spre 
Napoca. 

— Fiecare clipă începe să fie prețioasă! Offas, după 
ce ai văzut ce se petrece cu mulţimea, ai plecat 
încoace, nu ţi-ai strîns cetele? Va fi o întrecere între noi 
şi ei. Trebuie să le-o luăm înainte, altfel se pierde 
multă lume! 

— M-am dus la Surillius şi, prin oameni de legătură, 
am dat de ştire să se adune la locul stabilit, în pădure. 
Şi am mai făcut ceva, continuă Offas după o scurtă 


şovăire, am spus că în timp ce ai noştri se string — nu 
ştiu dacă prin asta am făcut bine — să ducă zvon peste 
tot, să nu dea crezare la ce se aude, ci să aştepte veşti 
de la tine. 

— Zeii te-au sfătuit aşa cum trebuie, Offas! întări în 
grabă  Sargetius. Mai întîi să oprim retragerea 
populaţiei. Poate vom fi nevoiţi să ne opunem 
centuriilor şi, ştiu eu?! să luptăm cu gepizii. Tu îmi mai 
dai vreun sfat, filozofule? continuă, întorcîndu-se spre 
Metrobius. Cred că de acum se porneşte adevărata 
luptă! 

— Nu înţeleg ce se petrece. Ti-am spus că tu 
ordoni ce trebuie să facem. Sint gata, ca şi Offas, să 
îndeplinesc ce-mi vei cere. Dacă ai vrea să-mi dezvălui 
ce gindeşti în clipa asta, poate că aş găsi să-ţi dau un 
răspuns la întrebare. 

— Îţi spun repede şi scurt. De mult mă chinuie 
bănuiala că guvernatorul pune la cale ceva şi iată că se 
adevereşte. Acum mă gindesc că nu e bine să lăsăm 
centuriile să stringă prea multă lume la un loc. 
îngrozită, mulţimea ar da crezare zvonurilor, s-ar lăsa 
împinsă oriunde, iar gărzile ar lovi fără milă pe oricine 
s-ar împotrivi. Altfel totul se va sfirşi în Dacia! 

— De mult am văzut în tine omul sorocit să conducă 
mulțimile! Te urmăm cu preţul vieţii noastre, 
Sargetius! izbucni Metrobius,îmbrăţişindu-l. 

Şirul nesfirşit al celor plecaţi în pribegie se 
scurgea fără încetare spre valea largă, unde se oprea 
împrăştiindu-se prin păduri, aşteptind vestea de 
înapoiere la casele lor. Se zvonise prin învălmăşeală că 
undeva înainte cete de luptători linişteau lumea 
îngrozită, încredinţind-o că gepizii n-au pornit nici o 
năvală, totul fiind pus la cale de câtre militari, pentru 
ca populaţia să părăsească Dacia. Pînă să prindă de 
veste despre cele petrecute în vale, mulţi legionari 
căzură în miinile cetelor lui Diurpanneus, pornite să 
stringă un număr cît mai mare de arme. 

A doua zi, pe la vremea priînzului, Sargetius primi 
de la Offas vestea trecerii coloanei de care a 
procuratorului lustus Valentinus. Incepu în mare grabă 
să-şi pregătească cetele, hotărît să-l oprească, iar de 
se va opune, să-i zdrobească garda. Era pentru el 
ultimul prilej cînd putea să obţină din partea Mettelei 
lămurirea definitivă a legăturii dintre el şi Alliana. 
Căută cea mai potrivită poziţie. Alese un loc unde 
drumul trecea prin pădure într-o vale cu povirnişuri 
repezi. După-amiază se ivi coloana mult aşteptată, 
înainte mergea o formaţie de călăreţi de mărimea unei 
centurii, apoi procuratorul, cu prietenii şi contubernaiii 
săi, înconjurat de gardă, urmaţi de carele cu familiile, 
iar ca încheiere a coloanei, o altă formaţie de călăreţi. 

lustus Valentinus vorbea cu Laetius Vitalis, cînd 
dintr-un lăstăriş răsări Metrobius, călare pe un cal 
mărunt, sprinten. Fostul sclav îi vorbi din mers: 

— lustus Valentinus, nu ştiu ce părere ţi-ai format 
despre mine. Toată viaţa m-am străduit să cunosc 
adevărul. Am căutat să stau cu faţa la pericol, din 
oricare parte a venit el, şi am ştiut să-mi înfrîng 
suferinţa şi revolta. M-ai crezut numai filozof, dar să ştii 


ca sînt şi luptător. Sînt trimis de Sargetius. Vrea să-ţi 
vorbească. 

Procuratorul îl privi şi rîse. 

— Indrăzneşte să dea lupta cu aproape trei centurii 
de-ale mele? 

— Se poate măsura şi cu o legiune! Să ştii, lustus 
Valentinus, ceea ce aţi pus la cale voi — guvernator, 
procuratori şi comandanţi de legiuni — nu se va 
îndeplini! Abia de acum înainte veţi înţelege cît de 
puternică este mulţimea, cînd are în fruntea ei 
căpetenii care ştiu să o conducă! 

Laetius Vitalis se apropie de el. De multe ori se 
mîndrise cu fostul său sclav. 

— Eşti un om învăţat, Metrobius, nu are nici un rost 
să rătăceşti prin păduri şi munţi alături de latroni! Mă 
leg faţă de lustus Valentinus că, dacă mergi eu noi, îţi 
voi da banii necesari să înfiinţezi un athenaeum, îţi vei 
înălța o villa, vei trăi o viaţă plină de mulţumire. 

— Cei care rămîn în Dacia vor avea nevoie de mulţi 
grammaticus şi de retori! Ce hotărire iei, lustus Va- 
lentinus? 

Metrobius nu avu timp să primească răspunsul. 
Prinse la timp mişcările a doi contubernali ce căutau 
să-i taie drumul. Dădu pinteni calului, sări alături cu 
drumul şi pieri în galop pe sub crengile copacilor. În 
urma lui, Laetius Vitalis izbucni într-un hohot de ris. 

— Mai bine că v-a scăpat! îi linişti procuratorul. Ştii, 
n-am poftă, Laetius Vitalis, să văd centuriile bătîndu-se 
cu latronii. 

Chemă primul contubernal şi ordonă ca cei trei 
centurioni să pregătească centuriile şi garda pentru 
apărare. Dar nu avu timp. Dinspre pădure, pe cele 
două laturi ale drumului, cete de luptători cu suliţele şi 
topoarele ridicate înaintau gata de luptă. Centuria 


dinainte se văzu încercuită de dacii lui Diurpanneus, iar 
aceea care încheia convoiul, de sclavii lui Pollio. Dintr-o 
ochire, procuratorul cîntări situaţia centuriilor sale. Se 
trezi în el militarul încercat de altădată. Încleştarea 
trebuia oprită cu orice chip. Dădu pinteni calului, se 
săltă în şa şi strigă de răsună pădurea: 

— Nu atacă nimeni! Centurionii să vină la mine! 
Garda se strînse zid în jurul său. Dinspre centuria din 
faţă, galopind pe la marginea pădurii, se apropia 
Sargetius. lustus Valentinus şi Laetius Vitalis îl priviră 
miraţi, fără să-l recunoască. După barba deasă şi 
pletele lungi ce-i fluturau în suflarea slabă a vîntului, 
vedeau în el un luptător ce se asemăna aidoma cu 
sutele de daci ciopliţi în marmură pe Columna Traiana 
de la Roma. 

— Mă bucur că te văd, lustus Valentinus! Mă rog 
zeilor pentru sănătatea ta! salută Sargetius, înclinîndu- 
se în şa, arătînd respectul cuvenit. Pentru ce te 
grăbeşti atita? 

Procuratorul continua să-l privească. Uimirea se 
schimbă în admiraţie. Avea în faţă un brav luptător şi 
un bărbat frumos, îmbrăcat ca dacii liberi ai lui 
Diurpanneus. Văzind că nu-i răspunde, Sargetius 
continuă, accentuînd: 

— Nu înţeleg pentru ce atita grabă?! Ştii bine că nu 
s-a pornit nici o năvală de-a gepizilor. Poţi să-mi spui, 
lustus Valentinus, de ce s-a pus foc vicurilor, de ce 
populaţia este chinuită şi batjocorită? Te-ai făcut 
părtaş neomeniei? 

Procuratorul nu răspunse. Şi pe el îl revolta ordinul 
dat de guvernator şi modul cum comandanții legiunilor 
şi cohortelor au înţeles să înşele poporul pentru 
părăsirea Daciei. Descurajat şi supărat, săltă privirea 
spre virfurile copacilor, slobozind un oftat adînc, dar în 


aceeaşi clipă răsuflarea se opri în piept, ca şi cum 
cineva îl sugrumase: prin frunziş se ascundeau 
luptători, pregătiţi să repeadă asupra celor de pe drum 
săgețile, bărzile şi suliţele lor. 

— Oamenii de sus sînt din cetele tale, Sargetius? 
întrebă, uitînd de răspunsul ce trebuia să-l dea. 

— Sînt din cei ce nu vor să părăsească Dacia, 
lustus Valentinus. S-au urcat în copaci, continuă rizînd, 
dornici să-l vadă pe procuratorul de la Porolissum cum 
fuge de teama gepizilor. 

— Au fost momente cînd puteam să te prind, să te 
trimit legat guvernatorului, dar n-am făcut-o. Te-am 
prețuit mult, Sargetius, însă acum totul s-a schimbat. 
Spune-mi, ce vrei de la mine? 

Răspunsul ce trebuia dat era tocmai ceea ce 
Sargetius urmărea să-l întrebe pe procurator. 

— Vreau să-mi lămureşti două lucruri, lustus 
Valentinus, apoi vei fi liber să-ţi urmezi drumul. Noi nu 
oprim cu sila pe nimeni, dacă nu doreşte să rămînă în 
Dacia. lată despre ce este vorba: în primul rînd, vreau 
să ştiu ce urmăreşte guvernatorul, iar în al doilea, dacă 
Alliana este cu tine, voi putea s-o iau? 

Ceva mai liniştit, pe faţa procuratorului se contura 
un zimbet. 

— Ca procurator şi militar, nu pot să dau pe faţă 
secrete de stat. Dacă tu ai avut vreodată un simţămint 
bun pentru mine, nu-mi cere acest lucru. Cit priveşte 
cea de-a doua întrebare, Alliana e cu noi, împreună cu 
Metella. De vei căuta s-o smulgi, fără voia ei, onoarea 
de bărbat, de unchi şi de militar nu m-ar lăsa să 
privesc nepăsător la o astfel de silnicie. 

Sargetius strinse între pinteni calul, apropiindu-se 
mai mult de procurator. Vorbi cu voce stăpiînită, în care 
vibra speranţa şi dragostea: 


— Cuvintele tale au reînviat în sufletul meu 
respectul şi admiraţia nutrite totdeauna pentru tine. Ii 
voi menaja onoarea ta de om şi de procurator, lustus 
Valentinus! Nu te voi sili să-mi spui ce urmăreşte 
guvernatorul. Cît despre Alliana, mă voi supune în totul 
hotăririi ei. Vrei să mă însoţeşti pînă la carul în care 
călătoresc ele? 

Cînd convoiul se oprise, Alliana întrebase luptători 
din cetele lui Burillius, puşi să străjuiască drumul, dacă 
Sargetius venise cu ei. Răspunsul primit o tulburase cu 
totul, ceva din suflet îi spunea că el o caută. Auzind 
tropote de cai apropiindu-se, inima începu să-i bată cu 
putere. Ascultă încordată: 

— Depun respectele mele cele mai curate la 
picioarele tale, Metella! recunoscu vocea dragă, pe 
care de mult n-o mai auzise. Zeii au fost buni cu mine, 
m-au ajutat să vă întilnesc. Doresc să aduc salutul meu 
şi Allianei, dacă nu ai nimic împotrivă. Ce ştim noi, 
Metella, care-i voia zeilor? 

Alliana făcu un salt, ieşi de sub coviltir, mai înainte 
ca Metella s-o poată opri. Ceea ce văzu, nu-i venea să 
creadă. Era el, ori un zeu îi ieşise în cale s-o 
chinuiască? Dragostea pe care toţi trei — Metella, 
Laetius Vitalis şi lustus Valentinus — încercaseră să i-o 
stingă, se reaprinse ca o văpaie. Nu-şi imaginase un 
Sargetius cu barbă şi plete, frumos ca un zeu. 

— Alliana, iubirea şi sufletul meu! izbucni el, 
privind-o cu o pornire arzătoare. 

Plînsul o îneca, pieptul îi sălta năvalnic, ochii înotau 
în lacrimi. Nu se mai putu stăpini: 

— Sargetius! Sargetius! se frământă, întinzind spre 
el braţele, pradă disperării. 

Dragostea nu înfrinse puterea lui de a-şi înfrina 
pornirea, bărbatul şi luptătorul se dovediră tari, aşa 


cum trebuiau să fie în clipele grele. Zbuciumul Allianei 
era dovada tăriei legăturii lor. Puse întrebarea, al cărei 
răspuns hotăra viitorul: 

— În faţa zeilor şi a oamenilor, Metella, te rog să 
încuviinţezi ca Alliana să-mi devină soţie! 

Metella privi disperată spre fată, apoi se întoarse 
către lustus Valentinus şi Laetius Vitalis. 

— Zeii ştiu că fiica mea nu-ţi mai poartă dragoste! 
Pentru ce ne chinuieşti? se tîingui ea. 

— Alliana vrea să trăiască alături de oamenii care 
au îndrăgit acest pămînt! adăugă Sargetius, sigur de 
simţămintele fetei. 

Laetius Vitalis aruncă o glumă, spusă cu răutate: 

— Se trăieşte bine lingă barbari, cu timpul devii ca 
ei... 

— Nu, nu pot să-mi las fata! gemu disperată 
Metella, îndreptindu-şi privirea spre lustus Valentinus. 
Tu, fratele meu, nu spui nimic? Nu vrei să mă ajuţi să 
trec prin această clipă grea? 

Procuratorul răspunse pe un ton de om împăcat cu 
soarta: 

— Chiar de ne-am lupta, n-am putea învinge. Totul 
rămîne la voia Allianei, ea are de ales! 

— Mamă, să mă ierţi pentru durerea ce-ţi 
pricinuiesc! o imploră fata printre suspine. Mă voi ruga 
zeilor toată viaţa pentru tine, buna şi nefericita mea 
mamă! 

Îi luă mîinile şi începu să le sărute, udîndu-le cu 
lacrimi. Apoi deodată săltă capul, cătă cu ardoare în jur 
şi, mai înainte ca Metella s-o poată împiedica, sări 
fulgerător din car. 

— Să mă ierţi, scumpa mea mamă! Eu rămîn cu el 
în Dacia! 


În aceeaşi clipă, sări şi Sargetius de pe cal, se 
repezi la ea şi-o îmbrăţişa. 

— Jur pe toţi zeii, Alliana! Nu voi avea linişte pînă 
nu te voi face soţia cea mai fericită din Dacia! rosti 
apoi, stringînd-o cu dragoste la piept. 

Nu mai era nimic de făcut, iubirea lor ieşise 
învingătoare. Procuratorul deveni omul cu sînge rece, 
se întoarse spre primul contubernal şi cei trei 
centurioni, ordonîndu-le să pregătească plecarea, fără 
să ia în seamă plinsul sfişietor al Metellei. 

— Te las în voia zeilor! Soarta pe care o vei avea, 
tu ţi-ai ales-o, Sargetius! strigă lustus Valentinus în loc 
de salut. Din această clipă, ne despărţim poate pentru 
totdeauna! 

Ultimele cuvinte rostite de el căzură ca un trăsnet, 
o îngroziră pe Metella. Şi tot ca un trăsnet răsună 
plînsul sfişietor al ei: 

— Nu-mi părăsesc copilul! Rămîn alături de tine, 
fata mea! Facă zeii ce vor cu noi! 

Era tot ce dorise cu putere Sargetius. Făcu un 
semn şi sunetele de corn ale gărzii sale vestiră cetele 
să se retragă spre pădure. 


Umbrele  înserării se întindeau peste crestele 
munţilor. Într-o poiană din mijlocul pădurii, departe de 
drumul ce vuia de mulţimea îngrămădită, în scurgerea 
neîncetată spre valea unde se oprea, Sargetius se 
retrăsese cu Alliana şi Metella. Cele petrecute peste zi, 
desfăşurate atit de fulgerător, le istovise. Stăteau 
tăcuţi pe iarba moale, sub frunzişul bogat al unui fag. 
Cu învolburare în suflete, Sargetius şi Alliana se 
învăluiau unul pe altul în unde de dragoste fierbinte. In 
apropiere, garda se grăbea să înjghebeze un adăpost 
din frunzare. Deodată răsunară departe sunete de 


corn. Sargetius sări în picioare. Ascultă atent. Străjile 
vesteau pe cineva, apropiindu-se de poiană. Nu era 
pericol. O auzi pe Alliana, murmurînd speriată: 

— Laetius Vitalis! îl aduc pe Laetius Vitalis!... 
Printre copaci, însoţiţi de patru oameni, Offas şi Pollio 
împingeau pe Laetius Vitalis legat de miini. Porni grăbit 
şi mirat în calea lor. Alliana îl urmă. 

— Ce s-a întîmplat? îi întrebă el nerăbdător. Ce a 
făcut? 

— Astăzi n-a făcut nimic, răspunse Offas, dar a 
făcut destule înainte. Cei din Colegiul săracilor n-au 
vrut să le scape din mînă. 

— Eu am sărit numai să-i eliberez sclavii, lămuri 
Pollio. 

— Aţi dat lupte cu centuriile lui lustus Valentinus? 
continuă îngrijorat Sargetius, bănuind că încălcaseră 
ordinul său. 

— Da de unde! răspunse Pollio. Spre seară, ne-am 
prefăcut că trecem oamenii noştri dintr-o parte în alta 
a drumului. Ne pregătisem. S-a dezlănţuit o scurtă 
învălmăşeală, greu de descurcat, între noi şi ei, l-am 
dat jos de pe cal pe Laetius Vitalis şi i-am înfundat bine 
gura. Cînd procuratorul a băgat de seamă, pierisem în 
pădure. L-am adus să-l judecăm! 

— Tu să-i ceri socoteală, Sargetius! Pe tine te-a 
duşmănit mai mult omul ăsta cu suflet negru! se grăbi 
Offas. 

— Poate că ar trebui dus în faţa celor cărora le-a 
făcut un rău mai mare: săracii din colegiu, sclavii lui, 
alţii... murmură Sargetius, privind spre Alliana. Tu ce 
zici, nu ei au dreptul să-l pedepsească? 

In ochii fetei scînteiau lacrimi. Amintirile multor zile 
de copilărie fericită în casa lui lustus Valentinus erau 
legate şi de prezenţa bogatului fermier. Îl ştia rău la 


suflet, însă o îngrozea gindul că ar putea să fie împinsă 
răzbunarea pînă la a-l ucide. 

— Nu voi putea îndura toată viaţa amintirea ca el, 
omul care a fost nelipsit din casa noastră, să-şi piardă 
viaţa într-o astfel de împrejurare. Pentru fericirea 
noastră, Sargetius, te rog să-l ierţi! îl imploră înecată 
de suspine. 

— Ajută-mă, Alliana! Mă voi ruga zeilor în fiecare 
clipă pentru tine! gemu Laetius Vitalis, îngrozit de 
moarte. 

Sargetius trecea printr-un moment greu. Nu voia 
să-şi întristeze proaspăta soţie din prima zi a unirii lor, 
dar nici să se arate o căpetenie şovăitoare. Îl privise 
întotdeauna cu scîrbă pe Laetius Vitalis, nu se temuse 
de încercările lui de a-l lovi şi nu nutrise pornirea spre 
o răfuială cruntă. Considera că un nemernic ca el nici 
nu merita o astfel de răzbunare. 

— Sînt gata să-l iert. Insă acest om, a cărui răutate 
a cunoscut-o întreg Porolissumul, trebuie să fie judecat 
de săracii lui Offas şi de sclavii lui Pollio! 

Alliana îndreptă spre cei doi o privire rugătoare: 

— Offas e bun, el n-o să-mi umbrească fericirea. O 
are pe lunilla şi se gindeşte la soarta ei. Dar lui Pollio, 
ce să-i spun, pe el cum să-l implor?! 

Ce rost mai avea răzbunarea, din moment ce 
Laetius Vitalis părăsea Dacia? îl fulgeră un fior pe 
fostul sclav. Prin omorirea lui nu s-ar îndrepta nimic din 
răul făcut. Sclavii rămaşi în Dacia vor şti să-şi 
făurească altă viaţă, ei vor fi oameni liberi. Ticăloşi ca 
cel din faţa lui n-au să mai poată lovi şi chinui. Se 
hotărî: 

— Pentru tine, Alliana, sînt gata să-i dau drumul 
acestui om cu sufletul plin de răutate! 


— Nici săracilor nu le-ar folosi la nimic judecarea 
lui, spuse Offas. Atunci cînd mi-a venit gîndul să-l 
prind, m-am gîndit la tine, Sargetius. Zic şi eu ca Pollio, 
să-l lăsăm să plece pe acest nemernic! 

Privirea lui Laetius Vitalis se aţinti asupra lui 
Sargetius. Tot ce fusese demnitate de om în el pierise. 
Aştepta ultimul cuvînt al aceluia pe care îl privise ca pe 
un urmaş al barbarilor. 

— Dezlegaţi-l! Îl scoateţi la marginea pădurii şi-l 
lăsaţi să se ducă după ceilalţi! zise Sargetius, fără să-l 
mai învrednicească în vreun fel cu privirea. 

O luă pe Alliana de mină şi se îndreptă spre 
copacul sub care îi aştepta Metella. Peste pădure se 
întindeau umbrele  înserării. Flăcările focului din 
mijlocul poienii aruncau în jur o lumină ce îmbrăca 
totul în forme şi culori mereu schimbătoare. 


Era trecut de miezul nopţii. Liniştea se tulbura la 
răstimpuri de strigătele  vietăţilor pădurii. Sub 
adăpostul de frunzare, Sargetius stătea cu miinile sub 
cap, privind prin golul de la intrare  licăreala 
neîntreruptă a stelelor. Alături de el dormea Alliana. Se 
întoarse, se aplecă şi o sărută uşor. Ea se mişcă, zimbi 
în vis şi îşi continuă somnul. În noianul gîndurilor şi 
îngrijorării ce-l năpădeau, desluşi şoapte dinspre focul 
ce pilpiia în poiană. Ascultă cu răsuflarea reţinută. 
Reuşi să prindă ceva: 

— Pirjolul se întinde! Sargetius trebuie să ştie! 

Se ridică încet, cu grijă să nu tulbure somnul 
Allianei, şi porni călcînd uşor spre cei ce vorbeau. Erau 
Grimhild şi şeful gărzii. Tînărul gepid nu-i lăsă timp să 
întrebe, se porni năvalnic: 

— De ieri Porolissumul e în flăcări! Aseară am sosit 
acolo. Lumea îl părăsea îngrozită, blestemiîndu-i pe 


gepizi. Aşa s-a întins zvonul, că hoarda noastră a ajuns 
acolo şi a pus foc! 

— Gerthorund unde se găseşte acum? 

— Acolo unde s-a retras, aşteaptă veşti de la tine. 
Focul a cuprins mai mult de jumătate din uliţe, s-a 
întins dinspre amfiteatru spre for. Cînd am plecat 
ajunsese în cartierul Serdos. Poate că acum a pătruns 
şi în Marodava. 

Sargetius se întoarse spre şeful gărzii: 

— Să-mi aduci repede calul! Pregăteşte patru 
oameni să mă însoţească! Tu aştepţi aici, Grimhild. 
Despre Gerthorund vorbim cînd mă întorc. Pînă se vor 
ivi zorile sînt înapoi. Altceva, ce s-a mai petrecut la 
Porolissum? 

— Fumul era prea gros, n-am putut să văd prea 
multe. Casele au rămas pustii. Peste tot mişunau 
numai militari, răspunse tînărul, apoi adăugă sfios, 
după o scurtă pauză: Ştiam unde îşi ascunsese Offas 
familia, am luat-o şi am adus-o încoace... 

Un fior străbătu trupul lui Sargetius. Sări pe cal şi 
se pierdu în noapte, urmat de cei patru din gardă. Cînd 
ajunse în poiana unde altădată se înălța cetatea lui 
Burio, văzu Porolissumul arzînd. Simţi inima strîngîndu- 
i-se de revoltă şi neputinţă. Pirjolul nu mai putea fi 
stăvilit, iar pedepsirea celor care săvirşiseră ticăloşia 
nu trebuia să întîrzie. Gîndi că lustus Valentinus de 
aceea se grăbise, pentru a nu fi socotit părtaş la o 
astfel de faptă. 

Cobori în galopul calului pe vechiul drum al 
tarabostilor, pătrunse în ogradă şi alergă spre villa. 
Flăcările răbufneau prin acoperiş şi ferestre. Unde era 
bătrînul? Trebuia să-l găsească! Ajuns în faţa intrării, 
se repezi în atriu, pierind în valurile de fum. Cei din 
gardă se opriră afară îngroziţi, aşteptind să-l vadă 


ieşind, dar el nu se arătă. La lumina pirjolului se 
priveau chinuiţi de remuşcări. Sargetius o ţinu drept 
spre exedra, unde ştia că bătrinul stătea mai tot 
timpul. Pătrunse în mica încăpere învăluit de fum. Se 
opri o clipă şi ascultă. Auzind un geamăt pe pardoseala 
de mozaic, în colţul din apropierea ferestrei, se repezi 
într-acolo, îl găsi, îl ridică şi se năpusti cu el spre atriu. 
Dar nu reuşi să ajungă: drumul era închis. Se prăbuşise 
plafonul. Flăcările îl dogoreau din toate părţile. Simţea 
că se înăbuşe. Se lăsă jos, pe pardoseală fumul era mai 
rar, dogoarea mai slabă, înainta pe brînci pe coridorul 
ce ducea spre ieşirea din spatele villei, găsi uşa 
încuiată, se propti în zidul opus şi împinse cu toată 
puterea, tăbliile cedară, sări afară, se îndepărtă şi-l 
puse pe bătrîn pe iarbă. Aruncă din spate tunica din 
care ieşeau flăcări. Simţea pe miini usturimile arsurilor. 
Cînd îi scoase bătrînului cămaşa, văzu că acesta ţine 
ceva în sîn: pergamentul scris de Sarmis către Burio! 

— Ai venit, Sargetius? îl auzi murmurînd printre 
gemete. Zeii şi-au adus aminte să mă ia la ei! 

— Să te ţii tare! Ai să vezi Dacia liberă, bunicule! 

— Am avut grijă de pergament. Să-l păstrezi ca pe 
ceva sfint! Să nu uiţi legămintul lăsat de înaintaşii 
noştri! 

— Îmi ţin jurămîntul! Am pornit lupta. Toţi cei ce au 
îndrăgit pămîntul Daciei mă urmează! 

La lumina flăcărilor, desluşi un zîmbet răsărit pe 
faţa bătrînului. Se lupta din răsputeri să-şi înfrîngă 
durerile. 

— Să porţi tuturor de grijă, pămîntul Daciei i-a 
înfrățit pe toţi. Şi nu uita, să nu laşi să se stingă 
neamul Dicomesilor! 

Nu ştia ce să facă, ce ajutor să-i dea. Tot corpul îl 
avea plin de arsuri. Bătrînul tăcea, continuînd să 


scoată gemete într-o răsuflare slabă, ca pilpiitul unei 
lumînări ce se stinge. Se aşeză lîngă el. Incercă să-i 
vorbească, dar nu-i mai răspunse, îl privi mult timp în 
tăcere. Ştia că se sfirşise. 

Deasupra Porolissumului, cerul părea o cupolă 
uriaşă, înroşită de flăcări, ce se sprijinea pe crestele 
munţilor din jur. Dincolo de villa, atelierul de olărie era 
şi el în flăcări. 

Uriaşa manevră de înşelare, stringere şi 
împingere spre miazăzi a populaţiei din Dacia era 
condusă de Septimius Tertius, ajutat de legatul Marcius 
Antonius. Celelalte operații militare de apărare cădeau 
în grija comandanților celor două legiuni: Gemina şi 
Macedonica. Guvernatorul venise în părțile de sus ale 
provinciei, de unde plănuise să declanşeze colosala 
mişcare de părăsire a Daciei, dirijind întreaga acțiune 
instalat în castrul de pe vîrful dealului de la marginea 
Porolissumului. La început, prevederile sale s-au 
dovedit bune. Simularea atacului gepizilor şi arderea 
vicurilor din acea parte au provocat derută în populaţie 
care, îngrozită de zvonurile ce se schimbau de la o zi la 
alta, căuta scăpare spre miazăzi. Septimius Tertius era 
convins că, pe măsură ce mulţimea se va îngrămădi pe 
drumul spre Napoca, gărzile o vor putea stăpiîni cu mai 
multă uşurinţă. Urmase apoi arderea Porolissumului. 
Ordinul se executase în grabă şi, de sus din castru, 
guvernatorul privise cum se mistuia în furia flăcărilor o 
aşezare ce cunoscuse prosperitatea în timpul stăpînirii 
romane. A doua zi ajunse la el vestea opririi lui lustus 
Valentinus de către răsculații care nu voiau să 
părăsească Dacia. Ruinele Porolissumului încă mai 


fumegau cînd ordonase legaţilor comandanţi ai celor 
două legiuni să adune cohortele şi să se pregătească 
de luptă. Aşa cum raportaseră iscoadele trimise, 
ciocnirea avea să se dezlănţuie undeva între 
Porolissum şi Napoca. Pentru a-i reuşi o manevră de 
amăgire, apoi de învăluire, dispuse ca înaintea 
coloanei militare să fie împinsă mulţimea — bărbaţi, 
femei şi copii — prinsă de-a lungul drumului. După 
cîteva zile, ciocnirea dintre cele două tabere era 
aşteptată să izbucnească dintr-un moment în altul. 

Sargetius nu cunoştea în toate amănuntele 
intenţiile guvernatorului, se baza mai mult pe 
presupuneri, rezultate din desfăşurarea întregii acţiuni. 
Inţelesese că se apropia ziua hotăritoare. Odată cu 
arderea  Porolissumului, se aştepta să înceapă 
retragerea grosului legiunilor, lăsînd în urma lor ruine 
şi cenuşă. După înhumarea bătrînului Degidus şi după 
ducerea Allianei cu Metella la un adăpost sigur, se 
simţea mai liber în mişcări, cu sufletul uşurat şi cu 
hotărîrea sporită. Toată puterea minţii sale şi-o 
concentra numai asupra grelei încleştări cu cohortele. 
O noapte întreagă somnul nu se prinse de el, chinuit de 
întrebarea ce-şi punea: era bine să se măsoare făţiş, să 
primească o luptă hotăritoare, ori să se lanseze în 
scurte şi dese atacuri de hărţuială pe tot parcursul 
drumului? Era spre ziuă cînd în mintea lui răsări 
scînteia: să facă tot ce e cu putinţă pentru a amina 
ciocnirea, pînă obținea ajutorul gepizilor. Simţi un val 
de căldură, de încredere şi speranţă, prin tot trupul. 
infiorat, sări în picioare şi chemă la sine pe celelalte 
căpetenii. 


Într-o poiană din apropierea cîmpului provizoriu al 
legiunii Gemina, guvernatorul Septimius Tertius stătea 


în faţa cortului, bucurîndu-se de frumuseţea zilei şi a 
priveliştilor. Către apus, pădurile urcau în depărtări pe 
crestele munţilor, în valuri ce-şi schimbau formele şi 
culorile, pierzindu-se în picla albăstruie a după-amiezii 
de vară. Era mulţumit de tot ce pregătise, gîndea că în 
cel mult două sau trei săptămîni va putea să raporteze 
împăratului retragerea populaţiei şi părăsirea Daciei. 
Plimbîndu-şi privirea peste atita frumuseţe, văzu 
venind dinspre intrarea principală pe primul său con- 
tubernal. Nerăbdător, se ridica şi-i ieşi în cale: 

— A sosit vreun curier de la Ulpia Traiana? îl 
întrebă, gîndindu-se la un mesaj trimis de Roma. 

— Nu. A venit un sol din partea răsculaților, 
răspunse contubernalul şovăind. 

Septimius Tertius îl măsură cu o privire 
mustrătoare: N 

— Ce răsculați?! In Dacia nu s-a revoltat nimeni! 
Contubernalul luă poziția militarului în faţa comandan- 
tului: 

— Septimius Tertius, eu sînt contubernal, nu caut 
să pătrund taine ce privesc pe guvernator. Totuşi, a 
venit un trimis din partea lor, a cetelor ce opresc 
populaţia. Vrea să-ţi vorbească. 

— Să-l aduci repede încoace! Mă găseşti în cort. 

Cel trimis de Sargetius era Dassius. El se arătase 
gata să facă încercarea, oricare ar fi fost primejdia. 

Cînd guvernatorul îl văzu pe tînăr intrînd, avu o 
stringere de inimă. O clipă îl fulgeră gindul la o 
răscoală pornită de cei care se socoteau urmaşi ai 
dacilor. Făcu semn contubernalului să iasă, iar lui 
Dassius să se apropie, continuînd să-l cerceteze cu 
privirea. 

— Mă rog zeilor pentru... 


— Lasă zeii! îl opri guvernatorul. Spune-mi, cine te- 
a trimis şi pentru ce-ai venit? 

— Îţi aduc salutul lui Sargetius, Septimius Tertius! 
Eu sînt din Ulpia Traiana Sarmizegetusa. Te-am văzut 
de multe ori în for. Sint făurar, calfă de-a meşterului 
Timocles. 

— Eşti dintre cei care au fugit în acea noapte de 
acolo? Şi ce vrea căpetenia cetelor de latroni? 

— Sînt dintre aceia care nu se îndură să 
părăsească Dacia, Septimius Tertius! Dacă îl socoteşti 
pe Sargetius căpetenie de latroni, e ca şi cum ai vrea 
să spui că, atunci cînd legiunile Romei au cucerit 
Dacia, n-au găsit aici un popor viteaz, care s-a 
împotrivit cu înverşunare. Dar îţi va spune el ce fel de 
căpetenie este. Eu sînt trimis numai ca să te anunţ că 
vrea să-ţi vorbească. Are numai gînduri bune pentru 
tine, Septimius Tertius! 

— De ce n-a avut curaj să vină? strigă guvernatorul 
cu ciudă. 

— Nu mă îndoiesc că ştii, nu numai de ce n-a venit, 
ci şi că nici nu trebuia să încerce... 

— Ce vrei să spui?! 

— Tu ai îndrăzni să vii în tabăra noastră, Septimius 
Tertius? Eu mi-aş pune viaţa în joc, aş rămîne aici 
zălog, dacă ai face asta! Sargetius a dat dovadă că 
este o adevărată căpetenie. L-a avut prins pe 
procuratorul lustus Valentinus, dar l-a lăsat să plece. 
Tu ai fi făcut asta? i 

Guvernatorul începu să zimbească. Indrăzneala 
tinărului îi plăcea. Aşa şi-i închipuise pe daci, oameni 
care nu puneau ascunzişuri în vorbe. 

— Să zicem că aş vrea să-l ascult. Dar unde? Acolo 
unde se găseşte el, la tabăra lui? 


— Nu! Va veni în apropiere, unde te roagă să mergi 
şi tu. Să ştii că nu s-a pus la cale nici un vicleşug 
pentru a te prinde. lţi vei lua o gardă cit vrei de tare, 
căci şi el, din prevedere, vine însoţit de gardă. 

Mult timp, guvernatorul rămase tăcut, pe ginduri. 
Străbătu cu mintea drumul pînă la Ulpia Traiana 
Sarmizegetusa, apoi mai departe, pînă dincolo de 
Danuvius. Avea cale lungă de mers. Trebuia să încerce 
ceva. Mulțimea nu va fi uşor de împins pînă acolo. 

— Voi merge! rupse el tăcerea, ridicîndu-se în 
picioare. Şi, făcîndu-i semn să-l urmeze, ieşi din cort. 

Cele două gărzi au fost oprite la o depărtare de o 
sută de paşi de copacul cu coroană bogată sub care 
Sargetius se întîlni cu guvernatorul. Numai ei doi. 
Puteau să vorbească orice, fără teamă că vor fi auziţi 
de cineva. Se găseau faţă în faţă doi bărbaţi ale căror 
chipuri se asemănau cu cei doi mari înaintaşi: 
Septimius Tertius aducea cu Traian — cuceritorul, iar 
Sargetius, cu Sarmis — sufletul răscoalei celei mari din 
acea vreme. 

— Salut pe guvernatorul Daciei! începu Sargetius. 
Rog zeii ca numele său să nu fie blestemat de cei ce 
vor rămîne aici! 

— Şi eu te salut, Sargetius! Dacă zeii vor fi sortit ca 
numele meu să fie hulit, al tău va fi preamărit! Trebuie 
să recunosc, ştiu aproape tot despre tine şi despre 
faptele tale. Ti-a intrat în cap că vei reînvia Dacia lui 
Decebal? 

Inima lui Sargetius se strînse. Sîngele îi pieri din 
obraz. Nu uită că se hotărise să se stăpinească. Avea 
nevoie să cîştige timp. 

— Cuvintele tale nu mă supără. Mă gindesc numai 
că, dacă voi părăsiţi Dacia, ce vă mai pasă de cele ce 
se vor petrece aici? Spui că vreau să reînviez Dacia lui 


Decebal. Din nefericire, acest lucru nu mai e cu 
putinţă. Vom face numai o Dacie liberă, cu un popor 
nou, ieşit dintr-un aluat frămîntat cu sînge roman şi 
dac. Am venit să găsim o cale. Nu înţeleg ce urmăreşti, 
Septimius Tertius! 

Guvernatorul zimbea. Nu se temea de lupta cu 
cetele lui Sargetius. Nu-i credea atit de temerari. 

— Să zicem că nutresc gînduri bune! Ce înţelegere 
vrei? 

În sufletul lui Sargetius licări o rază de speranţă. 

— Aş vrea să nu se piardă oameni, nici din pilcurile 
mele şi nici din legiunile tale. Ceea ce ţintesc să-ţi cer, 
e uşor de îndeplinit: să lăsăm pe fiecare om să 
hotărască aşa cum îi este voia. Cine vrea să plece, noi 
nu-l oprim, iar cine vrea să rămînă, voi să nu-l duceţi 
cu sila! 

— De ce spui că nu vrei să moară nimeni? 

Sargetius începu să ridă fără reţinere: 

— Ai spus că mă cunoşti, Septimius Tertius! 
Mulțimea pe care o împingi din urmă cu gărzile n-o vei 
putea duce prea departe. Pilcurile mele, cu căpeteniile 
lor, sînt hotărite să se opună, iar la nevoie să dea lupta 
cu cohortele şi centuriile tale. Ar fi o încleştare fără 
rost, s-ar pierde vieţi nevinovate de o parte şi de alta! 

— Eşti aşa cum mi te-am închipuit! murmură 
guvernatorul încruntat. Trebuia să mă gindesc că cel 
ce-şi trage rădăcinile din acel Sarmis, nu putea să se 
arate altfel... 

— Un latron, cum îţi place să ne numeşti. 

— Dacă străbunicul tău alunga legiunile, Dacia 
ajungea departe. Poate că trecea în fruntea 
popoarelor. De aceea tot ce s-a notat despre el de 
către scribi şi istorici, a fost ars din ordinul împăratului 
Hadrian. Nici în tine nu văd un latron, dar ce pot să 


fac? Împăratul Aurelian a hotărît să fie retrasă 
populaţia din Dacia, iar eu nu fac altceva, decit să 
îndeplinesc ce mi s-a cerut. Altfel, aş porni legiunile 
peste Danuvius, aş lăsa să ne urmeze numai cine vrea. 

— In ciuda ordinului primit, Septimius Tertius, îţi 
stă în putere să-i faci pe mulţi scăpaţi! 

— lar ţie, îţi stă în putere să eviţi o ciocnire 
sîngeroasă cu legiunile, din care ai ieşi zdrobit! 

Sargetius se arătă împăciuitor. Îşi atinsese în bună 
măsură scopul urmărit: 

— Voi strînge căpeteniile de cete şi vom chibzui. 
Miine, pe seară, îţi voi trimite răspunsul. Poate că zeii 
ne vor arăta calea cea bună! Pînă atunci, opreşte orice 
silnicie! 

Se despărţiră. Sargetius cîiştigase răgazul necesar. 


După două zile, pîlcurile de cete cu căpeteniile lor 
aşteptau ascunse în pădurile de pe coline, urmărind 
mişcările din câmpurile înjghebate în grabă de legiuni 
la căderea serii. Cînd se lumină de ziuă, pe poviîrnişul 
domol al dealului cu plaiul punctat de copaci rari, 
cohortele începură să se desfăşoare în linii de luptă. În 
partea opusă a văii, Sargetius aşeză cetele conduse de 
Pollio şi Timocles la fel în linie, ca astfel adversarul să 
creadă că îi stăteau forţe slabe în faţă şi să pornească 
la atac. Intre cele două tabere, în partea de jos a văii, 
era îngrămădită mulţimea de care, vite şi oameni 
împinsă de gărzi. 

De pe o înălţime, guvernatorul privea încrezător 
cum înaintau centuriile sale. 

Marea încleştare se dezlănţui în momentul cînd pe 
creasta pe care stătea Sargetius începură să se ridice 
valuri de fum. Septimius Tertius bănui că răsculații 
puseseră foc pădurii. Ordonă ca trompetiştii să sune 


începerea atacului, fără să ţină seama de vestea adusă 
de iscoade. Din urmă se auzeau strigăte şi chiote 
însoţite de ropote de cai. 

Cînd liniile se ciocniră, din spate năvăli hoarda 
gepizilor în iureş nestăvilit. Lovitura lor căzu ca un 
trăsnet. O parte din centurii se întoarseră şi primiră 
lupta. Din cele două părţi ale văii se aruncară în bătălie 
cetele lui Diurpanneus şi ale lui Offas. 

Cînd văzu că din mulţimea ce se împrăştiase, 
bărbaţii se întorceau să lupte, guvernatorul ordonă să 
sune retragerea şi regruparea. Nu-şi dădu seama decit 
tirziu că săvirşise o greşeală tactică. O parte din 
legionari avură timp să se retragă, alţii, încercuiți, 
continuară să se apere. In mijlocul cetelor, căpeteniile 
luptau cu vitejie. Ca o nălucă, Sargetius trecea dintr-o 
parte în alta, îndemniînd şi lovind. 

Văzind că bătălia se putea sfirşi cu un dezastru 
pentru legiunile sale, Septimius Tertius aruncă în luptă 
centuriile de rezervă. Sargetius făcu la fel cu cetele lui 
Burillius. În toiul încleştării, legaţii comandanţi ai celor 
două legiuni se dovediră militari încercaţi, prinseră 
momentul potrivit şi rupseră lupta. 

Sargetius ciştigase bătălia, dar o plătise scump. 
Pierduse mulţi oameni, printre care doi dintre cei mai 
bravi: Offas şi Pollio. 

Ultimele centurii s-au scurs împrăştiate către 
Danuvius, unele prin valea Alutusului şi prin 
trecătoarea rîului Rabo — spre Drobeta, altele prin 
Tibiscu — spre Viminacium. Cei rămaşi pentru 
totdeauna pe aceste meleaguri răsuflau uşuraţi, ca 
după un prăpăd care îi îngrozise. Pe deasupra Daciei 
pluteau valuri de piclă groasă cu miros de fum şi 
scrum. Pe unde se retraseseră, cohortele şi gărzile 
lăsaseră în urma lor numai ruine. In afară de 
Porolissum, arseseră părţi din Napoca, Potaissa, 
Apulum şi Ulpia Traiana Sarmizegetusa. 

Stăpinirea romană luase sfîrşit, după o sută şaizeci 
şi cinci de ani de ocupaţie. Din Dacia lui Decebal n-au 
mai rămas decit munţii, văile, riurile şi cîmpiile. Erau 
altele aşezările şi casele. Erau alţii oamenii: se născuse 
un popor nou. Populaţia se simţea descătuşată, dar 
suferea, privind îngrijorată viitorul. Se vedea 
neprotejată înăuntru şi neapărată la hotare. 

Printre oameni s-au dezlănţuit duşmănii şi patimi. 
Aceia pe care soarta îi încercase mai greu, cu tot 
avutul mistuit de flăcări, duşmăneau pe cei ce 
scăpaseră fără pierderi. Cei mai curajoşi, mai repezi în 
hotărîri au luat în stăpînire case şi pămînturi bune. 
Cine să-l apere pe cel firav la trup, de cel vînjos şi 
lacom? Cine sărea în ajutorul aceluia prădat în plină zi, 
cînd pretutindeni domneau încordarea şi haosul? Cine 
să se opună cetelor de latroni, care nu se sfiau să în- 
conjoare vicurile şi să le jefuiască? 

La toate acestea s-au adăugat două nenorociri 
mari, adevărate flagele: foametea şi molima. Erau 
înfometați cei rămaşi pe ulițele nearse ale aşezărilor, 
de la Porolissum pînă la Sarmizegetusa. Se simțeau 


pretutindeni lipsurile. De mai mult de un an, cei ce nu 
voiau să părăsească Dacia n-au putut să muncească în 
linişte pămîntul şi să îngrijească vitele, au trăit ascunși 
de teama gărzilor. Erau zile de vară, o vreme mai 
călduroasă şi mai secetoasă decit în alţi ani. Foametea 
şi ciuma se întinseră ca pirjolul, aducînd durere şi 
moarte. Molima pornise dinspre Sarmizegetusa, unde 
înainte de plecarea legiunilor se îngrămădise multă 
lume, întinzîndu-se cu repeziciune de-a lungul drumului 
cel mare, pînă la Porolissum. 

Cîmpia mănoasă a Samusului, pe o mare întindere 
în jurul cotului cel mare, trecuse în stăpînirea gepizilor. 
Gerthorund nu încuviinţase nimănui să pătrundă în 
ferma lui Sargetius, îl aşteptase. El se instalase în 
ferma vecină, cu villa mare şi frumoasă, părăsită de 
Laetius Vitalis. Cînd Sargetius sosise acolo cu Alliana, 
căpetenia gepidă dăduse drumul unei petreceri ce se 
lungise mai multe zile. Repetase de mai multe ori 
dorinţa de a avea o soţie ca Alliana sau ca Opilia. 
Diurpanneus, mistuit de dorul soţiei, lăsase o parte din 
cete lîngă muntele din care izvora Alutusul, iar cu 
restul trecuse dincolo, la moşie, o luase pe Opilia şi se 
înapoiase la fermă, unde era Sargetius. 

După căderea în luptă a lui Pollio, Artemidorus 
devenise căpetenie a cetelor foştilor sclavi. Sargetius 
îşi punea multă nădejde în el. Ca şi ceilalţi — săraci, 
liberţi, veterani, meşteşugari — foştii sclavi căutau să 
pună stăpinire pe cîte o casă părăsită şi o bucată de 
pămînt bun de muncă. Nu se îndepărtau prea mult de 
tabără, singurul sprijin pentru apărare. Printre cei 
rămaşi se găseau destui din aceia care vedeau în 
sclavi tot sclavi. Încercau să-i prindă, să-i lege şi să-i 
pună la muncă. 


Metrobius devenise un alt om. Nu mai era filozoful 
care se străduia să pătrundă adînc în sufletele 
oamenilor, să înţeleagă sensul vieţii şi rostul lumii, ci 
luptătorul pentru ajutorarea celor săraci aflaţi în 
suferinţă. După moartea lui Offas, rămăsese la 
conducerea cetelor pornite de la Porolissum, a celor 
din Colegiul săracilor. Se înapoiase cu ele acasă, acolo 
unde ulițele erau pline de ruine şi cenuşă, unde molima 
începuse să facă ravagii. 

Burillius se retrăsese cu cetele sale în vicurile 
împrăştiate de-a lungul rîului Aureus, între Potaissa şi 
Alburnus Maior. Pe valea lui era mai multă linişte, 
molima nu pătrunsese într-acolo. Tot din cauza 
molimei, Timocles nu se înapoiase cu cetele la 
Sarmizegetusa, se oprise în munţii ce străjuiau valea 
rîului Marisus. 

Sargetius pornise spre Porolissum însoţit de gardă 
puternică şi de numeroşi oameni de legătură, pentru 
ca în fiecare zi să cunoască ce se petrecea în Dacia 
rămasă fără apărare şi fără legi. 


__ Capitolul VII 
IN NEGURA 
DESTINULUI 


1 


Călcînd cu paşi rari, gînditor, prin ograda cu pomii 
încărcaţi de rod, Sargetius se opri în partea de sus, la 
marginea pădurii, pe unde venea drumul dinspre 
Porolissum. Soarele învăluia împrejurimile în lumina 
potolită a unei după-amiezi de început de toamnă. Se 
simţea fericit alături de Alliana, dar nu împăcat cu sine. 
Se cădea să plece neiîntirziat, în multe locuri era 
aşteptat sa întărească ordinea şi apărarea. Poporul se 
vedea părăsit, fără conducător, lăsat pradă celor 
lacomi şi cetelor de latroni. Zvonurile îi umpleau 
sufletul de îngrijorare. Oamenii de legătură aduceau 
vestea că pretutindeni numele lui se rostea cu căldură 
şi nădejde. 

Îl apăsa pe conştiinţă o grea răspundere: calea de 
a fi condusă ţara străbunilor, redevenită liberă. Era el 
îndreptăţit să fie rege? Nu se vor ivi oare duşmănii şi 
lupte pentru putere? Şi apoi, ce organizare se potrivea 
mai bine pentru ţară: după legile romane sau după 
vechile datini dace, pe care unii bătrîni şi le mai 
aminteau? Era bine să ţină ruptă orice legătură cu 
Roma? 

Astfel de întrebări îl tulburau, îi umbreau fericirea 
şi îi sporeau nerăbdarea de a pleca. Nu luptase el cu 


preţul vieţii ca populaţia să nu fie dusă dincolo de 
Danuvius? Nu uita nici legămintul făcut faţă de 
înaintaşii săi. Ştia că va trece multă vreme pînă va fi 
din nou alături de proaspăta lui soţie. 

Negăsind o dezlegare situaţiei în care se zbătea, se 
înverşuna şi pe Metrobius. Nu el l-a făcut să înţeleagă 
că trăieşte într-o Dacie cu un popor nou, spulberîndu-i 
speranţa renaşterii ţării lui Decebal? 

— Este o lege a istoriei, îi spusese fostul sclav 
filozof, după evenimente zguduitoare, niciodată viaţa 
unui popor nu mai revine la ceea ce a fost înainte! 

În liniştea ce-l înconjura, auzi voci apropiindu-se 
dinspre Porolissum, din susul drumului. Il văzu pe 
Metrobius, însoţit de Grimhild şi lunilla. Il aştepta, 
pregătit să-l întîmpine cu vorbe bune. Dar inima lui se 
strînse, privirea îi rămase aţintită pe îmbrăcămintea lor 
sărăcăcioasă şi ruptă. 

— Am primit vestea şi ţi-am ieşit înainte. Ai făcut 
bine că i-ai adus şi pe ei, zise, făcîndu-le semn cu mîna 
să se oprească. 

Pe faţa adînc crestată de suferinţă a lui Metrobius 
răsări un zîmbet. Vorbi clătinînd capul: A 

— Le cam încurci! Cred că uitaseşi de ei. Înţeleg 
mirarea ce se oglindeşte pe faţa ta: nu te aşteptai să 
ne vezi cu o astfel de înfăţişare. Să ştii că de cînd m- 
am întors la Porolissum am început să redevin filozoful 
de altădată. Întristarea noastră nu trebuie să treacă şi 
asupra ta, e bine să-ţi păstrezi limpezimea sufletească 
dinainte. De multe ori omul luptă întărit de nădejdea că 
la sfîrşitul strădaniilor sale va gusta liniştea şi fericirea, 
însă uneori ceea ce a sperat să dobîndească piere sub 
un nou val de durere. În Porolissumul căzut pradă 
flăcărilor, cei ce trăiesc în puţinele case rămase nearse 


şi în bordeiele săpate prin împrejurimi se zbat 
înfruntînd molima şi foametea. 

— Şi toate astea nu trebuie să mă întristeze? 

Metrobius clătină iarăşi din cap şi porni înainte, 
continuînd să vorbească. 

— Să mergem! Se lasă seara. Dacă ai strînge în 
sufletul tău, Sargetius, toată durerea celor rămaşi în 
Dacia, n-ai mai putea să săvirşeşti ceea ce toţi 
aşteaptă de la tine. Pentru asta nu te judec rău. Ai 
făcut bine că te-ai retras citeva zile aici. Ai dat, pentru 
scurt timp, uitării grijile. Aveai nevoie de reculegere, 
de întărire. Ciţi generali, satisfăcuţi de victorii, n-au 
privit peste miile de trupuri ale celor căzuţi în lupte, 
fără să audă gemetele şi strigătele răniților? 

— Crezi că nu mă doare sufletul? 

— E mai bine să nu vorbeşti, ci numai să asculţi! 

Apoi, întorcîndu-se spre Grimhild şi lunilla, continuă 
rizînd: i 

— Priveşte o nouă familie a Daciei libere! Intocmai 
ca sămiînţa care încolţeşte şi răsare după ce fructul a 
putrezit, aşa se va înmulţi populaţia de aici. Cînd am 
venit dinspre Sarmizegetusa spre Porolissum, am văzut 
în lungul drumului mulţi tineri printre cei rămaşi. Ei, 
aceştia care abia încep viaţa, se dovedesc curajoşi şi 
hotăriţi, privesc viitorul cu încredere. 

În ochii lui Sargetius luci o flacără: 

— Au rămas şi destui bătrîni, murmură el. 

Metrobius urmă: 

— Da, n-au plecat mulţi. Bănuiesc şi unde te poartă 
gîndul. Au stat pe loc mai ales cei ce ştiau ca prin 
trupul lor mai curge ceva sînge dac. Ei, tinerii, nu s-au 
întrebat ce sînge au, care le e obiîrşia, nu s-au îndurat 
să părăsească locurile copilăriei... 


— lunilla şi Grimhild vor trăi alături de mine şi de 
Alliana, îl întrerupse întristat Sargetius, avind în minte 
chipul lui Offas. În toiul luptelor şi în timpul urmăririi 
cohortelor, Grimhild ne-a fost de mare ajutor. Şi-a 
cîştigat cu prisosinţă dreptul de a se socoti cetăţean al 
Daciei. Dar mi-ai spus să tac şi să te ascult. Asta e tot 
ce-ai vrut să-mi vorbeşti? 

Metrobius îl apucă de braţ, încetinîndu-şi mersul, 
lăsînd tînăra pereche să meargă înainte. Reluă cu ton 
potolit şi nestăvilită convingere: 

— A sosit vremea să porneşti lupta de curmare a 
răului. Trebuie să ai grijă de popor... 

Sargetius se opri, măsurîndu-l mirat cu privirea. 

— Nu-mi vorbi nimic, continuă  Metrobius, 
îndemnîndu-l la mers. Lasă-mă să mă descarc de tot ce 
vreau să-ţi spun. Da, e momentul să porneşti. 
Pretutindeni întilneşti teamă şi nesiguranţă. Cete de 
latroni jefuiesc ziua în amiaza mare. Ticăloşia îşi arată 
faţa în atitea forme, cum nici nu-ţi poţi închipui. 
Poporul Daciei are nevoie de un conducător energic. 
Acel conducător eşti tu, Sargetius! Ţara te aşteaptă! 

— Bine, dar eu... 

— Ai răbdare, încă n-am spus tot. Poate că te 
apasă greutatea grijilor, poate că nu ştii cum şi cu ce 
să începi, dar nu ăsta este esenţialul. Din scrierile unor 
istorici de la Atena şi de la Roma, mi-am putut 
întruchipa în minte pe Decebal, de care poporul a 
ascultat cu supunere, urmîndu-l fără şovăire în lupte. 
Crezi tu, Sargetius, că pe timpul lui n-au existat în 
această ţară oameni ticăloşi, lacomi şi răi? Eu îţi spun 
că da! Să nu crezi că Decebal trebuia să fie prezent 
peste tot, pentru ca cei mizerabili să-şi stăpînească 
pornirile. Nu, Sargetius! A fost destul să ştie toţi că 
acolo, la Sarmizegetusa, se găsea un rege blind şi bun 


cu cei ce se supuneau cuvîntului său, dar necruţător şi 
crud cu cei ce încălcau legea, obiceiul, omenia. Asta 
lipseşte acum Daciei: o căpetenie de care toţi să 
asculte, să aibă temere, să-l respecte şi să-l iubească. 
La asta îţi dă dreptul şi obirşia ta, de urmaş al aceluia 
pe care puterile cerului nu l-au ajutat să elibereze 
atunci ţara, al viteazului şi luminatului Sarmis. Şi-ţi mai 
dă dreptul lupta ta, de a nu lăsa legiunile să ducă de 
aici cu sila populaţia! 

Adînc tulburat, Sargetius murmură clătinînd capul: 

— Cine poate bănui care va fi acela pe care 
poporul îl va alege să-i fie conducător?! 

— Numele tău e rostit cu respect, încredere şi 
speranţă pretutindeni. Prin toate aşezările, mari şi 
mici, oamenii pe tine te socotesc căpetenie, de la tine 
aşteaptă curmarea suferințelor, întărirea încrederii în 
viitor. 

— Dacă ai fi solul unui duşman, aş spune că acesta 
a ales pe cel mai potrivit. Tu nu eşti trimisul celor care 
ar putea să vorbească în numele poporului Daciei. 

— Tocmai pentru că nu sînt trimis, îţi vorbesc în 
numele lor! 

— De aceea nu aduci deloc vorba despre tine? 

Metrobius nu răspunse. Nu înţelegea unde îi alerga 
gîndul. 

— Dacă poporul mă socoteşte conducător, trebuie 
că şi pe tine te priveşte la fel. Cine a fost ajutorul meu 
în lupte? Cine mi-ar fi luat locul dacă eu cădeam? Nu 
tu? Acum pot să-ţi spun ce-mi încarcă sufletul. Am avut 
clipe de şovăire, au fost momente cînd mi-am dorit o 
viaţă tihnită, alături de Alliana, dar nu m-am gîndit 
niciodată ca atunci cînd poporul ar fi în primejdie, să 
nu fiu gata de luptă. Cele spuse de tine mi-au întărit 
hotărîrea! Dealtfel sorocisem ca peste citeva zile să 


pornesc spre Apulum, spre Sarmizegetusa şi oriunde ar 
fi nevoie. 

Sargetius tăcu, privind în jos. Parcă îl frămînta 
ceva. Reluă: 

— Vrei să spui că nu-i greu să fii conducătorul unui 
popor? îl întrebă, călcînd rar. 

Părerea lui Metrobius veni plină de convingere: 

— Nu este greu, atunci cînd cel ales ştie să se 
înconjoare de oameni de nădejde, cu sufletul pentru 
binele mulţimii. Pe tine te urmez, Sargetius, oriunde, 
numai să liniştim poporul, să-i redăm tihna de altădată. 
După aceea, vreau să-mi văd visul împlinit: să pun 
bazele unui athenaeum în care tinerii mai bine 
înzestrați ai Daciei să capete cunoştinţe de geometrie, 
retorică, istorie şi filozofie, aşa cum se învaţă la Roma, 
Atena şi la Alexandria Egiptului. 

— Aşa vom face, Metrobius! Să mergem la villa. Se 
lasă seara şi trebuie să ne pregătim de plecare! 

Ca readus la realitate, Metrobius se înfiora. Clătină 
capul cuprins de tristeţe: 

-— Acum pleci singur, Sargetius. Eu te voi urma 
mai tîrziu. Trebuie s-o găsesc pe Marciana. ln 
Porolissumul în ruină, încă n-am reuşit să aflu unde se 
adăposteşte. Poate are nevoie de ajutorul meu. 


Seara tîrziu, era luminăţie mare în tricliniu. Îl aveau 
ca oaspete pe Gerthorund. Metella se simţea ca la ea 
acasă, luase conducerea pregătirilor pentru ospăț. Mai 
erau veniţi Dassius şi Diegia, cu micul Diurpanneus, 
care aduseseră cu ei pe Dazia, greu îndurerată după 
pierderea lui Pollio. Între ei, Metrobius căuta să 
întreţină o atmosferă de veselie. Începuse să 
povestească o glumă, cînd actorele Velleius intră 
însufleţit şi anunţă sosirea lui Diurpanneus cu Opilia. 


leşiră cu toţii. În faţa villei, la lumina făcliilor îi văzură 
înconjurați de o duzină de tineri. 

— Să te ţină zeii, mărite rege! strigară toţi într-un 
glas, cînd în faţa lor apăru Sargetius. 

El se opri pe treapta de sus, între coloanele de 
marmură ale villei. De cîte ori se auzea strigat din 
mulţime cu „mărite rege”, simţea o apăsare în piept. 
De la străbunicul său Sarmis nu mai răsunaseră acele 
vorbe, rostite de popor. Privi în jur, ca şi cum se 
aştepta să vadă pe altcineva salutat de cei din josul 
scării. Urmări curios pe Diurpanneus cum se apropie cu 
supunere şi respect. 

— Să trăieşti, mărite rege! strigă el cu faţa 
împietrită de fiorul momentului. Eu şi alte căpetenii de 
daci liberi, însoţiţi de cei ce trăiau pe moşiile noastre, 
ne-am părăsit casele din bogata vale a Hierasusului, 
am trecut încoace, şi aici vrem să rămînem! Dincolo de 
munţi, pînă la Pyrethus şi Tyras au pătruns goții: Fac 
jafuri, schingiuie, omoară, pun foc caselor şi duc în 
robie pe cei prinşi. Noi am socotit că n-are rost să ne 
măsurăm, fără sorţi de izbindă, cu hoarde de care s-a 
speriat Roma, ci să venim aici, unde, la adăpostul 
munţilor, vom putea să ţinem piept năvălitorilor! 

Metrobius prinse tulburarea lui Sargetius, se grăbi: 

— Siînteţi bineveniţi cu toţii pe aceste meleaguri! 
Ca să ne dăm seama dacă cele rostite de voi au fost o 
glumă sau un adînc adevăr, intraţi în tricliniu, golim 
cîteva cupe şi stăm de vorbă. 

Fără să se mai poată stăpini, Diegia sări de gitul lui 
Diurpanneus, sărutîindu-l cu dragoste de soră, cu ochii 
înecaţi în lacrimi. Alături, Alliana o îmbrăţişa pe Opilia. 
Venirea lor pentru totdeauna îi bucura. Singură, tristă, 
retrasă într-un colț al tricliniului, stătea Dazia. Îi privea 
pe rînd şi se gindea la Pollio. Il iubise mult pe căpetenia 


foştilor sclavi, pe care nu-l va mai vedea niciodată. La 
lumina lămpii de argint agăţată de plafon şi a flăcărilor 
jucătoare ale celor patru făclii de la colţurile încăperii, 
ochii ei mari, limpezi şi umezi luceau ca două 
diamante. In veselia şi mişcarea de acolo, nimeni nu 
lua în seamă stăruința cu care Gerthorund îi cerceta 
fiecare trăsătură a chipului. 

Mîncară şi băură cu voie bună. La sfîrşit, Sargetius 
făcu semn tuturor să-l asculte: 

— Astă-seară trebuie să lămurim lucrurile. Dacă ar 
fi şi ceilalţi trei bărbaţi bravi: Burillius, Artemidorus şi 
Timocles, ne-am găsi strînşi toţi cei care am luptat şi 
am fost căpetenii de cete. Ştim că avem mult de trudit 
şi de alergat. Ne aşteaptă încercări şi supărări mari, 
pînă vom face ca ţara să ajungă din nou aşa cum a fost 
altădată: Dacia Felix. 

— Să-ţi dea zeii sănătate, mărite rege! strigă unul 
din flăcăii veniţi cu Diurpanneus. 

Sargetius îl privi îndelung, cu un zimbet ce arăta 
neîmpăcare. 

— Din nou mi se spune „mărite rege”, reluă el, cu 
aceeaşi voce potolită. Tocmai despre asta vreau să vă 
vorbesc. Il rog pe fratele Metrobius să mă asculte cu 
atenţie. Astăzi spre seară el mi-a spus cuvinte care mi- 
au dat de gîndit, m-au tulburat. Acum ţara este liberă, 
stăpînirea Romei a luat sfîrşit, dar poporul se luptă din 
răsputeri cu foametea, cu molima, cu latronii şi cu alţi 
oameni ticăloşi. În atitea lipsuri, neorînduială şi 
suferinţă, credeţi că asta îi trebuie poporului, un rege? 
Eu gindesc că nu! 

În liniştea din tricliniu, mulţi se mişcară, căutînd să- 
şi potolească tulburarea. 

— Sînt gata să lupt! continuă el, rotindu-şi privirea 
pe feţele lor. Sînt pregătit sufleteşte să alerg şi să 


trudesc, numai să văd pe aceste pămiînturi din Dacia 
îndestulare şi fericire! M-aş ruşina faţă de mine însumi, 
aş umili-o pe scumpa mea Alliana, dacă m-aş lăsa furat 
de dorinţa seacă a măririi, într-o ţară care nu este încă 
ţară, cînd peste tot se întilneşte deznădejde şi durere. 
Metrobius spune că poporul ascultă şi se supune mai 
uşor unui rege. Eu zic că mulţimea urmează cu 
devotament pe acela care iubeşte dreptatea, care e 
hotărit s-o ajute, pedepsind fără şovăială pe cei ce fac 
rău! 

— Dar trebuie să fie unul de care să asculte toţi! 
interveni Metrobius. Nu poate exista o ţară, fără un 
conducător mai mare peste celelalte căpetenii... 

— Dar care nu are nevoie să i se spună „rege 
întregi Sargetius. Ei, ce zici, Diurpanneus? Ce spuneţi 
voi, cei veniţi cu el? 

— Dacă nu vrei să fii rege, rămii căpetenia care ai 
fost pînă acum! întări Metrobius. Toţi te vom asculta şi 
vom îndeplini poruncile tale. 

Cuvintele lui se pierdură în strigătele pline de 
însufleţire ce făcură să răsune încăperea. 

Sargetius ştia să se stăpinească. Rosti cu voce 
potolită: 

— Peste două zile vom porni! Nu vom cunoaşte 
liniştea şi odihna pînă cînd în ţară nu va fi ordine şi 
belşug! 

A trecut de mult miezul nopţii. În tricliniu au rămas 
numai ei doi: Sargetius şi Gerthorund. Se privesc unul 
pe altul, sorbind rar din cupe. Pe feţele lor se oglindesc 
frămîntări lăuntrice: în sufletul lui Sargetius bintuie 
îngrijorarea, iar în cel al lui Gerthorund, tulburarea. 
Gîndul lui  Sargetius alerga departe. Goţii se 
apropiaseră de hotarele neapărate ale ţării. Vedea cu 
mintea hoardele lor pătrunzînd prin văile munţilor de la 

răsărit şi miazăzi, pornite să ia în stăpiînire pămîntul 
lăsat fără apărare de legiunile Romei. Se aştepta să 
audă de la căpetenia gepizilor cuvinte de ameninţare, 
condiţii grele de stăpînire a unei părţi din Dacia, în 
schimbul legămîntului de a nu se alătura acelor 
hoarde, ci de a lupta împotriva lor. 

Tulburarea lui Gerthorund izvora însă dintr-o cauză 
pe care Sargetius n-o bănuia. 

Aşa cum stăteau şi se priveau, păreau hotăriţi să 
se înfrunte, fiecare împins de ceea ce îi ardea sufletul. 
Sargetius simţi o stringere de inimă cînd îi văzu 
zimbetul rece, răsărit între mustăţile lungi şi barba 
deasă. 

— Mă mai crezi prietenul tău, Sargetius? curmă el 
tăcerea. 

— Pînă acum aşa te-am socotit. Nu înţeleg la ce te 
gîndeşti. 

— Te întreb asta, fiindcă prietenia noastră ar putea 
să se strice. A sosit momentul... 

Sargetius nu-şi putu ascunde îngrijorarea: 

— Vrei să treci alături de goți? 

— S-ar putea şi asta, deşi cu ei întotdeauna ne-am 
duşmănit! 

— Atunci, de ce să stricăm prietenia, de unde-ar fi 
să vină supărarea? S-a petrecut ceva de care eu nu 
ştiu? 

Gerthorund săltă cupa, sorbi, apoi izbucni în ris: 

— Pentru asta am vrut să stau de vorbă cu tine, 
pentru ceea ce ar fi să ne despartă, să ne împingă la 
duşmănie: vreau ca Dazia să fie soţia mea! Şi va fi, 
chiar dacă tu te vei împotrivi! 

— Alte ginduri nu mai nutreşti, Gerthorund? 

— Să m-alătur goților? Nu, n-am să fac asta! 
Altceva vreau. Să mă duc mai spre apus, prin părţile de 


dincolo de munţi, unde se întinde o cîmpie netedă şi 
mănoasă, de-a lungul rîului Pathissis. Cu toate că 
sintem de acelaşi neam şi am pornit din aceleaşi 
ţinuturi din îngheţatul miazănoapte, noi gepizii ne 
deosebim mult de goți, ne ferim de ei. Ce zici, 
Sargetius, mi-o dai pe Dazia? Ori va trebui sa ne 
batem... 

Privindu-l îndelung, Sargetius clătina uşor capul, 
făcîndu-l să-i înţeleagă dezamăgirea: 

— Mulţumirea mea ar fi mare, dacă Dazia va primi 
să-ţi fie soţie, iar prietenia noastră s-ar întări. Dar să 
mă învoiesc să ţi-o dau, împotriva dorinţei ei, asta nu 
se va întîmpla niciodată! Tu l-ai cunoscut bine pe 
Pollio. Dragostea lor a fost fierbinte şi curată. Ea, fiica 
unui om liber, se îndrăgostise de el încă de cînd trăia 
ca sclav, scobind stîncile în căutarea aurului. Aş putea 
să fac o astfel de faptă eu, omul lingă care Pollio a 
luptat, în care s-a încrezut, faţă de care s-a arătat 
supus, gata în orice clipă să-şi sacrifice viaţa pentru 
izbînda noastră? Dacă aş fi căzut în luptă, iar Pollio ar fi 
fost în viaţă, şi tu i-ai fi cerut să-ţi dea pe Alliana de 
soţie, ar fi putut el să se facă părtaşul unei atit de 
ticăloase siluiri, s-o arunce în braţele tale, stilcindu-i 
sufletul? Tu eşti un bărbat frumos şi tînăr, Gerthorund! 
Trebuie să te porţi în aşa fel, încît să-i cucereşti 
sufletul, s-o faci să dorească să-şi trăiască viaţa alături 
de tine. Aş vrea să mă înţelegi, Gerthorund! 

— Crezi că am ajuns să cer dragoste unei femei 
prin rugăminţi? Am atitea! Nici una n-a îndrăznit să mi 
se împotrivească. Tu să mi-o dai, pe urmă o îmbunez 
eu. N-ai băgat de seamă? De cînd m-am aşezat cu 
tabăra în hotarul Daciei, în cîmpia de dincolo de 
Samus, şi trăiesc în apropierea ta, mi-am schimbat 
îmbrăcămintea şi înfăţişarea, am învăţat mai bine 


limba voastră, caut să iau din obiceiurile voastre. Astă- 
seară am privit-o îndelung, am văzut cit este de 
frumoasă. Îmi place Dazia... 

Sargetius slobozi cu putere aerul din piept, 
murmurînd: 

— Fără voia ei, nu ţi-o pot da, Gerthorund! O astfel 
de faptă, pentru care aş fi chinuit de remuşcări toată 
viaţa, nu pot să fac! 

— Dacă nu mi-o dai tu, o voi lua eu! lar de te vei 
împotrivi, ne vom bate! Acum în Dacia nu mai sînt 
legiunile romane, aşa că nu mă tem prea mult. 

— Cei care au rămas îşi vor apăra pămîntul cu mai 
multă străşnicie de cît o făceau legionarii aduşi de 
Roma din toate colţurile lumii! Dar tu nici n-ai încercat 
s-o cucereşti pe Dazia... 

Tăcu un timp privind în ochii lui Gerthorund. Vedea 
pe faţa lui hotărîre. Avea de luptat cu foametea, 
molima şi neorînduiala din ţară, goții erau aproape de 
hotare, iar pe gepizi îi ştia aprigi şi cruzi cînd porneau 
la luptă. Reluă cu un ton în care vibra dorinţa caldă de 
împăcare: 

— Ţin mult să rămînem prieteni, Gerthorund! Să nu 
împingem oamenii la moarte, fără folos. Miine, înainte 
să pleci spre tabăra ta, vei primi răspunsul. Acum este 
tirziu. E timpul să mergem să ne odihnim. Se spune că 
noaptea şi somnul sînt buni povâăţuitori. 

A doua zi, dimineaţa, Sargetius căută să se arate 
mai vesel decit în seara trecută. Prinse momentul 
prielnic, deşi se găsea în toiul pregătirilor de plecare, o 
luă pe Dazia şi porni cu ea printre pomii din ogradă, în 
sus pe coastă. Începu să-i vorbească îndată ce se 
îndepărtară destul de villa: 


— Spune-mi, Dazia, dacă eu rosteam aseară în faţa 
tuturor că mă socotesc rege al Daciei, tu ai da 
ascultare cuvîntului meu? 

Fata îl privi mirată. O undă de teamă şi de 
întristare îi cuprinse sufletul. Ce voia Sargetius de la 
ea? O legătură ascunsă, ruşinoasă, cînd avea o soţie 
atit de tînără şi de frumoasă? Regele în mintea ei era 
un bărbat viteaz şi puternic, căruia nu te puteai 
împotrivi, pentru care poporul nutrea o dragoste 
aprinsă, amestecată cu teamă puternică. Tremura, însă 
nu de frică, ci de prăpastia ce o simţea deschizindu-se 
în sufletul ei. Murmură, doborită de îngrijorare, 
plecîndu-şi privirea spre pămînt: 

— Pentru mine eşti de mult „regele”, aşa mi-a 
spus-o el, bunul meu Pollio! Ce ascultare trebuie să 
dau cuvîntului regelui? 

Sargetius îi luă mîna şi i-o strînse cu căldură, 
mărindu-i şi mai mult tulburarea. Gestul lui îi întări 
bănuiala şi teama. Rămase descumpănită, auzindu-l 
rostind cuvinte la care nu se aşteptase: 

— Dazia, am pornit lupta cu legiunile împins de un 
legămiînt pe care l-am făcut faţă de înaintaşii mei şi de 
faptul că simt în vinele mele curgînd sînge dac. Cînd te 
privesc, văd în tine o fiică a comaţilor lui Decebal. Tu ai 
sîngele mai curat decît al meu, Dazia! Ştiu că l-ai iubit 
mult pe bravul Pollio, iar dragostea lui a fost tot aşa de 
fierbinte ca a ta. Îţi va fi greu să-ţi înfrîngi durerea, dar 
trebuie să faci ceea ce-ţi cer! Acum Dacia nu mai este 
subjugată, însă noi avem de luptat, pentru a o păstra 
liberă, pentru a o face puternică şi bogată. Tu şi eu 
avem rădăcini mai adinci în acest pămînt decit mulţi 
alţii. Dacă îţi voi cere, Dazia, să-ţi fringi inima, să-ţi 
calci pe suflet, să sacrifici frumuseţea vieţii pentru a 
ajuta ţara şi poporul ei, vei avea curajul s-o faci? In 


această clipă, tu eşti preţul cel mai scump ce mi se 
cere, în schimbul căruia voi putea împiedica 
dezlănţuirea unor lupte grele. Sacrificiul tău va 
însemna salvarea a mii de vieţi, acum cînd ţara are 
mare nevoie de luptători. 

Pe măsură ce îl asculta, faţa ei îmbujorată începea 
să pălească. Îşi lăsă capul pe umărul lui şi, stăpînindu- 
şi greu suspinele, îl întrebă: 

— Spune-mi, ce trebuie să fac? 

Sargetius o cuprinse peste mijloc şi o strînse la 
piept. 

— Să primeşti să devii soţia lui Gerthorund! 

Cu o mişcare repezită, fata se smulse din braţele 
lui, săgetîndu-l cu o căutătură tăioasă. 

— Să fiu femeia barbarului? Să trăiesc în cortul 
unei tabere rătăcitoare? 

Pieptul începu să-i salte năvalnic, paloarea să se 
schimbe în vineţiul disperării, iar din ochi se porniră 
lacrimile. Işi acoperi faţa cu mîinile şi începu să plingă 
cu suspine puternice: 

— De ce zeii au fost atit de răi cu mine! Nici de 
dragostea unui sclav n-am avut parte! Aş vrea să mor, 
să mă duc la el, să-l caut acolo în lumea zeilor şi a 
duhurilor! 

— Potoleşte-te, Dazia! Acum nu este timp de plins! 
Gerthorund mi-a spus că, dacă nu te dau, va năvăli şi 
te va lua. Aş putea eu să-l las să facă o asemenea 
faptă? Cine ştie cîte vieţi se vor pierde, cîtă durere se 
va abate asupra noastră! l-am spus că nu te voi 
împinge spre el împotriva voinţei tale, că te voi apăra 
cu tot ce-mi stă în putere! 

In mintea fetei se oglindea mare, limpede, chipul 
lui Gerthorund, aşa cum o privise cu stăruinţă în seara 
ce trecuse. 


— Dacă ar fi lingă noi Metrobius, continuă 
Sargetius, ţi-ar spune că de multe ori soarta unui popor 
s-a găsit în cumpănă grea, a stat în puterea unei femei 
să-l salveze. Tu eşti o adevărată dacă, Dazia. Aceia 
care au căzut alături de marele Decebal îţi cer prin 
mine să-ţi ajuţi neamul, să te jertfeşti pentru cei ce n- 
au vrut să părăsească acest pămînt îndrăgit al lor! 

Dazia săltă capul dintre palme. Lacrimi în şiroaie îi 
izvorau din ochi. Era toată numai încordare. 

— Nu pot! Nu pot să fac asta! gemu ea, pradă 
deznădejdei. De acolo din cer de la zei, Pollio m-ar 
vedea!... 

— Dacă într-adevăr el ar putea să te vadă, Dazia, 
nu mă îndoiesc nici o clipă, te-ar îndemna să faci pasul 
pe care ţi-l cer. Alături de el au mers la luptă mulţi 
sclavi, acum oameni liberi în Dacia, care au apucat să 
simtă aerul libertăţii. Dacă pentru salvarea ta va trebui 
să ne batem cu gepizii, vor merge la luptă şi cetele lor, 
mulţi dintre cei iubiţi de Pollio îşi vor pierde viaţa. Crezi 
tu, Dazia, că o astfel de nenorocire n-ar îndurera 
sufletul lui? Primeşte să fii soţia lui Gerthorund, Dazia! 
Ţi-o cere asta acela în care tu vezi pe regele Daciei! 
Căile vieţii sînt mult întortocheate, durerea şi fericirea 
ies la iveală tocmai de acolo de unde nimeni nu se 
aşteaptă. Poate că dragostea lui Gerthorund va reuşi 
să-ţi încălzească inima, să te simţi fericită. Te las să te 
gindeşti, Dazia, acum ţi-e sufletul prea zbuciumat. 
Răspunsul tău îl voi avea fără vorbe, în timpul 
prînzului: dacă te aşezi la masă alături de el, voi 
înţelege că ai satisfăcut rugămintea mea. lar de nu... 

Cînd tricliniul s-a umplut de cei care se aşezau la 
masă, faţa lui Sargetius se destinse într-un zîmbet plin 
de uşurare. Cu ochii înecaţi în lacrimi, Dazia îşi făcu loc 
alături de Gerthorund. 

De sus, de pe dealul ce străjuia Porolissumul în 
partea de miazănoapte, unde era castrul, cobora încet 
o femeie. Avea îmbrăcămintea zdrenţuită, faţa şi trupul 
plin de bube, palidă, cu călcătură nesigură. Ajunsă în 
vale, ocoli amfiteatrul — o ruină — şi o apucă spre for, 
ţinînd-o drept către ceea ce fusese înainte cartierul 
Magnus. Din cele trei căi principale de circulaţie ale 
Porolissumului — via Hadriana, via Septimia şi via Ulpia 
Traiana Sarmizegetusa — nu mai rămăsese decit 
pavajul desfundat, acoperit de ziduri prăbuşite: cără- 
midă, moloz şi cenuşă. Se sfirşise frumosul Porolissum 
şi, odată cu el, viaţa plină de voie bună de acolo. 

Femeia zări de departe apropiindu-se o bătrină. 
Trebuia să se întilnească pe poteca îngustă cu ea. Privi 
speriată în jur, cercetind ruinele ce străjuiau drumul, 
cătă un loc să se strecoare în dosul unui zid, nu-l găsi, 
dădu s-o ocolească, dar bătrina îi tăie calea, bătînd 
ameninţător cu toiagul în pavaj: 

— Tot n-ai plecat la zeii cei răi, ticăloaso? îi strigă 
stropşind printre ştirbiturile dinţilor. 

Adunîndu-şi puterile, chinuindu-se, femeia încercă 
să calce mai repede, să se îndepărteze, fără să 
reuşească. 

— Curvo, adusă aici de duhurile rele şi de 
Proserpina! Putoare, ai stirnit mînia zeilor, d-aia ne-au 
trimis molima şi foametea! continuă să tipe după ea 
bătrîna. 

Din partea opusă se apropiau mai mulţi bărbaţi şi 
femei. Călcau încet printre dărimături, înşiraţi unii după 
alţii. Bătrîna îi zări, se întoarse din drum, şi glasul ei 


piţigăiat răsună din nou printre zidurile rămase fără 
acoperişuri: 

— Prindeţi-o, puneţi mina pe ea! S-o omorîm cu 
pietre, că numai aşa aducem îndurarea zeilor! 

Femeia se opri îngrozită. Se vedea prinsă din două 
părţi. Căută cu privirea un loc de retragere. În jurul ei, 
numai ruine, cărămidă, moloz. Crezu că se salvează 
fugind înapoi, dar picioarele fără vlagă n-au ascultat-o. 
Bătrîna îi tăie calea şi începu s-o lovească la întîmplare 
cu toiagul. Alături de ea, una din femeile din şir o 
apucă de păr, iar un bărbat ridică pumnul şi o izbi în 
faţă. 

— Se bucură zeii! Uite ce mulţumiţi sînt! Trimiteţi-o 
la Proserpina! şuiera printre ştirbituri bătrina, lovind 
neputincioasă unde nimerea cu toiagul în femeia 
prăbuşită în praf şi moloz. 

În acel moment, dinspre for apăru un bărbat în 
plină putere. Grăbi paşii şi ajunse la ei. 

— Opriţi-vă, oameni răi şi fără milă! La o parte, că 
vă sfărim! strigă el îmbrîncindu-i. 

Bătrîna se trase cîţiva paşi înapoi speriată, dar îşi 
reveni repede, privindu-l pe noul venit. 

— He, he, ia te uită! molfăi ea, rizind printre 
ştirbituri. N-am ştiut că Metrobius mai trăieşte! De 
unde-ai mai ieşit şi tu, trimis al duhurilor rele? De mult 
tu îndemnai lumea să nu se mai roage la zei, d-asta 
ne-a căzut pe cap atita nenorocire! 

Metrobius se grăbi să ridice femeia, fără să ia în 
seamă vorbele bătrinei. Cînd cei din jur îl auziră 
murmurînd înfundat şi îndurerat, se traseră înapoi 
ruşinaţi. 

— Marciana, dragostea mea, de mult te caut! 
Unde-ai stat ascunsă pînă acuma? 


O privi mai bine. Înfăţişarea ei îl îngrozi. Înţelese că 
fata zăcuse de ciumă. Căută să se îndepărteze cît mai 
repede. O luă în braţe şi porni spre cartierul Serdos, 
fără ţintă, urmărit o vreme de blestemele celor rămaşi 
în drum, privind după el. Ajuns în piaţa largă, pustie, în 
care se înălţau ruinele tabernei lui Surillius şi prăvăliei 
lui Synethus, o lăsă pe o lespede de piatră, fosta 
treaptă de jos a scării de la intrarea în tabernă. Se 
aşeză alături şi răsuflă adînc, învins de oboseală. 
Cercetă îndelung faţa fetei. De slăbiciune şi zbucium, 
ea adormise. 

Stătu astfel mult timp, adunîndu-şi gîndurile. 
Gasind-o, se liniştise. Tresări, auzind paşi. Dinspre 
ruinele templului lui Mithras se apropia un bărbat 
pornit către  bătrineţe, lung şi slab, sărăcăcios 
îmbrăcat. Privindu-l mai bine, îl recunoscu: Suriacus, 
preotul. 

—  Domine?! Ce s-a întîmplat? murmură el, 
repezindu-se spre Marciana. Ai venit, Metrobius! De 
mult te aşteaptă... 

Metrobius se văzu în încurcătură. Preotul rostise 
domine. Un astfel de cuvint era folosit numai de cei 
trecuţi la credinţa în învăţătura galileanului. Întinse 
mîna şi-l opri, prinzîindu-l de tunica zdrenţuită: 

— Stai, Suriacus! S-o lăsăm să se odihnească! Am 
găsit-o căzută în drum, lovită fără milă de nişte oameni 
răi. Spune-mi, ce se petrece cu tine? Ai părăsit pe zeul 
Mithras şi ai trecut la noua credinţă? 

Răspunsul îl primi pe cale ocolită: 

— Acum doi ani tu ţineai o prelegere în poiana din 
pădurea de lîngă amfiteatru. Erai înconjurat de tineri. 
Plin de curiozitate, m-am apropiat şi te-am ascultat. 
Poate că tu nici nu m-ai văzut. Cuvintele tale m-au 

tulburat mult atunci. Spuneai că omul se găseşte într-o 
veşnică şi nestăpinită căutare, în dorinţa lui de a 
cunoaşte ce se petrece în jurul său, de a înţelege ce 
sînt norii, fulgerul, tunetul, ce e cerul şi ce se găseşte 
dincolo de el, ce sînt zeii, dacă ei există sau nu... 

— Poate că nu m-ai înţeles tu, Suriacus. Despre zei 
nu puteam să spun altceva, decit că nu există. Port în 
mine această convingere încă de cînd mă aflam în 
Alexandria Egiptului. 

— Am ascultat multe atunci, nu mi le mai amintesc 
bine. Ştiu numai că din ziua aceea a început să se 
clatine credinţa mea în zei. In templul tăcut, stind 
singur, priveam statuia de marmură, o pipăiam, mă 
înfioram de răceala ei şi, aşa cum spuneai tu, vedeam 
în ea numai o piatră frumos cioplită de miini meştere şi 
nimic mai mult. Cu cîţiva ani înainte, am însoţit un 
mare preot la atelierul de olărie al bătrinului Degidus, 
unde lucra Offas. Acolo am auzit pe unul din ei spunînd 
— nu ştiu care, Sargetius sau Offas — că în momentele 
cînd modelau lutul, încercau să pătrundă tainele vieţii, 
ale morţii, a tot ce ne înconjoară. 

— Şi nu spuneau bine? 

— Toate astea au făcut să se zdruncine credinţa 
mea în zei. În acea vreme nu m-am destăinuit nimănui. 
Eram preot, îmi trăiam zilele din venitul templului. Au 
urmat nenorocirile: legiunile au părăsit Dacia, apoi au 
venit foametea şi molima. Doborit de boală, am fost 
luat de un om bun şi dus în bordeiul lui, scobit în 
coasta muntelui, dincolo de Marodava, aproape de 
ruinele villei în care aveati voi Colegiul săracilor. Acolo 
s-au strîns cei trecuţi la noua credinţă, acolo s-a 
înfiripat un vic nou numai din bordeie. Dincolo de 
Magnus, în vîrful dealului, nu departe de drumul spre 
Napoca, s-au strîns cei ce mai cred în zei, şi ei tot în 


bordeie. Cînd am învins boala, trecusem la noua 
credinţă, şi acum o urmez din tot sufletul. M-am 
însănătoşit cu ajutorul ei, al Marcianei, m-a îngrijit cu 
un devotament de soră. 

— A trecut şi Marciana la credinţa în învăţătura 
galileanului? 

— Cu mult înaintea mea! O bună parte dintre cei 
care s-au făcut sănătoşi au fost oblăduiţi de ea. Unii au 
văzut în faptele ei adevărate minuni. Şi ea a fost greu 
bolnavă, abia de curînd s-a însănătoşit. Dar aşa slăbită, 
se duce des dincolo de amfiteatru, unde îngrijeşte 
cîţiva doboriţi de boală. De acolo venea cînd au întîlnit- 
o acei oameni răi. Pe aici au murit de ciumă mulţi 
oameni, şi Surillius. 

Preotul tăcu, văzind-o mişcîndu-se. Marciana gemu 
uşor şi oftă, apoi deschise ochii. Işi aminti cu greu de 
cele petrecute. Pe Metrobius nu-l vedea, acoperit de 
trupul preotului. Gîndi că numai el, Suriacus, o scăpase 
şi o dusese pe lespedea de piatră. 

— Vieţile noastre sînt legate! murmură Metrobius 
privind departe spre Marodava. 

— Ale cui? îl întrebă mirat preotul. 

— A mea şi a Marcianei. g 

Abia acum ea îi recunoscu vocea. Incercă să se 
ridice, însă puterea n-o ajută. 

— Metrobius! şopti înecată de suspine. Dragul meu 
Metrobius! 

Auzind-o, se întoarse spre ea, şoptindu-i: 

— Stai liniştită, Marciana! Te-am găsit, scumpa 
mea, de acum înainte nu ne vom mai despărţi! 

— Ai venit, Metrobius! M-am rugat mult Celui 
Atotputernic pentru tine. Au fost clipe cînd am crezut 
că nu mai eşti în viaţă. Eu m-am schimbat mult, nu mai 


sînt aceea pe care ai lăsat-o cînd ai plecat la luptă, mi- 
e sufletul plin de noua credinţă. 

— Dar nici eu nu m-am întors acelaşi, Marciana! 
Mă stăpinesc alte simţăminte, văd altfel oamenii, 
lumea... 

Fata reuşi să se salte într-un cot: 

— Să pleci repede, Metrobius! Molima mai bintuie 
încă şi... 

— Nu îndrăzneşte ea să dea lupta cu mine, scumpa 
mea! 

— Mă voi ruga Lui pentru sănătatea ta!... 

Era spre seară, cînd toţi trei trecură pe lingă 
ruinele villei lui Sargetius şi ale atelierului de olărie, din 
care se vedea numai cuptorul întreg, bun pentru ars 
vasele, şi ajunseră la bordeie. 

După două zile, Metrobius plecă pe urmele lui 
Sargetius. Filozofia lui era acum alta, sufletul îi era plin 
de o pornire nouă, de o altă înţelegere pentru oameni. 

Sargetius a ales Apulumul ca loc mai potrivit, de 
unde să conducă treburile noii Dacii. Hotarele se 
restringeau la un teritoriu mai mic decit Dacia romană, 
căci ţinutul ce se întindea în partea de miazăzi între 
munţi şi Danuvius, de la Drobeta pînă dincolo de 
Alutus, căzuse sub stăpînirea goților, după ce şi 
ultimele centurii trecuseră fluviul în Moesia. Pina se 
linişteau vecinii şi întărea ordinea înăuntru, se gîndise 
să-şi stabilească graniţa pe crestele munţilor de la 
miazăzi şi dinspre răsărit, spre a le putea apăra mai 
uşor de hoardele barbare năvălitoare. Apulumul era 
situat în mijlocul ţării. Işi stabilise reşedinţa, cu oficiile 
de conducere a treburilor ţării, în clădirile înconjurate 


de ziduri groase de piatră, unde fusese cazarma 
legiunii. 

Adunase toate căpeteniile în sala cea mare a 
pretoriului. A dat dezlegare ca fiecare să aducă şi alţi 
bărbaţi de încredere, buni luptători, bune ajutoare. 
Totodată, a făcut chemare să se prezinte la sfatul ţării 
toţi scribii rămaşi în Dacia, care lucraseră pe şantiere, 
la ferme şi în oficiile publice. Începutul de organizare 
pe întreg teritoriul nu se putea face fără să se 
consfinţească prin acte scrise drepturile şi bunurile 
fiecărui cetăţean. Legile aveau să rămînă tot cele 
folosite pe timpul stăpiînirii romane. 

înconjurat de cîteva căpetenii, Sargetius intră 
urmat de mica gardă care îl însoțea pretutindeni. La 
vederea lui, un fior de îmbărbătare cuprinse ca un val 
întreaga sală. Dintr-un colţ, trompetiştii vestiră sosirea 
conducătorului. Totul fusese pregătit să se desfăşoare 
într-o anumită ordine, dar, cînd nimeni nu se aştepta, 
un bătrîn răsări dintr-o dată în faţa lui. Işi luă căciula în 
mînă şi rosti cu înfiorare, din adîncul sufletului: 

— La vederea ta, zeii mi-au făcut îndemnul să-ţi ies 
în cale, să-ţi urez bun venit! Dacă ar fi să ascult de 
pornirea ce-mi arde inima, aş striga cu toată puterea: 
Să trăieşti, mărite rege! Să ştii că am ani mulţi, iar 
bunicul meu a avut şi mai mulţi. Mi-a spus că era copil 
cînd a murit viteazul Decebal şi a fost cotropită ţara. 
Bătrînul îşi mai aducea aminte de revolta dacilor, uniţi 
cu sclavii, împotriva stăpinirii romane, a căror 
căpetenie a fost acel bărbat înţelept şi plin de curaj 
numit Sarmis. Eu nu mă feresc, ţi-o spun în faţă: s-a 
zvonit din multe părţi că tu te-ai trage chiar din el. Și- 
atunci mă întreb: de ce să nu fii regele nostru, dacă 
eşti vlăstar de rege? Nu te-ai ridicat tu ca poporul să 
nu fie dus cu sila pe meleaguri străine? Zeii îmi sînt 


martori — asta s-a petrecut cînd ai fost sus, la Tirgul 
nevestelor — în clipa cînd te-am văzut acolo, mi-am zis 
că, dacă Dacia va ajunge liberă, tu şi nimeni altul îi va 
fi rege. De atunci port în suflet aceasta credinţă. Dacă 
vorbele mele te supără, să-l ierţi pe un bătrîn care nu 
şi-a mai putut domoli focul din inimă! Poate că în clipa 
asta cei care şi-au vărsat sîngele alături de Decebal şi 
de Sarmis ne privesc din lumea zeilor, cu ochii înecaţi 
în lacrimi. De ar putea să dea glas sufletelor, vorbele 
grăite de mine le-ar fi rostit ei ca un cîntec venit din 
cer. Şi-acum, ascultă îndemnul unui bătrîn: să fii bun şi 
iertător cu ţara, dar aprig şi neînduplecat cu duşmanii 
ei! Şi chiar dacă te superi, eu tot strig: Să trăieşti, 
mărite rege! Toţi zeii să-ţi dea sănătate, să te ajute să 
conduci cu înţelepciune şi blîndeţe poporul Daciei noi! 

— Trăiască regele! răsună sala de strigătele 
pornite din toate părţile, amestecate cu urale. 

Aşa cum nu prevăzuse întîmpinarea bătrînului, 
Sargetius nu se aştepta nici la izbucnirea lui Metrobius. 
Il văzu repezindu-se şi îmbrăţişindu-l pe bătrîn, apoi, 
trăgindu-se însufleţit la o parte, cu un zîmbet ce-i 
lumina faţa, începu să vorbească limpede, curgător: 

— Bătrîne, cuvintele tale pline de înţelepciune şi de 
dragoste de ţară au adus poporului un rege, iar nouă, 
celor mai tineri, o bună mustrare! Faptele mari aşa se 
fac: cu mult curaj, cu sufletul deschis, pornite la 
momentul potrivit! Să stăm şi să ne întrebăm toţi din 
această sală: ce am aşteptat? S-ar fi cuvenit ca el, cel 
pe care îl urmăm şi-i ascultăm poruncile, să fi venit în 
faţa noastră, să spună că se socoteşte rege al Daciei, 
iar noi trebuie să i ne supunem? Dacă ar fi făcut asta, 
ne-ar fi dezamăgit şi scîrbit! Ar fi fost primul semn că 
cel care ia în miinile sale destinele ţării e un om 
mîndru, plin de el, lacom de mărire, cu porniri aspre de 


stăpin. Noi nu avem nevoie de un astfel de rege, ci de 
un conducător bun, cu dragoste de popor şi de ţară. 
Bătrînul a spus o vorbă: cică a aflat că Sargetius se 
trage din Sarmis, adică ne-a dat de înţeles că ar fi 
urmaş de rege. Eu zic altfel: Sargetius se trage din 
neam de rege, dar noi nu pentru asta îl vrem, ci pentru 
că a fost cel dintii care s-a ridicat la luptă! Soarta 
noastră depinde acum numai de noi. Avem un rege. 
Trebuie să-l urmăm, să-i dăm ascultare, să ne 
supunem lui! Să strigăm cu toţii: Trăiască regele 
Sargetius şi Dacia noastră nouă! 

Uralele şi strigătele celor din sală s-au prelungit 
multă vreme. Trompetiştii începură să sune, ca şi cum 
anunțau sosirea regelui, iar mulţi să aplaude, ca la un 
spectacol în amfiteatru. 

Sargetius ascultase împietrit pe cei doi vorbitori 
spontani, copleşit de cuvintele lor rostite din inimă, cu 
căldură, pline de îndemn sănătos. La izbucnirea 
uralelor îl străbătu o săgetare: se simţi puternic, 
ascultat şi respectat. Parcă plutea pe umerii întregului 
popor. Păşi tulburat şi hotărit spre locul de unde 
vorbiseră ceilalţi, urmărit de priviri. Rosti cu emoție şi 
înflăcărare: 

— Recunoştinţa nu se va topi niciodată în sufletul 
meu, pentru iubirea, însufleţirea şi încrederea voastră. 
Cine a luptat alături de mine, ştie ce fel de om sînt. 
Unii îşi mai amintesc de pedepsirea lui Euphoros, care 
ne-a înşelat sub numele de Rundacitulp. Judecata 
noastră de atunci a fost aspră, nu pentru că acel 
ticălos urmărise să fie rege, ci pentru că pornise pe 
calea vînzării. Ca rege, în grija mea neabătută faţă de 
popor şi de ţară, voi pedepsi fără cruţare trădarea! Pe 
vremuri, în Dacia regele primea întărirea din partea 
marelui preot. Acum, în lipsa lui, se cade să ne legăm 


prin jurămiînt unii în faţa altora. Eu, Sargetius, rege al 
Daciei noi, jur că voi sluji cu devotament, neodihnă şi 
hotărîre ţara şi poporul! 

— Trăiască regele! strigă cineva, şi sala se umplu 
de urale. 

— lar vouă, celor care vă găsiţi aici, şi prin voi 
întreaga ţară, vă cer la rîndul meu să-mi juraţi 
credinţă, ascultare şi supunere! 

Ca un tunet jurămîntul izbucni din toate piepturile, 
apoi se porniră din nou uralele. 

— Şi acum să trecem la fapte, reluă Sargetius. De 
la început e bine să se ştie că în Dacia nouă sclavia a 
pierit! Scribii ţării vor aduce la cunoştinţă tuturora că 
am dat cuvint ca sclavii să fie deîndată eliberaţi 
oriunde s-ar găsi. Cei ce se vor dovedi că fac altfel, vor 
primi pedeapsă aspră. Pentru munci în tarini şi pe 
ogoare, pentru treburi în gospodării se pot folosi 
oameni cu plată, tocmiţi pe unul sau mai mulţi ani, ori 
numai cu ziua, după înţelegere. In ţara noastră nu vor 
fi patricieni, plebei, liberţi, veterani, ci numai cetăţeni 
ai Daciei noi, toţi cu aceleaşi drepturi şi cu aceleaşi 
îndatoriri. Ştiu că greutăţile ce ne stau în faţă sînt mari, 
dar şi hotărîrea noastră de a le învinge este puternică. 
Ca să pot conduce ţara, am nevoie de ajutoare bune, 
împrăştiate pe tot cuprinsul ţării. Dacia noastră nouă 
va fi împărţită în mai multe ţinuturi, fiecare cu 
căpetenia lui, un fel de taraboste sau procurator. 

În ţinutul Sarmizegetusa — căruia noi nu-i vom mai 
spune şi Ulpia Traiana — căpetenie va fi iscusitul 
Timocles. În ţinutul Apulum, va fi bravul Artemidorus, 
iar de la Ampelum pînă la Potaissa îi punem pe 
straşnicul Burillius, care cunoaşte bine acele locuri. 
Pentru ţinutul unde au izvoarele Maris şi Alutus ce se 
lasă pînă la munţii dinspre răsărit îl avem pe 


Diurpanneus, acolo el s-a aşezat cu dacii aduşi de pe 
valea rîului Hierasus. In sfîrşit, pentru partea de ţară ce 
se întinde de la Napoca pînă la hotarul de dincolo de 
Porolissum căpetenie să fie înțeleptul Metrobius. Acolo 
se află şi gepizii, cu ei va trebui să trăim în bună 
înţelegere. Fiecare căpetenie să-şi aleagă scribii, din 
cei ce se găsesc aici în sală, să înceapă să stringă 
oaste, să întărească paza şi ordinea în ţinutul său. Eu 
nu voi pregeta să trec pe la fiecare, să colind ţara, să 
ascult păsurile poporului, ca împreună să ne străduim 
să îndreptăm relele care s-au abătut asupra Daciei. 
Căpeteniile gărzii mele vor fi Dassius şi Timacus. 
Toamna a sosit, iarna se apropie, trebuie să ne 
găsească pregătiţi. Astăzi ţara e săracă, nu are 
visterie, dar vom face una şi o vom umple, căci bogății 
avem destule, numai să ştim să le folosim. Aurul este 
acum al nostru, trebuie să-l scoatem din sînul munţilor. 
Vom trimite sare pînă departe spre miazăzi şi vom 
aduce mărfurile trebuincioase. Vom munci pămîntul şi 
vom creşte turme de vite. Toate astea să le facem fără 
să uităm o clipă că avem nevoie de o armată bună, 
pregătită cu multe arme, ca în momentele de primejdie 
să ne apărăm hotarele. Voi, căpetenii de ţinuturi, să 
alegeţi pe cei mai curajoşi şi isteţi tineri, să-i faceţi 
buni militari, iar pentru conducere să vă înconjurați de 
oameni cinstiţi, porniţi să facă numai bine. Cînd în 
Dacia va curge belşugul, vom fi cu toţii bogaţi, vom 
avea un trai şi o viaţă fericită!... 

Sargetius tăcu. Il vedea pe bătriînul care vorbise 
mişcîndu-se neliniştit, ca şi cum căuta prilejul să mai 
spună ceva. || învălui cu o privire plină de preţuire. 

— Vrei să ne mai dai un îndemn, bătrîne? îl întrebă, 
făcînd un semn spre cei din apropiere, spre a-i afla 
numele. 


— Decibalus, mărite rege! şopti cineva. 

— Te ascultăm, bunule Decibalus! Ce nume frumos 
ai! Cum tu ai început astăzi să vorbeşti cel dintii, poate 
că numele tău ne este de bun augur. Poate că prin tine 
ne vorbesc înaintaşii. 

— Mărite rege, ne-ai spus lucruri cum nu se poate 
mai bune, dar despre credinţa noastră, despre zei şi 
temple, n-ai grăit nimic. Dacia nouă şi liberă va fi o 
ţară fără credinţă, fără preoţi? 

Prins în iureşul atitor greutăţi, Sargetius nu se 
gindise la credinţa pe care o va urma poporul, de 
aceea nici nu găsi răspunsul potrivit. Grijile lui se 
îndreptau spre ocrotirea populaţiei şi apărarea ţării. II 
scoase din impas Metrobius: 

— Mărite rege, îmi îngădui să răspund eu la 
întrebarea bătrinului? Sper că-l va linişti lămurirea 
mea. 

Sargetius încuviinţă bucuros, curios totodată. 

— Eu nu ştiu, bătrine Decibalus, ce ţi-ar fi răspuns 
regele, căci durerile ţării nu i-au lăsat vreme să se 
gindeasca la toate, aşa că îţi spun cum văd eu 
lucrurile. Bănuiesc că ai trăit mult prin părţile de 
munte. Ştii că, dacă te prinde o negură deasă printre 
steiuri, cea mai înţeleaptă treabă e să te opreşti locului 
pînă ce ea se împrăştie, altfel te poţi rătăci sau să te 
afli în primejdia de a cădea în vreo prăpastie. Tot cam 
aşa este şi cu credinţa acum în Dacia, am risca să 
pornim pe o cale greşită. Unii se roagă zeilor aduşi de 
cei veniţi din altă parte, alţii au trecut la învăţătura 
nouă. Mulţi dintre cei ce trăiesc prin văi retrase printre 
dealuri şi munţi, pe care stăpînirea romană nu i-a 
schimbat prea adînc la înfăţişare şi în suflete, se mai 
roagă Marelui zeu, lui Zamolxis. Acum nu ştim care din 
aceste credinţe are mai mulţi adepţi şi nu ne 


stinghereşte cu nimic acest lucru în treaba noastră. Eu 
zic să lăsăm, bătrîne, să se mai limpezească negura în 
care ne găsim cu credinţa, că nu e nici o grabă. Mai 
tirziu vom vedea ce avem de făcut. 

Bătrînului îi plăcu răspunsul, Metrobius parcă îi 
privise în suflet. Şi el era unul dintre aceia care se ruga 
Marelui zeu. 

— De ai fi feciorul meu, m-aş mîndri cu tine, că 
multă înţelepciune mai porţi în cap! rosti el cu un suris 
pierdut în barbă, apoi se întoarse spre rege: A spus 
bine tînărul, să aşteptăm să se mai însenineze viaţa 
noastră, mărite rege, dup-aia vom vedea!... 

Faţa lui Sargetius se luminase, încălzită de privirile 
pline de căldura ale căpeteniilor din sală. Reluă şirul 
celor ce voia să mai spună, liniştindu-l mai întîi pe 
bătrîn: 

— Da, bunule Decibalus, e drept ce ai spus, să mai 
aşteptăm, pentru că nu ştim ce poate să ne aducă ziua 
de mîine. În apropierea graniţelor noastre stau gata de 
atac goți, vandali, gepizi şi alte hoarde năvălitoare. 
Avem de închegat o ţară mare, care să cuprindă între 
hotarele ei tot neamul dacilor. Ne străduim să 
înfăptuim liniştirea populaţiei rămasă aici, care a 
dovedit dragoste de acest pămînt, să întărim paza 
avutului tuturor, să-i facem să se simtă apăraţi de 
loviturile cetelor rătăcitoare ale latronilor şi de lăcomia 
celor ce caută să pună stăpinire pe bunurile altora, iar 
mai presus de toate, să luptăm pentru neatirnarea ţării 
pe care o întemeiem, să nu fim subjugaţi de vreunul 
din vecinii ce ne înconjoară. Acum nu ne stă în putere 
să stringem laolaltă toate ţinuturile în care trăiesc fraţi 
de-ai noştri, ne vom mărgini numai la partea aceasta 
înconjurată de munţi, mai uşor de apărat, care a fost 
întotdeauna inima Daciei, unde sînt împrăştiate 


cetăţile pe care vajnicul Decebal le mărise şi înflorise, 
dornic să arate ca nişte urbe romane: Sarmizegetusa, 
Apulum, Potaissa, Napoca, Porolissum. Mai tirziu, după 
ce vom înjgheba oaste multă, cu căpetenii viteze, 
înzestrată cu armele de trebuinţă, ne vom strămuta 
hotarele pînă prin părţile care au format altădată — cu 
aproape două sute de ani înaintea lui Decebal — Dacia 
Mare a dirzului şi înţeleptului rege Burebista, de a cărui 
putere începuse să se teamă chiar şi Roma. Imi 
povestea deseori bunicul, bunul Degidus, pe care unii 
dintre voi l-aţi cunoscut, cele auzite de la bunelul său, 
Dicomes, iar de acesta aflate de la alţi bătrîni, că ţara 
Marelui Burebista se întindea spre răsărit pînă dincolo 
de apa Tyrasului şi mult de-a lungul țărmului Pontului 
Euxin, la apus trecea de cîmpia Panonică, ce se află 
peste apa şerpuitoare a rîului Pathissus, spre miazăzi 
ajungea la munţii ce se înalţă de partea cealaltă a 
Danuviusului, în Tracia, iar la miazănoapte se pierdea 
în pădurile pe atunci neumblate, mult departe de 
Porolissum, de unde în vremea noastră au început să 
năvălească hoarde de-ale gepizilor, goților şi altor 
neamuri barbare, care nu-şi mai găsesc locul, nu se 
mai potolesc. Poate că vreunul dintre voi ar vrea să 
spună că aici s-a născut un popor nou, iar eu îi răspund 
că este adevărat, însă nu trebuie să uităm că sîntem 
altoiţi cu sînge dac, că talpa ţării o formează aceia care 
umplu vicurile, văile şi munţii, ce se ştiu de aici, ai 
căror strămoşi aici au fost şi aici au rămas din timpuri 
ce se pierd în bezna trecutului de mii de ani. lată dară, 
bunelor şi vitezelor mele ajutoare, ce fapte măreţe ne 
stau în faţă, ce viitor frumos ne aşteaptă şi ne cere să 
ne arătăm demni de el, iar — revenind la gîndurile de 
la care am pornit — pînă atunci vom găsi pe ce cale să 
pornim cu credinţa, cu zeii, cu templele... 


— Cu vorbele pe care le rostişi, mărite rege, m-ai 
copleşit de tot! răsuflă bătrînul, clătinînd capul. Poate 
că-mi este dat să trăiesc o minune, prin tine se va uni 
tot neamul nostru! Să trăieşti, mărite rege! Zeii să-ţi 
dea sănătate, viaţă lungă şi înţelepciune! 

__ Sala se umplu de urale ce nu mai conteneau. 
Inveselit şi înflăcărat, Sargetius săltă mîinile, cerînd 
linişte. 

— Pentru astăzi ne-am sfătuit destul, putem spune 
că am întemeiat ţara. Să sărbătorim această zi printr- 
un ospăț, care nu va fi îmbelşugat, dar se va arăta 
bogat în speranţe, însufleţire şi voie bună! 

Vestea că ţara avea un rege, că au fost puse 
căpetenii de ţinuturi, care vor deschide oficii publice 
pentru intabularea casei şi pămîntului fiecăruia şi 
pentru curmarea silniciilor s-a întins ca un vînt 
proaspăt de primăvară, însufleţind populaţia. Speranţa 
alina durerile, spulbera tristeţea, întărea sufletele, 
mistuia deznădejdea. Oamenii se simțeau ca descă- 
tuşaţi, mai liberi în mişcări, teama de cetele de latroni 
se împuţinase. 

De cînd căpeteniile i-au jurat credinţă, în sufletul 
lui Sargetius s-a săvirşit o adincă schimbare. Nu-şi mai 
aparţinea, nu mai cunoştea odihna. Era prezent peste 
tot şi putea fi întîlnit oriunde. Se oprea la 
Sarmizegetusa, Apulum, Potaissa, Napoca, umbla prin 
vicuri, întreba şi asculta necazurile oamenilor, se 
îngrijea de nevoile ţării, străduindu-se totodată să 
înjghebeze o armată. Timp de trei zile, la Napoca, se 
sfătui îndelung cu Metrobius. Înțeleptul filozof şi 
luptător trăia într-o ambianţă nouă: locuia într-o villa 


frumoasă, scăpată din pirjolul de acolo, avînd alături pe 
Marciana, cu totul însănătoşită. Amîndoi se străduiau 
să curme suferinţele şi să întărească ordinea în ţinut, 
pînă dincolo de Porolissum. La multe din întrebările la 
care „filozoful” nu se împăca să dea un răspuns scurt, 
„luptătorul” găsea o rezolvare grabnică. Se contopise 
cu sine şi cu lumea. 

În cea de a patra zi, de dimineaţă, Sargetius părăsi 
Napoca, luînd-o de-a lungul văii Samusului, spre 
răsărit. Ziua era frumoasă, bruma pierea biciuită de 
razele potolite ale soarelui de toamnă tirzie. Mergea 
însoţit de Diurpanneus, nutrind gîndul să înainteze pînă 
prin părţile unde se aşezaseră dacii liberi veniţi de 
dincolo. În urma lor venea garda, în frunte cu Dassius. 
Înaintau în pasul cailor, vorbind despre greutăţile în 
care se zbătea ţara, despre cele ce trebuiau făcute 
peste iarnă, cînd auziră strigătul lui Dassius: 

— Mărite rege, ne prind în galopul cailor mai mulţi 
călăreţi! Să ne pregătim de luptă? 

Sargetius strînse friul şi întoarse calul. Nu se 
gîndea că vor fi atacați. Alta era întrebarea ce-l năpădi: 
Se întimplase ceva grav, de era căutat cu atita grabă? 
îl recunoscu de departe pe Timocles, iar cînd se 
apropiară distinse cu surprindere alături de fostul 
meşter făurar pe Decius Sabinus. Nu-i venea să 
creadă. Dar fostul tribun al imperiului Romei îi spulberă 
îndoiala: i 

— Salut pe regele Daciei! rosti el înclinîndu-se. Il 
rog să nu se mire, îl are în faţă pe tribunul Decius 
Sabinus! 

Un val de îngrijorare trecu prin inima lui Sargetius. 
Oare, se înapoiau legiunile în Dacia, voiau s-o ia din 
nou în stăpînirea Romei? Venea ca sol din partea 
împăratului? întrebările îi licăreau ca fulgerul în minte. 


Căută să-şi înfrîngă tulburarea. Îi vorbi cu ton potolit, 
pornit spre glumă: 

— Încotro, tribune? Ai uitat ceva în Dacia şi te-ai 
întors să-l cauţi? Ştii că drumul spre Porolissum este 
înapoia noastră, iar acolo nu mai găseşti decit ruine! 

Tribunul îndemnă calul, apropiindu-se mai mult. 

— Să nu se mire regele, ostaşii n-au făcut altceva 
decit să îndeplinească ordinele ce le-au primit. Eu, 
mărite rege, am venit înapoi în Dacia, nu pentru a 
căuta ceva pierdut, ci pentru a nu mai pleca niciodată 
de aici! Am trecut şi am văzut prăpădul de la 
Porolissum şi din alte părţi. Mie nu mi-a stat în putere 
să împiedic răul. Aş vrea să mă priveşti, mărite rege, 
ca pe unul care nici n-a părăsit Dacia! După cum ştii, 
sînt un militar încercat... 

— In care eu trebuie să mă încred, nu? 

— Zeii îmi sînt martori, am venit dintr-o pornire 
curata, mă simt puternic legat de acest pămînt. Mi-a 
fost dor de cîmpiile, pădurile, munţii Daciei, şi m-am 
înapoiat. Vreau să-mi petrec aici zilele date de zei să le 
mai trăiesc. Am adus cu mine pe cei ce mă însoțesc: 
sînt doi centurioni şi patru decurioni. Ne-am schimbat 
îmbrăcămintea, altfel nu puteam ieşi din imperiu şi 
pătrunde înapoi peste Danuvius să umblăm prin Dacia. 
Aproape de Sarmizegetusa ne-au întîlnit oameni de-ai 
lui Timocles şi ne-au luat cu ei, socotindu-ne întorşi cu 
gînduri rele. Fiind dintre cei plecaţi, ne priveau ca pe 
nişte duşmani. 

— Şi încotro mergi prin părţile astea, Decius 
Sabinus? 

— Te caut, mărite rege! Vreau să mă foloseşti 
după trebuinţa ta. Acelaşi lucru îl vor şi cei ce mă 
însoțesc. Acum aici e ţara noastră! 


Sargetius îl cunoştea bine pe tribun. Era un bun 
militar, cu însuşirea rară de a nu-şi pierde cumpătul în 
situaţii grele. Procuratorul lustus Valentinus îi vorbise 
deseori despre el cu multă preţuire. 

— N-ai venit cu alt scop, Decius Sabinus? Dacă 
nutreşti gîndul de a pune la cale vreo ticăloşie? Poate 
că Roma şi împăratul Aurelian regretă că au părăsit 
acest pămînt. Ca fost tribun, cred că mă înţelegi, nu 
mă pot juca să pun în pericol soarta ţării mele! 

Tribunul se îndreptă în şa, tuşi uşor şi căută să dea 
un răspuns potrivit, fără să supere: 

— Cînd neîncrederea şi bănuiala au pătruns între 
doi oameni, ei nu trebuie să meargă pe acelaşi drum, 
nici să poposească sub acelaşi acoperămînt. Poate că e 
mai bine, mărite rege, ca un timp noi să stăm 
deoparte, să aşteptăm să-ţi întăreşti încrederea în noi. 
Pînă atunci, regele ne îngăduie să luăm cite o casă 
părăsită şi cîte o bucată de pămînt din ţarinile rămase 
fără stăpini? Ne socoteşte supuşii săi şi cetăţeni ai 
Daciei noi? 

Strîngînd frîul calului, Sargetius se lupta cu sine 
însuşi: 

— Nu ştiu dacă poţi să mă înţelegi, Decius Sabinus! 
Încearcă în minte să fii în locul meu şi întreabă-te, ce ai 
face dacă eu aş fi în locul tău? Cit priveşte casele, 
ţarinile... sînt destule. Numai să vă dovediţi oameni de 
bună credinţă ai ţării. Poate că îţi mai aminteşti, 
tribune, de felul cum a fost pedepsit Euphoros. Te 
sfătuiesc să iei bine seama. Noi aşa răsplătim pe 
oricare va fi dovedit că nutreşte gînduri de trădare! 
Toţi zeii cu voi şi sănătate! 

Rămas în mijlocul drumului, tribunul privi după el 
cu admiraţie amestecată cu miîhnire. Alături, Timocles, 
strunindu-şi calul, îl readuse la realitate: 


— Tribune, tu şi ceştilalţi cu care ai venit sînteţi 
acum cetăţeni ai ţării. Aşa a spus regele. Cunoşti 
Dacia. Vă dau de la mine pergament că sînteţi liberi să 
vă aşezaţi unde vă este voia. Du-te la Napoca, la 
Metrobius, şi rămii acolo. Rog zeii să-ţi dea sănătate şi 
să te îndemne numai la bine! 

Fără să mai aştepte ca Decius Sabinus să spună 
ceva, Timocles porni în galop după rege. Cînd îl văzu 
alături, Sargetius potoli goana şi dădu glas gindurilor 
ce le frămiînta: 

— M-a tulburat atit de mult vederea lui Decius 
Sabinus, încît am şi uitat de tine, îi spuse, avind în 
minte coloane nesfirşite de legiuni pornite să ia din nou 
în stăpiînire Dacia. Mă tem de pofta şi lăcomia Romei... 

— Regele meu să nu-şi facă astfel de ginduri rele! 
încercă Timocles să-l liniştească. 

Diurpanneus îndemnă calul şi veni lîngă ei. 

— Şi pe mine mă îngrijorează întoarcerea acestui 
tribun. M-aş bucura dacă l-ar fi adus înapoi dorul după 
vreo femeie! 

Şi continuă, schimbînd tonul spre glumă: 

— Se vede că nu sînt multe Alliane pe lume! Şi nici 
mulţi Sargetius! adăugă apoi. 

Îi răspunse, arătîndu-i că înţelesese aluzia: 

— Văd că te împinge mintea, Diurpanneus! Crezi 
că dacă Alliana nu rămiînea în Dacia, aş fi plecat după 
ea? 

— Acum cînd o ai lingă tine, poţi vorbi aşa! Dacă 
lucrurile s-ar fi petrecut altfel, nu ştiu ce ai fi fost în 
stare să faci! 

— Te simţi mîndru că Opilia te-a urmat fără nici o 
împotrivire? 

— Cu Opilia e altceva. Ea m-ar fi urmat oriunde, iar 
eu m-aş fi dus după ea s-o caut şi-n infern! 


Sargetius săltă privirea şi cercetă cerul. Dinspre 
răsărit se ridicau nori, prevestind schimbarea vremii. 

— Să lăsăm gluma, să ne întoarcem la grijile 
noastre. Sosirea tribunului mi-a întărit hotărîrea de a 
închega cît mai repede o armată bine organizată, nu 
aşa ca acum, cu nişte cete strinse de fiecare 
căpetenie. Tu, frate Timocles, aş vrea să te întorci 
degrabă la Sarmizegetusa, să urmăreşti ce se mişcă 
spre Danuvius. In drum, te abaţi pe la Metrobius, 
Burillius şi Artemidorus, le spui că după idele lunii 
viitoare vom stringe la Apulum armata Daciei noi. 
Vreau să văd pe fiecare căpetenie cîtă oaste îmi aduce. 

— Pornesc îndată, mărite rege! Acelaşi gînd, spre 
Danuvius, mă fierbea şi pe mine! 

Spre seară, au ajuns într-un sat ce se întindea de-a 
lungul unei văi largi, cu cîmpie mănoasă. Cînd s-au 
apropiat de prima casă, un bărbat cu plete lungi şi 
barbă bogată sări din tindă cu capul gol, numai în 
cămaşă şi iţari, alergă la streaşină, trase tulnicul şi 
începu să sune. Sargetius opri calul în dreptul porţii. 
Omul lăsă tulnicul, veni în fugă, căzu în genunchi şi 
duse mîinile la piept: 

— Marele zeu şi-a întors faţa spre noi, mărite rege! 
El ţi-a îndreptat drumul încoace! Dacă nu veneai, se 
făcea moarte de om! 

Zîmbetul împietri pe faţa lui Sargetius. Întoarse 
capul spre Diurpanneus. Vicul făcea parte din ţinutul a 
cărui căpetenie era el. 

— Cui vorbeşti tu, omule? îl aşteptai cumva pe 
rege? la ridică-te în picioare! 

— Te cunosc, mărite rege! Tu n-ai de unde să mă 
ştii. Am fost în cetele lui Burillius, Marele zeu să-l ţină 
în fericire, m-am bătut cu legionarii în lupta cea mare 
dintre Napoca şi Porolissum. În toiul încăierării, m-am 


aflat de multe ori în preajma ta, mărite rege. Ştiam că 
eşti căpetenia cea mare, dar n-am bănuit că... 

— O să mă ai ca rege. 

— Atunci nu m-a dus mintea pînă acolo, dar tot tre- 
buia să-ţi sar în ajutor, dacă te-ai fi găsit în pericol. 
Altfel, ce ne-am fi făcut noi fără un bărbat ca tine?! 

— Pentru vorbele rostite, îţi mulţumesc! Acum 
vreau să aflu de ce zici că s-ar fi făcut moarte de om, 
dacă nu veneam? 

— D-apăi nu făceam numai eu. Aici sîntem mulţi 
necăjiţi de ăl de sus... ne ia tot... 

— De cine? De Marele zeu? El e ăl de sus? 

— Nu, mărite rege, noi spunem „ăl de sus” 
ticălosului care a luat în stăpiînire villa de pe colină şi 
ferma ei. Au fost ale unui bogătan plecat la Roma. În 
locul lui a venit ăsta, cică are drept, că le-ar fi 
cumpărat... 

— Poate că aşa o fi. Dar n-ai spus, cu ce v-a 
supărat aşa tare? 

— Noi, mărite rege, ne-am născut şi trăit pe valea 
asta din tată-n fiu. Pe vremuri, cînd a trăit Decebal, unii 
au fost tarabosti, alţii comaţi, şi au fost şi robi. Sub 
stăpînirea romană, unii au muncit la lemne prin păduri, 
iar alţii au robit la stăpiînul fermei. După ce legiunile au 
plecat, cei care am fost în cete şi am luptat am ştiut că 
fiecare e în drept să ia un colţ de țarină, să-l 
muncească, să rămînă pe vecie al lui. Aşa am făcut şi 
noi. Am luat din pămîntul fermei, că tot n-avea stăpin. 
Dar pe la începutul toamnei a venit veneticul, a 
pătruns în villa şi s-a făcut stăpîn pe toate. A pornit 
apoi să ia, de la unul, de la altul, bucăţica de pămînt pe 
care o apucase. 

— Şi voi aţi stat cu miinile în sîn? îl întrebă prins de 
mînie, întorcînd iarăşi capul spre Diurpanneus. 


— Hei, mărite rege! Am intra noi peste el în villa, 
dacă n-ar avea străji la porţi, la colţuri de ziduri şi în 
turn. Dar nu numai străji, are şi robi. l-a prins şi legat 
pe sclavii stăpînului plecat, care apucaseră să fugă 
atunci, îi ţine în lanţuri în ergastule. Cică i-a cumpărat 
şi pe ei. 

— Dar de ce, cînd ne-ai văzut, ai sunat din tulnic? 

Omul săltă privirea spre el, încropind un suris cu 
multe înţelesuri, clătinînd capul: 

— Noi sunăm din multe nevoi, mărite rege! Una e 
că, de frica latronilor, în fiecare casă e un tulnic şi, cînd 
simte ceva, omul deschide fereastra şi începe să sune 
cu semne numai de noi ştiute. Sare toată lumea cu 
topoare, coase, furci, cu ce are. Alta, că cei de pe 
marginea vicului, aşa cum stau eu, sîntem un fel de 
străji ce trebuie să dea de veste, dacă vine cineva mai 
mare, nu ştiu cum să-i spun: tabular, decurion, vreo 
căpetenie. Şi mai sunăm, mărite rege, cînd se întîmplă 
vreo nenorocire: ia foc casa cuiva, e cineva greu 
bolnav şi are nevoie de ajutor, sau se petrec alte neca- 
zuri. Adineauri eu am sunat altfel, ca pentru răscoală, 
să-i fac să alerge cît mai repede. Acu o să-i vezi la 
cotitura drumului, năvălind în fugă, pregătiţi ca pentru 
luptă, şi n-o să fie rău: se cade ca regele să fie 
întîmpinat cu toate cele de trebuinţă unui luptător! Aici 
la noi mulţi au spade scurte, sulițe, arcuri şi săgeți, 
scuturi şi cîte altele. Venirea ta în mijlocul nostru, 
mărite rege, va isca în sufletele tuturora furtuni de 
speranţă. Aşteptăm să faci dreptate, să potoleşti 
răutăţile! Poate că ai simţit căldura iubirii noastre! 

Sargetius îl asculta, măsurîndu-l cu privirea. Era zi 
răcoroasă de toamnă tirzie. Omul din faţa lui avea pe 
trup numai cămaşa lungă şi aspră, cu iţarii, iar 
picioarele goale. 


— Pînă sosesc ceilalţi, dă fuga şi te îmbracă, 
încalţă-te cu ceva şi întoarce-te repede! Trebuie să 
mergem sus la fermă. N-ai spus că toţi aşteaptă să fac 
dreptate? 

— De atita tulburare, am uitat pînă şi de frig, 
mărite rege! 

Nu trecu mult şi oamenii au început să se stringă, 
pregătiţi de luptă. Mare le-a fost mirarea cînd au aflat 
că în mijlocul lor se găsea regele. Unii s-au tras înapoi 
cu supunere şi teamă, alţii au izbucnit în urale de bun 
venit. Sargetius le mulţumi pentru dragostea arătată 
şi-i îndemnă să-l urmeze spre villa fermierului. 

Văzind mulţimea urcînd, pregătită cu arme ca de 
luptă, porţile grele se închiseră, iar pe ziduri se iviră 
oamenii de pază. Dar vestea că venea regele ajunse 
repede acolo. În curtea largă izbucni fierbere, şi poarta 
se deschise cu un scîrţiit prelung. In cadrul ei, stăpiînul 
fermei — un bărbat voinic, negricios, cu părul dat în 
cărunţire, cu ochi mari, ieşiţi din orbite — se prosternă, 
sforțîndu-se să se ţină tare, schiţind un zîmbet larg: 

— Chem toţi zeii alături de mine, să primim cum se 
cuvine pe bunul şi viteazul rege al Daciei, care a avut 
curajul să se... 

— Lasă-i, nu-i mai chema pe zei! Ar fi mai bine să 
pofteşti duhurile rele din infern! Poate că ele îţi vor 
veni în ajutor! îl întrerupse cu multă răceală Sargetius. 

Fermierul se făcu alb la faţă. Ochii îi jucau holbaţi 
în orbite. Dar nu-şi pierdu cumpătul: 

— Să mă trăsnească Jupiter, mărite rege, nu ţi-am 
greşit cu nimic! Mă zbat să ajut la făurirea unei Dacii 
plină de belşug... 

— Luînd pămîntul altora? Punînd oameni în lanţuri, 
făcîndu-i sclavi? strigă regele de răsunară zidurile şi se 
înfiora mulţimea. 


Sargetius se aştepta ca fermierul să nege totul, ori 
să susţină cu tărie că ceea ce stăpinea obținuse în mod 
legal — prin cumpărare — dar spre surprinderea sa, 
acesta duse mîinile la piept şi, cu un zîmbet bine 
potrivit, răspunse cu supunere: 

— Zeii îmi sînt martori, mărite rege! Jur că abia ieri 
a ajuns la urechile mele vestea că voinţa ta este ca în 
Dacia să nu mai fie sclavie! Astăzi am pregătit totul ca 
sclavii pe care îi strinsesem să-i las liberi, să le dau o 
bucăţică din moşie, pentru muncă, să le vin în ajutor 
să-şi facă... 

— Te înşală, mărite rege! izbucni omul care îl 
întîmpinase. 

— Vestea a ajuns la mine aseară, mărite rege! 
Altfel... 

Regele îşi dădea seama că fermierul ocolea 
adevărul cu multă  iscusinţă. Se  gindise să-l 
pedepsească exemplar, dar îşi schimbă hotărîrea. Se 
întoarse şi căută cu privirea pe scribul său. 

— Acilius, vei pregăti astăzi cinci mesaje. Vei 
trimite pergamente că ordinul meu este ca toate 
fermele, ai căror stăpîni au părăsit Dacia, să fie 
împărţite celor ce au muncit pe ele: fie cu plată, fie în 
dijmă, fie ca sclavi. Fiecare căpetenie de ţinut să-l 
aducă la îndeplinire în luna aceasta. Acum ştii ce ai de 
făcut, Diurpanneus? îl întrebă, gindind că mai departe 
îi revenea lui sarcina să acţioneze, era doar în ţinutul 
său. 

— Da, mărite rege, răspunse acesta, miine se va 
împărţi moşia de aici, iar sclavii vor fi liberi din seara 
asta! 

Fermierul căzu în genunchi în faţa regelui: 

— Eu rămîn pe drumuri, mărite rege? Nu mi se lasă 
nimic? 


Sargetius privi mulţumit spre mulţimea ce stătea 
împietrită. 

— Dacă omul acesta vrea să muncească, să-i daţi 
şi lui tot atît cît se va cuveni fiecăruia dintre voi, iar de 
nu, să-şi caute norocul în altă parte. Avem nevoie de 
antreprenori, de supraveghetori, de leguli în multe 
părţi ale ţării. 

In sinea sa, Sargetius se bucura că întimplarea îi 
dăduse prilejul să ia o măsură cu puternic răsunet în 
toate ţinuturile. Sări de pe cal în mijlocul mulţimii, 
dornic să stea de vorbă cu cît mai mulţi, să le afle 
păsurile, să le întărească încrederea în viitor. 

De pe virful ascuţit al stîncii, Sargetius privea 
îngrijorat tabăra hoardei de goți care încălcase ţara, 
revărsîndu-se prin valea Alutusului în galopul turbat al 
cailor. Apucase să facă jafuri, să ardă case şi să ia în 
robie pe cîţi reuşise să-i prindă. Fuseseră tocmai zilele 
cînd aşteptase să se stringă puţina oaste pe care o 
aduceau căpeteniile de ţinuturi, spre a se înjgheba 
armata Daciei noi, cînd vestea năvălirii goților căzuse 
ca un trăsnet. Trimisese în grabă călăreţi prin vicuri, să 
vină toţi cei ce puteau să lupte, pentru izgonirea 
hoardei şi salvarea ţării. Nu se gindise la un ajutor atit 
de mare din partea lui Decius Sabinus. Tribunul, cu 
centurionii şi decurionii ce-l însoţiseră în Dacia, au 
venit odată cu oastea adusă de Metrobius, punîndu-şi 
spadele în slujba regelui. 

Sprijinit de stîncă, Sargetius cătă spre soarele ce 
se ridica printre crestele munţilor. Bruma groasă 
îmbrăca plaiurile ca o pînză albă, sclipitoare. Lîngă el 
stătea Decius Sabinus. Se sfătuiră îndelung cum să 


pornească lupta. Pierderea bătăliei ar fi însemnat un 
adevărat dezastru. Duşmanul trebuia să afle că în 
Dacia a rămas un popor care ştie să-şi apere cu 
străşnicie ţara. 

In tabăra goților începu mişcarea. Iscoadele şi 
străjile au simţit că pădurile din jurul văii clocoteau de 
oameni. Sargetius nu aşteptă decit timpul trebuincios 
ca Decius Sabinus să ajungă la centuriile sale, 
organizate după modelul celor romane. Făcu semn 
corniştilor şi tulnicerilor să sune începerea atacului. 

Loviturile se dovediră bine gindite. De la primele 
ciocniri din două părţi, hoarda se rupse în două. În toiul 
încrîncenării, barbarii, urlînd într-un fel numai de ei 
înţeles, stirni o mişcare de stringere. Dar Decius 
Sabinus observă manevra. Aruncă în luptă călăreţii, 
păstraţi să lovească la momentul potrivit în partea de 
jos a văii. Regrupată, hoarda porni devale în galopul 
cailor. Izbitura se dovedi zdrobitoare, dar iureşul lor nu 
se potoli. La gura văii primiră altă lovitură de la cetele 
lui Timocles. 

Decimată, hoarda dispăru în goană turbată către 
trecătoarea Alutusului, lăsînd prăzile şi captivii. 

Mica armată a Daciei noi cîştigase cea dintii bătălie 
cu duşmanul care îi încălcase hotarul. După o scurtă 
odihnă pentru regrupare, Decius Sabinus pregăti 
urmărirea hoardei. Regele nu putea să-şi găsească 
liniştea pînă nu-i ştia alungaţi dincolo de munţii de la 
miazăzi şi nu întărea apărarea graniţei. 

Mergea în pasul calului, înconjurat de căpeteniile 
de oaste. Metrobius îl scoase din gînduri: 

— Eu, mărite rege, de acum înainte nu te mai pot 
ajuta cu spada, vreau să lupt altfel: să îndrept sufletele 
oamenilor folosind puterea cuvîntului! 

Sargetius începu să rîdă: 


— Dar ce, ca filozof ai lucrat cu altceva, nu tot cu 
vorba? Nu văd de ce spui asta! 

Şovăind un moment, răspunse: 

— Mă gindesc să nu mai fiu căpetenie a ținutului 
Napoca. Pentru asta e mai bun Decius Sabinus. Cade şi 
bine: toate căpeteniile de ţinuturi vor avea grad de 
legat în armata regelui. 

— Dar tu ce vrei să faci? Nutreşti ginduri să te 
întorci la Atena? Asta nu se poate, Metrobius! Poporul 
de aici are nevoie de învăţătura şi înţelepciunea ta. 

El clătină uşor capul. În ochii lui lucea înflăcărarea. 

— Regele să nu creadă că Metrobius dă înapoi în 
faţa strădaniei de a face ca ţara noastră nouă să se 
numească iarăşi Dacia Felix. Sînt dornic să mă avint 
într-o muncă nobilă şi grea: m-am gindit să-ţi cer 
învoirea de a mă lăsa să redevin retorul. Dacia trebuie 
să prindă din urmă Roma. Tu, mărite rege, ai nevoie de 
arhitecţi, geometri, medici, poeţi, de şcoli, amfiteatre, 
terme, de legi... 

Îndemnînd calul la mers, Sargetius îl întrerupse, 
izbucnind în ris, plin de voie bună: 

— Te-ai pornit, filozofule! Tu întotdeauna trebuie 
să ai dreptate. Fie, fac cum doreşti! Vei avea un 
athenaeum, o academia, îţi dau dezlegare să faci 
tineretul Daciei noi să-l întreacă pe cel de la Roma! Și 
aş mai vrea ca tu să laşi scrisă toată filozofia ta despre 
viaţă şi despre lume. 

— Atunci, Decius Sabinus va merge căpetenie la 
Napoca şi... 

— Asta nu se va întimpla, se grăbi regele, 
întrerupîndu-l. Decius Sabinus rămîne ajutorul meu la 
conducerea armatei. El va fi primul general al Daciei 
noi. Ai auzit, Decius Sabinus? 

Fostul tribun al Romei murmură: 


— Acum regele pune prea multă încredere în mine! 

Metrobius se porni să spună altceva, dar vorbele 
lui se pierdură în ropotele de cai ce se apropiau în 
galop. Alături de un călăreț, venea Dassius. 

— Mărite rege, au năvălit goții! strigă călăreţul, 
suflind tare ca şi calul. 

— Da, au năvălit, dar i-am alungat! 

— Nu cei de aici, mărite rege, lămuri Dassius. Altă 
hoardă a trecut munţii de la răsărit şi a năvălit în ţară! 

Faţa lui Sargetius se întunecă. Îl fulgeră gîndul că 
nu era uşor să fii rege. O ţară mică cu greu se putea 
apăra de duşmanii ce o împresurau, toţi năvălitorii, 
porniţi pe jafuri, plini de cruzime. 

— Pornesc cu cetele mele, mărite rege! se grăbi 
Diurpanneus, ştiindu-se căpetenie a ținutului ce se lăsa 
în acea parte. 

— Ce spui, Decius Sabinus, e bine să rup armata în 
două? Tu vei fi generalul meu, cu tine o să împart de 
acum încolo grijile hotarelor şi ale luptelor. 

— După legile războiului, ar trebui să sfirşim lupta 
începută. Să vedem alungată hoarda de aici, apoi 
pornim cu toată oastea într-acolo. Dar cum hoarda pe 
care am bătut-o nu se va opri decît dincolo de munţi, 
grosul armatei ar putea să pornească înainte, iar 
ceilalţi îi vor prinde din urmă. 

— Rămii tu, Decius Sabinus, împreună cu Burillius 
şi  Timocles. Eu cu  Metrobius, Diurpanneus şi 
Artemidorus ne vom îndrepta în partea unde s-au ivit 
alţi năvălitori. 


Pe măsură ce se apropia de locul în care se aştepta 
să întilnească hoarda ce năvălise dinspre răsărit, tot 
mai mult se îndeseau zvonurile: că goții înaintează, că 
gepizii i-au bătut pe goți, că năvălitorii s-au retras în 


grabă. Zvonul cu gepizii îi părea de necrezut lui 
Sargetius. Două popoare de acelaşi neam să se bată 
între ele? Dacă Gerthorund s-a unit cu goții, şi au pus 
la cale subjugarea întregii ţări? Veştile îl nelinişteau. 

Era spre seară. Se oprise cu oastea pentru odihnă. 
Pusese să se înjghebeze tabăra, cînd se auziră în 
depărtare strigăte: 

— Gepizii! Năvălesc gepizii! 

Sargetius sări să se pregătească de luptă, dar se 
potoli repede. Îi văzură pe Gerthorund şi Grimhild 
apropiindu-se în galopul cailor, urmaţi de garda 
căpeteniei gepide. Tot nu-i venea să creadă că o 
hoardă de gepizi izgonise alta de goți. 

Gerthorund sări de pe cal şi-l îmbrăţişa pe 
Sargetius. Prietenia lor era puternică. Nu se văzuseră 
de mult. Porniră amindoi încet pe poteca ce şerpuia pe 
la marginea pădurii. 

— Spune-mi, Gerthorund, ce te-a făcut să loveşti şi 
să alungi pe goții care au năvălit? 

Căpetenia gepidă îi răspunse rizînd: 

— Dazia! 

— Lasă gluma, Gerthorund! 

— Da, ăsta este adevărul: Dazia nu mi-a dat pace 
pînă nu m-a făcut să pornesc împotriva lor. Ai ştiut tu 
ce soţie mi-ai dat! 

Sargetius îl cercetă mirat. 

— Eu ştiu că tu mi-ai cerut-o. Ai uitat că m-ai şi 
ameninţat? 

— Atunci nu mi-am dat seama ce comoară e Dazia. 
Cînd a auzit de năvălirea goților m-a ameninţat că, 
dacă nu ies în calea lor, stringe ea oameni şi dă lupta. 
Eu am ris în clipele acelea. Ştii că nu s-a încrezut că mă 
voi bate cu ei? A mers la luptă alături de mine! 


— Mi-ai spus în acea noapte că nici o femeie n-a 
îndrăznit să-ţi respingă dragostea. Constat că ai învins- 
o şi pe Dazia! 

— Nu, cu ea n-a mers aşa. Acum iubirea noastră e 
atit de fierbinte, cum numai la un zeu şi o zeiţă 
găseşti! 

Ascultindu-l, ochii lui Sargetius luceau umezi. Era 
prea înălţătoare fapta Daziei. Se sacrificase pentru 
neamul ei şi continua să-l ajute din toată puterea. 

Mergind, la un colţ al pădurii văzură un bătrîn. Moş- 
neagul stătea pe iarbă, rezemat de trunchiul unui fag 
cu coroană bogată. Cioplea liniştit ceva. 

— Ce faci, moşule, n-ai auzit că vin goții? îl întrebă 
Sargetius. Ce stai, nu fugi să-ţi cauţi un adăpost? 

Bătrînul avu o uşoară tresărire. Se grăbi să se salte 
în picioare; îl recunoscuse. 

— Toţi zeii să te ţină, mărite rege! Te-am văzut 
cînd ai venit cu oastea. Nu fug de goți, că cică i-au 
bătut gepizii! răspunse oftînd, clătinînd capul. 

— Şi nu te bucuri? Nu înţeleg, de ce oftezi? 

— D-apăi, nişte străini au fost înfrînţi şi alungaţi de 
alţi străini! Încep să se încurce şi să se amestece rău 
noroadele! Se aude că dincolo de munţii cei mari de la 
răsărit, în ţinutul prin care şerpuiesc riurile Hierasus, 
Pyrethus şi Tyras, trec mereu hoarde de ale altor 
neamuri. De unde or fi venind şi un-s-or fi ducînd, 
numai zeii pot să ştie!... 

Lui Sargetius îi plăcea felul cum vorbea moşneagul. 

— Şi nu te temi, bătrîne? Nu crezi că acele hoarde 
vor năvăli încoace, se vor aşeza aici, peste noi? 
continuă să-l întrebe. 

Bătrînul îl privi îndelung, încropind în barbă un 
suris plin de resemnare. Răspunse cu voce potolită, 
fără grabă: 


— Eu, mărite rege, nu mă îngrijorez de asta! Şi 
romanii ne-au cotropit, dar pînă la urmă au plecat. Vor 
mai veni alţii, însă s-or duce! Căci să ştii, regele meu: 
ei sînt ca apa, iar noi ca pietrele... 


Bucureşti, septembrie 1967 — Sinaia, mai 1968 

